(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΚΘ΄

Τετάρτη, 27 Σεπτεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας της Βουλευτού κ. Μ. Αθανασίου , σελ.   
3. Επί διαδικαστικού θέματος, σελ.   
4. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Παιδείας, Θρησκευμάτων και Αθλητισμού:   
 i. με θέμα: «Οι τεράστιες ελλείψεις στη στελέχωση της Παράλληλης Στήριξης προκαλούν απόγνωση σε γονείς και εκπαιδευτικούς», σελ.   
 ii. με θέμα: «Κάλυψη εκπαιδευτικών κενών στην παράλληλη στήριξη και την ειδική αγωγή στα σχολεία όλης της Χώρας», σελ.   
 iii. με θέμα: «Επαναφορά Έπαρσης της Ελληνικής Σημαίας στα Σχολεία», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης: «Ενσωμάτωση της Οδηγίας (ΕΕ) 2019/2121 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας (ΕΕ) 2017/1132 όσον αφορά τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών», σελ.   
2. Κατάθεση Εκθέσεως Διαρκούς Επιτροπής:

H Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Ανάπτυξης «Ενσωμάτωση της Οδηγίας (ΕΕ) 2019/2121 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της οδηγίας (ΕΕ) 2017/1132 όσον αφορά τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών», σελ.   
3. Κατάθεση σχεδίου νόμου:

Oι Υπουργοί Εσωτερικών, Εθνικής Οικονομίας και Οικονομικών, Παιδείας, Θρησκευμάτων και Αθλητισμού, Υγείας, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Προστασίας του Πολίτη, Δικαιοσύνης, Πολιτισμού, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Κλιματικής Κρίσης και Πολιτικής Προστασίας, Ψηφιακής Διακυβέρνησης, καθώς και οι Αναπληρωτές Υπουργοί Εθνικής Οικονομίας και Οικονομικών και Εσωτερικών κατέθεσαν στις 26-9-2023 σχέδιο νόμου: «Αναμόρφωση του συστήματος διακυβέρνησης Οργανισμών Τοπικής Αυτοδιοίκησης Α' και Β' βαθμού, κατάργηση νομικών προσώπων δημοσίου δικαίου δήμων, παρακολούθηση επιδόσεων τοπικής αυτοδιοίκησης, οικονομική και διοικητική διαχείριση οργανισμών τοπικής αυτοδιοίκησης, ευζωία των ζώων συντροφιάς, κατασκευή και αναβάθμιση λειτουργούντων χερσαίων συνοριακών σταθμών και λοιπές διατάξεις του Υπουργείου Εσωτερικών», σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΠΟΣΤΟΛΑΚΗΣ Ε. , σελ.   
 ΓΕΡΟΒΑΣΙΛΗ Ό. , σελ.   
 ΓΙΑΝΝΟΥΛΗΣ Χ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΧΗΤΑΣ Κ. , σελ.   
  
Β. Επί προσωπικού θέματος:  
 ΑΠΟΣΤΟΛΑΚΗΣ Ε. , σελ.   
  
Γ. Επί του σχεδίου νόμου του Υπουργείου Ανάπτυξης:  
 ΑΝΔΡΟΥΛΑΚΗΣ Ν. , σελ.   
 ΑΥΛΩΝΙΤΗΣ Α. , σελ.   
 ΒΕΛΟΠΟΥΛΟΣ Κ. , σελ.   
 ΒΟΛΟΥΔΑΚΗ Σ. , σελ.   
 ΒΟΡΙΔΗΣ Μ. (Μάκης Βορίδης) , σελ.   
 ΒΡΕΤΤΟΣ Ν. , σελ.   
 ΓΙΑΝΝΟΥΛΗΣ Χ. , σελ.   
 ΔΗΜΗΤΡΟΚΑΛΛΗΣ Ι. , σελ.   
 ΚΑΖΑΜΙΑΣ Α. , σελ.   
 ΚΑΠΠΑΤΟΣ Π. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΕΦΑΛΑ Μ. , σελ.   
 ΚΟΜΝΗΝΑΚΑ Μ. , σελ.   
 ΚΟΝΣΟΛΑΣ Ε. , σελ.   
 ΚΟΝΤΗΣ Ι. , σελ.   
 ΛΟΒΕΡΔΟΣ Ι. , σελ.   
 ΝΙΚΗΤΙΑΔΗΣ Γ. , σελ.   
 ΣΚΡΕΚΑΣ Κ. , σελ.   
 ΤΣΙΑΡΑΣ Κ. , σελ.   
 ΦΩΤΟΠΟΥΛΟΣ Σ. , σελ.   
 ΧΗΤΑΣ Κ. , σελ.   
 ΧΡΙΣΤΟΔΟΥΛΑΚΗΣ Ε. , σελ.   
  
Δ. ΠΑΡΕΜΒΑΣΕΙΣ:  
 ΑΠΟΣΤΟΛΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΘ΄

Τετάρτη 27 Σεπτεμβρίου 2023

Αθήνα, σήμερα στις 27 Σεπτεμβρίου 2023, ημέρα Τετάρτη και ώρα 9.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 26-9-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΚH΄ συνεδριάσεώς του, της Τρίτης 26-9-2023 σε ό,τι αφορά την ψήφιση στο σύνολο του σχεδίου νόμου: «Κύρωση του Πρόσθετου Πρωτοκόλλου της Σύμβασης επί του Συμβολαίου για τη Διεθνή Μεταφορά Εμπορευμάτων Οδικώς (CMR) σχετικά με το Ψηφιακό Δελτίο Παράδοσης»).

Παρακαλείται o κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από το Γραμματέα της Βουλής κ. Εμμανουήλ (Μανώλη) Χριστοδουλάκη, Βουλευτή Α΄ Ανατολικής Αττικής, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωριστεί το mail των αναφορών σελίδα 2α)

Β. ΑΠΑΝΤΗΣΕΙΣ ΒΟΥΛΕΥΤΩΝ ΣΕ ΕΡΩΤΗΣΕΙΣ ΥΠΟΥΡΓΩΝ

(Να καταχωριστεί το mail των απαντήσεων σελίδα 2β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης: «Ενσωμάτωση της Οδηγίας (ΕΕ) 2019/2121 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της οδηγίας (ΕΕ) 2017/1132 όσον αφορά τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών».

Επίσης, η Βουλευτής κ. Μαρία Αθανασίου αιτείται άδεια απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ο Γενικός Γραμματέας Νομικών και Κοινοβουλευτικών Θεμάτων κ. Κουτνατζής μάς ενημερώνει ότι σήμερα θα συζητηθούν οι υπ’ αριθμ. 159/22-9-2023, 175/25-9-2023 και 176/25-9-2023 επίκαιρες ερωτήσεις, οι οποίες θα απαντηθούν από την Υφυπουργό Παιδείας, Θρησκευμάτων και Αθλητισμού κ. Δόμνα - Μαρία Μιχαηλίδου. Η υπ’ αριθμ. 155/19-9-2023 επίκαιρη ερώτηση που απευθύνεται προς τον Υπουργό Δικαιοσύνης κ. Γεώργιο Φλωρίδη δεν θα απαντηθεί λόγω αναρμοδιότητος.

Θα συζητηθεί η πρώτη με αριθμό 159/22-9-2023 επίκαιρη ερώτηση πρώτου κύκλου της Βουλευτού Επικρατείας της Κ.Ο. «ΣΥΡΙΖΑ - Προοδευτική Συμμαχία» κ. Έλενας Ακρίτα προς τον Υπουργό Παιδείας, Θρησκευμάτων και Αθλητισμού, με θέμα: «Οι τεράστιες ελλείψεις στη στελέχωση της παράλληλης στήριξης προκαλούν απόγνωση σε γονείς και εκπαιδευτικούς».

Κυρία Ακρίτα, έχετε τον λόγο για την πρωτολογία σας για δύο λεπτά.

**ΕΛΕΝΑ ΑΚΡΙΤΑ:** Ευχαριστώ πολύ, κύριε Πρόεδρε. Καλημέρα, κυρία Υφυπουργέ.

Είμαστε εδώ για να συζητήσουμε σήμερα τις ελλείψεις που υπάρχουν στον θεσμό της παράλληλης στήριξης για τα παιδιά, ελλείψεις που ξεκινάνε -κατά την άποψή μας- από το νηπιαγωγείο μέχρι και το τέλος του σχολείου και λέω από το νηπιαγωγείο, γιατί αυτό είναι εκείνο που διαμορφώνει στα πρώτα τρυφερά χρόνια του παιδιού την προσωπικότητα, τον χαρακτήρα του και του δίνει τα πρώτα εφόδια. Υπάρχει μεγάλο πρόβλημα σε αυτό.

Θέλω να αφουγκραστούμε όλοι μαζί την αγωνία χιλιάδων οικογενειών, χιλιάδων γονέων που, πραγματικά, βλέπουν την ίδια τη ζωή τους από τις θυσίες και τη γονική αγάπη να καταστρέφεται σε επαγγελματικό, σε προσωπικό, σε ιδιωτικό επίπεδο, γιατί προσπαθούν να υποκαταστήσουν αυτά που θα έπρεπε να κάνει το Υπουργείο Παιδείας.

Έχω δύο παραδείγματα. Το ένα είναι ένας πατέρας που η καταγγελία του έγινε πριν από λίγο καιρό στο «News247», πατέρας δεκαοκτάχρονου παραπληγικού παιδιού, ο οποίος δύο φορές την εβδομάδα, κάθε Πέμπτη και Παρασκευή, αναγκάζεται και πηγαίνει και κάθεται εκείνος στο σχολείο, γιατί η εκπαιδευτικός ειδικής αγωγής πηγαίνει μόνο Δευτέρα, Τρίτη και Τετάρτη.

Η δεύτερη περίπτωση είναι μιας γυναίκας -μονογονεϊκή οικογένεια- η οποία, πραγματικά, στερήθηκε και το ψωμί που τρώει για να κάνει το παιδί της ιδιωτικά μαθήματα. Κάποια στιγμή έχασε τη δουλειά της σταμάτησε και απλά το παιδί δεν μπορεί να παρακολουθήσει. Έχει διαγνωσμένα από το ΚΕΔΑΣΥ μαθησιακά προβλήματα και δεν μπορεί να παρακολουθήσει γιατί στο δικό της το σχολείο είναι μόνο ένας εκπαιδευτικός ειδικής αγωγής για κάθε έξι παιδιά.

Θα ήθελα -θερμή παράκληση- να το συζητήσουμε αυτό και να μας πείτε τις προθέσεις σας, γιατί βρισκόμαστε ήδη στην τρίτη εβδομάδα και έχουμε φτάσει στο μη περαιτέρω.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Ακρίτα για τη συνέπεια στον χρόνο.

Τον λόγο έχει η Υπουργός κ. Μιχαηλίδου για την πρωτολογία της.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κυρίες και κύριοι Βουλευτές, η ενταξιακή εκπαίδευση είναι για εμάς ουσιαστική προτεραιότητα. Η ενταξιακή εκπαίδευση μαζί με τους μηχανισμούς της. Μηχανισμούς, όπως η παράλληλη στήριξη, τα τμήματα ένταξης. Αυτό δεν είναι σίγουρα για εμάς -και νομίζω είναι κάτι που μοιραζόμαστε, ελπίζω όλα τα μέλη, νομίζω και εσείς στην Εθνική Αντιπροσωπεία- κάποια σπατάλη πόρων, είναι εθνική προτεραιότητα. Εθνική προτεραιότητα τόσο για τα παιδιά με αναπηρία, τους μαθητές, τους εκπαιδευτικούς αλλά και για όλους εμάς, γιατί η ισότιμη ένταξή τους στην κοινωνία και μετέπειτα στην αγορά εργασίας, είναι κάτι που μας αφορά, πραγματικά, όλους. Και αυτό μας αφορά όχι απλά στα λόγια, αλλά και στις πράξεις.

Οι διορισμοί που μετά από δώδεκα χρόνια -και κρατώ αυτό γιατί έχω και τα στοιχεία ακριβώς- έγιναν από το 2020 στην ειδική αγωγή και θα γίνονται, δείχνουν αυτό ακριβώς το πράγμα. Από το 2020 μέχρι και το 2023, οι διορισμοί σε ειδικό εκπαιδευτικό και βοηθητικό προσωπικό ήταν τέσσερις χιλιάδες επτακόσιοι είκοσι.

Σας θυμίζω ότι για το ίδιο χρονικό διάστημα, μετά από πάρα πολλά χρόνια, το σύνολο των διορισμών ήταν είκοσι οκτώ χιλιάδες επτακόσιοι εκπαιδευτικοί. Το ποσοστό επί του συνόλου των εκπαιδευτικών ειδικής αγωγής είναι υπερπολλαπλάσιο, για την ακρίβεια τρεις φορές πάνω του ποσοστού των μαθητών με ειδικές εκπαιδευτικές ανάγκες ή με αναπηρία, στο σύνολο.

Συγκεκριμένα, ενώ έχουμε ένα εκατομμύριο τριακόσιες πενήντα χιλιάδες μαθητές στο σύνολο της χώρας, περίπου εβδομήντα τρεις χιλιάδες πεντακόσιοι από αυτούς έχουν είτε ειδικές εκπαιδευτικές ανάγκες είτε αναπηρία. Και το ποσοστό των διορισμών που έγιναν σε ειδικό εκπαιδευτικό προσωπικό από 5,5% που είναι οι μαθητές ήταν στο 16% του συνόλου. Άρα, αυτό δείχνει και εμπράκτως πώς η ελληνική πολιτεία επενδύει στην συμπεριληπτική αγωγή. Αντίστοιχα είναι και τα ποσοστά των αναπληρωτών οι οποίοι προσλαμβάνονται για την ειδική αγωγή και τις ανάγκες που προκύπτουν στα παιδιά που είναι διαφοροποιημένες ανά παιδί.

Την περασμένη σχολική χρονιά ο αριθμός των προσλήψεων άγγιξε τις δεκατέσσερις χιλιάδες, ενώ φέτος στην πρώτη φάση -και φαντάζομαι ότι σε αυτήν αναφέρεστε- είμαστε στις εννιάμισι χιλιάδες. Εκεί είδαμε αυτό ακριβώς το οποίο λέτε και εσείς, ότι η ελληνική κοινωνία, το γονεϊκό κίνημα, οι οικογένειες -αν θέλετε, είναι και αισιόδοξο αυτό για εμάς- έχουμε πολύ περισσότερες διαγνώσεις απ’ ό,τι στο παρελθόν. Και γιατί λέω αισιόδοξο; Ούτε για το κομμάτι των ειδικών εκπαιδευτικών αναγκών ούτε για το κομμάτι της αναπηρίας, προφανώς, λέω αισιόδοξο, γιατί πλέον η ελληνική οικογένεια δεν φοβάται, έχει καταρρίψει κάποια στερεότυπα τα οποία υπήρχαν και ακόμα θα πω εγώ υπάρχουν σήμερα, αλλά τουλάχιστον πηγαίνει το παιδί, γίνεται η διάγνωση και έτσι οι διαγνώσεις και άρα οι αιτήσεις στα ΚΕΔΑΣΥ για παράλληλες στηρίξεις και τμήματα ένταξης είναι αυξημένες σε σχέση με το παρελθόν.

Όμως -και για να τελειώσω εδώ και να έρθω στην ερώτησή σας- ακριβώς επειδή καταλαβαίνουμε ότι η ανάγκη είναι μεγαλύτερη, ότι τα αιτήματα και τα παιδιά που χρειάζονται αυτό, είναι περισσότερα, υπερδιπλασιάσαμε -τώρα, προχθές κιόλας- τις πιστώσεις και τους πόρους που πηγαίνουν σε ειδική αγωγή, έτσι ώστε από τις εννιά χιλιάδες τριακόσιες που δόθηκαν τον Σεπτέμβριο, να πάμε στο σύνολο στις είκοσι. Οι εννιά χιλιάδες τριακόσιες από αυτές, αν δεν κάνω λάθος, θα πάνε στην αρχή του Οκτώβρη και οι υπόλοιπες επτά χιλιάδες επτακόσιες στην αρχή του Νοέμβρη. Οπότε, δίνουμε με αυτόν τον τρόπο όση κάλυψη είναι και τα αιτήματα, για να βοηθήσουμε όσο μπορούμε την ελληνική οικογένεια και ακόμη περισσότερο τα παιδιά με αναπηρία και ειδικές εκπαιδευτικές ανάγκες.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Η κ. Ακρίτα έχει τον λόγο για τη δική της δευτερολογία.

**ΕΛΕΝΑ ΑΚΡΙΤΑ:** Ξέρετε τι; Δεν μου βγαίνουν πολύ-πολύ τα νούμερα, με την έννοια ότι βεβαίως είχατε εννιά χιλιάδες και τώρα σε δύο φάσεις θα προσλάβετε άλλες δέκα χιλιάδες, γιατί όπως -νομίζω- το είπε ο κ. Μαρινάκης, υπάρχει μια αύξηση 30% των αναγκών. Αυτό που δεν μου βγαίνει σε νούμερα είναι το εξής: Εάν υπάρχει μόνο μια αύξηση 30%, εσείς γιατί προσλάβατε υπερδιπλάσιους εκπαιδευτικούς της ειδικής αγωγής; Και δεύτερον -για να καταλάβω- μήπως από την αρχή ήταν είκοσι χιλιάδες το νούμερο; Μήπως από την πρώτη μέρα ήταν είκοσι χιλιάδες και απλά εμείς δεν το ξέρουμε;

Εγώ, λοιπόν, πιστεύω ότι είχαμε είκοσι χιλιάδες κενά, καλύψαμε τα εννιάμισι χιλιάδες κενά. Εν τω μεταξύ, αυτό το «δύο φάσεις», η κάθε μέρα για ένα παιδί με διαγνωσμένα μαθησιακή δυσκολία ή ένα παιδί με αναπηρία δεν αναπληρώνεται εύκολα και το ξέρετε όλοι. Δεν θα μπορέσουν, δηλαδή, αυτό που λέγαμε παλιά, να καλύψουν τα κενά. Είναι ήδη η πέμπτη σχολική χρονιά που αρχίζει με τη Νέα Δημοκρατία. Υπάρχουν παιδιά με ΔΕΠΥ, υπάρχουν παιδιά με σύνδρομο Down, υπάρχουν παιδιά στον αυτισμό, υπάρχουν παιδιά με μαθησιακές δυσκολίες, υπάρχουν παιδιά με ένα σωρό άλλα προβλήματα κινητικά, όρασης κ.λπ..

Θέλω εδώ να θίξω και άλλη μία παράμετρο, αν μου επιτρέπετε. Αυτά τα παιδιά, τα οποία αντιμετωπίζονται ως εντός εισαγωγικών «διαφορετικά», από το περιβάλλον το μαθησιακό και από τους μαθητές τους άλλους, που πολύ λογικά δεν έχουν ούτε από το σπίτι τους ούτε θα μπορούσαν, άλλωστε, να έχουν μία κουλτούρα συμπερίληψης, γίνονται πολύ συχνά τόσο ευάλωτα που γίνονται θύματα bulling, είτε λεκτικό με πάρα πολύ βαρείς και ανάρμοστους χαρακτηρισμούς είτε με κακοποίηση, με χτυπήματα, με ξύλο. Γιατί; Γιατί είναι διαφορετικά.

Εάν, όμως, διερωτώμαι και επειδή όλοι φαντάζομαι οραματιζόμαστε μια κοινωνία συμπερίληψης, ο μαθητής που κάθεται σε αυτό το θρανίο δει ότι στο διπλανό θρανίο υπάρχει ο εκπαιδευτικός ειδικής αγωγής που στηρίζει το συμμαθητή του, μήπως τότε και η δική του νοοτροπία θα αλλάξει και τα σχολεία μας θα αποκτήσουν ένα ανθρώπινο πρόσωπο.

Δεν καταλαβαίνω αυτό που κάποτε είχατε πει ότι θα μπορούσε να υπάρχει ένας εκπαιδευτικός για έξι παιδιά. Αισθάνομαι ότι αυτό ακυρώνει πάρα πολλούς εξειδικευμένους επιστήμονες, οι οποίοι ξεκάθαρα έχουν τοποθετηθεί και έχουν πει ότι πρέπει ένας εκπαιδευτικός για ένα παιδί και ότι ο μόνος ο οποίος θα καθορίσει το τι είδους βοήθεια χρειάζονται, πόση ώρα, για πόσο χρόνο -τριάντα σχολικές ώρες την εβδομάδα- είναι ο επιστήμονας.

Κλείνοντας, λοιπόν, σας παρακαλώ, γιατί, πραγματικά, όπως ξέρετε είναι μια τραγική κατάσταση, το έχω ζήσει και το έχουμε δει και από καταγγελίες, ότι καταστρέφονται ζωές. Ζωές εκπαιδευτικών, γονιών και πάνω από όλα οι ζωές των παιδιών μας. Εμείς θέλουμε να σας βοηθήσουμε -ειλικρινά!- και θα είμαστε εκεί δίπλα σας, αλλά θα σας ελέγξουμε κιόλας γιατί το χρέος σας -γιατί δεν μας κάνετε βέβαια χάρη, όπως καταλαβαίνετε- είναι να σταθείτε στο πλευρό των δεκάδων χιλιάδων ανθρώπων που ταλανίζονται από τις τραγικές ελλείψεις στην παράλληλη στήριξη.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Ακρίτα.

Ορίστε, κυρία Υπουργέ, έχετε τον λόγο για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε.

Κυρία Βουλευτά, καταλαβαίνω και νομίζω ότι καταλαβαίνετε κι εσείς, αυτό που ανέφερα λίγο πριν, ότι η ελληνική κοινωνία και η ελληνική οικογένεια γρήγορα σχετικά τα τελευταία χρόνια, έχει αρχίσει και ευαισθητοποιείται πιο πολύ στο κομμάτι της αναπηρίας και διαγνώσεις τις οποίες δεν είχαμε στο παρελθόν, τις έχουμε σήμερα. Και αυτό γιατί, για να το πω απλά, δεν μένουν τα παιδιά με αναπηρία ή ακόμα και ειδικές εκπαιδευτικές ανάγκες στο σπίτι, αλλά υπάρχει μια εσωστρέφεια και μια -αυτό που θέλουμε και εμείς- αγκαλιά στη διαφορετικότητα.

Όμως, γιατί μου είπατε πριν λίγο, «ήταν μήπως οι προσλήψεις που κάνατε είκοσι χιλιάδες από την αρχή και τις κρύβατε ή δεν τις είχατε ανακοινώσει;». Αφού ξέρετε ποιες είναι οι ανάγκες. Καταλαβαίνω, όπως σας είπα και πριν, ότι οι ανάγκες αυξάνονται καθότι από την ελληνική κοινωνία υπάρχει μια μεγαλύτερη εξωστρέφεια πλέον και αυτό είναι κατάκτηση όλων μας και ειδικά τα τελευταία χρόνια στο κομμάτι της αναπηρίας.

Από την άλλη, όμως, αν από το 2018 μέχρι το 2023, δηλαδή, ένα χρόνο πριν την τελευταία κυβέρνηση των ΣΥΡΙΖΑ - ΑΝΕΛ μέχρι και σήμερα, έχουμε αύξηση στις παράλληλες στηρίξεις 270%, αυτό δεν μπορεί να εξηγείται μόνο από την αύξηση της ζήτησης ή της ανάγκης σε παράλληλη στήριξη για αναπηρία ή για ειδικές εκπαιδευτικές ανάγκες. Τι θέλω να πω με αυτό, καταρρίπτοντας το επιχείρημά σας «το ξέραμε από την αρχή και άρα, γιατί δώσαμε εννιάμισι και όχι είκοσι χιλιάδες, μήπως είχαμε δώσει είκοσι χιλιάδες από την αρχή». Θέλω να πω ότι οι ανάγκες υπάρχουν. Θέλετε λίγο λιγότερες, επειδή τότε η διάγνωση δεν γινόταν τόσο πολύ και αυτά τα τελευταία πέντε χρόνια έχει ανοίξει περισσότερο -ευτυχώς!- η ελληνική κοινωνία; Η ελληνική οικογένεια έχει ανοίξει παραπάνω, αλλά δεν γίνεται να έχει ανοίξει παραπάνω κατά 270% των διαπιστώσεων και της ανάγκης για παράλληλη στήριξη.

Αυτή η αύξηση στην παράλληλη στήριξη του 270% δείχνει εμπράκτως ότι η ελληνική κοινωνία, η ελληνική πολιτεία ακόμα περισσότερο, υποστηρίζει αυτήν την ανάγκη. Για τη σχολική χρονιά 2018 - 2019 είχαμε στο σύνολο εννιά χιλιάδες διακόσιες προσλήψεις και καθόλου διορισμούς. Αυτή τη χρονιά έχουμε στο σύνολο πέντε χιλιάδες διορισμούς στην ειδική αγωγή, εν τω συνόλω είκοσι πέντε χιλιάδες και διορισμούς και προσλήψεις, με είκοσι χιλιάδες αναπληρωτές που έχουμε πάρει τώρα και πέντε χιλιάδες μόνιμο προσωπικό στην ειδική αγωγή. Οπότε, πραγματικά, ναι μπορεί να υπάρχει μια αύξηση της ζήτησης, αλλά αυτή υπερκαλύπτεται από την έμπρακτη απόδειξη της πολιτείας ότι αυξάνει το εκπαιδευτικό προσωπικό στην ειδική αγωγή.

Κλείνοντας, κύριε Πρόεδρε, ασφαλώς και υπάρχουν περιπτώσεις που η άμεση και η αποκλειστική καθοδήγηση του μαθητή ή της μαθήτριας χρειάζεται, η άμεση ως προς την σχέση ένας προς έναν. Ωστόσο, ο εκπαιδευτικός της παράλληλης στήριξης θα πρέπει σταδιακά -και αυτό μας το λένε οι επιστήμονες, δεν το λέω εγώ- και στον βαθμό που του επιτρέπει η κατάσταση του παιδιού, να αφήνει χώρο στο παιδί και να το αφήνει να αυτενεργεί. Αυτή είναι η δουλειά, όπως την αντιλαμβανόμαστε, της παράλληλης στήριξης, η παράλληλη στήριξη στην εκπαιδευτική διαδικασία, η ενδυνάμωση του παιδιού έτσι ώστε στο μέτρο του εφικτού να γίνει όσο πιο λειτουργικό και αυτόνομο γίνεται. Αυτό θέλουμε για τα παιδιά μας, αυτό θέλουμε και για τα παιδιά με αναπηρία και ειδικές εκπαιδευτικές ανάγκες.

Η συμπερίληψη δεν εξαντλείται στο βρίσκουμε στον ίδιο χώρο με παιδιά τυπικής. Δεν είναι μόνο αυτό. Είναι πολλά βήματα παραπάνω. Η ένταξη για τα παιδιά με ειδικές εκπαιδευτικές ανάγκες σε σχολικό περιβάλλον σημαίνει ότι ανάλογα με την αναπηρία τους, τις ειδικές δεξιότητές τους, αλληλεπιδρούν στον μέγιστο βαθμό με τους συμμαθητές τους και με το γενικό δάσκαλο, ο οποίος έχει ενεργό ρόλο. Δηλαδή και ο γενικός δάσκαλος -δεν είναι μόνο η παράλληλη- έχει την ευθύνη να δει και να συζητήσει με την παράλληλη, να συζητήσει με τα ΚΕΔΑΣΥ το προσωπικό σχέδιο -εξατομικευμένο- για κάθε παιδί και να το εντάξει όσο καλύτερα γίνεται στη σχολική κοινότητα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 ποινική ευθύνη των Υπουργών όπως ισχύουν την 26-9-2023 ποινική δικογραφία που αφορά στον πρώην Υπουργό Εργασίας και Κοινωνικών Υποθέσεων Κωνσταντίνο Χατζηδάκη.

Συνεχίζουμε με την τρίτη με αριθμό 175/25-9-2023 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κ.Ο. «ΝΙΚΗ» κ. Νικολάου Παπαδόπουλου προς τον Υπουργό Παιδείας, Θρησκευμάτων και Αθλητισμού, με θέμα: «Κάλυψη εκπαιδευτικών κενών στην παράλληλη στήριξη και την ειδική αγωγή στα σχολεία όλης της χώρας».

Ορίστε, κύριε Παπαδόπουλε, έχετε τον λόγο για την πρωτολογία σας για δύο λεπτά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κύριε Πρόεδρε.

Σε πολλά σημεία είχαμε κοινά στην προηγούμενε ερώτηση με την κ. Έλενα Ακρίτα. Εδώ, όμως, θα μπούμε στην καρδιά του προβλήματος. Υπήρχε ο ν.3699/2008 που αφορούσε την παράλληλη στήριξη, ο οποίος προέβλεπε σε παιδιά με αναπηρίες και σε παιδιά που χρειάζονται ειδική αγωγή και ειδική εκπαίδευση. Ήταν, όμως, καλός, στοργικός, όχι μόνο για τα παιδιά και τις οικογένειές τους αλλά και για την κοινωνία μας ολόκληρη και προέβλεπε το εξής: Ο χρυσός κανόνας σε αυτά είναι ένας προς έναν, ένας εκπαιδευτικός, ένα παιδί με ειδικές ανάγκες -και θα το εξηγήσουμε μετά- εξατομικευμένος δηλαδή να καλύπτει όλο το ωράριο σε όλη τη σχολική χρονιά.

Αυτός είναι ο θεσμός της παράλληλης στήριξης που σας είπα πριν. Έρχεται τώρα η Κυβέρνησή σας με την εγκύκλιο 93506/2023 και τον νόμο αυτό της παράλληλης στήριξης όχι απλώς τον υποβαθμίζει, όχι απλώς τον μειώνει, στην ουσία τον ακυρώνει, γιατί προτείνει έναν εκπαιδευτικό να έχει ένα τμήμα με όσους μαθητές προκύψουν, είτε από την ίδια τάξη είτε από άλλα τμήματα, ακόμα μάλιστα προβλέπει και από άλλα σχολεία. Δηλαδή σαν να πρόκειται για ένα κανονικό τμήμα. Αυτό, βέβαια, απαξιώνει την παράλληλη στήριξη. Έχουν δημιουργηθεί και τεράστια κενά στις θέσεις των εκπαιδευτικών. Οι μαθητές που χρήζουν παράλληλης στήριξης τίθενται στο περιθώριο του εκπαιδευτικού συστήματος, είναι αστήρικτοι, αβοήθητοι, ευάλωτοι στον κοινωνικό στιγματισμό και στην περιθωριοποίηση και οι οικογένειές τους βρίσκονται σε απόγνωση και σε αδιέξοδο.

Πόσα είναι τα κενά στην παράλληλη στήριξη; Ποια αναλογία πέτυχε αυτή η Κυβέρνηση, ένα προς έναν, εκπαιδευτικού και εκπαιδευόμενου, ένα προς δύο, προς τρία, προς πέντε, προς δέκα ή προς είκοσι; Να μας πείτε για να ξέρουμε το επίπεδο παροχής των υπηρεσιών αυτών.

Δεύτερον, θα γίνουν προσλήψεις μόνιμου προσωπικού; Γιατί αυτά τα παιδιά έχουν ιδιαιτερότητες. Θα γίνουν προσλήψεις για να χαίρουν τα παιδιά αυτά πραγματικής παράλληλης στήριξης και η κοινωνία μας στήριξη από την πολιτεία;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Παπαδόπουλο.

Τον λόγο έχει η Υπουργός για τη δική της πρωτοβουλία.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε Βουλευτά, το είπαμε και πριν, το συζητήσαμε τώρα και με την κ. Ακρίτα. Θα επανέλθω σε κάποιες από τις πληροφορίες τις οποίες έδωσα, καθότι η ερώτηση είναι σχεδόν η ίδια.

Ποιοτική αναβάθμιση της ειδικής αγωγής είναι και θα είναι προτεραιότητα της Κυβέρνησης αυτής. Γενικότερα η ενίσχυση των ατόμων με αναπηρία είναι προτεραιότητα της Κυβέρνησης. Το έδειξε όχι με λόγια, με πράξεις από την προηγούμενη διακυβέρνηση, και μπορώ να σας πω ότι είναι και δική μου προτεραιότητα και μεγάλη ανάγκη να είμαι όσο πιο αποτελεσματική γίνεται στο κομμάτι αυτό, καθότι υπηρέτησα και τέσσερα χρόνια στο Υπουργείο Εργασίας ως Υφυπουργός υπεύθυνη για τα κοινωνικά ζητήματα.

Πώς το κάνουμε αυτό; Το κάνουμε με προσλήψεις, με στήριξη, με ένα σχέδιο το οποίο αφορά στην ενταξιακή εκπαίδευση, το οποίο είναι και ο στόχος μας. Λέτε ότι η θεσμοθέτηση της παράλληλης στήριξης έγινε με νόμο του 2008, όπου προβλέπεται ότι η υπηρεσία της παράλληλης στήριξης γίνεται στη βάση ενός –αυτό που είπε πριν και στην κ. Ακρίτα- ενός εξατομικευμένου προγράμματος εκπαίδευσης. Από αυτό, όμως, δεν προκύπτει ότι η υλοποίηση του εξατομικευμένου αυτού προγράμματος είναι αποκλειστική ευθύνη μόνο της παράλληλης στήριξης; Ο γενικός δάσκαλος δηλαδή σε μία τάξη, ο κύριος υπεύθυνος δάσκαλος της τάξης, δεν πρέπει να γνωρίζει το συγκεκριμένο πρόγραμμα και να συνεργάζεται με τον εκπαιδευτικό της παράλληλης στήριξης; Αυτός δεν είναι που σε τελική ανάλυση -ο γενικός δάσκαλος- έχει την ευθύνη αξιολόγησης του παιδιού; Οι υπόλοιποι δάσκαλοι ή καθηγητές που εμπλέκονται με τη μάθηση και την εκπαίδευση ενός παιδιού, το οποίο είναι στην παράλληλη στήριξη, δεν πρέπει να έχουν γνώση του εξατομικευμένου προγράμματος στήριξης που βγαίνει επί το πλείστον από τα ΚΕΔΑΣΥ;

Εδώ κάνατε ένα λάθος στην υπόθεσή σας, λέγοντας ότι ο χρυσός κανόνας είναι ότι ένας δάσκαλος πρέπει να πηγαίνει ανά κάθε παιδί. Ξέρετε ότι οι γνωματεύσεις από το ΚΕΔΑΣΥ μπορούν να βγουν μεμονωμένα για κάποια μαθήματα; Ξέρετε ότι ένα παιδί μπορεί να χρήζει εξατομικευμένης βοήθειας μόνο στα μαθηματικά ή μόνο στα αγγλικά; Πώς έχουμε τον χρυσό κανόνα ενός προς ενός;

Οι υπόλοιποι εκπαιδευτικοί των αγγλικών, των καλλιτεχνικών ή οι γυμναστές δεν πρέπει να λαμβάνουν γνώση αυτού του εξατομικευμένο σχεδίου; Το σχολείο είναι αυτό που σε τελική ανάλυση έχει την ευθύνη για τη μάθηση και την πρόοδο όλων των μαθητών και τυπικής ανάπτυξης, αλλά και αυτών με ειδικές εκπαιδευτικές ανάγκες ή κατ’ εσάς την επωμίζεται την ευθύνη αυτή μόνο η παράλληλη στήριξη;

Κοιτάξτε, αν θεωρείτε ότι ο ρόλος του εκπαιδευτικού της παράλληλης στήριξης είναι να είναι η σκιά κάθε παιδιού τότε δεν μιλάμε για θεσμό συμπερίληψης. Η παράλληλη στήριξη είναι ένας συμπεριληπτικός μηχανισμός. Η υποστήριξη αποσκοπεί στην ενδυνάμωση, στη λειτουργικότητα του παιδιού και εν τέλει στην αυτονομία του. Ο ρόλος του εκπαιδευτικού της παράλληλης στήριξης είναι το παιδί να καλλιεργήσει τις δεξιότητες που θα μεγιστοποιήσουν την ικανότητά του να μαθαίνει και να ενεργεί υπεύθυνα από μόνο του.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Παπαδόπουλε, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Όπως καταλάβατε, δεν πήρα καμμία απάντηση στα ερωτήματά μου. Το πρόβλημα είναι γνωστό. Το Υπουργείο δέχεται τις αιτήσεις και ξέρει ακριβώς τον αριθμό των εγκεκριμένων αιτήσεων.

Για να πετύχουμε αυτό το πρόγραμμα της παράλληλης στήριξης, τον χρυσό κανόνα που λέμε ένα προς ένα, ο απλός εκπαιδευτικός θα κάνει την παράλληλη στήριξη σε παιδιά που έχουν αυτά τα σοβαρά προβλήματα στα οποία θα αναφερθώ παρακάτω;

Η κοινωνία, βέβαια, με αυτά που ακούει παρακολουθεί εμβρόντητη όλα αυτά. Γι’ αυτό και ξεσηκώθηκαν οι γονείς. Γονείς και εκπαιδευτικοί έχουν κάνει παράσταση διαμαρτυρίας στο Υπουργείο. Είναι τόσο ευχαριστημένοι και διαμαρτύρονται; Επίσης, αρκετοί γονείς ετοιμάζονται να προσφύγουν στη δικαιοσύνη ως Έλληνες πολίτες, γιατί θεωρούν τα παιδιά τους ότι μπαίνουν στο περιθώριο.

Θα ήθελα να πω σε ό,τι αφορά την παράλληλη στήριξη, κυρία Υπουργέ, ότι αφορά παιδιά ετερόκλητα με πολλές ιδιαιτερότητες, που δεν μπορούμε να τα βάλουμε όλα στο ίδιο τσουβάλι. Έτσι ο δάσκαλος όσο καλός και να είναι δεν θα μπορέσει να πετύχει τίποτα αν δεν εξατομικευτεί το πρόβλημα. Ένα απλό παράδειγμα: έχουμε παιδιά με σοβαρή ψυχοκινητική διέγερση, δηλαδή ο δάσκαλος πρέπει να τα κατεβάσει από το ταβάνι. Έχουμε και άλλα παιδιά τα οποία είναι κλεισμένα στον εαυτό τους. Αυτά τα παιδιά που πάνε προς τον αυτισμό ή έχουν μειωμένη ψυχοκινητική διάθεση, τα οποία πρέπει να ξεκλειδώσει ο δάσκαλος. Πώς δύο τέτοια παιδιά θα μπορέσει ο δάσκαλος της ειδικής αγωγής να τα αντιμετωπίσει, όταν το ένα παιδί πρέπει να το κλειδώσεις, το άλλο να το ξεκλειδώσεις. Καταλαβαίνετε τι σας λέω;

Τα παιδιά αυτά έχουν ανάγκη από σταθερά πρόσωπα. Πρέπει να γίνουν προσλήψεις. Τα παιδιά αυτά δεν αντέχουν στην εναλλαγή προσώπων όταν παίρνουν κάθε φορά άλλο προσωπικό. Η κ. Ακρίτα αναφέρθηκε στους ιδιωτικούς βοηθούς που αναγκάζονται οι οικογένειες να παίρνουν και να πληρώνουν από την τσέπη τους, γιατί αλλιώς τα παιδιά τους είναι αναγκαστικά μέσα στο περιθώριο, είναι καταδικασμένα να ζουν μόνο στο σπίτι τους και να μην πηγαίνουν στο σχολείο γιατί κάποιος πρέπει να τα προσέχει. Είπαμε υπάρχουν υπερκινητικά παιδιά.

Και τέλος ας επανέλθω στα ερωτήματα μήπως πάρω κάποια απάντηση.

Ποια αναλογία έχει ο εκπαιδευτής με τον εκπαιδευόμενο; Τι πετύχατε σε αυτήν τη σχολική χρονιά; Αυτή είναι η πρώτη ερώτηση. Πιο καθαρή δεν γίνεται.

Δεύτερον, θα γίνουν προσλήψεις μόνιμου προσωπικού; Γιατί γι’ αυτά τα παιδιά είναι πολύ σημαντικό αυτό που σας λέω. Ρωτήστε έναν παιδοψυχίατρο, έναν παιδοψυχολόγο να σας κατατοπίσει. Δεν δέχονται εύκολα αλλαγές σε πρόσωπα και καταστάσεις. Ακόμα και το σχολείο να τους αλλάξεις είναι μεγάλο πρόβλημα για αυτά.

Τρίτη ερώτηση: θα μεριμνήσετε να γίνουν δομές, μόνιμες και σταθερές γι’ αυτά τα παιδιά; Γιατί πρέπει να γίνουν κι αυτά.

Και τέταρτον, προβλέπεται από τον προϋπολογισμό σας να δοθούν χρήματα; Αν δεν δοθούν χρήματα, τζάμπα μιλάμε τόση ώρα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Παπαδόπουλε.

Τον λόγο τώρα έχει η Υπουργός για τη δική της δευτερολογία.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε Βουλευτά όντως δεν καταλαβαίνω τι μου λέτε και όντως δεν συμφωνώ και με αυτά που μου λέτε, όχι απλά δεν καταλαβαίνω τι μου λέτε. Γιατί όταν λέτε ότι ένας εκπαιδευτικός χρειάζεται να κλειδώσει ένα παιδί, εδώ έχουμε 180 μοίρες διαφορά. Κανένα παιδί δεν κλειδώνεται και κανένας εκπαιδευτικός δεν είναι υπεύθυνος και θέλει να κλειδώσει ένα παιδί. Οπότε σας παρακαλώ, τουλάχιστον, ως προς αυτό να ανακαλέσετε, γιατί σε καμμία των περιπτώσεων δουλειά του Υπουργείου Παιδείας -και το πώς οραματιζόμαστε την συμπεριληπτική, την ενταξιακή εκπαίδευση- δεν είναι κλειδώνοντας ή ξεκλειδώνοντας κάποιον. Είναι παιδιά, είναι μαθητές.

Τώρα στις ερωτήσεις σας. Έδωσα τα στοιχεία στην κ. Ακρίτα, θα τα επαναλάβω και σε εσάς. Τις αιτήσεις που υπήρχαν φέτος για παράλληλη στήριξη και τις καλύψεις δεν τις κάνει ο Υπουργός ούτε το Υπουργείο. Οι αιτήσεις και οι ανάγκες βγαίνουν από τα ΚΕΔΑΣΥ και τα ΚΕΔΑΣΥ είναι αυτά τα οποία κάνουν μετά την κατανομή των αναγκών.

Λοιπόν, με δεκαεννέα χιλιάδες αιτήσεις για παράλληλη στήριξη, το σύνολο των αναπληρωτών που έδωσε το Υπουργείο φέτος και μιλάω για την ανακοίνωσή μας προ δύο ημερών, είναι είκοσι χιλιάδες, δηλαδή δεκαεννέα χιλιάδες συν το ειδικό βοηθητικό προσωπικό το οποίο χρειάζεται για περιπτώσεις αναπηρίας. Μιλάμε για το ειδικό βοηθητικό προσωπικό και τους νοσηλευτές. Οπότε γι’ αυτό υπάρχει αν θέλετε κι αυτό το πλεόνασμα σε σχέση με τις δεκαεννέα χιλιάδες και είμαστε στις είκοσι χιλιάδες.

Για τους μόνιμους διορισμούς, αν διατιθέμεθα να τους κάνουμε. Βεβαίως και διατιθέμεθα. Γιατί; Γιατί ήδη τους κάναμε. Το είπα και πριν θα το ξαναπώ τώρα. Όταν το μαθητικό δυναμικό της χώρας ως ποσοστό του συνόλου που έχει ειδικές εκπαιδευτικές ανάγκες, αλλά και αναπηρία είναι στο 5,5% και εμείς την προηγούμενη περίοδο κάναμε προσλήψεις ειδικού εκπαιδευτικού προσωπικού ακριβώς επειδή καταλαβαίνουμε τη σημασία της συνέχειας και τη συνέπειας μιας σχέσης μεταξύ εκπαιδευτικού και παιδιού στο 17%, δηλαδή όταν από τις προσλήψεις που έγιναν αντί να γίνουν οι 5,5% των προσλήψεων σε ειδικό εκπαιδευτικό προσωπικό, ανταποκρινόμενοι στο ποσοστό επί του συνόλου των μαθητών που έχουν τέτοιες ανάγκες, το ποσοστό των προσλήψεων ήταν τριπλάσιο, για την ακρίβεια υπερτριπλάσιου αυτού, τότε προφανώς η δέσμευση μας δεν είναι δέσμευση στα λόγια, είναι δέσμευση η οποία μετουσιώθηκε σε πράξεις. Και έτσι θα συνεχίσουμε. Και από το Βήμα τόσο ο Υπουργός όσο και εγώ δεσμευόμαστε γι’ αυτό.

Τρίτον, δομές. Βεβαίως κομμάτι της ενταξιακής εκπαίδευσης είναι και τα ειδικά σχολεία. Και εδώ έχουμε πρόγραμμα μαζί με το τεχνικό επιμελητήριο αναβάθμισης όλων των σχολείων και εξειδικευμένα και των ειδικών σχολείων μέσα σε αυτά. Το σχολείο είναι μια κοινότητα, είναι οι μαθητές, είναι οι εκπαιδευτικοί, είναι οι γονείς, είναι τα κτήρια, είναι όλη αυτή η κοινότητα η οποία καθημερινά με πολύ μεγάλη επιμονή και υπομονή σχολείο, σχολείο, περίπτωση, περίπτωση, χωριό, χωριό, νησί, νησί, έχουμε τον στόχο και θα τα καταφέρουμε να τα κάνουμε καλύτερα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κυρία Υπουργό.

Και θα ολοκληρώσουμε για σήμερα τις επίκαιρες ερωτήσεις με την πρώτη με αριθμό 176/25-9-2023 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας «ΝΙΚΗ» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Παιδείας, Θρησκευμάτων και Αθλητισμού, με θέμα: «Επαναφορά έπαρσης της ελληνικής σημαίας στα σχολεία».

Ορίστε, κύριε Πρόεδρε, έχετε τον λόγο για την πρωτολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Κυρία Υπουργέ, δεν κυριολεκτούσε βέβαια, ο κ. Παπαδόπουλος περί κλειδώματος και ξεκλειδώματος. Εξάλλου είναι πατέρας έξι παιδιών και σας πληροφορώ πως είναι ένας άριστος πατέρας.

Τον Αύγουστο του 2017 με το υπ. αριθ. 79 προεδρικό διάταγμα του Υπουργείου Παιδείας καταργήθηκε από την κυβέρνηση του ΣΥΡΙΖΑ η έπαρση της σημαίας και η απαγγελία του Εθνικού Ύμνου μας στα δημοτικά σχολεία. Τι ίσχυε έως τότε; Την πρώτη Δευτέρα κάθε μήνα συγκεντρωνόταν στον αύλειο χώρο του σχολείου οι μαθητές και οι δάσκαλοι και γινόταν η έπαρση της σημαίας.

Το κόμμα σας, η Νέα Δημοκρατία αν και αντέδρασε τότε, όταν ήρθε στην εξουσία ουδέν έπραξε, προφανώς γιατί συμφωνεί με την παραπάνω απόφαση.

Όμως και αυτή η μία φορά το μήνα, κυρία Υπουργέ, αποτελούσε έξοχη βιωματική διδασκαλία και εμπειρία για τους μικρούς μαθητές. Έβλεπαν τα άγουρα μάτια όλο το σχολείο, δασκάλους, γονείς και συμμαθητές σε στάση προσοχής και καταλάβαιναν ότι είμαστε λαός. Το ωραίο αίσθημα του συνανήκειν σε μια ιστορική κοινότητα. Ατένιζαν το εθνικό μας σύμβολο σε στάση προσοχής, σύμβολο στο οποίο είναι αποτυπωμένη η εθνική μας ταυτότητα, ο σταυρός, δηλαδή η πίστη μας στην Ανάσταση του Χριστού και στην Ορθόδοξη Εκκλησία και οι εννέα λωρίδες που συμβολίζουν ως γνωστόν το σύνθημα των αγωνιστών του ’21, το «Ελευθερία ή Θάνατος», οι αγώνες δηλαδή του λαού μας για ελευθερία και δημοκρατία. Και αυτό το βιωματικό μάθημα καταγράφονταν ανεξίτηλα στο νου των μικρών παιδιών.

Να σημειώσω επιπροσθέτως ότι ο Εθνικός μας Ύμνος που συγκινεί πάντοτε όλους τους Έλληνες και τις Ελληνίδες είναι ύμνος εις την ελευθερία και όχι ύμνος εις την Ελλάδα. Έτσι τιτλοφόρησε ο εθνικός μας ποιητής Διονύσιος Σολωμός την αριστουργηματική του σύνθεση, προφανώς για να μας διδάξει ότι οι έννοιες Ελλάς και Ελευθερία είναι ταυτόσημες.

Ερωτώ, λοιπόν, ευθέως: Σκοπεύετε να επαναφέρετε την έπαρση της σημαίας και την απαγγελία του Εθνικού μας Ύμνου και πάλι στα δημοτικά σχολεία;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Κυρία Υπουργέ, έχετε τον λόγο για την πρωτολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε Πρόεδρε, μάλλον δεν το γνωρίζετε και δεν σας ενημέρωσε η επιστημονική σας ομάδα, αλλά την ίδια ακριβώς ερώτηση είχε κάνει στην προκάτοχό μου, κ. Ζαχαράκη, ο Πρόεδρος της Ελληνικής Λύσης κ. Βελόπουλος. Επρόκειτο ακριβώς για την ίδια ερώτηση την οποία είχε απαντήσει. Μπορείτε να δείτε και τα Πρακτικά της απάντησής της.

Παρ’ όλα αυτά, ακόμα κι αν είναι η ίδια ακριβώς απάντηση με αυτή προς τον κ. Βελόπουλο της Ελληνικής Λύσης, γιατί μια Κυβέρνηση είμαστε, βεβαίως να απαντήσω και σε εσάς.

Πράγματι το 2017 η Νέα Δημοκρατία είχε ασκήσει ουσιαστική κριτική στην απαξίωση της σημαίας που επέφεραν οι αλλαγές του τότε Υπουργού Παιδείας. Όμως, το προεδρικό διάταγμα που εισήγαγε αυτές τις αλλαγές έχει ήδη τροποποιηθεί από την προηγούμενη κυβέρνηση, αυτή της Νέας Δημοκρατίας. Έγιναν σημαντικές αλλαγές του άρθρου 3 του π.δ.79/2017 με κυριότερη την κατάργηση της κλήρωσης για τον ορισμό σημαιοφόρων και παραστατών και την επαναφορά βαθμολογικών κριτηρίων. Η αλλαγή δεν ήταν τυπική, αλλά ουσιαστική. Κι αυτό αποδεικνύει ότι η κριτική που ασκήθηκε ως αντιπολίτευση δεν ήταν κούφια, ήταν ουσιαστική και όχι υποκριτική.

Εσάς όμως καταλαβαίνω ότι σας απασχολεί ειδικότερα η παράγραφος 7 του άρθρου 3 και ζητάτε να επανέλθει η έπαρση της σημαίας μια φορά τον μήνα, όπως ίσχυε με το π.δ.201/1998.

Επειδή συνδέετε με την έπαρση της σημαίας τη διαπαιδαγώγηση των μαθητριών και των μαθητών, επικαλούμενος μάλιστα την παράγραφο 2 του άρθρου 16 του Συντάγματος, θα ήθελα να κάνω μια μικρή αναφορά. Η ανάπτυξη εθνικής και θρησκευτικής συνείδησης είναι μια διαρκής διαδικασία. Ξεκινά από το νηπιαγωγείο, όταν τα παιδιά μαθαίνουν να ζωγραφίζουν την ελληνική σημαία, μαθαίνουν την ιστορία της και τον συμβολισμό των χρωμάτων της και συνεχίζεται καθ’ όλη τη διάρκεια της μαθητικής τους ζωής, όταν μαθαίνουν -όταν μαθαίνουμε όλοι- να αγαπούμε την πατρίδα μας μέσα από την ιστορία και μέσα από τον πολιτισμό μας. Εθνική συνείδηση σημαίνει πρώτα απ’ όλα αυτογνωσία, σημαίνει γνώση και κατανόηση της ιστορικής αλήθειας, πέρα από εξωραϊσμούς ή όποιες εθνικιστικές εξάρσεις, καλλιεργείται όμως και με την εδραίωση της πίστης μας στη δημοκρατία, στους θεσμούς της, τον σεβασμό στα ανθρώπινα δικαιώματα, την καταπολέμηση διακρίσεων και κοινωνικών ανισοτήτων, τη στήριξη των ευάλωτων κοινωνικών ομάδων, την ενίσχυση της κοινωνικής αλληλεγγύης, την αποδοχή της διαφορετικότητας, τον σεβασμό προς τον άλλον.

Αν η σημαία μας είναι το σύμβολο της ενότητας του λαού μας, τότε η παιδεία μας είναι το όχημα που θα τη σφυρηλατεί. Ως πολιτικοί και ως πολίτες έχουμε την υποχρέωση να οικοδομήσουμε ένα ανοιχτό, ένα συμπεριληπτικό σχολείο, πάνω στις διαχρονικές αξίες του ελληνικού πολιτισμού, την ελεύθερη σκέψη, την αναζήτηση της ιστορικής και επιστημονικής αλήθειας, την αξία του επιχειρήματος και του ορθολογισμού.

Σήμερα –και κλείνω μ’ αυτό- η πολιτεία ορίζει ότι η ελληνική σημαία θα κυματίζει στο προαύλιο όλων των σχολείων από άκρη σε άκρη της χώρας σε όλες τις βαθμίδες. Οι μαθητές την τιμούν στις εθνικές μας εορτές και την κρατάνε ψηλά όταν ψέλνουν τον Εθνικό μας Ύμνο, όπως θέλουμε και κάνουμε άλλωστε κι εμείς.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Κύριε Πρόεδρε, έχετε τον λόγο για τη δευτερολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Δεν απαντήσατε, άρα δεν επαναφέρετε έστω αυτό το δειλό που ίσχυε για μια φορά τον μήνα έπαρση της σημαίας.

Οι διαχρονικές αξίες, κυρία Υπουργέ, του Ελληνισμού δεν είναι αυτές που αναφέρετε. Οι διαχρονικές αξίες, οι στυλοβάτες του γένους μας, είναι η φιλοπατρία, η πίστη, η ακεραιότητα του χαρακτήρα, το φιλότιμο και όλα τα συμπαρομαρτούντα.

Σήμερα, κύριε Πρόεδρε και κυρία Υπουργέ, είναι μια αποφράς ημέρα. Η λέξη «αποφράς», η οποία προέρχεται από το «από» και το «φράσσω», σημαίνει κάτι το οποίο πρέπει να αποσιωπηθεί και μας έρχεται από την αρχαία Αθήνα. Στις 27 Σεπτεμβρίου του 1831, ημέρα Κυριακή, στις 6.30΄ περίπου έξω από τον ναό του Αγίου Σπυρίδωνος στο Ναύπλιο, δολοφονήθηκε ο μεγάλος κυβερνήτης, ο Ιωάννης Καποδίστριας. «Ο κακούργος όστις εδολοφόνησε τον Καποδίστρια, εδολοφόνησε την Ελλάδα», έλεγε περίλυπος θρηνώντας ο φιλέλληνας και φίλος του κυβερνήτη, Ελβετός Εϋνάρδος.

Ο Καποδίστριας είχε συλλάβει εναργέστατα, έχει συνάφεια με αυτό που λέω, ότι για να ορθοποδήσει η πατρίδα μας χρειάζεται παιδεία. Μάλιστα, την ονόμαζε «ροδόχρουη ελπίδα του Έθνους». Τι σχολείο ονειρευόταν;

Διαβάζουμε λόγια του μεγάλου κυβερνήτη: «Τα σχολεία δεν είναι απλώς τόποι προς κτήσεως γνώσεων, αλλά φροντιστήρια ηθικής, χριστιανικής και εθνικής αγωγής». Αυτή την Ελλάδα οραματιζόταν. Αυτό μας κανοναρχεί –επαναλαμβάνω- ο μεγάλος κυβερνήτης και αυτό σήμερα λείπει από την εκπαίδευση.

Να σημειώσω εμβόλιμα ότι περίπου -και μιλάω εκ πείρας- έχει καταργηθεί στα σχολεία και η γιορτή των Τριών Ιεραρχών. Όσα χρόνια ήμουν δάσκαλος, ιδίως τα τελευταία, δεν γινόταν καμμία γιορτή. Μπορεί να προβλέπεται, αλλά –επαναλαμβάνω- στην ουσία εμπράκτως έχει καταργηθεί. Το ίδιο ισχύει και για τον εκκλησιασμό. Γενικά η σημερινή εκπαίδευση απομακρύνεται από την τροφό και μάνα του γένους μας και του λαού μας, την Ορθόδοξη Εκκλησία.

Προέβλεπε και έλεγε ο Καποδίστριας και για τους δασκάλους τα εξίσου σημαντικά, αν είναι ένα μνημόσυνο στη σημερινή ημέρα: «Αν η παρούσα γενεά δεν ενδυναμωθεί από ανθρώπους μορφωμένους εν καλή διδασκαλία και μάλιστα προς τον κανόνα της αγίας ημών πίστεως και των ηθών μας, θα είναι δυσοίωνο το μέλλον της Ελλάδας και η διακυβέρνησή της αδύνατη».

Και να προσθέσω ότι είχατε αναφέρει στην προηγούμενη ερώτηση, που είχα κάνει την προηγούμενη εβδομάδα για τα σχολικά βιβλία και τις απρέπειες που περιέχουν και για τα οποία δεν απαντήσατε, ότι αυτοπροσδιορίζεστε ως μια συντηρητική κυβέρνηση. Αυτό δεν ξέρω αν ισχύει, αλλά θα έλεγα ότι συντηρητική θα πρέπει να είναι η εκπαίδευση, με την πρωταρχική κυριολεκτική σημασία του όρου, να συντηρεί δηλαδή η εκπαίδευση αυτό που έχουν κατορθώσει οι πρόγονοί μας και να το παραδίδει στις νέες γενεές.

Και θα κλείσω, κύριε Πρόεδρε και κυρία Υπουργέ, πάλι με αναφορά, αφού ξαναπώ ότι δεν μας απαντήσατε ούτε για τον Εθνικό Ύμνο ούτε για τα σχολικά βιβλία και δη της γλώσσας, με τα λόγια του αδικοχαμένου μεγάλου κυβερνήτη ο οποίος σε μια συνομιλία του με τον Μαυρομιχάλη του είχε πει τα εξής, το οποία πρέπει όλοι μας να τα έχουμε κατά νου: «Η νίκη θα είναι δική μας αν βασιλεύσει στην καρδία μας μόνο το αίσθημα το ελληνικό». Και σημειώνει μια εμβληματική φράση: «Ο φιλήκοος των ξένων είναι προδότης».

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Πρόεδρε.

Κυρία Υπουργέ, έχετε τον λόγο για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε Πρόεδρε, βλέπω ότι επιμένετε σε έναν πλειστηριασμό πατριωτισμού, σε μια προσπάθεια να δημιουργηθούν κάποιες εντυπώσεις. Ξαναλέω ότι για εμάς η ανάπτυξη της εθνικής συνείδησης είναι και θα παραμείνει εξαιρετικά σημαντική.

Μόνο που, κύριε Πρόεδρε, δεν γίνεται η ανάπτυξη της εθνικής συνείδησης πριν μπουν τα παιδιά στην τάξη. Δεν μπορεί να περιορίζεται η ανάπτυξη εθνικής συνείδησης πριν μπει ένα παιδί σε μια τάξη. Γίνεται μέσα στην τάξη, εκεί που καλούνται τα παιδιά να κατανοήσουν τη θέση της πατρίδας μας στο σήμερα, μέσα από την κατανόηση του παρελθόντος και τις προοπτικές που ανοίγονται μπροστά μας.

Κι εδώ, ξέρετε, κύριε Πρόεδρε, θα διαφωνήσω μαζί σας, γιατί είπατε πριν ότι δεν είναι αυτές οι οποίες περιέγραψα οι αξίες του τόπου μας και της πατρίδας μας. Είναι. Ο σεβασμός στα ανθρώπινα δικαιώματα είναι άξια της πατρίδας μας, που σας είπα πριν και διαφωνήσατε. Η καταπολέμηση των διακρίσεων είναι άξια της πατρίδας μας. Η εδραίωση της πίστης μας στη δημοκρατία και τους θεσμούς της είναι πρωταρχική αξία της πατρίδας μας.

Κύριε Πρόεδρε, είμαστε ανοιχτοί σε κάθε ουσιαστική πρόταση. Έχετε ουσιαστικές προτάσεις; Μακάρι να τις καταθέσετε, να τις ακούσουμε και -γιατί όχι- να τις υιοθετήσουμε.

Εμείς είμαστε αποφασισμένοι -αυτό κάναμε, αυτό θα συνεχίσουμε να κάνουμε και θα το κάνουμε και ακόμη καλύτερα- να πάμε την Ελλάδα μπροστά με έναν σύγχρονο πατριωτισμό που θα μας δίνει τη δυνατότητα να γινόμαστε καλύτεροι όλες και όλοι μαζί, αλλά και ο καθένας και η καθεμία ξεχωριστά.

Δεν ξέρω αν θέλετε εσείς να γυρίσετε τη χώρα μας στο χθες. Ο καθένας έχει τις προτεραιότητές του και εμείς θέλουμε η Ελλάδα μας να πάει μπροστά.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κυρία Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Διακόπτουμε τη συνεδρίαση για λίγα λεπτά και κατόπιν θα συνεχίσουμε με τη συμπληρωματική ημερήσια διάταξη της νομοθετικής εργασίας.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης: «Ενσωμάτωση της Οδηγίας (ΕΕ) 2019/2121 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας (ΕΕ) 2017/1132 όσον αφορά τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών».

Η Διάσκεψη των Προέδρων αποφάσισε στη συνεδρίαση στις 21 Σεπτεμβρίου τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. Παρακαλώ να ανοίξει το σύστημα ηλεκτρονικής εγγραφής.

Τον λόγο έχει η εισηγήτρια της Νέας Δημοκρατίας, κ. Σεβαστή Βολουδάκη

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, με το υπό συζήτηση νομοσχέδιο επιδιώκεται η αναμόρφωση του δικαίου των διασυνοριακών μετασχηματισμών κεφαλαιουχικών εταιρειών σε συμμόρφωση με την οδηγία 2121/2019 για την τροποποίηση της οδηγίας 1132/2017 αναφορικά με τις διασυνοριακές μετατροπές, συγχωνεύσεις και διασπάσεις.

Το υφιστάμενο νομοθετικό πλαίσιο του ν.3777/2009 κάλυπτε μόνο το πεδίο των διασυνοριακών συγχωνεύσεων, ενώ οι υπόλοιποι εταιρικοί μετασχηματισμοί τόσο δηλαδή οι μετατροπές όσο και οι διασπάσεις δεν καλυπτόταν σε διασυνοριακό επίπεδο.

Με το παρόν σχέδιο νόμου επιλύονται συγκεκριμένα προβλήματα που έχουν προκύψει για τις διασυνοριακές μετατροπές και διασπάσεις των κεφαλαιουχικών εταιρειών, καθώς η έλλειψη του νομικού πλαισίου δεν ανταποκρίνεται στις διαμορφωθείσες νομολογιακά επιταγές για την ελευθερία εγκατάστασης εταιρειών, όπως αυτές απορρέουν από το άρθρο 54 της Συνθήκης για τη λειτουργία της Ευρωπαϊκής Ένωσης και έχουν πλέον αποτυπωθεί στις ρυθμίσεις στις οδηγίες 2121/19 και 1132/2007 για τις μετατροπές, συγχωνεύσεις και διασπάσεις.

Επιπροσθέτως, το υφιστάμενο πλαίσιο για τους διασυνοριακούς μετασχηματισμούς υστερεί πλέον αδικαιολόγητα σε συνοχή και πληρότητα, έναντι των ρυθμίσεων για τους εθνικούς μετασχηματισμούς και οδηγεί σε πολυδιάσπαση ρυθμίσεων και ανασφάλεια δικαίου εμποδίζοντας την άσκηση της ελευθερίας εγκατάστασης, ενώ δεν παρέχει επαρκή προστασία, τόσο των εργαζομένων όσο και των πιστωτών, των μετόχων ή εταίρων μειοψηφίας εντός της εσωτερικής αγοράς.

Έρχομαι, τώρα, στους μακροπρόθεσμους στόχους του νομοσχεδίου.

Πρώτον, η δημιουργία νέων ευκαιριών για τις κεφαλαιουχικές εταιρείες στην εσωτερική αγορά και η δυνατότητα προσαρμογής στις εκάστοτε συνθήκες, με τρόπο που δύναται να έχει θετικό αντίκτυπο στην οικονομική ανάπτυξη, τον αποτελεσματικό ανταγωνισμό και την παραγωγικότητα. Και δεύτερον, η δημιουργία μιας εσωτερικής αγοράς χωρίς εσωτερικά σύνορα για τις εταιρείες, που εξισορροπείται κατάλληλα με την προστασία των εργαζομένων, των πιστωτών, των μετόχων ή εταίρων.

Προχωρώ στην κατ’ άρθρον ανάλυση του νομοσχεδίου.

Στο άρθρο 1 προσδιορίζεται, ο σκοπός του σχεδίου νόμου, δηλαδή, η άρση των περιορισμών στην ελευθερία εγκατάστασης των εταιρειών στην εσωτερική αγορά της Ευρωπαϊκής Ένωσης, μέσω της ρύθμισης των διασυνοριακών μετασχηματισμών, καθώς και η προστασία των ενδιαφερόμενων μερών κυρίως των εργαζομένων, πιστωτών, μετόχων και εταίρων.

Στο άρθρο 2 προσδιορίζεται το αντικείμενο του υπό συζήτηση νομοσχεδίου, το οποίο είναι η ορθολογική συστηματοποίηση του δικαίου εταιρικών μετασχηματισμών σε ένα ενιαίο πια νομοθέτημα μέσω της συμπλήρωσης του υφιστάμενου ρυθμιστικού πλαισίου το οποίο αφορά, όπως είπαμε, μέχρι σήμερα μόνο τις διασυνοριακές συγχωνεύσεις σε ρυθμίσεις που αφορούν διασυνοριακές διασπάσεις και μετατροπές.

Με το άρθρο 3 προστίθεται κεφάλαιο, προκειμένου, να προστεθούν τα άρθρα περί διασυνοριακής συγχώνευσης κεφαλαιουχικών εταιρειών. Συγκεκριμένα στο άρθρο 53 προστίθενται τα σχετικά με το πεδίο εφαρμογής, τους ορισμούς, το κοινό σχέδιο διασυνοριακής συγχώνευσης, τη δημοσιότητα, την έκθεση του διοικητικού συμβουλίου ή των διαχειριστών προς τους μετόχους ή εταίρους και τους εργαζόμενους, την έκθεση ανεξάρτητων εμπειρογνωμόνων, την έγκριση από τη συνέλευση, την προστασία των μετόχων ή εταίρων και των πιστωτών, την ενημέρωση και διαβούλευση των εργαζομένων, τη συμμετοχή των εργαζομένων στη διοίκηση της προκύπτουσας από τη διασυνοριακή συγχώνευση εταιρείας, το πιστοποιητικό πριν από τη διασυνοριακή συγχώνευση, τη διαβίβαση αυτού, τον έλεγχο της νομιμότητας, την ημερομηνία έναρξης αποτελεσμάτων και την καταχώρηση της.

Με το άρθρο 4 προστίθεται κεφάλαιο προκειμένου να προστεθούν τα άρθρα περί διασυνοριακής διάσπασης των κεφαλαιουχικών εταιρειών. Συγκεκριμένα, στο άρθρο 103 προστίθενται, όπως και πριν, τα σχετικά με τη διασυνοριακή διάσπαση, ακριβώς όπως το σχετικό άρθρο για τη διασυνοριακή συγχώνευση.

Με το άρθρο 5 προστίθεται κεφάλαιο στον ν.4601/19 προκειμένου να προστεθούν τα άρθρα περί διασυνοριακής μετατροπής των εταιρειών. Συγκεκριμένα στο άρθρο 139 προστίθενται τα σχετικά με τη διασυνοριακή μετατροπή, ακριβώς όπως τα άρθρα για τη διασυνοριακή συγχώνευση και διάσπαση.

Με τα άρθρα 6 και 7 ρυθμίζονται τα ζητήματα που αφορούν στη δημοσίευση του σχεδίου σύμβασης συγχώνευσης ή διάσπασης αντίστοιχα με την κατάργηση της πρόβλεψης για τη δημοσίευση αυτών στην ιστοσελίδα της εταιρείας ως εναλλακτικού τρόπου κάλυψης της σχετικής απαίτησης. Ορίζεται, λοιπόν, πια σε αυτό το σχέδιο νόμου ότι το μόνο σημείο υποχρεωτικής δημοσίευσης του σχεδίου σύμβασης, συγχώνευσης ή διάσπασης είναι το Γενικό Εμπορικό Μητρώο.

Με τα άρθρα 8, 9 και 10 καταργείται η απαίτηση προηγούμενης έγκρισης του κατά τόπον αρμόδιου περιφερειάρχη για τη συγχώνευση, διάσπαση ή μετατροπή αντίστοιχα ανωνύμων και ευρωπαϊκών εταιρειών που έχουν την καταστατική τους έδρα στην οικεία περιφέρεια της χώρας, καθώς η σχετική αρμοδιότητα ελέγχου μεταφέρεται πλέον στις υπηρεσίες του Γενικού Εμπορικού Μητρώου.

Με το άρθρο 15 εφαρμόζεται η ιδιαιτέρως σημαντική παράταση των προθεσμιών διεξαγωγής των γενικών συνελεύσεων κατά πενήντα ημερολογιακές ημέρες προκειμένου οι επαγγελματίες λογιστές - φοροτεχνικοί να διευκολυνθούν στο έργο τους, που πρόσκαιρα έχει επιβαρυνθεί υπέρμετρα λόγω της ταυτόχρονης λήξης της προθεσμίας υποβολής φορολογικών δηλώσεων.

Θα ήθελα να τονίσω στο σημείο αυτό ότι το παρόν σχέδιο νόμου αφορά ζητήματα Εμπορικού και όχι Φορολογικού Δικαίου. Θέτει ένα συνολικό πλαίσιο για την πραγματοποίηση συγχωνεύσεων, διασπάσεων και μετασχηματισμών όπου συμμετέχουν νομικά πρόσωπα με έδρα σε παραπάνω από ένα κράτη-μέλη. Άλλωστε, όπως η ίδια η οδηγία προς ενσωμάτωση αναφέρει στο προοίμιο της, ο σκοπός των ρυθμίσεων εντοπίζεται στη διασφάλιση της ελευθερίας εγκατάστασης των επιχειρήσεων και στην ελεύθερη κυκλοφορία των προσώπων.

Δεν έχει σκοπό η ενσωμάτωση της οδηγίας, ούτε άλλωστε και η ίδια η οδηγία, τη μεταφορά της φορολογικής έδρας των εγχώριων εταιρειών σε αλλοδαπές έννομες τάξεις με στόχο τη φοροδιαφυγή ή τη φοροαπαλλαγή. Αποκλειστικός σκοπός της οδηγίας και του παρόντος σχεδίου νόμου είναι η απλούστευση των διαδικασιών, η ελαχιστοποίηση των γραφειοκρατικών κωλυμάτων και ο καθορισμός της διαδικασίας για τις διασυνοριακές διασπάσεις και μετατροπές, που μέχρι σήμερα παρέμεναν ρυθμιστές ελλείψει αντίστοιχων εθνικών ρυθμίσεων, προκαλώντας πλείστα προβλήματα ασφάλειας δικαίου.

Είναι γνωστό ότι οι εξελίξεις στην ενωσιακή νομολογία έχουν δημιουργήσει νέες ευκαιρίες για τις εταιρείες στην εσωτερική αγορά που μπορούν να ωθήσουν την οικονομική ανάπτυξη, τον αποτελεσματικό ανταγωνισμό και την παραγωγικότητα.

Ταυτόχρονα, ο στόχος για μια εσωτερική αγορά χωρίς εσωτερικά σύνορα για τις εταιρείες πρέπει, επίσης, να εναρμονίζεται με τους λοιπούς στόχους της ευρωπαϊκής ολοκλήρωσης, όπως η κοινωνική προστασία, το άρθρο 3 της Συνθήκης για την Ευρωπαϊκή Ένωση και το άρθρο 9 της Συνθήκης για τη λειτουργία της Ευρωπαϊκής Ένωσης, καθώς και η προώθηση του κοινωνικού διαλόγου, όπως ορίζεται στα άρθρα 151 και 152 της Συνθήκης για τη λειτουργία της Ευρωπαϊκής Ένωσης. Το δικαίωμα των εταιρειών για διασυνοριακή μετατροπή, συγχώνευση και διάσπαση θα πρέπει να συμβαδίζει και να εξισορροπείται κατάλληλα με την προστασία των εργαζομένων, των πιστωτών και των εταίρων.

Τώρα, σχετικά και με την υπουργική τροπολογία που κατατέθηκε χθες, με σκοπό την αντιμετώπιση των πληθωριστικών πιέσεων σε βασικά καταναλωτικά αγαθά, προβλέπονται οι εξής ρυθμίσεις: Πρώτον, η υποχρέωση ανακοίνωσης των ανατιμήσεων προϊόντων από τα σουπερμάρκετ. Δεύτερον, η επισήμανση προϊόντων με δέσμευση μείωσης τιμής, στο πλαίσιο της πρωτοβουλίας «Μόνιμη μείωση τιμής». Και τρίτον, η δημοσιοποίηση των τιμών φρούτων και λαχανικών.

Συγκεκριμένα, η τροπολογία προβλέπει ότι τα σουπερμάρκετ με κύκλο εργασιών άνω των 90 εκατομμυρίων ευρώ υποχρεούνται να ανακοινώνουν στο Υπουργείο Ανάπτυξης οποιαδήποτε αύξηση τιμής από προμηθευτή καταναλωτικών προϊόντων που είναι απαραίτητα για την αξιοπρεπή διαβίωση ή εκείνων που παρουσιάζουν υψηλή ζήτηση. Στόχος του μέτρου αυτού είναι ακριβώς η παρακολούθηση της εξέλιξης των τιμών χονδρικής πώλησης των προϊόντων για τον έγκαιρο σχεδιασμό δημόσιων πολιτικών αντιμετώπισης των ατελειών της αγοράς. Στην περίπτωση που οι συγκεκριμένες επιχειρήσεις δεν θα συμμορφωθούν, το πρόστιμο θα είναι 50.000 ευρώ για κάθε απόκρυψη στοιχείων.

Επίσης, τα σουπερμάρκετ θα πρέπει να ενημερώνουν για τις ενδεικτικές τιμές λιανικής πώλησης οπωροκηπευτικών προϊόντων και το Υπουργείο Ανάπτυξης θα ανακοινώνει τις ενδεικτικές τιμές στους καταναλωτές μέσω των ιστοτόπων του Υπουργείου Ανάπτυξης και της Γενικής γραμματείας Εμπορίου, καθώς και του e-Καταναλωτή.

Για τους παραβάτες το πρόστιμο θα είναι 20.000 ευρώ, εκτός και αν η παράλειψη της ανακοίνωσης τιμών οφείλεται σε λόγους ανωτέρας βίας ή αντικειμενικούς λόγους τεχνικής αδυναμίας.

Επιπλέον, θεσμοθετείται η σήμανση προϊόντων με δέσμευση μείωσης τιμής. Σε αυτή την περίπτωση, οι επιχειρήσεις, οι βιομηχανίες και οι χονδρεμπόριο καταναλωτικών προϊόντων θα μπορούν να συμμετέχουν στην πρωτοβουλία μόνιμη μείωση τιμής, εφόσον μέχρι την 30η Νοεμβρίου 2023 στείλουν έγγραφη δέσμευση προς το Υπουργείο Ανάπτυξης για μείωση τιμών τουλάχιστον 5% εξαιρουμένων των προωθητικών ενεργειών για τους επόμενους έξι μήνες πώλησης.

Τα προϊόντα που θα συμμετέχουν στην πρωτοβουλία θα φέρουν ετικέτα με ευκρινές ειδικό σήμα στο ράφι, ενώ οι επιχειρήσεις σουπερμάρκετ θα είναι υποχρεωμένες να μεταφέρουν πλήρως τις μειωμένες τιμές πώλησης των προμηθευτών τους στον τελικό καταναλωτή. Σε περίπτωση μη τήρησης της έγγραφης δέσμευσης, το πρόστιμο θα ανέρχεται στα 50.000 ευρώ ανά κωδικό προϊόντος. Η χρήση του ειδικού σήματος από σουπερμάρκετ σε προϊόντα που δεν συμμετέχουν στην πρωτοβουλία θα τιμωρείται με πρόστιμο 2.000 ευρώ ανά κατάστημα και ανά κωδικό προϊόντος.

Αυτά όσον αφορά και την τροπολογία.

Για όλους, λοιπόν, τους παραπάνω λόγους που προανέφερα, σας καλώ να ψηφίσετε το παρόν σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Αυλωνίτης από τον ΣΥΡΙΖΑ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, κυρίες και κύριοι συνάδελφοι, θέλω κατ’ αρχάς και από το Βήμα της Ολομέλειας να εκφράσω τις ευχές μου στον νέο Πρόεδρο του ΣΥΡΙΖΑ - Προοδευτική Συμμαχία Στέφανο Κασσελάκη, γιατί όπως γνωρίζετε το κόμμα μας ολοκλήρωσε μια δημοκρατική διαδικασία με ισχυρή λαϊκή συμμετοχή και είμαι σίγουρος ότι συμφωνείτε πως οι εξελίξεις σε όλα τα κόμματα είναι κρίσιμες για τη δημοκρατία και το μέλλον του τόπου που όλοι υπηρετούμε.

Πιστεύω, επίσης, ότι όλοι μέσα από την Αίθουσα συμφωνούμε πως ισχυροί κομματικοί συνδυασμοί είναι απαραίτητοι, αποτελούν εχέγγυα για την τήρηση του Συντάγματος, αντικατοπτρίζουν την κοινωνία μας και τις απαιτήσεις της και είναι καθήκον μας να επιζητούμε σοβαρότητα, να περιφρουρούμε την ενότητα και τη σύνθεση απόψεων και να προωθούμε τη φωνή του λαού εντός των χώρων του Κοινοβουλίου μας.

Μόνο έτσι, με ορθή λειτουργία και σεβασμό στη δημοκρατία, θα καταφέρουμε να θέσουμε στο περιθώριο ακραίες φωνές που ακούγονται αυτές τις μέρες, φωνές μίσους και ρατσισμού, φωνές που πόρρω απέχουν από τη δημοκρατία που ορκιστήκαμε να διαφυλάττουμε και να προστατεύουμε. Μόνο έτσι προσφέρουμε, κατά την άποψή μου, καλές υπηρεσίες στη χώρα. Αυτός είναι ο ρόλος μας και αυτός πρέπει να είναι: ενωτικός, συνθετικός, διεκδικητικός και μαχητικός.

Είμαι σίγουρος, λοιπόν, ότι ως Αξιωματική Αντιπολίτευση είμαστε έτοιμοι να ανταποκριθούμε στα κελεύσματα των καιρών και να αρθούμε στο ύψος των περιστάσεων με δομική αντιπολίτευση για το καλό του τόπου μας.

Μου είναι όμως αδιανόητο να υπεισέλθω στο κύριο θέμα συζήτησης, αν δεν αναφερθώ σε ένα σοβαρότατο θέμα που διαδραματίζεται στο νησί μου, την Κέρκυρα, και πιθανολογώ ότι είναι ένα σοβαρό θέμα και σε άλλες περιοχές της Ελλάδας. Αναφέρομαι στο θέμα των μαθητικών δρομολογίων. Μάλιστα, σχολεία –γυμνάσια και λύκεια- της βόρειας Κέρκυρας που έχουν δυναμική ένωση συλλόγου γονέων και κηδεμόνων έφτασαν στο σημείο να καταλάβουν τα σχολεία τους.

Είναι δυνατόν χιλιάδες μαθητές του Νομού Κέρκυρας –κάπου τρεις χιλιάδες, όπως τα έχουμε μετρήσει πρόχειρα- να μη μεταφέρονται από απομακρυσμένα χωριά στα σχολεία τους; Από εκατόν εξήντα πέντε δρομολόγια εκτελούνται μόνο δεκαεπτά. Δεκαεπτά! Αυτό οφείλεται στην απαράδεκτη ολιγωρία των αρχών και ειδικά της Περιφέρειας Ιονίων Νήσων. Το δε Υπουργείο Παιδείας δεν φιλοτιμείται καν να παρέμβει, παρά το γεγονός ότι έχουμε ασκήσει και κοινοβουλευτικό έλεγχο.

Και μου κάνει εντύπωση ότι οι κυβερνητικοί έρχονται και υποστηρίζουν προεκλογικά φυσικά την περιφερειάρχη τους. Γι’ αυτό θα σας δώσω και μια επιστολή, θα την εγχειρίσω. Φυσικά, δεν είναι το νομοσχέδιο που συζητάμε του Υπουργείου Παιδείας, αλλά καλό είναι να ακούγεται από το Βήμα της Βουλής η διαμαρτυρία τόσων γονέων.

Στη συζήτησή μας τώρα για το νομοσχέδιο, συζητάμε σήμερα, λοιπόν, για την ενσωμάτωση της οδηγίας 2019/1919 του Ευρωπαϊκού Κοινοβουλίου και του Συμβουλίου και την τροποποίηση της οδηγίας 2017/1132, προκειμένου να αποτελέσουν Εθνικό Δίκαιο.

Ακούσαμε και τους φορείς και γνωρίζετε –το είπα και χθες στην επιτροπή- ότι θα υπερψηφίσουμε το νομοσχέδιο. Κυρίως το κάνουμε για να διευκολύνουμε τις επιχειρήσεις σε μια ορθολογική λειτουργία με ενιαίους κανόνες δικαίου, για την ελεύθερη διακίνηση κεφαλαίων στο εσωτερικό της Ευρωπαϊκής Ένωσης, όπως επιτάσσει ο βασικός πυλώνας του Ευρωπαϊκού Δικαίου για την ελεύθερη κυκλοφορία των κεφαλαίων, σύμφωνα με τα άρθρα 63 έως 66 της Συνθήκης για τη λειτουργία της Ευρωπαϊκής Ένωσης.

Επιτρέψτε μου, όμως, μερικές παρατηρήσεις. Οι φορείς που προσκλήθηκαν δεν ανταποκρίθηκαν στην πλειοψηφία τους για διάφορους λόγους και αυτό θα πρέπει να μας προβληματίσει, να σας προβληματίσει. Από τους δεκατρείς φορείς τοποθετήθηκαν οι τρεις και ακόμη –αν δεν κάνω λάθος- έστειλαν δύο υπομνήματα δηλώνοντας θετικοί πάντως απέναντι στις αναγκαίες αυτές νομικές διευθετήσεις για τη βελτίωση του δικαίου των διασυνοριακών μετασχηματισμών κεφαλαιουχικών εταιρειών, αφού ούτως ή άλλως ως κράτος μέλος της Ευρωπαϊκής Ένωσης πρέπει να λάβουμε σοβαρά υπ’ όψιν και να ενσωματώσουμε στο εσωτερικό μας δίκαιο την οδηγία αυτή.

Όμως, πρέπει να σημειώσω –σε απάντηση προς την κυρία Υφυπουργό επί σχετικής μου επισήμανσης χθες στην επιτροπή- ότι υπάρχει σημαντική χρονική υστέρηση στην υιοθέτηση των οδηγιών της Ευρωπαϊκής Ένωσης γενικότερα και ειδικά στη συγκεκριμένη οδηγία.

Εν προκειμένω, ερχόμαστε να ενσωματώσουμε μια οδηγία του 2019 του Ευρωπαϊκού Κοινοβουλίου και του Συμβουλίου, δηλαδή εκδοθείσα πριν από τέσσερα χρόνια, και να τροποποιήσουμε μια άλλη του 2017, προκειμένου να αποτελέσουν Εθνικό Δίκαιο. Χθες η κυρία Υφυπουργός μίλησε μόνο γι’ αυτή του έτους 2019 και θεωρώ ότι έκανε λάθος.

Εγώ πιστεύω ότι πρέπει οι ρυθμοί μας να ενταθούν στα ζητήματα ένταξης οδηγιών στο εσωτερικό μας δίκαιο, τους ρυθμούς του νομοθετικού Σώματος της Κυβέρνησης να τους εντείνουμε στη διαδικασία της κίνησης και να κάνουμε επιτέλους μια σοβαρή συζήτηση.

Γιατί δεν είναι μόνο αυτή η περίπτωση και θέλω να επισημάνω αυτό και δεν το λέω τυχαία. Αν θέλετε, εξαιτίας αυτής της σημερινής συζήτησης, δράττομαι της ευκαιρίας να υπενθυμίσω ότι έχουμε σοβαρότατες καθυστερήσεις και σε πολλές των περιπτώσεων έχουμε κληθεί για παροχή εξηγήσεων από την Ευρωπαϊκή Ένωση, έχουμε βρεθεί σε δυσχερή θέση έναντι των εταίρων μας και έχουμε φανεί ανακόλουθοι με τις δεσμεύσεις που έχουμε αναλάβει.

Πιο συγκεκριμένα, το Φεβρουάριο του 2023 η Ευρωπαϊκή Επιτροπή αποφάσισε να παραπέμψει την Ελλάδα στο δικαστήριο επειδή δεν εκπλήρωσε τις υποχρεώσεις που υπέχει δυνάμει της οδηγίας για τη δημιουργία ενιαίου ευρωπαϊκού σιδηροδρομικού χώρου. Αναφέρομαι στην οδηγία 2012/34/ΕΕ, δηλαδή για τη μη συμμόρφωση της χώρας μας με τους κανόνες για τις σιδηροδρομικές μεταφορές. Σιδηροδρομικές μεταφορές, κάντε μια αναγωγή στο παρελθόν. Τι έχετε κάνει έκτοτε; Τι κάνετε για να μη θρηνήσουμε άλλα θύματα, για να μη ζήσουμε άλλες τραγωδίες;

Ακόμη ένα παράδειγμα: Η προειδοποίηση της Ευρωπαϊκής Επιτροπής από τις 9 Φεβρουαρίου 2022 ότι ως χώρα δεν τηρούμε την υποχρέωσή μας να παρέχουμε επικαιροποιημένους χάρτες κινδύνου πλημμύρας και δεν τηρούμε την οδηγία 207/60/ΕΚ για αξιολόγηση και διαχείριση κινδύνων. Σκεφτείτε, λοιπόν, τα πράγματα έτσι όπως συνέβησαν τον τελευταίο καιρό. Αφήσατε την προθεσμία για ενημέρωση της Ευρωπαϊκής Ένωσης για την επικαιροποίηση των εν λόγω χαρτών να περάσει άπρακτη και υπεβλήθη αιτιολογημένη γνώμη εις βάρος της χώρας μας στις 21-9-2022 εξ αυτού του λόγου.

Ήταν αναρτημένοι οι χάρτες κινδύνου πλημμύρας από το 2018. Ήταν γνωστό ότι ο Βόλος, η πεδιάδα της Λάρισας και της Καρδίτσας κινδυνεύουν. Γνωρίζατε τα πάντα. Γιατί λοιπόν δεν υιοθετήσατε την οδηγία της Ευρωπαϊκής Ένωσης και πολύ περισσότερο γιατί δεν κάνετε κάτι για να θωρακίσετε τις περιοχές που βρίσκονται υπό υψηλό κίνδυνο;

Κάποια στιγμή, πολύ σύντομα ελπίζω, θα πρέπει να μας ενημερώσετε σε ποιο στάδιο βρίσκονται οι αποκαταστάσεις στις πληγείσες περιοχές και οι αποζημιώσεις στους συνανθρώπους μας, που βρέθηκαν από τη μια στιγμή στην άλλη στον δρόμο.

Τέλος, για να ολοκληρώσω τις παραβιάσεις κάθε χρονοδιαγράμματος που υπάρχει, σταθερά συνεχίζετε να παραβιάζετε το περιβαλλοντικό δίκαιο της Ευρωπαϊκής Ένωσης, κατακτώντας την αρνητική πρωτιά να έχουμε δώδεκα συνεχιζόμενες παραβιάσεις. Έχει ασκηθεί και σχετικός κοινοβουλευτικός έλεγχος από πλευράς μας. Αυτό πρέπει να σταματήσει. Δεν περιποιεί τιμή ιδιαίτερη για τη χώρα αυτή αδιαφορία, η άρνηση να υιοθετήσουμε καθετί θετικό στην ευρωπαϊκή πορεία της χώρας μας και είναι άκρως επικίνδυνο για την ίδια τη ζωή μας, για την καθημερινή μας διαβίωση. Τα βρίσκουμε μονίμως μπροστά μας. Γι’ αυτό πήρα την ευκαιρία να κάνω αυτές τις επισημάνσεις.

Ας δούμε, όμως, και τις διευκολύνσεις που προσπαθούμε να φέρουμε στο επιχειρείν σήμερα με το να συζητούμε ένα νομοσχέδιο. Εδώ, όπως τόνισα και χθες στην επιτροπή, υπάρχει ένα παράδοξο. Επιχειρούμε σήμερα να διευκολύνουμε το επιχειρείν στην ευρωπαϊκή του πορεία, να βελτιώσουμε τις διασυνοριακές επιχειρηματικές κινήσεις, την ώρα που το ντόπιο επιχειρείν, αυτό που αρέσκεστε να λέγεται ότι είναι η ραχοκοκαλιά της ελληνικής οικονομίας, στενάζει.

Ποιο είναι αλήθεια το πραγματικά οικονομικό πλαίσιο μέσα στο οποίο προσπαθούν να επιβιώσουν οι επιχειρήσεις μας; Ποιο είναι; Και φυσικά ποιο είναι το στενά συνδεδεμένο οικονομικό πλαίσιο της αγοραστικής δύναμης της χώρας; Γνωρίζετε, το είπα και χτες στην επιτροπή, ότι οι πιο φτωχοί στην Ευρωπαϊκή Ένωση, δηλαδή ότι η χώρα μας σύμφωνα με την EUROSTAT είναι τρίτη από το τέλος στην Ευρώπη των είκοσι επτά όσον αφορά την αγοραστική δύναμη των πολιτών, με μόλις εξήντα οκτώ μονάδες. Ακολουθούν μόνο η Βουλγαρία και η Σλοβακία. Όλες οι βαλκανικές χώρες που τους έχουν ήδη περάσει. Αν είναι ψέματα, να μου το πείτε.

Γνωρίζει η Κυβέρνηση ότι η ακρίβεια βασικών αγαθών διατροφής και η αισχροκέρδεια των εταιρειών στερεί τα νοικοκυριά από τα απαραίτητα; Θα τα απαριθμήσω και πάλι. Μιλάμε σήμερα στην Ολομέλεια. Δηλαδή, ακόμη και παραδοσιακά προϊόντα όπως ζυμαρικά και ρύζι έχουν αύξηση στις τιμές κατά 40% ακόμη και κατά 100% και οι καταναλωτές δαπανούν το τριπλάσιο ποσό σε σχέση με πέρυσι για τα τρόφιμα της ημέρας.

Γνωρίζετε -είμαι σίγουρος, να μην το ρωτήσω- ότι η τιμή της βενζίνης έχει ξεπεράσει προ πολλού τα 2 ευρώ; Αυτό συμβαίνει στην πατρίδα μου, την Κέρκυρα, κι όχι μόνο φυσικά. Αυτό συμβαίνει σε όλες τις περιοχές, ειδικά στις νησιωτικές περιοχές. Αυτό συμβαίνει σε περισσότερους από είκοσι επτά νομούς. Έρχεται χειμώνας και οι συμπολίτες μας θα έρθουν αντιμέτωποι με νέες αυξήσεις στο πετρέλαιο θέρμανσης. Έχετε σχέδιο; Μας το έχετε ανοίξει; Με την τροπολογία που διάβασα περί άλλων τυρβάζετε.

Έχει επίγνωση η Κυβέρνηση τι σημαίνει η έλλειψη αποθεμάτων λαδιού σε μια παραγωγική χώρα και τι επιφέρει η ξέφρενη άνοδος της τιμής του, όταν η χονδρική πώληση αγγίζει 8,40 έως 9,5 ευρώ το λίτρο και στον καταναλωτή μπορεί να φτάσει από 12 μέχρι και 15 ευρώ το λίτρο; Η μείωση της ευρωπαϊκής παραγωγής κατά 40% και η μεγάλη ζήτηση, αλλά και οι άλλοι χρηματιστηριακοί παράγοντες που επηρεάζουν την τιμή του λαδιού στην Ελλάδα, παραδείγματος χάριν η κλιματική κρίση, η νέα άνοδος στις τιμές των καυσίμων, η αύξηση των υλικών συσκευασίες, η αύξηση των εργατικών εξόδων σε σχέση με τα λιγοστά διαθέσιμα εργατικά χέρια ανεβάζουν την τιμή στα ύψη, με αποτέλεσμα τα εμφιαλωμένα μπουκάλια λαδιού στα ράφια των σουπερμάρκετ ήδη να προστατεύονται -ακούσατε ακούσατε, όπως γίνεται και στην Ισπανία- με αντικλεπτικά σαν να είναι προϊόν πολυτελείας, χρυσάφι, διαμάντια.

Άκουσα χθες το βράδυ τον πρόεδρο της Επιτροπής Παραγωγής και Εμπορίου να δικαιολογεί ότι αυτό οφείλεται αποκλειστικά και μόνο στο γεγονός ότι δεν έχει παραχθεί ποσότητα ελαιολάδου λόγω προβλημάτων στη διαδικασία παραγωγής.

Αναμένεται και νέα αύξηση -και με συγχωρείτε που επιμένω σε αυτό-σύμφωνα με τους παραγωγούς και εμπόρους λαδιού, με αποτέλεσμα ο τενεκές, η γνωστή μονάδα μέτρησης στην Ελλάδα, να ξεπεράσει το 200 ευρώ και να αποτελέσει είδος πολυτελείας που είπα και προηγουμένως για τον τελικό καταναλωτή. Θα το πω αυτό για να απαντήσω και εμμέσως στον πρόεδρο της Επιτροπής Παραγωγής και Εμπορίου. Το φθινόπωρο του 2021 η τιμή του λαδιού ήταν από 75 έως 80 ευρώ. Το φθινόπωρο του 2022 από 90 έως 95 ευρώ. Τον Ιούλιο του 2023 από 100 έως 105 ευρώ. Τον Αύγουστο του 2023 από 157 έως 198 ευρώ. Να μην τα πούμε αυτά στη Βουλή που σήμερα φέρατε αυτή την τροπολογία μέσα στη νύχτα;

Γνωρίζει η Κυβέρνηση ότι μεγάλο μέρος του πληθυσμού της χώρας βιώνει ένα ακόμα σημαντικό θέμα, τη στεγαστική κρίση, πληρώνοντας πάνω από το 40% του εισοδήματος σε ενοίκιο ή τη δόση του δανείου ή στο ηλεκτρικό ή στο νερό. Όλα αυτά είναι τα μεγαλύτερα στην Ευρώπη. Στις νησιωτικές περιοχές -έχω και μια ιδιαίτερη εμπειρία θα έλεγα- η ενοικίαση στέγης τινάζει στον αέρα τον οικογενειακό προϋπολογισμό. Εμείς δεν μπορούμε, το είπαμε και προχθές, να βρούμε εκπαιδευτικούς και γιατρούς να έρθουν στο νοσοκομείο γιατί αντιμετωπίζουν πρόβλημα και να βρουν στέγη κι αν βρουν στέγη πληρώνουν πάνω από το μισό του μισθού τους. Πέστε μου πώς θα το αντιμετωπίσετε αυτό! Γνωρίζετε φυσικά πολύ καλά ότι εξαιτίας αυτής της ακραίας ακρίβειας και της στεγαστικής κρίσης δεν υπάρχουν γιατροί. Το είπα και προηγουμένως.

Γνωρίζετε, να το πω και αυτό, ότι η πολιτική των ολιγοπωλίων που εφαρμόζεται και στην ακτοπλοΐα ενάντια στο δίκαιο του ανταγωνισμού της Ευρωπαϊκής Ένωσης έχει εκτοξεύσει τα έξοδα μετακίνησης προς τα νησιά και τα καθιστά μειονεκτικά έναντι της υπόλοιπης ηπειρωτικής χώρας, χωρίς μάλιστα να αντισταθμίζετε την διαφορά, όπως κάναμε εμείς με το μέτρο του μεταφορικού ισοδύναμου, για να θυμηθώ τον τότε υπουργό τον συγχωρεμένο Νεκτάριο Σαντορινιό.

Θέλω, όμως, κάτι να πω σε σχέση με το νομοσχέδιο γιατί δεν προλάβω να ολοκληρώσω την ομιλία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, επειδή πέρασαν δεκαπέντε λεπτά χωρίς να μιλήσετε για το νομοσχέδιο, θα πάρετε τη δευτερολογία σας;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Έχω μιλήσει αρκετά και νομίζω ότι είπα ακριβώς ποια είναι η θέση μας.

Τέλος, στο νομοσχέδιο αυτό καθαυτό για το οποίο είπαμε ότι συμφωνούμε και θα υπερψηφίσουμε, να καταγραφεί και μια επιφύλαξη και ζητώ μια ουσιαστική δέσμευση από πλευράς της Κυβέρνησης η οποία πρέπει να ενσωματωθεί και στη σχετική υιοθέτηση της οδηγίας. Για το θέμα της προστασίας των εργαζομένων υπάρχει αναφορά στην οδηγία της Ευρωπαϊκής Ένωσης. Την απόφαση, όμως, για την τύχη των εργαζομένων θα την λάβουν τα ελληνικά δικαστήρια, το Ελληνικό Δίκαιο. Υπενθυμίζω ότι εμείς δεν ψηφίσαμε το εργασιακό νομοσχέδιο που φέρατε προ ολίγων ημερών στη Βουλή γιατί τα δικαιώματα των εργαζομένων με τον χρόνο φθίνουν.

Παρακαλώ, λοιπόν, να εξεταστεί η προστασία των εργαζομένων στη βάση της ουσιαστικής παροχής φροντίδας. Για παράδειγμα στο άρθρο 103 ΙΓ΄ πιστοποιητικό πριν τη συνοριακή διάσπαση, δύναται κατά την άποψή μας να προστεθεί εκτός των υπολοίπων δικαιολογητικών και η εξόφληση δεδουλευμένων στους εργαζομένους, μαζί με την ορθώς διατυπωθείσα απαραίτητη καταγραφή του αριθμού των εργαζομένων και της αναγκαστικής εξόφλησης χρεών στα ασφαλιστικά ταμεία.

Καταλήγοντας, συμφωνούμε σε ό,τι διευκολύνει το υγιές επιχειρείν, ιδιαιτέρως αφού ο στόχος για μια αγορά χωρίς εσωτερικά σύνορα για τις εταιρείες συμβαδίζει και εξισορροπείται σε μεγάλο βαθμό με την προστασία των εργαζομένων, των πιστωτών και των μετόχων ή εταίρων, για να πω αυτά που λέει ο Πρόεδρος και για το νομοσχέδιο.

Νομίζω αρκετά είπα και για το νομοσχέδιο. Γιατί μην ξεχνάμε, κύριε Πρόεδρε, ότι έχουμε και μια τροπολογία που αφορά όλα αυτά τα οποία ανέφερα σήμερα και για τα οποία είναι γονατισμένος ο ελληνικός λαός.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

(Στο σημείο αυτό ο Βουλευτής κ. Αλέξανδρος - Χρήστος Αυλωνίτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε ζητήσει τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Για ένα λεπτό, κύριε Πρόεδρε, θέλω να διακόψω τη ροή των εισηγητών, επειδή άκουσα τον εισηγητή της Αξιωματικής Αντιπολίτευσης και έκανε μία άρτια ανάλυση για ποιον λόγο έχει αυξηθεί η τιμή του ελαιολάδου. Ανέλυσε τα δεδομένα, τα αίτια δηλαδή, τα οποία κατηγοριοποίησε σε αίτια που αφορούν την αύξηση του κόστους παραγωγής από τους αγρότες, αλλά και τη μείωση της παραγωγής του ελαιολάδου σε ευρωπαϊκό και σε παγκόσμιο επίπεδο, που έχει σαν αποτέλεσμα την πολύ μεγάλη αύξηση που σήμερα σε επίπεδο παραγωγού και σε επίπεδο ελαιοτριβείων φτάνει το λάδι στα 9 ευρώ το λίτρο.

Αφού ανέλυσε τόσο πολύ καλά τα αίτια ο αξιότιμος συνάδελφός της Αξιωματικής Αντιπολίτευσης κι αφού δεν έγινε καμμία πρόταση από τον ΣΥΡΙΖΑ για να μειωθεί η τιμή, θα ήθελα λοιπόν, αν το ξέχασε, να μας πει πώς πιστεύει ο ΣΥΡΙΖΑ ότι μπορούμε σε δέκα-είκοσι μέρες που θα ξεκινήσει η παραγωγή του ελαιολάδου σήμερα στην Ελλάδα μετά τη συγκομιδή των ελιών, αν παραμείνει η τιμή του ελαιολάδου στα 9 ευρώ, να μειωθεί στα 3-4 ευρώ όπως ήταν πριν δύο χρόνια.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Για ένα λεπτό, κύριε Πρόεδρε, θα μιλήσω κάνοντας χρήση της ιδιότητάς του Κοινοβουλευτικού Εκπροσώπου.

Κύριε Σκρέκα, κοινοβουλευτικά δεν είναι fair play να κάνετε παρέμβαση εξυπνάδας για να αντιτείνετε στον ΣΥΡΙΖΑ να προτείνει τρόπους επίλυσης ενός προβλήματος το οποίο έχει τη σφραγίδα και την υπογραφή της Κυβέρνησης του Κυριάκου Μητσοτάκη.

Θα σας αντιτείνω το ερώτημα: Εσείς εξαντλήσατε κάθε δυνατότητα; Γιατί η ύποπτη ανοχή στην αισχροκέρδεια, στην ακρίβεια που δοκιμάζει το σύνολο των πολιτών είναι κάτι που συνδέεται πάλι με την Κυβέρνησή σας. Πριν αρχίσετε τις χρηστομάθειες και αντικοινοβουλευτικά με αυτές τις διακοπές των εισηγητών, θέλετε να μας πείτε ότι εξαντλήσατε τα πάντα για να μην αποτελεί θησαυρός και χρυσάφι ένας τενεκέδες λάδι και να το γυρνάτε ως αντιπρόταση στον ΣΥΡΙΖΑ; Δεν σας τιμά.

Και δεν σας τιμά και το γεγονός ότι σήμερα και πάλι χρησιμοποιείτε τη μανιέρα της εκφυλισμένης κοινοβουλευτικής διαδικασίας όπου μια τροπολογία-νόμος εντάσσεται σε ένα νομοσχέδιο. Πότε θα το σταματήσετε αυτό το χούι επιτέλους;

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κύριος Υπουργός.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Θεωρείτε ότι είναι εξυπνάδα να ζητάμε από τον ΣΥΡΙΖΑ, από εσάς, να μας πείτε ποια είναι η πρότασή σας; Εμείς φυσικά και θα εξηγήσουμε τι έχουμε κάνει και στην ομιλία μου.

**ΧΡΗΣΤΟΣ ΓΙΑΝΝΟΥΛΗΣ:** Εξηγήστε πρώτα. Κυβέρνηση είστε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Θέλετε να το κάνω τώρα και να διακόψω τους ομιλητές;

Εγώ έκανα μία απλή ερώτηση. Θεωρείτε δηλαδή ότι είναι θέμα εξυπνάδας το να απαντήσετε; Είναι θέμα εξυπνάδας, έχοντας μιλήσει δεκαπέντε λεπτά ο εισηγητής σας, να απαντήσει και να φέρει έστω και ένα μόνο μέτρο, ένα μόνο μέτρο; Πώς προτείνετε εσείς να αντιμετωπίσετε την αύξηση της τιμής σε ένα βασικό προϊόν διατροφής που είναι το ελαιόλαδο; Είναι θέμα εξυπνάδας; Αυτό σας τιμά δηλαδή;

Εγώ έκανα μία αυτονόητη ερώτηση σαν ένας Κοινοβουλευτικός Εκπρόσωπος ο οποίος παρακολουθεί έναν Βουλευτή από τον ΣΥΡΙΖΑ να μιλάει δεκαπέντε λεπτά για την ακρίβεια και να μην έχει προτείνει ένα μέτρο για το πώς προτείνει ο ΣΥΡΙΖΑ να αντιμετωπίσει την ακρίβεια. Και εγώ ρωτάω: Είπατε ότι το ελαιόλαδο έχει φτάσει στα 9 ευρώ στον παραγωγό. Σε είκοσι μέρες ξεκινάει η συγκομιδή, θα αρχίσει να παράγεται λάδι. Αν υπάρχουν οι ίδιες συνθήκες -γιατί δεν το ξέρουμε αυτό- πολύ πιθανότητα η τιμή στον παραγωγό μας να είναι στα 8 με 9 ευρώ. Δηλαδή 9 ευρώ θα έρθουν να το αγοράσουν οι έμποροι από την Ελλάδα, από την Ιταλία, από την Ισπανία, από τον Έλληνα παραγωγό. Οι χονδρέμποροι, οι εταιρείες θα έρθουν να το αγοράσουν από τον παραγωγό 9 ευρώ το λάδι το λίτρο. Εσείς λοιπόν προτείνετε ότι αυτό πρέπει να μειωθεί με κάποιο τρόπο, να πάει στα 3 ευρώ όσο είχε πριν δύο χρόνια. Πώς προτείνετε λοιπόν να πάει; Είναι θέμα εξυπνάδας, η ερώτηση που κάνω;

Σας παρακαλώ, να σοβαρευτείτε λίγο στην Αίθουσα.

**ΠΡΟΕΔΡΕΥΩΝ (Αθανάσιος Μπούρας):** Κλείνει αυτή η παρέμβαση γιατί θα πρέπει να συνεχιστεί ο κατάλογος των ομιλητών, δηλαδή των εισηγητών και ειδικών αγορητών.

Και γι’ αυτό τον λόγο έχει ο ειδικός αγορητής του ΠΑΣΟΚ - Κίνηματος Αλλαγής κ. Γιώργος Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ διαφωνούμε πολύ συχνά. Κατά κανόνα διαφωνούμε. Κατά κανόνα έχουμε διαφορετικές προσεγγίσεις και αυτό είναι θεμιτό και αυτό υπηρετεί την καλύτερη λειτουργία του πολιτεύματος και της δημοκρατίας.

Θέλω όμως να αναφερθώ σε ένα περιστατικό από τη χθεσινή συνεδρίαση της Επιτροπής Παραγωγής και Εμπορίου, που δεν προάγει τη λειτουργία του Κοινοβουλίου. Χθες είχαμε συνεδρίαση η Επιτροπή Παραγωγής και Εμπορίου. Οι τοποθετηθέντες μετ’ επιτάσεως ρώτησαν την κυρία Υφυπουργό, αν θα έρθει τροπολογία στη Βουλή σήμερα. Πήρα από τα Πρακτικά την απάντηση που μας έδωσε η κυρία Υφυπουργός. Τη διαβάζω: «Όσον αφορά τα ζητήματα που τέθηκαν από συναδέλφους για τα μέτρα που ανακοινώθηκαν πριν από λίγες ημέρες από την ηγεσία του Υπουργείου Ανάπτυξης, τα οποία ανακοίνωσε ο Υπουργός κ. Σκρέκας, σύντομα θα κατατεθεί τροπολογία. Θα τη λάβετε έγκαιρα ούτως ώστε να υπάρξει απαραίτητος χρόνος για να γίνει και η συζήτηση των μέτρων».

Αυτά μας είπε η Υπουργός πριν από δεκαεπτά ώρες. Το σύντομα είναι δεκαεπτά ώρες κατά την Κυβέρνηση. Ενδεχομένως η κυρία Υφυπουργός να μην ήταν ενήμερη. Αυτό είναι πρόβλημα του Υπουργείου. Όφειλε ο Υπουργός να την ενημερώσει ότι θα καταθέσουν τροπολογία. Τι επιδιώκατε δηλαδή, να εφησυχάσουμε, να μας πιάσετε αδιάβαστους; Γι’ αυτό κάνατε αυτή την αναφορά;

Κλείνω με αυτό το θέμα. Συγχωρέστε με αν εμφανίζεται ως μία διδαχή, αλλά τουλάχιστον ενώπιον των συναδέλφων οφείλουμε να ανταποκρινόμαστε με την αλήθεια και να μην αφήνουμε περιθώρια παραπλάνησής τους.

Στο νομοσχέδιο το συγκεκριμένο για τις διασυνοριακές συγχωνεύσεις έχουμε τοποθετηθεί. Εμείς είμαστε θετικοί. Εκ των πραγμάτων κάθε εναρμόνιση για εμάς το ΠΑΣΟΚ - Κίνημα Αλλαγής οδηγίας με το Εθνικό Δίκαιο είναι καλοδεχούμενη, όταν αυτή τηρεί πιστά όσα αναφέρονται στην οδηγία και όχι όπως έγινε με το εργασιακό νομοσχέδιο τις προάλλες.

Εδώ όμως πρέπει να συζητήσουμε πια για την τροπολογία, γιατί αυτό είναι το μέγα ζήτημα και δεν μας πιάσατε αδιάβαστους. Όσο κι αν το πληροφορηθήκαμε το βράδυ κοντά στα μεσάνυχτα χθες ότι κατατέθηκε τροπολογία, αδιάβαστους δεν μας πιάσατε και έχουμε να σημειώσουμε πολλά.

Κατ’ αρχάς θα ξεκινήσω με κάτι που θεωρώ άκρως σημαντικό, κυρία Υπουργέ, αλλά και επικίνδυνο. Το δεύτερο άρθρο έχει τίτλο «Μόνιμη μείωση τιμών». Πώς γίνεται οι έξι μήνες να είναι μόνιμη μείωση τιμών; Είναι έξι μήνες! Δεν είναι μόνιμη μείωση τιμών. Τι κάνετε εδώ πέρα; Προσπαθείτε να εξαπατήσετε το κοινό; Δημιουργούμε νέα ήθη στην αγορά; Φέρνουμε νέα κουλτούρα; Αυτή είναι η υποκουλτούρα. Δηλαδή τελικώς, οι παράγοντες της αγοράς θα εξοικειωθούν με μια τέτοια νοοτροπία ότι το μόνιμο μπορεί να είναι και έξι μήνες και τρεις μήνες και να βγάζουν εκπτώσεις μόνιμες που θα είναι ενός μηνός, δύο, τριών, έξι μηνών;

Αναρωτιέμαι δεν φοβάστε ότι μπορεί να ακολουθήσουν μαζικές αγωγές από τις οργανώσεις καταναλωτών με αυτή την εξαπάτηση που επιχειρείτε; Εγώ στη θέση σας θα το άλλαζα. Έχετε τα περιθώρια. Μπορείτε να γράψετε «Μειώσεις τιμών για έξι μήνες» και όχι «μόνιμες τιμές». Αυτό είναι το πρώτο μεγάλο ζήτημα, παράνομο κατά την άποψή μου. Σκεφτείτε το.

Κυρία Υπουργέ, βλέποντας συνέχεια τα μέτρα που λαμβάνετε, έρχεται στο μυαλό μου το ποίημα του Καβάφη, του μεγάλου μας ποιητή, «Τρώες», που ξεκινάει με το «μοιάζουν οι προσπάθειες τους σαν των συφοριασμένων, μοιάζουν οι προσπάθειές τους σαν των Τρώων».

Γιατί το λέω αυτό; Ακούστε τα βασικά καλάθια και pass που έχουν έρθει. Το Freedom Pass των 150 ευρώ για τους νέους ηλικίας δεκαοκτώ ετών έως είκοσι πέντε ετών όταν εμβολιάστηκαν. Είναι το Market Pass, Fuel Pass, Youth Pass, Dentist Pass, επίδομα θέρμανσης, «καλάθι νοικοκυριού», καλάθι του Πάσχα, του νονού όπως το βάφτισαν, καλάθι της Σαρακοστής, καλάθι του Άη Βασίλη, καλάθι σχολικών ειδών, καλάθι της ενέργειας και προσφάτως το πλαφόν για το ποσοστό κέρδους. Μέτρα, μέτρα!

Και έρχεται ο ίδιος ο Πρωθυπουργός και τι λέει στην Έκθεση της Θεσσαλονίκης; Ότι όλα αυτά τα μέτρα είναι επιδερμικές προσεγγίσεις. Αυτό είπε ο Πρωθυπουργός. Και εσείς, λοιπόν, συνεχίζετε. Μέτρα, μέτρα, μέτρα, ξανά και ξανά!

Τι λέμε εμείς; Παρακολούθησα με προσοχή όταν θέλησε να αντιτείνει στην τοποθέτηση του Κοινοβουλευτικού Εκπροσώπου του ΣΥΡΙΖΑ, «φέρτε μας προτάσεις». Μα εμείς το ΠΑΣΟΚ επανειλημμένως έχουμε καταθέσει προτάσεις. Επανειλημμένως έχουμε πει ότι ο πιο δραστικός τρόπος για να απαλύνεις τα νοικοκυριά είναι να μειώσεις τον ΦΠΑ σε όλα τα βασικά είδη διατροφής. Αυτό είναι πρόταση.

Ακούγεται η πρότασή μας; Εσείς μέτρα και ξανά μέτρα. Μέτρα που προ ετών είχε φέρει ο δικός σας Υπουργός, ο κ. Φώλιας και είχε ο ίδιος συνομολογήσει ότι αυτά τελικώς δεν έχουν κανένα αποτέλεσμα.

Περαιτέρω επί της τροπολογίας. Ζητάτε από τα σουπερμάρκετ να σας καταθέτουν κατάσταση με τη διαφορά της αύξησης της τιμής από αυτή που αγοράζουν από τους προμηθευτές. Έχουμε κάποια ερωτήματα. Γιατί δεν το ζητάτε από τους προμηθευτές αυτό; Δεν καταλαβαίνω, γιατί πρέπει το σουπερμάρκετ να δώσει την τιμή, αφού ο προμηθευτής κάνει την αύξηση; Γιατί δεν ζητάτε από τον προμηθευτή κατευθείαν να σας ανακοινώσει τις αυξήσεις με τις οποίες πουλά τα προϊόντα;

Αναφέρεστε σε κάποια τιμή και δεν έχω καταλάβει και δεν εξάγεται από την τροπολογία αν αναφέρεστε στην καθαρή ή την ονομαστική τιμή του προϊόντος. Διότι είναι άλλο ο τιμοκατάλογος που έχει ο προμηθευτής και είναι διαφορετική η τελική τιμή που αγοράζει το σουπερμάρκετ. Είναι ένα άλλο ερώτημα.

Ξέρετε πολύ καλά ότι έχουμε προϊόντα που έχουν αυξηθεί, έχει μειωθεί το κόστος των παραμέτρων της δημιουργίας του και εντούτοις παραμένει η υψηλή τιμή τους. Υπάρχει κάτι σε αυτή την τροπολογία για το πώς θα ελέγξετε αυτές τις τιμές που παραμένουν υψηλές, όπως το γάλα για παράδειγμα, ενώ παρακολουθούμε ότι ο παραγωγός, ο προμηθευτής, τα πουλούν χαμηλότερα.

Μας προκαλεί εντύπωση και προσπαθούμε να δούμε τον λόγο για τον οποίο θέσατε ως κριτήριο για τη συμμετοχή σε αυτό το σχέδιο μόνιμης μείωσης τιμών τα 90 εκατομμύρια. Γιατί 90 και όχι 80 και όχι 70 και όχι 100; Δεν θα παίξω την κολοκυθιά. Θα επισημάνω όμως ότι κατευθύνοντας την αγορά και τους προμηθευτές στο να δώσουν την έκπτωση -αν θα την δώσουν, θα αναφερθώ σε αυτό παρακάτω- τι κάνετε; Δημιουργείτε μια κατάσταση καρτέλ. Γιατί αυτοί που είναι πάνω από 90 εκατομμύρια τζίρο -και είναι πολλοί, δεν λέω- θα έχουν μειωμένα προϊόντα. Τι θα γίνει με αυτούς που δεν έχουν μειωμένα προϊόντα γιατί είναι κάτω από 90% ο τζίρος τους και γιατί δεν θέλησε ο προμηθευτής να δώσει και σε αυτούς μειωμένη τιμή για δικούς του λόγους;

Εξαγγείλατε μείωση των τιμών. Παρακολουθήσαμε τα μέτρα του κυρίου Υπουργού. Πραγματικά λέμε κάτι θα γίνει, κάτι θα επιβληθεί, 5% μείωση στις τιμές. Και τελικά αυτή η μείωση από πού θα προέλθει; Από την καλή θέληση των προμηθευτών. Δεν υπάρχει κάτι υποχρεωτικό σε αυτό το νόμο. Αν θέλει ένας προμηθευτής να δώσει προϊόντα με μείωση 5%, μόνο και μόνο τότε θα τα δώσει.

Τι είναι τελικά αυτό που επιτυγχάνεται με αυτό τον νόμο; Επειδή ενδεχομένως έχετε συζητήσει με κάποιους προμηθευτές οι οποίοι είναι έτοιμοι και οι οποίοι κατά σύμπτωση την ίδια μέρα που συζητήθηκαν τα μέτρα ανακοίνωσαν κάποιοι ότι θα προχωρήσουν σε μείωση, αυτό είναι το σύνολο της αγοράς; Και επαναλαμβάνω, θα περιμένει ο κόσμος το πότε το κάθε μονοπώλιο, η κάθε εταιρεία προμηθευτών, η κάθε βιομηχανία θα αποφασίσει να μειώσει τις τιμές;

Για εμάς, κυρίες και κύριοι συνάδελφοι, τίποτα δεν πρόκειται να επιτευχθεί με αυτή την τροπολογία. Δεν υπάρχει ο μηχανισμός. Δεν υπάρχουν οι υπηρεσίες. Αν αναζητήσετε στο Υπουργείο που φέρονται ότι θα ελέγχουν αυτούς τους καταλόγους και θα αναζητούν να δουν αν οι αυξήσεις είναι νόμιμες, αν ακολουθήθηκε το σχέδιο, δεν υπάρχουν υπηρεσίες που να μπορούν να τα κάνουν αυτά.

Το μεγάλο πρόβλημα -το έχουμε πει πολλές φορές- παραμένει το παραγωγικό μοντέλο της χώρας. Όσο δεν θα ξεκινάμε από τον παραγωγό για να φτάσουμε στο ράφι, όσο δεν θα σχεδιάζουμε την οικονομία μας με τέτοιο τρόπο ώστε για παράδειγμα να μην εισάγουμε στην Ελλάδα -άκουσον, άκουσον!- το 85% του καταναλωνόμενου ψαριού από το εξωτερικό, όσο δεν θα σκύψουμε σε αυτά τα προβλήματα, όσο δεν θα βλέπουμε γιατί η αγελάδα στην Ελλάδα παράγει το ένα τρίτο σε γάλα ημερησίως από ότι στην Ολλανδία, όσο δεν θα βλέπουμε και δεν θα ψάχνουμε να δούμε γιατί η μικρή Ολλανδία παράγει είκοσι εκατομμύρια τόνους γάλα το χρόνο, ενώ εμείς παράγουμε εξακόσιες χιλιάδες τόνους γάλα το χρόνο και εισάγουμε εννιακόσιες χιλιάδες γιατί καταναλώνουμε ενάμισι εκατομμύριο γάλα, τόσο θα έχουμε αυτά τα προβλήματα, θα έχουμε τις αυξήσεις στο κόστος, θα έχουμε τα νοικοκυριά να υποφέρουν, θα έχουμε τα pass και τελικώς -εύχομαι να μην έχουμε και τα bypass για το λαό μας- θα απαιτούμε εμείς εδώ από τη θέση που βρισκόμαστε μια άλλη πολιτική με τις προτάσεις που επαναλαμβάνω το ΠΑΣΟΚ - Κίνημα Αλλαγής διαρκώς καταθέτει.

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε γιατί την οικονομία του χρόνου.

Τον λόγο τώρα έχει η ειδική αγορήτρια του Κομμουνιστικού Κόμματος Ελλάδας κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Ξέρετε, κυρία Υπουργέ, ανησυχούμε ότι θα επιτηρείτε τόσο καλά την αγορά και τις τιμές όσο επιτηρεί η Πολιτική Προστασία του κατά πόσο εφαρμόζονται οι εντολές και τα μηνύματα ακόμα και αυτού του «112» του «τρέξτε να σωθείτε» ή «του μείνετε στα σπίτια σας», με αποτέλεσμα χτες για ώρες να μείνουν εγκλωβισμένοι οι εργαζόμενοι σε βιομηχανία εμφιάλωσης λόγω πλημμύρας στην Κορινθία. Γιατί βέβαια, η εργοδοσία δεν σταμάτησε έγκαιρα την παραγωγή με αποτέλεσμα οι εργαζόμενοι να κινδυνεύσουν ευτυχώς με αίσιο τέλος αυτή τη φορά.

Και αποδεικνύεται ότι ο λαός έχει να αντιμετωπίσει όχι μόνο ένα αστικό κράτος, που τον αφήνει αβοήθητο χωρίς αντιπλημμυρικό σχεδιασμό, χωρίς το παραμικρό μέτρο με αποτέλεσμα να μένει κάθε φορά στο έλεος της κακοκαιρίας, αλλά έχει να αντιμετωπίσει και την ασυδοσία της εργοδοσίας την οποία και την τροφοδοτείται με κάθε τρόπο, που εκβιάζει τους εργαζόμενους για να φτάσουν στη δουλειά με κίνδυνο ακόμα και της ζωής τους.

Σας καλούμε να πάρετε μέτρα ώστε να σταματούν οι εργασίες σε επιχειρήσεις, που βρίσκονται σε περιοχές που έχουν πληγεί ή που υπάρχουν μετεωρολογικές προβλέψεις για επικείμενο κίνδυνο, χωρίς, βέβαια, αυτό να σημαίνει ότι οι εργαζόμενοι θα κινδυνεύουν να χάσουν το μεροκάματο τους, τη δουλειά τους κ.λπ..

Θα ξεκινήσω, βέβαια, την τοποθέτησή μου από την τροπολογία που φέρατε τελικά χτες το βράδυ, παρ’ ότι άλλα μας διαβεβαιώσατε ότι στην επιτροπή. Και όπως βέβαια ήταν αναμενόμενο, επενδύθηκε από το πρωί -ακούμε στα μέσα- με τις ανάλογες τυμπανοκρουσίες ότι πρόκειται για ακόμα ένα σωσίβιο προς τον λαό που πνίγεται στην ακρίβεια.

Όμως για άλλη μια φορά το σωσίβιο σας, κύριοι της Κυβέρνησης, είναι τρύπιο και η βάρκα συνεχίζει να μπάζει νερά. Επιτέλους σταματήστε να εμπαίζετε τον λαό, σταματήστε τον εμπαιγμό απέναντι στη λαϊκή οικογένεια που κυριολεκτικά έχει γονατίσει από την ακρίβεια, που εξανεμίζεται εισόδημά της. Θα βάλετε -λέτε- φρένο τώρα στις ανατιμήσεις των σουπερμάρκετ που έχουν μπουκώσει κυριολεκτικά από τα κέρδη, με τις ανακοινώσεις των τιμών και τις γνωστές λίστες προσφορών.

Αντί να κάνετε πράξη χθες την απαίτηση των σωματείων, την πρόταση που δεκάδες φορές έχει φέρει το ΚΚΕ στη Βουλή για την κατάργηση του ΦΠΑ στα είδη πλατιάς λαϊκής κατανάλωσης, συνεχίζετε με μέτρα τύπου pass της κοροϊδίας και τα γνωστά «καλάθια καπαμά».

Ποιο το αποτέλεσμα όλων αυτών των μέτρων; Οι μεγάλες αλυσίδες του λιανεμπορίου τζιράρουν απίθανα ποσά και η λαϊκή οικογένεια μετρά τα ρέστα της να βγάλει κι άλλο μήνα, όταν μάλιστα -και είναι αποκαλυπτικά τα στοιχεία που έδωσε στη δημοσιότητα ο ΕΦΚΑ για τους μισθούς- ένας στους τρεις εργαζόμενους αμείβεται με μικρότερο από τον κατώτατο μισθό, αφού η μερική απασχόληση παραμένει σταθερά κοντά στο 30%, όταν σε αυτές τις συνθήκες εξοντωτικής ακρίβειας, με αυτά τα επίπεδα των μισθών για τους εργαζόμενους, το κράτος συνεχίζει να ξεσκίζει τον λαό στους φόρους και πανηγυρίζετε κι από πάνω ότι με αυτήν την υπεραπόδοση των φόρων πιάνετε τους στόχους για τα πρωτογενή πλεονάσματα και βάζετε πλώρη για την επενδυτική βαθμίδα.

Για να μην ξεχνιόμαστε βέβαια -γιατί σήκωσε πάλι κι ο ΣΥΡΙΖΑ τις παντιέρες-αυτά τα ματωμένα πρωτογενή πλεονάσματα, κύριοι του ΣΥΡΙΖΑ, είναι η παρακαταθήκη που παρέδωσε χτες ο πρώην αρχηγός στον νυν αρχηγό σας. Αυτή είναι η παρακαταθήκη, η κυβέρνηση του ΣΥΡΙΖΑ νομοθέτησε τα πρωτογενή πλεονάσματα.

Σήμερα βέβαια η Νέα Δημοκρατία κομπάζει, γιατί όχι μόνο πιάνει τους στόχους για τα πλεονάσματα, αλλά υπεραποδίδει κιόλας αυτή η φοροαφαίμαξη, όπως μαρτυρούν τα ίδια τα στοιχεία της εκτέλεσης του προϋπολογισμού, που μιλάνε για 3,2 δισ. πάνω από τον στόχο του πλεονάσματος, που έφτασε η φοροληστεία του λαού. Και πώς βέβαια να μην είναι έτσι, όταν σε τέτοιες συνθήκες ακρίβειας παραμένει στο ακέραιο ο ΦΠΑ, ο πιο άδικος και ληστρικός φόρος, όπως βέβαια και οι λοιποί έμμεσοι φόροι που γονατίζουν τη λαϊκή οικογένεια.

Όσο λοιπόν αυτά παραμένουν, όλα τα άλλα μέτρα που φέρνετε υποτίθεται για την αντιμετώπιση της ακρίβειας δεν θα είναι παρά τουφεκιές στον αέρα. Βέβαια, αν δεν τα πάρετε από τους μισθωτούς και τη λαϊκή οικογένεια, πώς θα βγουν οι πενήντα και βάλε φοροαπαλλαγές των εφοπλιστών, αυτοδημιούργητων και μη, και τα προκλητικά προνόμια των επιχειρηματικών ομίλων, αναγκαία συστατικά για την επίτευξη της επενδυτικής βαθμίδας;

Εκεί κατατείνουν εξάλλου και όλες οι νομοθετικές πρωτοβουλίες της Κυβέρνησης. Η τελευταία μόνο εβδομάδα είναι απολύτως αποκαλυπτική, όχι μόνο για τις κυβερνητικές προτεραιότητες, αλλά και για το ποιες είναι τελικά οι περιβόητες ευρωπαϊκές αρχές, προς τις οποίες οφείλει, λέτε, να εναρμονιστεί η ελληνική νομοθεσία και στις οποίες βεβαίως όλοι σας ομονοείτε. Στο όνομα αυτής της εναρμόνισης πριν λίγες μέρες ψηφίσατε τον νόμο-έκτρωμα του εργασιακού μεσαίωνα, σε πλήρη εναρμόνιση με τις απαιτήσεις των επιχειρήσεων και σήμερα φέρνετε άλλη μια οδηγία που ρυθμίζει τα επιχειρηματικά αλισβερίσια.

Διότι βεβαίως οι διασυνοριακές μετατροπές, συγχωνεύσεις και διασπάσεις των κεφαλαιουχικών εταιρειών δεν είναι παρά στοιχεία της φυσικής, θα λέγαμε, εξέλιξης των πραγμάτων στην καπιταλιστική αγορά και η οδηγία που ενσωματώνει το σημερινό νομοσχέδιο, η 2019/2121, η οποία τροποποιεί προγενέστερη οδηγία του 2017 που κωδικοποιεί σε ενιαίο κείμενο μια σειρά οδηγίες της Ευρωπαϊκής Ένωσης σε σχέση με την ενοποίηση του εταιρικού δικαίου της Ένωσης σχετικά με τις κεφαλαιουχικές εταιρείες, αποτελεί εφαρμογή των βασικών λειτουργιών της ίδιας της Ευρωπαϊκής Ένωσης.

Ο σκοπός, λέει και το νομοσχέδιο στο πρώτο του άρθρο, της οδηγίας είναι η άρση των περιορισμών στην ελευθερία εγκατάστασης των εταιρειών στην εσωτερική αγορά της Ευρωπαϊκής Ένωσης μέσω της ρύθμισης των διεθνών διασυνοριακών μετασχηματισμών. Αυτός ο στόχος επιτυγχάνεται με τη θέσπιση από την Ευρωπαϊκή Ένωση ενιαίων κανόνων με καθολική, υποχρεωτική ισχύ σε όλα τα κράτη μέλη με την ενσωμάτωσή τους στην εθνική νομοθεσία. Εξάλλου το σύνολο του δικαίου των κεφαλαιουχικών εταιρειών δεν είναι απλά εναρμονισμένο, αλλά ενιαίο σε όλη την Ευρωπαϊκή Ένωση, ρυθμισμένο απευθείας με την ευρωενωσιακή νομοθεσία.

Κοινή επιδίωξη, τόσο της Κυβέρνησης όπως και της Ευρωπαϊκής Ένωσης, είναι να αφαιρεθεί κάθε εμπόδιο που προκύπτει από τις διαφορετικές εθνικές νομοθετικές ρυθμίσεις για την ελεύθερη κυκλοφορία του κεφαλαίου, μέσω και των εξαγορών, των συγχωνεύσεων και τη δημιουργία θυγατρικών εταιρειών, που αποτελεί και μια από τις θεμελιώδεις ελευθερίες της Ευρωπαϊκής Ένωσης, όπως κατοχυρώνεται εξάλλου και από τις ευρωσυνθήκες. Αυτή η ελευθερία της κίνησης του κεφαλαίου αποτελεί τα άγια των αγίων της ιμπεριαλιστικής συμμαχίας των μονοπωλίων.

Γι’ αυτό βέβαια και εκτός από την Κυβέρνηση και τα άλλα κόμματα, ο ΣΥΡΙΖΑ και το ΠΑΣΟΚ, υπερθεματίζουν και ζητούν η Κυβέρνηση να πάρει ακόμα πιο ευνοϊκά μέτρα για τη δημιουργία φιλεπενδυτικού περιβάλλοντος. Για αυτό βέβαια το φιλικό περιβάλλον για τους επενδυτές ψηφίστηκε και το αντεργατικό έκτρωμα, με τα δεκατριάωρα και τις συμβάσεις των μηδενικών ωρών, που βρήκαν βέβαια τις επιχειρήσεις και τους επιχειρηματικούς ομίλους στη χώρα μας πιο έτοιμους από ποτέ να την εφαρμόσουν, με χαρακτηριστικό παράδειγμα εργαζόμενους στα ναυπηγεία Ελευσίνας που ο εργολάβος κάνει πρόσληψη στους εργαζόμενους σε δυο διαφορετικές εταιρείες, προκειμένου να μπορέσει εύκολα να δικαιολογήσει τη δεκατρίωρη εργασία τους.

Αυτό είναι το φιλεπενδυτικό περιβάλλον, που επιβάλλει και τη σιγή νεκροταφείου στους χώρους δουλειάς και την ποινικοποίηση της απεργίας. Γι’ αυτό παραμερίζουν βέβαια και όλες οι εθνικές νομικές ρυθμίσεις και απαιτήσεις, που αφορούν και αυτές τις συγχωνεύσεις, διασπάσεις και μετατροπές των κεφαλαιουχικών εταιρειών, και θεσπίζετε ενιαίους κανόνες για να εφαρμόζονται καθολικά σε όλα τα κράτη-μέλη της Ευρωπαϊκής Ένωσης, ώστε η κίνηση του κεφαλαίου σε όλη την εσωτερική καπιταλιστική αγορά της Ευρωπαϊκής Ένωσης να γίνεται ανεμπόδιστα και με ταχύτητα, χωρίς να σκοντάφτει σε εθνικές διοικητικές διαδικασίες και απαιτήσεις.

Και βέβαια, ως γνωστόν, εκτός από τις διάφορες γραφειοκρατικές διοικητικές διαδικασίες, από τις οποίες προσπαθεί να απαλλαγεί η κίνηση του κεφαλαίου, η ανεμπόδιστη κίνησή του σημαίνει ταυτόχρονα τη χωρίς εμπόδια εκμετάλλευση της εργατικής τάξης. Γι’ αυτό και επιδιώκουν να απαλλαγούν και από όσες προστατευτικές διατάξεις, βέβαια, έχουν απομείνει όρθιες μέσα από τη σκληρή ταξική πάλη, και σε επίπεδο Εθνικού Δικαίου, και αφορούν βασικά τη διασφάλιση της θέσης των εργατών στους μονοπωλιακούς ομίλους, που αποφασίζουν βέβαια για την επέκταση της κερδοφορίας τους τις διάφορες μορφές μετασχηματισμών της δράσης τους, τις συγχωνεύσεις που γίνονται μέσω εξαγορών, τις διασπάσεις με τις θυγατρικές κ.λπ..

Φυσικά, όλοι αυτοί οι σχεδιασμοί και τα αλισβερίσια των μονοπωλιακών ομίλων δεν είναι χωρίς συνέπειες για τους εργαζόμενους, αφού είτε με τεχνικό, νομικό τρόπο είτε και με πραγματικό, αλλάζει και το πρόσωπο του εργοδότη, με ό,τι αυτό συνεπάγεται. Κάθε συγχώνευση, διάσπαση, μετατροπή σχεδόν κατά κανόνα συνεπάγεται και αλλαγή του προσώπου του εργοδότη, οπότε θα έπρεπε ρητά και κατηγορηματικά να προστατεύονται οι εργασιακές σχέσεις και να κατοχυρώνονται τα δικαιώματα των εργαζομένων στις εταιρείες που προβαίνουν σε τέτοιου είδους εταιρικούς μετασχηματισμούς.

Όμως κάτι τέτοιο δεν προβλέπεται ρητά ούτε στην οδηγία ούτε βέβαια και στο νομοσχέδιο που φέρνετε. Δεν προβλέπεται ρητά η προστασία τους από απολύσεις, που προκύπτουν κάθε φορά από αυτού του είδους τις συγχωνεύσεις και τους μετασχηματισμούς των μονοπωλιακών ομίλων, ούτε βέβαια προβλέπεται η προστασία από κάθε βλαπτική μεταβολή στις εργασιακές τους σχέσεις, όπως είναι γνωστό ότι συμβαίνει σε αυτές τις περιπτώσεις, με εργαζόμενους με κατοχυρωμένα εργασιακά δικαιώματα και μόνιμες σχέσεις εργασίας να απολύονται σε μια νύχτα και να προσλαμβάνονται ξανά με ελαστικές σχέσεις εργασίας, με ολιγόμηνες συμβάσεις ή ακόμα και με τα καινούρια μοντέλα εργασίας που νομοθετήσατε, των μηδενικών ωρών και πάει λέγοντας. Καμμία τέτοια ρητή κατοχύρωση των εργασιακών σχέσεων και δικαιωμάτων δεν υπάρχει στο νομοσχέδιο.

Και βέβαια μπορεί η οδηγία να περιλαμβάνει κάποιες διατάξεις σχετικά με την ενημέρωση και διαβούλευση των εργαζομένων, που όπως λέγεται θα πρέπει να πραγματοποιούνται σύμφωνα με το νομικό πλαίσιο, που έχουν καθορίσει και προγενέστερες ευρωπαϊκές οδηγίες και αντίστοιχα προεδρικά διατάγματα και νομοθεσία στη χώρα μας, όμως ξέρετε καλά ότι επειδή ακριβώς αυτές οι διαδικασίες έχουν προβλεφθεί κατ’ επανάληψη σε αντίστοιχες ευρωπαϊκές οδηγίες, είναι και καλά εμπεδωμένο στην εμπειρία της εργατικής τάξης, τόσο στην Ελλάδα όσο και στα άλλα κράτη-μέλη της Ευρωπαϊκής Ένωσης, που προσπαθείτε εδώ μέσα να την παρουσιάσετε ως τη μεγάλη φιλεργατική αγκαλιά. Είναι καλά εμπεδωμένο λοιπόν το τι σημαίνουν αυτού του είδους οι διαβουλεύσεις.

Διότι αποτελεί πραγματικά πρόκληση, αν όχι κοροϊδία, να εναποτίθεται η προστασία των εργασιακών δικαιωμάτων σε αυτές τις διαδικασίες δήθεν διαβούλευσης των καπιταλιστών με τους εργάτες, που δεν είναι παρά το φύλλο συκής για την επίθεση στα εργατικά δικαιώματα. Αλήθεια, εμποδίζει ή εμπόδισε ποτέ τίποτα την καπιταλιστική εργοδοσία να πάρει τελικά την όποια απόφαση θέλει σε βάρος των εργαζομένων, αγνοώντας την αντίθεση που εκφράζουν στη διαβούλευση; Κι όλα αυτά στο όνομα πάντα της επιχειρηματικής ελευθερίας, της άλλης ιερής αγελάδας της Ευρωπαϊκής Ένωσης, που άλλωστε κατοχυρώνεται και με υπερνομοθετικής ισχύος διατάξεις στα άρθρα 49 και 54 της συνθήκης Λειτουργίας της Ευρωπαϊκής Ένωσης, τη γνωστή Συνθήκη της Λισσαβόνας.

Μήπως, αλήθεια, βρίσκονται στην ίδια θέση οι εργάτες με τους εργοδότες για να συζητάνε από κοινού, ως ίσος προς ίσο, για το μέλλον της επιχείρησης; Όσο ελεύθερα συζητάνε και για να αποφασίζουν οι εργαζόμενοι αυτή την ελευθερία που είπατε ότι τους προσφέρατε, να δουλεύουν δεκατρίωρα, απλήρωτες υπερωρίες, να υπογράφουν συμβάσεις μηδενικών ωρών και άλλα τέτοια φαιδρά, με τα οποία παρουσιάσατε την περασμένη εβδομάδα ως ελευθερία τον εργασιακό μεσαίωνα που ψηφίσατε.

Πόσω μάλλον που στις περισσότερες των περιπτώσεων αυτή η διαδικασία της διαβούλευσης και των περιβόητων ενημερώσεων λειτουργεί και υπονομευτικά στις αγωνιστικές διαθέσεις και την αντίδραση των εργαζομένων που διαμορφώνεται απέναντι στην εργοδοσία, για την οποία βέβαια φροντίζουν και με ιδιαίτερο ζήλο οι γνωστοί σας εταίροι, οι κυβερνητικοί εργοδοτικοί συνδικαλιστές, με τους οποίους διεξάγονται συνήθως αυτές οι διαβουλεύσεις, προετοιμάζοντας το έδαφος για το ξεπούλημα των εργατικών συμφερόντων, με παράλληλη βέβαια επιχείρηση χειραγώγησης των εργατών.

Άλλη μια τέτοια μνημειώδη σελίδα στη λαμπρή ιστορία της έγραψε την περασμένη εβδομάδα η ξεπουλημένη ηγεσία της ΓΣΕΕ, υπερασπιζόμενη το τελευταίο σας αντεργατικό τερατούργημα. Πήρε όμως κι αυτή, όπως και η Κυβέρνηση, αποστομωτική απάντηση από τους χιλιάδες εργαζόμενους που πήραν στα δικά τους χέρια την υπεράσπιση της ζωής και των δικαιωμάτων τους, δείχνοντας ότι η εργατική τάξη δεν έχει πει ακόμα την τελευταία της λέξη.

Σε αυτόν τον δρόμο καταθέτει και όλες του τις δυνάμεις το ΚΚΕ. Γι’ αυτό και οι εργαζόμενοι και ο λαός θα βγαίνουν πιο δυνατοί, όσο περισσότερο αποδυναμώνονται οι δυνάμεις που στηρίζουν αυτή τη βάρβαρη πολιτική και όσο αντίθετα δυναμώνει τη συμπόρευσή του με το ΚΚΕ, στοχεύοντας τον πραγματικό αντίπαλο, που είναι το κεφάλαιο και τα κέρδη του, βάζοντας στο επίκεντρο τις σύγχρονες ανάγκες της εργατικής τάξης και του λαού.

Όπως είναι βέβαια αναμενόμενο καταψηφίζουμε το νομοσχέδιο και θα συνεχίσουμε να παλεύουμε για την πραγματική ανακούφιση των εργαζομένων, που βρίσκεται βέβαια στην αντίπερα όχθη απ’ αυτή που εσείς νομοθετείτε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Μαρία Κομνηνάκα.

Στο σημείο αυτό θα ανακοινώσω στο Σώμα ότι οι Υπουργοί Εσωτερικών, Εθνικής Οικονομίας και Οικονομικών, Παιδείας, Θρησκευμάτων και Αθλητισμού, Υγείας, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Προστασίας του Πολίτη, Δικαιοσύνης, Πολιτισμού, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Κλιματικής Κρίσης και Πολιτικής Προστασίας, Ψηφιακής Διακυβέρνησης, καθώς και οι Αναπληρωτές Υπουργοί Εθνικής Οικονομίας και Οικονομικών και Εσωτερικών κατέθεσαν στις 26-9-2023 σχέδιο νόμου: «Αναμόρφωση του συστήματος διακυβέρνησης Οργανισμών Τοπικής Αυτοδιοίκησης Α΄ και Β΄ βαθμού, κατάργηση νομικών προσώπων δημοσίου δικαίου δήμων, παρακολούθηση επιδόσεων τοπικής αυτοδιοίκησης, οικονομική και διοικητική διαχείριση οργανισμών τοπικής αυτοδιοίκησης, ευζωία των ζώων συντροφιάς, κατασκευή και αναβάθμιση λειτουργούντων χερσαίων συνοριακών σταθμών και λοιπές διατάξεις του Υπουργείου Εσωτερικών».

Παραπέμπεται στην αρμόδια Διαρκή Επιτροπή.

Τώρα καλείται στο Βήμα ο ειδικός αγορητής της Ελληνικής Λύσης κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Δεν θα πάψει να μας εκπλήσσει αυτή η Βουλή. Σήμερα, η αλήθεια είναι ότι το πρωί, ερχόμενος εδώ, περίμενα και προετοιμάστηκα ψυχολογικά ότι θα έχουμε ένα μακρύ απόγευμα και βράδυ, γιατί λέω ότι το θέμα που συζητάμε είναι πολύ σημαντικό. Είναι η τροπολογία που φέρνει και το Υπουργείο Ανάπτυξης για την ακρίβεια, το μεγαλύτερο θέμα, το πιο σοβαρό θέμα που ταλαιπωρεί, μαστίζει και απασχολεί τους Έλληνες πολίτες. Και ξαφνικά έρχεσαι εδώ κι ενημερώνεσαι ότι έχουν γραφτεί μόλις τρεις ομιλητές. Χάος.

Πού είναι, ρε παιδιά, ο κόσμος; Ε, λέει, τρέχουν με τις αυτοδιοικητικές τώρα. Α, εντάξει. Μάλλον οι αυτοδιοικητικές εκλογές, ποιον θα βγάλουν τα κόμματα δήμαρχο, και νομάρχη, και κοινοτάρχη είναι πιο σημαντικό από το πώς θα φάει η ελληνική οικογένεια ή το πώς θα μπορέσει να αγοράσει φρούτα, λαχανικά, κρέατα, τυριά, ψάρια, ψωμί και πάει λέγοντας. Τι να πω! Δεν παύει ποτέ, δεν σταματάει αυτό το Κοινοβούλιο να μας εκπλήσσει, αρνητικά βέβαια. Δεν έχω να πω κάτι άλλο.

Κυρία Υπουργέ, ξέρετε πώς νιώθω σήμερα με όλη αυτή τη σύντομη περιγραφή που έκανα, αυτό που αντιμετωπίζει ο κόσμος; Διότι κι εσείς τα βλέπετε, κι εσείς από περιφέρεια είστε. Ο κόσμος γκρινιάζει δικαιολογημένα, δεν φτάνουν τα χρήματα. Εγώ σας είπα προχθές, πήγα και πήρα ένα γιαουρτάκι δυόμισι ευρώ -το ‘χα πει την προηγούμενη- πήρα δέκα φέτες κασέρι, κυρία Υπουργέ, πέντε ευρώ. Πέντε ευρώ! Ζαλίστηκα! Πέντε ευρώ.

Κι αντί να πέσετε πάνω στο θέμα αυτό, να πέσουμε όλοι μαζί, να δούμε πώς θα δώσουμε μια ανάσα, εσείς φέρνετε τώρα μια τροπολογία. Θα μου πεις «Είναι υποχρέωση, ρε παιδί μου κι εσύ τώρα, μην γκρινιάζεις με την Ευρωπαϊκή Ένωση». Ναι, το timing είναι, ξέρετε. Νιώθω ότι «Τιτανικός» βουλιάζει και εμείς παραγγέλνουμε δύο τζιν τόνικ. Έτσι νιώθω. Δεν μας νοιάζει. Ο «Τιτανικός» βουλιάζει κι εμείς παραγγέλνουμε δύο ποτά ακόμα, στον κόσμο μας δηλαδή με λίγα λόγια. Δεν βλέπουμε την καταστροφή που έρχεται, ότι σε λίγο θα βυθιστούμε όλοι μαζί. Είναι άκαιρο.

Δηλαδή είστε Υπουργείο Ανάπτυξης. Εδώ πρέπει να δουλεύετε φουλ οι μηχανές τώρα, να βρείτε πολύ δύσκολα -εγώ δεν λέω ότι είναι εύκολο να ανακουφίσεις ή να βρεις τρόπους αυτήν τη στιγμή. Υπάρχουν τρόποι. Διότι, όπως σωστά λέγαμε πριν από λίγο με τον συνάδελφό μου, τον Βασίλη Βιλιάρδο, το θέμα δεν είναι αν θέλεις μόνο να δώσεις λύση –σωστά είπε ο Βασίλης- πρέπει να μπορείς κιόλας. Το θέλω δεν φτάνει. Κι εγώ θέλω να κάνω πολλά πράγματα, αλλά μπορώ να κάνω τα μισά από αυτά. Άρα περιορίζομαι σε όσα μπορώ και όχι σε όσα θέλω.

Δηλαδή σήμερα θα έπρεπε να συζητάμε πώς θα προσπαθούσε να βάλει μια σειρά, να νομοθετήσει ένα πλέγμα κανόνων, κυρία Υπουργέ, ένα πλέγμα κανόνων για την εγχώρια αγορά. Εμείς πάμε τώρα να ρυθμίσουμε τα εξωτερικά, ενώ μέσα είναι αρρύθμιστα όλα. Όπως να ‘ναι χτυπάνε, δεν υπάρχει κανένας ρυθμός, μια αγορά που είναι αρρύθμιστη, μια αγορά στο εσωτερικό, που είναι απροστάτευτη αυτή τη στιγμή και το ξέρετε πάρα πολύ καλά.

Kαι δεν είναι απροστάτευτη γιατί έτσι έτυχε, έτσι έλαχε. Είναι απροστάτευτη εξαιτίας των δικών σας παραλείψεων, εξαιτίας της δικής σας αδράνειας.

Και τι κάνει τώρα το νομοσχέδιο αυτό; Για να μην παραπονιέται ο Πρόεδρος, να πω για το νομοσχέδιο. Είναι μια ευρωπαϊκή οδηγία, γιατί πρέπει –λέει- να ενσωματωθεί στο Εθνικό Δίκαιο. Μάλιστα. Μιλάτε για υποχρέωση συμμόρφωσης της χώρας μας με την ευρωπαϊκή νομοθεσία. Μάλιστα. Θα πρέπει να σας θυμίσω ότι υπάρχει μια υπέρτερη υποχρέωση, κυρία Υπουργέ, που έχει η πολιτεία, που έχει η Κυβέρνηση, η εκάστοτε κυβέρνηση, αυτή της διασφάλισης του εθνικού συμφέροντος, του συμφέροντος των Ελλήνων πολιτών, με λίγα λόγια του δημοσίου συμφέροντος.

Ποιον αφορά αυτή η οδηγία; Μήπως συνδέεται άμεσα με την ελληνική πραγματικότητα, με τη στήριξη της εγχώριας επιχειρηματικότητας; Όχι. Η οδηγία προβλέπει τώρα διασυνοριακούς μετασχηματισμούς κεφαλαιουχικών εταιρειών, τις διασυνοριακές μετατροπές, τις συγχωνεύσεις και διασπάσεις των εταιρειών αυτών για να γίνει πιο ανταγωνιστική η ενιαία ευρωπαϊκή αγορά και για να γίνει ανταγωνιστική η Ευρωπαϊκή Ένωση.

Με άλλα λόγια, φέρνετε αυτή την οδηγία για να μπορούν οι μεγάλες εταιρείες, οι πολυεθνικές εταιρείες να κινούνται ανεμπόδιστα στην Ευρωπαϊκή Ένωση, να ιδρύουν θυγατρικές, να ιδρύουν υποκαταστήματα, να καταργούν άλλα υποκαταστήματα, να μεταφέρουν προσωπικό σε άλλα κράτη-μέλη και πάει λέγοντας. Λέτε ότι φέρνετε την οδηγία αυτή για να δημιουργηθούν νέες ευκαιρίες στις εταιρείες αυτές τις κεφαλαιουχικές, ότι δηλαδή, ο σκοπός του νομοσχεδίου είναι η ενίσχυση της ευρωπαϊκής οικονομικής πολιτικής, η ενίσχυση της επιχειρηματικότητας, της ανταγωνιστικότητας. Μιλάτε για ευρωπαϊκό επιχειρείν και εξωστρέφεια, για ευρωπαϊκή οικονομική ανάπτυξη.

Μήπως ξεχάσατε κάτι, την ελληνική πραγματικότητα; Μήπως ξεχάσατε την εγχώρια οικονομική ανάπτυξη, το ελληνικό επιχειρείν, τις ελληνικές επιχειρήσεις; Μήπως τα ξεχάσατε αυτά; Μιλάτε για εξωστρέφεια, για ανταγωνιστικότητα, λέτε ότι αυτός είναι ο στόχος σας. Είστε το Υπουργείο Ανάπτυξης. Για ποια οικονομική ανάπτυξη μιλάτε, όταν οι περισσότερες επιχειρήσεις στη χώρα μας αντιμετωπίζουν προβλήματα επιβίωσης; Και πόσες άλλες έχουν βάλει ήδη λουκέτο; Πόσες είναι αυτές; Για ποια εξωστρέφεια, λοιπόν, μιλάτε, όταν στις περισσότερες επιχειρήσεις έχει μειωθεί ο τζίρος, όταν έχουν συρρικνωθεί, όταν υπολειτουργούν, όταν πολλές επιχειρήσεις έχουν φύγει στο εξωτερικό, έχουν αφήσει την Ελλάδα και πήγαν αλλού; Δεν πήγαν αλλού γιατί είναι φυγόπονοι ή γιατί δεν θέλουν να είναι εδώ, αλλά εδώ τους πνίγει η φορολογία. Γι’ αυτό φεύγουν οι άνθρωποι. Για ποια ανταγωνιστικότητα, λοιπόν, μιλάτε, όταν βλέπουμε παντού στα καταστήματα, στα ράφια των σουπερμάρκετ προϊόντα, ακόμη και οπωρολαχανικά από Τουρκία, Ινδία και Κίνα; Τι ανταγωνιστικότητα είναι αυτή; Είναι αυτή εικόνα ανάπτυξης για μια χώρα που εισάγει σχεδόν τα πάντα, που δεν παράγει σχεδόν τίποτα;

Και για να είμαστε ξεκάθαροι, προφανώς, προφανέστατα είμαστε υπέρ της ενίσχυσης της επιχειρηματικότητας, της εξωστρέφειας και της ανταγωνιστικότητας, αλλά μιλάμε για το επιχειρείν στη χώρα μας, για την προσπάθεια που γίνεται από επιχειρηματίες να διασώσουν τις επιχειρήσεις τους, να διατηρήσουν το προσωπικό τους και να είναι συνεπείς στις υποχρεώσεις τους, γιατί κανένας δεν θέλει να είναι «μπαταχτσής». Μιλάμε για το επιχειρείν που φέρνει έσοδα όχι μόνο στις επιχειρήσεις, αλλά που αφήνει και ένα θετικό αποτύπωμα στη χώρα. Το ζητούμενο είναι να ενισχύονται οι επιχειρήσεις που δραστηριοποιούνται στην πατρίδα μας.

Ποιο είναι, αλήθεια, το όφελος που λειτουργεί ο ανταγωνισμός, όταν με το νομοσχέδιο εξαγοράζονται ή ξεπουλιούνται ελληνικές επιχειρήσεις σε ξένες υπό το πρίσμα του διασυνοριακού μετασχηματισμού; Να ακούσουμε κι εμείς ποιο είναι το όφελος.

Λέτε ότι στηρίζετε τις ελληνικές επιχειρήσεις, λέτε ότι προωθείτε την εξωστρέφεια της χώρας γενικότερα. Πώς, όμως, στηρίζει πραγματικά και ουσιαστικά η πολιτεία, κυρία Υπουργέ, την ελληνική επιχειρηματικότητα; Το σύγχρονο επιχειρηματικό μοντέλο –κι αυτό το γνωρίζουμε όλοι και όσοι είμαστε στο επιχειρείν και όσοι δεν είστε- είναι περίπλοκο, είναι πάρα πολύ απαιτητικό. Οι επιχειρήσεις βρίσκονται συνεχώς σ’ έναν αγώνα δρόμου, οι υποχρεώσεις είναι πάρα πολλές, δυσβάσταχτες με άνισες και άδικες πολιτικές που τις χαρακτηρίζουν οι φοροεισπρακτικοί μηχανισμοί, οι φοροεισπρακτικές «καταιγίδες» -αυτό έχει να αντιμετωπίσει κάθε μέρα ο Έλληνας επιχειρηματίας-, τα εξουθενωτικά πρόστιμα, ο αποκλεισμός χρηματοδότησης που είναι πολύ σημαντικός στους περισσότερους, σε αυτούς δηλαδή, που πραγματικά έχουν ανάγκη τη χρηματοδότηση.

Ξέρετε πολύ καλά ότι στη χώρα μας οι περισσότερες επιχειρήσεις που είναι μικρομεσαίες, γιατί αυτές είναι -αυτό το γνωστό, το κλασικό, το τετριμμένο- η ραχοκοκαλιά της οικονομίας, είναι αποκλεισμένες από τις χρηματοδοτήσεις. Τι να κάνουμε τώρα; Αυτή είναι η αλήθεια, δυστυχώς. Αυτά είναι θέματα που πρέπει να δείτε ως Υπουργείο. Μη χάνετε χρόνο. Η Ελλάδα εκπέμπει SOS. Τα πράγματα είναι πάρα πολύ δύσκολα στην αγορά, το βλέπετε.

Πάμε τώρα στην τροπολογία που φέρνετε. Οι τιμές σε όλα τα προϊόντα αυξάνονται κάθε μέρα, ακόμα και στα βασικά είδη διατροφής. Δεν μπορεί ο άλλος να αγοράσει τα βασικά. Δεν υπάρχει κάτι άλλο να πούμε, κυρία Υπουργέ. Φτάσαμε στο έσχατο στάδιο, να μην μπορείς να πάρεις τα βασικά. Πρωτογενής παραγωγή: Έχει αποδεκατιστεί. Ήταν που ήταν, τώρα τελείωσε. Ήταν αποδεκατισμένη. Φανταστείτε τώρα τι έγινε με τις φωτιές και τις πλημμύρες. Ολόκληρες περιοχές και καλλιεργήσιμες εκτάσεις έχουν πλημμυρίσει και η κτηνοτροφία έχει υποστεί πάρα πολύ μεγάλη ζημιά.

Ακούσαμε εσάς, κυρία Υφυπουργέ, χθες, γιατί δίνουμε πολύ μεγάλη προσοχή στις επιτροπές και συμμετέχουμε ενεργά σε αυτές. Είπατε κάποια στιγμή και το είπατε και γρήγορα, μήπως δεν το ακούσουμε –δεν ξέρω- ότι έχουμε να αντιμετωπίσουμε την εισαγόμενη ακρίβεια. Ώπα, κυρία Υφυπουργέ. Ποια εισαγόμενη ακρίβεια; Δηλαδή η ακρίβεια που αντιμετωπίζει αυτήν τη στιγμή η χώρα μας οφείλεται μόνο σε παράγοντες που έχουν να κάνουν με το εξωτερικό; Είναι εισαγόμενη ακρίβεια μόνο; Αλήθεια το λέτε τώρα αυτό; Κοιτάει τους Έλληνες πολίτες στα μάτια η Υφυπουργός Ανάπτυξης σήμερα και τους λέει ότι η ακρίβεια είναι εισαγόμενη; Αλήθεια τώρα;

Η εκτόξευση των τιμών, η ακρίβεια στα πάντα δεν είναι εισαγόμενη, είναι αποτέλεσμα κατά 80% δικών σας πολιτικών, της Κυβέρνησής σας τα τελευταία τεσσεράμισι χρόνια. Όταν σας λέγαμε από την πρώτη στιγμή -από το 2019-2020 φώναζε ο Πρόεδρός μας- ότι δεν μπορεί η οικονομία της χώρας μας να βασίζεται μόνο στην παροχή υπηρεσιών, μόνο στον τουρισμό, όταν σας λέγαμε ότι πρέπει να στηρίξετε τους αγρότες μας, δεν ακούγατε. Ήταν που ήταν οι αγρότες μας σε μειονεκτική θέση όλα αυτά τα χρόνια, μετά τις φονικές πλημμύρες, μετά τις φονικές πυρκαγιές καταστράφηκαν τελείως. Καταστράφηκαν οι σοδειές, η παραγωγή, οι κτηνοτρόφοι, τα πάντα. Οι ελλείψεις που υπάρχουν θα διογκωθούν και θα προκαλέσουν ακόμη μεγαλύτερο «ντόμινο» συνεπειών στην ακρίβεια.

Αυτό, λοιπόν, πρέπει να διορθώσουμε, την ανεξέλεγκτη αυτή κατάσταση πρέπει να διορθώσουμε, αυτήν πρέπει να ρυθμίσετε ως Υπουργείο.

Διαφημίζετε τώρα τα διάφορα «καλάθια». Είχε ο Άδωνις το «καλάθι», εσείς το λέτε κάπως αλλιώς σήμερα. «Άλλαξε ο Μανωλιός και έβαλε τα ρούχα του αλλιώς». Όχι «καλάθι», κάπως αλλιώς λέτε αυτό το καινούργιο με τις τιμές. Κάποια προϊόντα εκπτωτικά που θα έχουν κάποια ράφια και θα πηγαίνεις εκεί με 5%. Βγάζετε το ένα «καλάθι» μετά το άλλο και υποχρεώνετε τα σουπερμάρκετ λες και είμαστε Σοβιετία. Αυτά είναι μέτρα Σοβιετικής Ένωσης. Τι είναι αυτά; Αυτό είναι ελεύθερη αγορά η οποία αυτορρυθμίζεται; Έτσι θα ελέγξετε τα καρτέλ, έτσι θα σπάσετε τα καρτέλ για να μπορέσει να υπάρχει ανταγωνισμός, για να πέσουν οι τιμές; Εσείς τι κάνετε, δηλαδή; Τίποτα δεν κάνετε. Αποσπασματικές, σπασμωδικές κινήσεις που δυστυχώς, δεν πρόκειται να φέρουν κανένα αποτέλεσμα.

Τι είναι, όμως, αυτό που χρειάζεται, κυρία Υπουργέ; Τι χρειάζεται να γίνει; Καλά τα λέμε στην Ελληνική Λύση, αλλά τι πρέπει να γίνει; Πραγματική και ουσιαστική στήριξη των επιχειρήσεων με πολλά μέσα χρηματοδότησης μέσα από μια ολοκληρωμένη αναπτυξιακή πολιτική, ενίσχυση των μικρομεσαίων επιχειρήσεων και όχι να αποκλείονται αυτοί οι άνθρωποι που, όπως είπαμε, αποτελούν τη βάση της ελληνικής οικονομίας, αλλαγή φορολογικού μοντέλου της χώρας μας –που το φωνάζουμε- με 15% flat φόρο σε φυσικά πρόσωπα και επιχειρήσεις, να ξέρουν οι επιχειρήσεις από πριν πώς θα φορολογηθούν και να μην αλλάζουν οι φόροι κάθε τρεις και λίγο. Μια σταθερή φορολογική βάση, κυρία Υπουργέ, θα ευνοήσει τόσο τη δημιουργία νέων επιχειρήσεων όσο και θα προσελκύσει αυτές που έφυγαν στο εξωτερικό. Αυτό λέμε. Δεν χρειάζεται να επισημάνω ότι η ανάπτυξη και ο υγιής ανταγωνισμός σημαίνει και αύξηση της απασχόλησης, μείωση της ανεργίας και πάει λέγοντας.

Τι άλλο πρέπει να γίνει; Αλλαγή του παραγωγικού μοντέλου της χώρας μας. Μάλλιασε η γλώσσα μας τόσα χρόνια. Η λεγόμενη «βαριά βιομηχανία» του τουρισμού, όπως την αποκαλείτε, έχει συγκεκριμένη δυναμική. Ναι στον τουρισμό, αλλά δεν είναι βαριά βιομηχανία, είναι παροχή υπηρεσιών.

Πάμε στην βαριά βιομηχανία μας, αλλαγή παραγωγικού μοντέλου. Πρέπει να παραγάγει πλούτο η χώρα μας, να μπορέσει να ανακάμψει πραγματικά και όχι με δανεικά, για τον Θεό! Είναι, όμως, απαραίτητο για να γίνει αυτό, να ενισχυθεί η πρωτογενής παραγωγή. Το θεσμικό πλαίσιο αυτό που θα πρέπει να ενθαρρύνει την ανάπτυξη τέτοιων δραστηριοτήτων, ειδικά τώρα που ο αγροδιατροφικός τομέας έχει υποστεί πάρα πολύ μεγάλο πλήγμα. Πρέπει να στηριχθούν οι αγρότες, πρέπει να στηριχθούν οι κτηνοτρόφοι, οι μελισσοκόμοι, οι φρουτοπαραγωγοί, οι αλιείς μας, όλοι όσοι καταστράφηκαν. Εδώ τίθεται πλέον θέμα επιβίωσης, δεν είναι θέμα θεωρητικής συζήτησης. Είναι θέμα επιβίωσης! Και όχι μόνο μη κάνοντας τίποτα ουσιαστικό, όλα τα κόμματα για να ανατάξουμε τον πρωτογενή τομέα από πάνω, γιατί είναι εθνικό θέμα αυτό, δεν είναι κομματικό ή της Κυβέρνησης μόνο. Κι όχι μόνο τα προϊόντα θα ακριβαίνουν, αλλά έτσι όπως το πάτε, θα ερημώσει και η ύπαιθρος. Θα ερημώσει η ύπαιθρος. Πρέπει, λοιπόν, να στηριχθεί η επιχειρηματικότητα.

Όλα αυτά, όμως, γίνονται με κάποιο τρόπο, δεν γίνονται από μόνα τους –ξέρετε- ούτε εξαρτώνται αποκλειστικά από τους ανθρώπους της αγοράς. Οι άνθρωποι της αγοράς τι μπορούν να κάνουν; Είναι πολύ σημαντικό η πολιτεία να θεσπίσει. Είναι πολύ σημαντικό η πολιτεία να εφαρμόσει ένα θεσμικό πλαίσιο, προσαρμοσμένο στις ανάγκες της χώρας μας. Αυτά είναι τα μεγάλα και τα σημαντικά για εμάς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ δυο λεπτά ακόμα.

Κοιτάξτε, δεν το έχουμε ξανακάνει και δεν θα το ξανακάνουμε. Στον πέμπτο ουσιαστικά χρόνο παρουσίας μας στη Βουλή, έχουμε δώσει τέτοια δείγματα γραφής που ακόμα και τους μεγαλύτερους πολιτικούς μας αντιπάλους, τους έχουμε υποχρεώσει να παραδεχθούν ότι η Ελληνική Λύση είναι ένα κόμμα το οποίο δουλεύει, προτείνει, καταθέτει προτάσεις νόμου, εξεταστικές επιτροπές, ασκεί δριμεία κριτική και Αντιπολίτευση στην Κυβέρνηση, για να την βελτιώσει, για να αποφύγει διάφορα πράγματα κακοτοπιές κ.λπ.. Όσον αφορά το ποιόν των Βουλευτών μας, του Προέδρου μας, δεν το συζητάω, είναι πραγματικά μια Κοινοβουλευτική Ομάδα υπόδειγμα και το 2019 - 2023, αλλά και τώρα.

Θέλω να στείλουμε ένα μήνυμα σήμερα. Έχει ενημερωθεί ήδη ο Πρόεδρος της Βουλής με σχετικό αίτημα, νομικές διαδικασίες έχουν ήδη ακολουθηθεί, αυτό είναι ένα άλλο θέμα που αφορά εμάς και ένα κοινοβουλευτικό θέμα είναι αυτό που ζητήσαμε εμείς ως κόμμα για ανάρμοστη κοινοβουλευτική συμπεριφορά και για απίστευτη συκοφαντική δυσφήμιση και απίστευτες εκφράσεις, κατά τα άλλα από Βουλευτές ή από Βουλευτή κ.λπ.. Θα πάρουν όλα τον δρόμο τους, έχει ενημερωθεί ο κ. Τασούλας και θα πάρουν όλα τον δρόμο τους.

Θέλω, όμως, να πω το εξής: Είναι η πρώτη φορά ουσιαστικά που θα τοποθετηθούμε και δεν σηκώνουμε κανένα γάντι, γιατί υπάρχει μία λύσσα στα μικρότερα κόμματα της Αντιπολίτευσης, τα οποία έχουν επιδοθεί να κάνουν Αντιπολίτευση στην Ελληνική Λύση. Παιδιά, συνάδελφοι, εδώ είναι η Κυβέρνηση. Να σας πω ότι αντιπολίτευση κάνουμε στην Κυβέρνηση, αντιπολίτευση δεν κάνουμε σε κόμμα της Αντιπολίτευσης. Αυτό να το έχουμε λίγο στο μυαλό μας, γιατί έχουν λυσσάξει κάποιοι. Καλώς, δεν πειράζει να κάνουν αντιπολίτευση σε κόμμα Αντιπολίτευσης. Όχι, εκεί είναι η Κυβέρνηση, εκεί είναι τα έδρανα, εδώ είναι οι Βουλευτές της Νέας Δημοκρατίας, εδώ κάνουμε αντιπολίτευση.

Και επειδή βάλαμε στην οθόνη του κινητού μας, εδώ πως λέγεται αυτό screen shot, μια εικόνα ενός αγίου, δεν είμαστε αυτόκλητοι χριστιανοί και όλοι οι άλλοι είναι αντίχριστοι, αλλά ούτε κάποιοι είναι περισσότερο θρησκευόμενοι χριστιανοί από τους υπόλοιπους. Μην μπερδευόμαστε, εδώ είναι Βουλή, δεν είναι κάποιο υπόγειο γραφείο που μαζευόμαστε μεταξύ μας, τα λέμε και χειροκροτούμαστε, τι ωραία που τα λέμε και «μπράβο, άρχοντα καλά τα λες και ευλόγησον!». Εδώ είναι Βουλή των Ελλήνων. Εδώ μιλάμε πολιτικά και σεβόμαστε τους θεσμούς, σεβόμαστε τον κοινοβουλευτισμό. Εγώ ξέρω, κύριε Υπουργέ, ότι η θρησκεία μας λέει «ου ψευδομαρτυρήσεις, ου συκοφαντήσεις», τι πράγματα είναι αυτά; Δηλαδή, ο Άγιος Παΐσιος, εάν είχαμε τη δυνατότητα να τον ρωτήσουμε και του λέγαμε Άγιε Παΐσιε, θέλω να αποκαλέσω έναν άνθρωπο απάτη, απατεώνα να το κάνω, τι θα έλεγε ο Άγιος Παΐσιος, θα το ενέκρινε; Τι πρεσβεύει, λοιπόν, αυτός ο άνθρωπος που το επικαλέστηκε αυτό και που είναι τόσο θρήσκος, ενώ οι υπόλοιποι δεν είμαστε! Ξέρετε, είναι το δικαίωμα αυτό κάποιων να είναι περισσότερο θρήσκοι, περισσότερο απ’ οποιονδήποτε άλλον. Απίστευτα πράγματα! Οι αυτόκλητοι χριστιανοί. Με ποια δικαιολογία και με ποιο δικαίωμα συκοφαντείτε έναν Πρόεδρο κόμματος, με ποιο δικαίωμα συκοφαντείτε σε μια Κοινοβουλευτική Ομάδα, με ποιο δικαίωμα συκοφαντούνται διακόσιες εξήντα χιλιάδες Έλληνες που συνειδητά ψήφισαν Ελληνική Λύση για τέταρτη φορά συνεχόμενη; Είναι συνειδητοποιημένοι ψηφοφόροι, ξέρουν γιατί ψηφίζουν, όχι καθ’ υπόδειξη ή κάθε εντολή ψήφων από δήθεν παπάδες, δήθεν ρασοφόρους, δήθεν γέροντες, δήθεν διάκους ή από δήθεν κρατούμενος στις φυλακές. Οι δικοί μας ψηφοφόροι δεν είναι καθ’ υπόδειξη ούτε κατ’ εντολήν υπογείων ρασοφόρων ή οτιδήποτε άλλο. Είναι συνειδητοί ψηφοφόροι που ξέρουν γιατί ψηφίζουν -έχουν συνδέσει το μέλλον τους με εμάς- Ελληνική Λύση.

Άρα, μέχρις εδώ και μη παρέκει. Κλείνει το θέμα εδώ. Ξέρετε, προκαταβολικά το λέμε, όταν λες συγγνώμη έχεις κάνει λάθος. Δεν θέλουμε καμμία συγγνώμη. Αν πάω εγώ να ληστέψω μια τράπεζα και με πιάσουν, με συλλάβουν, δεν θα έχω -έχετε βγάλει τη Νομική, εκτός από δημοσιογράφος- συνέπειες; Αν πω συγγνώμη στο δικαστήριο, θα με απαλλάξουνε; Δεν νομίζω.

Άρα, διαβάστε την Καινή Διαθήκη που λέει εκατόν εξήντα οχτώ φορές μέσα για το δίκαιο, για το δίκαιο, για το δίκαιο, το δίκαιο, εσείς οι χριστιανοί και οι υπόλοιποι, όλοι οι χριστιανοί άνθρωποι εδώ πέρα. Γιατί, κύριε Πρόεδρε, ξέρετε κάτι; Είναι σοβαρό να έρθω εγώ τώρα εδώ, επειδή διάβασα -είμαι και στη Θεσσαλονίκη ξέρετε- κάπου -η συκοφαντία τώρα!- σε δύο site και μια εφημερίδα -και επειδή στη Θεσσαλονίκη τριγυρνώ κιόλας, εγώ τριγυρνώ όπως ήμουν πάντα με το τζινάκι μου και μιλάω στον κόσμο- μου είπαν κάποιοι για μια ιστορία με κάτι γυναίκες στο παραδικαστικό κύκλωμα. Α, παιδιά –λέω- εγώ δεν τα ξέρω αυτά. Δεν τα υιοθετώ και δεν τα ξέρω κιόλας. Αλλά πόσο υγιές και σώφρον, κύριε Πρόεδρε, θα ήταν να έρθω εδώ και να λέω εγώ τέτοια πράγματα και να μιλάω για παραδικαστικό κύκλωμα; Δεν θα ήταν. Γι’ αυτό και δεν το κάνω. Άρα, λοιπόν, λίγη σοβαρότητα παραπάνω.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής του κόμματος των Σπαρτιατών, κ. Ιωάννης Δημητροκάλλης.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Σήμερα ξυπνήσαμε πάλι με την κακοκαιρία «Ηλίας» και με όλα τα προβλήματα τα οποία έχουμε να αντιμετωπίσουμε. Στην περιοχή την οποία εκλέγομαι στην ανατολική Αττική, με έχουν πάρει τηλέφωνα ότι έχει κλείσει η λεωφόρος Αναβύσσου, από ένα ρέμα που είχε φτιαχτεί υποτίθεται πριν πέντε, έξι χρόνια. Κατασπαταλήθηκαν εκατοντάδες χιλιάδες ευρώ, για να πλημμυρίσουν σπίτια, να κλείνουν δρόμοι και γενικά να υπάρχει ένα μπάχαλο και ένα απίστευτο αλαλούμ για ακόμη μία φορά, ακόμα και για το αν θα ανοίξουν τα σχολεία ή όχι, λόγω της σημερινής κακοκαιρίας, αφού πρώτα στάλθηκε το σύνηθες μήνυμα από το «112». Δυστυχώς, για ακόμα μία φορά στο παραπέντε πάρθηκε η απόφαση για το άνοιγμα των σχολείων, δημιουργώντας για άλλη μια φορά ένα αλαλούμ με τους γονείς των μαθητών να περιμένουν εναγωνίως την τελευταία στιγμή την τελική απόφαση.

Ο περιφερειάρχης να βγαίνει στις εφτά παρά τέταρτο στον «ΑΝΤ1» και να λέει ότι τα σχολεία θα μείνουν κλειστά, στις εφτά να αλλάζει γνώμη και απόφαση και στο τέλος να λέει ότι οι δήμοι θα αποφασίσουν για το αν θα ανοίξουν τα σχολεία ή όχι.

Κύριοι της Νέας Δημοκρατίας, αυτά δεν είναι σοβαρά πράγματα, αλλά είναι συνθήκες μπανανίας που τις δημιουργείτε εσείς. Καλύπτεστε πίσω από ένα μήνυμα από το «112» και έχετε αφήσει όλα τα υπόλοιπα να λειτουργούν στην τύχη τους. Και όταν δεν μπορούμε τα αυτονόητα για να μπορέσουμε να δώσουμε μία λύση, φαντάζομαι ότι δεν μπορούμε ούτε και να έχουμε μία ανάπτυξη οικονομική και να μπορέσουμε να δώσουμε μία λύση στους ανθρώπους οι οποίοι πένονται στους ανθρώπους οι οποίοι δεν μπορούν να αντεπεξέλθουν στην καθημερινότητα.

Ερχόμαστε, λοιπόν, εδώ σήμερα να κυρώσουμε την οδηγία 2019/2121, η οποία απλοποιεί τις διαδικασίες, τα νομικά κωλύματα και τις διασυνοριακές μετατροπές των κεφαλαιουχικών εταιρειών. Στην επιτροπή αναφέραμε κάποια νομικής φύσεως ζητήματα που εντοπίσαμε και σχετικά με το τι ορίζει ο Έλληνας νομοθέτης και τι η συγκεκριμένη οδηγία για τα οποία δεν έχουμε πάρει καμμία απάντηση.

Αρχικά η οδηγία επιτρέπει μόνο τη διασυνοριακή διάσπαση με σύσταση νέας εταιρείας και όχι απορρόφηση όπως επιτρέπει το Ελληνικό Δίκαιο. Έπειτα δεν περιορίζει καθόλου το δικαίωμα φυγής και αποζημίωσης των μετοχών που δεν συμφωνούν με τον μετασχηματισμό, σε αντίθεση με την επιφυλακτικότητα που κρατά ο Έλληνας νομοθέτης. Μια μεγάλη φυγή μετόχων μπορεί να μετατρέψει έναν αρχικά κερδοφόρο μετασχηματισμό σε μία ασύμφορη επικίνδυνη κίνηση. Το σημαντικότερο για εμάς είναι ότι η οδηγία δίνει απόλυτη ασυλία όταν πραγματοποιηθεί ο διασυνοριακός μετασχηματισμός, ενώ ταυτόχρονα δεν ισχύει το ίδιο για τους εσωτερικούς μετασχηματισμούς. Και όλα αυτά χωρίς να υπάρχει κάποιο δικαστικό όργανο, όπως σε άλλες χώρες της Ευρώπης που να είναι υπεύθυνο για την έγκριση και την πραγματοποίηση του μετασχηματισμού, αφού το όργανο επιτήρησης θα αποτελεί το ΓΕΜΗ. Αυτά σε ό,τι αφορά τη συγκεκριμένη οδηγία.

Τώρα, κοιτάζοντας τη μεγάλη εικόνα στην Ελλάδα, θα περιμέναμε το Υπουργείο Ανάπτυξης να ασχολείται με τα πραγματικά προβλήματα στην ελληνική οικονομία και να μην φέρει τα νομοσχέδια εξυπηρέτησης πολυεθνικών εταιρειών που ούτε καν πρωτοβουλία της Κυβέρνησης αποτελούν, παρά μία αναγκαστική συμμόρφωση στα προγράμματα της Ευρωπαϊκής Ένωσης για την αποφυγή προστίμων. Θα θέλαμε να νομοθετεί η Κυβέρνηση με κατεύθυνση τη βελτίωση της ανταγωνιστικότητας της οικονομίας, όπου φέτος πέσαμε κάτω από τη Ρουμανία και την Τουρκία, μιας και ο πληθωρισμός, το υψηλό κόστος ενέργειας, η έλλειψη παραγωγικών επενδύσεων, το δημογραφικό υπονόμευσαν τη θέση της χώρας μας στην κατάταξη της σχετικής λίστας. Θα περιμέναμε να νομοθετούμε μέτρα αντιμετώπισης στο καρτέλ της αγοράς, ειδικά στον χώρο της ενέργειας, των καυσίμων και της διατροφής, κλάδοι οι οποίοι παρουσιάζουν υπερκέρδη ώστε να κάνουμε την καθημερινότητα των Ελλήνων ευκολότερη.

Μας κοροϊδεύετε λέγοντάς μας πως η ελληνική οικονομία επεκτείνεται με μια αναιμική ανάπτυξη, η οποία οφείλεται σε μεγάλο βαθμό στον πληθωρισμό, ενώ ταυτόχρονα το έλλειμμα του ισοζυγίου τρεχουσών συναλλαγών παραμένει υψηλό στα 7 δισεκατομμύρια ευρώ για το πρώτο εξάμηνο μετά από τέσσερα μνημόνια για τον εξορθολογισμό των εθνικών λογαριασμών μας και όχι μόνο. Δεν ξέρω αν έχουμε καταλάβει, ακόμα καταναλώνουμε παραπάνω από τις δυνατότητες της οικονομίας μας και ο τουρισμός, στον οποίο έχει στηριχθεί το οικονομικό παραγωγικό μοντέλο της χώρας, δεν μπορεί να αποτελέσει ικανή κινητήριος δύναμη που θα μας βγάλει από το τέλμα των μνημονίων. Δεν βλέπουμε κανένα πλάνο οργάνωσης της βιομηχανίας, του πρωτογενή τομέα της μεταποίησης, ειδικότερα μετά τη βιβλική καταστροφή στη Θεσσαλία. Ούτως ή άλλως δεν υπήρχε κανένα πλάνο στην πρωτογενή παραγωγή, αλλά και τώρα βλέπουμε αγρότες και κτηνοτρόφους να τα παρατάνε μιας και το κόστος ανοικοδόμησης των περιουσιών τους είναι πέρα για πέρα ασύμφορο και στη θέση των καλλιεργήσιμων εκτάσεων βλέπουμε να δίνεται το πράσινο φως για εγκατάσταση φωτοβολταϊκών. Στην ιστοσελίδα της «ΔΙΑΥΓΕΙΑΣ» αν θα μπείτε συγκεκριμένα διαβάζουμε ότι στις 8 Σεπτεμβρίου του 2023 δόθηκαν δεκατέσσερις άδειες για φωτοβολταϊκά πάρκα στην ευρύτερη περιοχή της Θεσσαλίας.

Θέλετε να μετατρέψετε την Ελλάδα στην μπαταρία της Ευρώπης με τεράστιες εγκαταστάσεις ανανεώσιμων πηγών ενέργειας μέσω των οποίων θησαυρίζουν μόνο ολιγάρχες και funds τα οποία θα τις διαχειρίζονται, μην αφήνοντας κανένα όφελος για τις τοπικές κοινωνίες.

Κλείνοντας, για να μη σας κουράζω, κρίνουμε πως το Υπουργείο Ανάπτυξης είναι εκτός πραγματικότητας φέρνοντας ως τώρα στην Ολομέλεια προς ψήφιση ευρωπαϊκές οδηγίες, διεθνείς συμβάσεις και ιδιωτικοποιήσεις από τη μέρα έναρξης των καθηκόντων του στις 25 Ιουνίου, αδιαφορώντας για τα πραγματικά προβλήματα των εγχώριων αγορών και των καταναλωτών. Θα περιμένουμε να δούμε μια άλλη πολιτική από το Υπουργείο Ανάπτυξης. Είμαστε εδώ για να σας βοηθήσουμε και εμείς με προτάσεις μας για οτιδήποτε χρειαστείτε. Θα τοποθετηθούμε στη συνέχεια για την εν λόγω κύρωση.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε για την οικονομία στον χρόνο.

Τον λόγο τώρα έχει ο ειδικός αγορητής του κόμματος Νίκη, ο κ. Νικόλαος Βρεττός.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Εμείς, το δημοκρατικό πατριωτικό κίνημα Νίκη τοποθετηθήκαμε κατά τις τρεις συνεδριάσεις της επιτροπής και είπαμε εξαρχής ότι δεν θα ψηφίσουμε αυτήν την οδηγία. Το λέω ξανά, όχι γιατί είμαστε αντιευρωπαϊστές ή ότι κάνουμε αντάρτικο ή δεν συμφωνούμε με τις οδηγίες της Ενώσεως στην οποία είμαστε μέλος, αλλά γιατί τελικά αυτό το νομοσχέδιο που έρχεται να κυρωθεί είναι ένα αδιάφορο νομοσχέδιο. Δεν το λέμε εμείς, αλλά οι ίδιοι οι φορείς οι οποίοι απαξίωσαν να έρθουν, να πούνε, να εκφράσουν γνώμη, εκτός από δύο, τρεις οι οποίοι για καθαρά τυπικούς λόγους είπαν «ψηφίστε το».

Γιατί το λέω αυτό; Γιατί ο ίδιος ο Υπουργός ήρθε και βραδιάτικα σε μια διαδικασία πανικού έφερε μια τροπολογία μείωσης των τιμών για ένα εξάμηνο. Ενώ στις προηγούμενες συνεδριάσεις διαβεβαίωνε ότι «καλώς έχει», με την έννοια ότι αιτιολογούσε την ακρίβεια στην τομάτα, στην πατάτα, στο ελαιόλαδο -το είπε και σήμερα για το ελαιόλαδο, θα αναφερθώ παρακάτω-, έκρινε λίγο πριν τα μεσάνυχτα ότι θα έπρεπε να φέρει αυτήν την τροπολογία. Δηλαδή έχουμε έναν βαρύ ασθενή που είναι η οικονομία μας, έχουμε μια κοινωνία που ταλαιπωρείται και πλέον αρχίζει και μαραζώνει, δεν ασχολείται με τίποτα και έρχεται τώρα στον βαρύ ασθενή αυτόν ο Υπουργός Ανάπτυξης να φέρει μια ασπιρίνη. Πραγματικά πιστεύει κανείς από εμάς ότι έχει ενδιαφέρον να συζητήσουμε για το νομοσχέδιο των διασυνοριακών ρυθμίσεων για συγχωνεύσεις, μετατροπές, τροποποιήσεις κεφαλαιουχικών εταιρειών; Έχει κανένα ενδιαφέρον; Το μόνο ενδιαφέρον είναι η ανάγκη της διοίκησης, της Κυβέρνησης, να εκτελέσει χρέη τροχονόμου, έτσι ώστε να διευκολύνει και τις λίγες εναπομείνασες κεφαλαιουχικές εταιρείες που δεν μπόρεσαν να πάνε σε μια άλλη χώρα να ανοίξουν εκεί την εμπορική τους δραστηριότητα.

Γιατί το λέω αυτό; Γιατί αυτό το νομοσχέδιο τελικά μόνο τη φυγή διευκολύνει και τίποτε άλλο. Και επειδή αυτή η διαδικασία δεν είχε κανένα αντικείμενο να τη συζητήσουμε -αυτή είναι η πεποίθησή μας-, ήρθαμε να αιτιολογήσουμε τώρα με αυτή την τροπολογία πανικού -όπως την αναφέρω- να δικαιολογήσουμε ότι αισθανόμαστε το πρόβλημα της ακρίβειας. Μάλιστα με έναν στεντόρειο τρόπο ο κύριος Υπουργός είπε ότι θα πάρουν οι παραγωγοί το λάδι 9 ευρώ και αν θέλετε σε παρατηρήσεις κάποιου συναδέλφου να έχουν την τιμή των 3, 4 ευρώ ανά λίτρο του λαδιού. Μα το θέμα είναι πόσο πουλιέται το λάδι ή πόσα μένουν στην τσέπη του παραγωγού; Δηλαδή εσείς τι εξυπηρετείστε να λέτε ότι θα πουληθεί 9 ευρώ όταν θα είναι χρεωμένος ή να είναι 4 ευρώ και να βάζει τα μισά λεφτά στην τσέπη του; Εδώ δοκιμάζεται πραγματικά η λογική και αυτό δεν βοηθάει κανέναν, ούτε το δικό μας έργο, αλλά κυρίως, την αξιοπιστία του πολιτικού μας συστήματος, που δεν μπορεί με οποιονδήποτε τρόπο να λύσει αυτά τα προβλήματα. Γιατί αν ήθελε πραγματικά το Υπουργείο Ανάπτυξης να δικαιολογήσει τον τίτλο του, θα έπρεπε πραγματικά να ασχολείται και να φέρει νομοσχέδια που να συντείνουν στην ανάπτυξη της βιομηχανίας, του εμπορίου, της δημιουργίας νέων θέσεων επιχειρήσεων, την εξωστρέφεια.

Γιατί τελικά το πρόβλημα δεν είναι ένα φιλελεύθερο κράτος που έχει καταντήσει το ανέκδοτο παγκόσμιας εμβέλειας, να λέει ότι υπηρετεί η Κυβέρνηση, γιατί πραγματικά δεν είναι φιλελεύθερες πολιτικές αυτές -αναφέρθηκε και από προηγούμενους- γιατί στην απόδοση της ρεαλιστικής ωμής πραγματικότητας οι όροι είναι κοινοί. Το θέμα είναι πώς αντιμετωπίζονται. Και με παυσίπονα για βαριά ασθενείς δεν μπορεί να υπάρξει αντιμετώπιση. Γιατί το λέω αυτό; Γιατί θα μπορούσαν να γίνουν πράγματα, έτσι ώστε η Κυβέρνηση να δώσει χρήματα στην τσέπη του κάθε πολίτη. Τα χρήματα στην τσέπη δείχνουν αξιοπρέπεια, δείχνουν σεβασμό. Εσείς τους δίνετε τα κουπονάκια, που πολλοί πλέον ούτε καταδέχονται να πάνε να τα πάρουν. Το ανέφερα. Στο πρόγραμμα «ΑΝΑΚΥΚΛΩΝΩ» για την αντικατάσταση του ηλιακού θερμοσίφωνα αφού περίμεναν οι πολίτες ένα χρόνο και δεν αντικαθιστούσαν τίποτα γιατί περίμεναν τα κουπονάκια, μόλις πήραν τα voucher, τα κράτησαν. Γιατί τα κράτησαν; Γιατί δεν υπήρξαν επιχειρήσεις, καθώς το 80% των μικρομεσαίων ελληνικών επιχειρήσεων παραγωγών και βιομηχανιών δεν μπήκαν στο πρόγραμμα. Και γιατί δεν μπήκαν στο πρόγραμμα; Γιατί ακόμα και αυτή τη δυνατότητα που πολύ διαφημίσατε για τα voucher «Ανακυκλώνω τον ηλιακό θερμοσίφωνα», είπατε στον μικρομεσαίο επιχειρηματία τι θα πληρωθεί μετά από τέσσερις μήνες και εφόσον εγκριθούν. Άρα τι θέλετε; Θύματα εμπόρους επιχειρηματίες να χρηματοδοτούν; Με ποια χρήματα; Με αυτά που δεν έχουν; Με τα χρήματα που δεν τους περισσεύουν ή με τα χρήματα που δεν έχουν έτσι ώστε να μπουν στις ρυθμίσεις που επαναφέρατε των εβδομήντα και εκατόν είκοσι δόσεων των φορολογικών βαρών; Είναι δυνατόν να επαναφέρετε ρυθμίσεις και να μην μπαίνουν οι μικρομεσαίοι; Γιατί; Αυτοί οι άνθρωποι ήταν και αξιοπρεπέστατοι και έντιμοι και πάντα ήταν περήφανοι όταν μπορούσαν να καλύψουν τις υποχρεώσεις τους.

Όσες προσπάθειες κι αν κάνετε για να ρυθμίσετε τα χρέη δεν πρόκειται να τους βοηθήσουν γιατί δεν αντέχουν, όχι γιατί είναι μπαταχτσήδες. Ξέρουμε ότι εσείς σαν επιλογή έχετε επιλέξει να βοηθήσετε τις μεγάλες επιχειρήσεις. Αυτή είναι η πολιτική σας. Την κάνετε με κάθε τρόπο. Αλλά μην κοροϊδεύετε τον κόσμο. Δώστε του τη δυνατότητα να μείνουν λεφτά στην τσέπη τους.

Δεν είστε αποφασισμένοι να κατεβάσετε τον υψηλό φορολογικό συντελεστή από το 22% για τα νομικά πρόσωπα, που έτσι κι αλλιώς δεν θα έχει απόδοση τόσο ψηλά που τον έχετε. Κανείς δεν βγάζει κέρδη. Και όσοι βγάζουν από τις μεγάλες επιχειρήσεις τα βγάζουν έξω, γιατί είναι όμιλοι θυγατρικών που απλώς εδώ καρπώνονται όποιο χρήμα υπάρχει και κυκλοφορεί γιατί οι μικρομεσαίες δεν μπορούν να ανταπεξέλθουν.

Επομένως, θα έπρεπε να υπάρξει μια γενναιότητα με αποτελεσματικότητα. Και δεν το λέω εγώ, το λέει ένας πολιτικός συνάδελφός σας, κυβερνητικός. Θα χρησιμοποιήσω και το διαδίκτυο γιατί άμα λες και πολλά πολλές φορές και καταγράφονται τα βρίσκεις μπροστά σου. Ο συγκεκριμένος τώρα είναι Υπουργός και φαίνεται ότι δεν προλαβαίνει να δει τις παλιές του αναρτήσεις. Διαβάζω την ανάρτησή του που έγινε στις 22 Ιανουαρίου του 2019. Έλεγε με κομπασμό, γενναιότητα και πολύ αποφασιστικότητα: «Πληρώνετε 80 ευρώ και βάζετε βενζίνη αξίας 26 ευρώ. Τα υπόλοιπα 54 πάνε στους μετακλητούς του Τσίπρα, στα μίλια του Κουίκ, στην υγεία του Πολάκη και στις τσάντες της Παπακώστα».

Θα ήθελα αυτός ο κυβερνητικός Βουλευτής, που τώρα είναι Υπουργός να έρθει να κάνει μια ανακοίνωση μιας και έχει αυτή την ευχέρεια και να σημειώσει στην απόδειξη ότι με τα 80 ευρώ το 2019 που κατήγγειλε τους προηγούμενους, έπαιρνε κάποιος καταναλωτής, κάποιος που είχε βάλει καύσιμο 54 και 87 λίτρα βενζίνης. Σήμερα με τα 80 ευρώ παίρνεις 40 λίτρα βενζίνης. Αυτό είναι το μείζον θέμα. Άρα μια γενναία πολιτική που την ακούσαμε και από τους βιομηχάνους και από την ελληνική φαρμακοβιομηχανία -από τις πιο παραγωγικές βιομηχανίες, που γιόρταζε χθες τα ενενήντα της χρόνια- είπε το ίδιο μπροστά στους Υπουργούς, μπροστά σε όλες αυτές τις σημαντικές προσωπικότητες: «Εμείς επενδύουμε, έχουμε εξωστρέφεια, πάμε το ελληνικό φάρμακο παντού, αλλά αλίμονο μας έχετε σακατέψει με το ενεργειακό κόστος». Και αυτό το ενεργειακό κόστος, αλλά και το κόστος των καυσίμων είναι αυτό που είναι ένα γενναίο μέτρο και θα έπρεπε σήμερα, αύριο να το πάρετε σοβαρά υπ’ όψιν σας και να το τολμήσετε. Δεν μπορεί ο ειδικός φόρος καυσίμων να είναι τόσο υψηλά, δεν μπορεί τα αυτοκίνητα να μένουν στον δρόμο και να πηγαίνουν με μπιτονάκια 5 ευρώ για να κοιμηθούν. Δώστε χρήματα στον κόσμο να αποκτήσει την αξιοπρέπειά του, να έχει τη δύναμη να τα κινήσει, για να μπορέσει να φύγει η Ελλάδα από αυτή τη διαδικασία του μαρασμού. Εκτός αν θέλετε να είστε κυβερνητικοί, Υπουργοί, Βουλευτές ή οτιδήποτε άλλο αξίωμα έχετε σε μία Ελλάδα του μαρασμού και όχι σε μία Ελλάδα της αξιοπρέπειας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Βρεττό και για την οικονομία του χρόνου.

Και ολοκληρώνουμε τον κατάλογο των εισηγητών και ειδικών αγορητών με την ειδική αγορήτρια της Πλεύσης Ελευθερίας την κ. Γεωργία Κεφαλά.

**ΓΕΩΡΓΙΑ ΚΕΦΑΛΑ:** Ευχαριστώ, κύριε Πρόεδρε.

Σήμερα φόρεσα ένα σκουλαρίκι εντελώς τυχαία που είναι ένας αστακός. Έχω κρεμάσει, λοιπόν, έναν αστακό στο αυτί μου και σκεφτόμουν πόσο ακριβός και σπάνιος είναι ο αστακός. Σε λίγο θα κρεμάμε φέτες γκούντα στα αυτιά και μπουκαλάκια λαδιού. Να, μια ωραία ιδέα για την ενίσχυση της επιχειρηματικότητας. Σκουλαρίκια!

Λοιπόν, να πούμε ότι δεν ζούμε σε άλλο κόσμο. Και εμείς σαφώς και θέλουμε ενίσχυση της επιχειρηματικότητας και μια υγιή αγορά ανταγωνιστική, γεμάτη ευκαιρίες. Οι διασυνοριακές συγχωνεύσεις όμως λειτουργούν σαν μοχλοί απόκτησης στρατηγικών πλεονεκτημάτων. Όλοι ξέρουμε πως η Κίνα λειτουργεί με αυτόν τον τρόπο, προσφέροντας χαμηλό κόστος παραγωγής, την επένδυση στην τεχνολογία και βέβαια χαμηλό κόστος κεφαλαίου. Αυτές οι συνθήκες χρησιμοποιούνται από τις επιχειρήσεις, με στόχο τις επιτυχημένες διασυνοριακές συγχωνεύσεις και με στόχο τις διεθνείς αγορές βέβαια.

Έχουμε όμως και έναν άλλον στόχο που επιτυγχάνεται με τις συγχωνεύσεις. Και αυτός είναι η αποφυγή θεσμικών εμποδίων. Αυτή είναι η μέθοδος ώστε διάφοροι εξ αντικειμένου ουσιώδεις περιορισμοί που λειτουργούν στις εκάστοτε αγορές να αποφεύγονται με συγχωνεύσεις. Η ευνόηση αυτή των διασυνοριακών συγχωνεύσεων, λοιπόν, οδηγεί στη δημιουργία πολυεθνικών επιχειρήσεων με όλη την άνεση να κινούνται αυτές με ασφάλεια στις διεθνείς αγορές και να μεγαλουργούν σε βάρος βέβαια μικρότερων επιχειρήσεων, αλλά και των εργαζομένων. Αυτοί οι εργαζόμενοι, οι ταλαιπωρημένοι που πριν από μερικές μέρες άλλο ένα νομοσχέδιο ψηφίστηκε εις βάρος τους. Δύσκολα μπορούμε να εμπιστευθούμε πλέον μια κυβέρνηση που ξεκάθαρα μειώνει τη σημασία και τη χρησιμότητα του να απεργεί κανείς, αλλά και το ίδιο μας το δικαίωμα στην απεργία. Μειώνει ακόμα και τη διανοητική μας ικανότητα που λέει πως δεν ήξεραν οι άνθρωποι για ποιο λόγο διαδηλώνουν. Είναι όλα λυμένα δηλαδή ή θα λυθούν άμεσα. Αυτό πιστεύει ο κ. Άδωνις. Αυτή είναι η ανοιχτή προς όλους πεποίθησή του για την κατάσταση και τον αγώνα των ανθρώπων αυτών.

Οι εποχικοί πυροσβέστες δηλαδή, που κατέβηκαν στο δρόμο δεν ξέρουν τι θέλουν. Σας θυμίζω ότι είναι οι ίδιοι άνθρωποι, οι συνάνθρωποί μας που όταν τους χρειαζόμασταν ήταν πάντα εκεί με συνεχή φυσική αξιολόγηση, με δεκατέσσερις νεκρούς στον κλάδο τους, αλλά παρ’ όλα αυτά ακόμα εποχικοί. Οι εργάτες της «ΒΙΟΜΕ» δεν ξέρουν τι θέλουν; Κανείς δεν ξέρει; Μήπως μειώνουμε συστηματικά το δικαίωμά τους να έχουν φωνή επειδή δεν μας αρέσουν αυτά που ζητάνε; Μήπως δεν μας αρέσουν αυτά που ζητάνε επειδή ο μόνος στόχος και η μόνη βιασύνη μας είναι να διευκολύνουμε την επιχειρηματικότητα και την ανάπτυξη, αλλά με το λιγότερο κόστος και τη μικρότερη οχύρωση των εργαζομένων; Μήπως πρέπει να συζητήσουμε σύντομα με ποιο τρόπο θα έχουμε ασφαλή οδικά δίκτυα, τρένα, πύργους ελέγχου στα αεροδρόμια, ασφαλείς και γρήγορες μεταφορές για να ενισχύσουμε την επιχειρηματικότητα;

Μήπως θα πρέπει να ενισχύσουμε την πρωτογενή παραγωγή που στραγγαλίζεται συστηματικά στη χώρα μας; Μήπως πρέπει, όσο πιο σύντομα μπορούμε, να πάρουμε αποφασιστικά μέτρα για την αισχροκέρδεια και την ακρίβεια, αντί να ζητάμε από τα σουπερμάρκετ να μας λυπηθούν ή να επιβραβεύουμε τα προϊόντα που μας κάνουν τη χάρη να ρίξουν την τιμή τους;

Και βέβαια παράλληλα με όλα αυτά να δώσουμε την ευκαιρία στην επιχειρηματικότητα να αναπνεύσει βάζοντας -γιατί όχι- και το κερασάκι -γιατί αυτό θα έπρεπε να είναι- της καινούργιας οδηγίας.

Ξέρουμε, λοιπόν, πως οι συγχωνεύσεις γίνονται με υψηλό κόστος και τα οφέλη δεν είναι πάντα αντάξια αυτών και με θετικό πρόσημο, ακόμα και για τις ίδιες τις επιχειρήσεις, πόσω μάλλον για τους εργαζόμενους που στις περισσότερες των περιπτώσεων η εταιρεία δεν υποχρεούται να θέσει σε κίνηση τον μηχανισμό της συμμετοχής του στην απόφαση.

Οι συγχωνεύσεις και η ευνοϊκή μεταχείριση στη φορολογία, αλλά και στο εύκολο άνοιγμα των επιχειρήσεων στις αγορές κάθε χώρας χωρίς σαφές, ασφαλές και διαφανές πλαίσιο δημιουργούν ανεξέλεγκτους κολοσσούς και σκάνδαλα, όπως έχει συμβεί σε διάφορες ελληνικές τράπεζες τα οποία δεν έρχονται ποτέ στο φως της δικαιοσύνης βέβαια.

Για άλλη μια φορά οι οικονομίες, οι αγορές καθώς και τα θεσμικά πλαίσια ευνοούν το κεφάλαιο και τις θολές περιοχές τής νομοθεσίας που παρέχουν το δικαίωμα της ερμηνείας κατά το δοκούν στα νομοθετήματα κάθε χώρας.

Το αποτέλεσμα βέβαια είναι οι εργαζόμενοι να είναι για άλλη μια φορά έρμαια των παρενθέσεων αυτών, των προθέσεων όσων αποφασίζουν μονομερώς και των συμφερόντων που εξυπηρετούν συγκεκριμένες συνθήκες και καταστάσεις. Θα πρέπει να διασφαλιστούν, λοιπόν, στο έπακρο τα δικαιώματα των εργαζομένων και να υπάρχουν όσο περισσότερα εχέγγυα ουσιαστικής και προσήκουσας ενημέρωσής τους και πληροφόρησης για όλες τις διαδικασίες, έτσι ώστε να έχουν και τον χρόνο να αντιδράσουν και να διαβουλευτούν ουσιαστικά ώστε να καταγραφούν και να ενσωματωθούν οι θέσεις τους. Ο ένας μήνας πριν την ανακοίνωση συγχώνευσης μας φαίνεται λίγος για τη σωστή αντίδρασή τους και για τυχόν αιτήματα ή υποστηρικτικές βάσεις θεμάτων που τους θίγουν κατά περίπτωση.

Να πούμε βέβαια και για την έννοια της λέξης εργαζόμενος, που βάσει του δικαίου μας αναφέρεται στους εργαζόμενους με εξαρτημένη σχέση εργασίας είτε αορίστου, είτε ορισμένου χρόνου. Δεν επαρκεί ως όρος καθ’ όσον θα πρέπει σε όλη αυτή τη διαδικασία διαφύλαξης των εργασιακών δικαιωμάτων να συμπεριλαμβάνονται όλες οι εργασιακές σχέσεις και δομές δεδομένου ότι απασχολούνται σε τέτοιου είδους επιχειρήσεις στην Ελλάδα και εργαζόμενοι με συμβάσεις ανεξάρτητων υπηρεσιών ή και συμβάσεις έργου, οπότε και θα πρέπει να έχουν την κάθε αναγκαία ενημέρωση, δικαίωμα και ευκαιρία συμμετοχής, κατ’ επέκταση δε και προστασία όλων αυτών από τις διατάξεις του εκάστοτε νομοσχεδίου που τους αφορά άμεσα ή έμμεσα.

Εξίσου σημαντικό είναι και το ζήτημα της προσφυγής σε υποχρεωτική διαμεσολάβηση. Αυτό θα πρέπει να παραμείνει και να τεθεί.

Να πούμε βέβαια και για το άρθρο 53Ε. Να μην μπούμε σε λεπτομέρειες τις οποίες όμως θέσαμε και στις επιτροπές σε σχέση με τους εργαζόμενους. Να πούμε ότι η έκθεση θα πρέπει να εξηγεί τις συνέπειες του μετασχηματισμού στις εργασιακές σχέσεις τους, καθώς και τυχόν μέτρα που θα ληφθούν με σκοπό τη διαφύλαξη των εν λόγω σχέσεων. Όπως επίσης πρέπει να μνημονευθεί για τυχόν ουσιώδεις μεταβολές των εφαρμοστέων όρων απασχόλησης ή τον τόπο εγκατάστασης της εταιρείας καθώς και τον τρόπο με τον οποίο οι παραπάνω πληροφορίες επηρεάζουν τις θυγατρικές της εταιρείας.

Έχουμε βέβαια και το θέμα της προσφυγής σε εμπειρογνώμονες για την κατάσταση τυχόν κατάχρησης και καταστρατήγησης διατάξεων. Είναι αναγκαίο οι εμπειρογνώμονες αυτοί, που δεν ξέρουμε ποιος θα αναλάβει και το κόστος τους, να έχουν τουλάχιστον τα ελάχιστα εχέγγυα αμεροληψίας στο έργο τους. Μια πρόταση θα ήταν ίσως να δημιουργηθεί ένα ειδικό μητρώο που να ορίζει συγκεκριμένες προϋποθέσεις εγγραφής.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Τέλος, να πούμε, κύριε Πρόεδρε, και δεν θα επαναλάβουμε τις προηγούμενες τοποθετήσεις μας για την οικονομία του χρόνου, άλλωστε τα έχουμε πει αυτά, η Πλεύση Ελευθερίας είναι υπέρ της απρόσκοπτης επιχειρηματικότητας. Θα χαρούμε ιδιαίτερα όμως να δούμε και μέριμνα προστασίας σε σχέση με τις αλλαγές που θα προκύψουν στην πράξη στην εργασία των ανθρώπων. Μιλάμε για αλλαγές που είναι εφικτές και δεν εμποδίζουν την ανάπτυξη και το όφελος των εταιριών. Άλλωστε, σύμφωνα με την εφημερίδα της Ευρωπαϊκής Ένωσης στο άρθρο 11, αναφέρεται πως η παρούσα οδηγία δεν εμποδίζει τα κράτη-μέλη να δώσουν ενισχυμένη προστασία στους εργαζόμενους, σύμφωνα με το κοινωνικό τους κεκτημένο.

Να λάβουμε υπ’ όψιν την αναφορά του Συνδέσμου Ανωνύμων Εταιρειών και την ανησυχία τους για το άρθρο 53Η, που αναφέρεται στην προστασία των μετόχων ή εταίρων όπου όσοι καταψηφίσουν τη συγχώνευση έχουν το δικαίωμα να διαθέσουν τις εταιρικές τους μετοχές έναντι καταβολής επαρκούς χρηματικού ανταλλάγματος. Όμως, έχουμε εδώ τον όρο «επαρκούς χρηματικού ανταλλάγματος». Τα δικαστήρια δεν πρέπει να κρίνουν, λοιπόν, και ξέρουμε πολύ καλά τη δυσκολία τού να κριθούν αυτοί οι όροι, αλλά και την τεράστια καθυστέρηση των δικαστικών αποφάσεων που συχνά οδηγεί ακόμα και σε αρνησιδικίες.

Επίσης, να επισημάνουμε την προβληματική λειτουργία της αρμόδιας αρχής που είναι η διεύθυνση εταιρειών της Γενικής Γραμματείας Εμπορίου του Υπουργείου Ανάπτυξης η οποία είναι, όπως ξέρουμε πολύ καλά όλοι, υποστελεχωμένη και δεν μπορεί να ανταποκριθεί εγκαίρως στις απαιτήσεις που θα δημιουργηθούν όταν ανοίξει ακόμα πιο πολύ ο δρόμος για τις διασυνοριακές συγχωνεύσεις, μετατροπές και διασπάσεις. Ξέρουμε όλοι την ελληνική πραγματικότητα, την κωλυσιεργία στις δημόσιες υπηρεσίες και βέβαια την καθυστέρηση με την οποία αυτά τα έγγραφα θα τεθούν προς διεκπεραίωση.

Αναφορικά, λοιπόν, με τους εργαζόμενους και τη διασφάλισή τους επισημαίνεται ότι η προστασία των δικαιωμάτων προσανατολίζεται στη διαφύλαξη των κεκτημένων. Αυτά είναι πράγματα τα οποία τα έχουν κερδίσει οι εργαζόμενοι και δεν καταλαβαίνω γιατί τα συζητάμε ακόμα, αλλά να, λοιπόν, που πρέπει να τα συζητάμε.

Πρώτον, της διάρκειας της εργασιακής σύμβασης, στοιχείο σημαντικό για τον εργαζόμενο σε οποιαδήποτε μορφή. Λειτουργεί κατά το στάδιο της συγχώνευσης, οπότε και να διατηρηθεί το στάτους των εργασιακών συμβάσεων στους βασικούς άξονες.

Δεύτερον, του ζητήματος της αναγνώρισης της προϋπηρεσίας σε κάθε πιθανή περιπτωσιολογία αλλαγής σύμβασης.

Τρίτον, του αντικειμένου εργασίας, δηλαδή τον σεβασμό προς την εμπειρία του εργαζόμενου στο πλαίσιο της ενασχόλησής του διαχρονικά, οπότε και να διατηρηθεί το ενδιαφέρον του για την εργασία, αλλά και να μη χαθεί η προοπτική προαγωγής.

Τέταρτον, της μισθολογικής κατάστασης και προοπτικής κλίμακας.

Πέμπτον, του σκοπού της εργασίας, δηλαδή το γεγονός ότι σε συνεργασία με τον εργοδότη δεν αποτελεί απλή διεκπεραίωση των υποχρεώσεων βάσει σύμβασης, αλλά αποτελεί και προσωπικό ηθικό καθήκον, κάτι που διασφαλίζεται κυρίως με την εξασφάλιση της σταθερότητας και της προστασίας στο ευρύτερο πλαίσιο.

Και έκτον, των λοιπών επιμέρους όρων της εργασιακής σχέσης, οπότε και να γνωρίζουν οι εργαζόμενοι ότι παρ’ όλες τις αλλαγές σε επίπεδο εργοδοτικό το μόνο σίγουρο είναι ότι η πρόβλεψη για το μέλλον τους θα είναι προς το συμφέρον και των ίδιων χωρίς αιφνιδιασμούς και ανατροπές. Με απλά λόγια, θέλουμε ο εργαζόμενος να μη χάσει τη δουλειά του, άμεσα ή έμμεσα, να έχει τον ίδιο μισθό ως βάση, να αναγνωριστεί η προϋπηρεσία του, να διασφαλίσουμε ότι δεν θα αλλάξει το αντικείμενο εργασίας του και όλοι οι όροι της σύμβασής του δεν θα διαταράσσουν τα κεκτημένα του. Πρόκειται για απλά πράγματα δηλαδή που θα έπρεπε να τα ζητάμε όλοι, εργοδότες και εργαζόμενοι, και όχι να τα συζητάμε. Χωρίς την ευτυχία και την ικανοποίηση των εργαζομένων, δεν υπάρχει υγιής κοινωνία. Ας μη γυρνάμε, λοιπόν, την πλάτη στον άνθρωπο πάνω απ’ όλα, γιατί αλλιώς νομίζω ότι θα το μετανιώσουν όλοι.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριοι συνάδελφοι, τον λόγο τώρα έχει ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα να ξεκινήσω με τα πρωινά, όχι του Λιάγκα. Ο Λιάγκας έχει πάθει πλύση εγκεφάλου, «κασσελακίτιδα». Θα διορθωθεί φαντάζομαι. Θα ήθελα όμως να σχολιάσω αυτό που έγινε στις 6.50΄ το πρωί. Όλοι είμαστε γονείς, οι λίγο μεγαλύτεροι είναι και παππούδες. Βλέπουμε τηλεόραση και μαθαίνουμε ότι βγαίνει επισήμως η Περιφέρεια, ο υπεύθυνος φορέας και θεσμός, και λέει: «Κοιτάξτε να δείτε, τα σχολεία θα είναι κλειστά». Αυτό στις 6.50΄.Ο πατέρας, η μητέρα σού λέει «εντάξει, το παιδί δεν θα πάει σχολείο», ξεντύνονται, τα πάντα. Στις 7.00΄ η ώρα βγαίνει ξανά ο Περιφερειάρχης και λέει: «θα είναι ανοιχτά». Στις 7.07΄ βγαίνει και λέει: «Αποφασίζουν οι δήμαρχοι».

Αυτό είναι το επιτελικό σας κράτος; Αυτό είναι το κράτος, το ευρωπαϊκό; Μέσα σε δεκαεπτά λεπτά, περίπου, αλλάξατε τρεις φορές άποψη. Δηλαδή, πραγματικά είμαστε γονείς, βρε παιδί μου, έχουμε παιδιά, έχουμε εγγόνια, ντύσου-γδύσου, ξαναμπές-ξαναβγές…

Αλλά, τί περιμένει κανείς από μία Νέα Δημοκρατία που ανάγκασε τον Περιφερειάρχη να αποσυρθεί για άλλους λόγους -και όχι για τους προφανείς αυτούς, τις ζεϊμπεκιές, κ.λπ.-έβαλε έναν άλλο τύπο, τον πρώην Υπουργό, ο οποίος ήταν Υπουργός για μερικούς μήνες ακόμα και μετά έφυγε και τώρα είναι ο Χαρδαλιάς, για να μην επωμιστεί αυτός την ευθύνη, κρύβεται. Όπως κρύβεται και ο Πρωθυπουργός. Αυτό δεν λέγεται επιτελικό κράτος. Αυτό λέγεται κράτος που ταλαιπωρεί τον πολίτη, τον γονιό, τον θείο, τον πατέρα, τον οποιονδήποτε Έλληνα. Δεν είναι επιτελικό κράτος. Είναι κράτος-μπάχαλο και καταστροφικό, όχι επιτελικό, όμως.

(Χειροκροτήματα από την πτέρυγα της Ελληνικής Λύσης)

Πάμε τώρα, στην ακρίβεια. Θα περίμενα, βέβαια, σήμερα να μιλήσουν εβδομήντα με ογδόντα Βουλευτές τουλάχιστον. Ξέρετε, είναι μείζον θέμα η ακρίβεια για την ελληνική κοινωνία και το ξέρουν τουλάχιστον οι περισσότεροι εδώ μέσα.

Απορώ, λοιπόν, με την απουσία των συναδέλφων. Ίσως προκρίνουν τις τοπικές εκλογές: δημάρχους, περιφερειάρχες, να τρέξουν δίπλα στους υποψηφίους. Κάνουν ένα λάθος, όσοι κομματικοποιούν τις τοπικές εκλογές και τις περιφερειακές εκλογές. Η τοπική κοινωνία, ο δήμος, η κοινότητα, η περιφέρεια πρέπει να είναι μακριά από τα κόμματα, μακριά από την κομματικοποίηση.

(Χειροκροτήματα από την πτέρυγα της Ελληνικής Λύσης)

Το έχουμε πει χίλιες φορές, αλλά είπαμε: Περιφέρειες και δήμοι είναι οι ομόσταβλοι ιδεολογικά που βολεύονται για να έχει το κόμμα ψηφοφόρους. Δυστυχώς, αυτή είναι η πραγματικότητα.

Πάμε, λοιπόν, στα στοιχεία της EUROSTAT. Η Ελλάδα δεύτερη στην Ευρωπαϊκή Ένωση σε ρυθμό ανάπτυξης συν 21%, προηγείται η Πορτογαλία με 22%. Τώρα, πραγματικά, απορώ. Να δώσω ένα παράδειγμα για να καταλάβετε που είναι το πρόβλημα: Ελληνική φέτα, φέτα Τρικάλων 12 ευρώ το κιλό, Θεσσαλία, στη χώρα που παράγεται και εξάγεται. Βασικός μισθός 730 ευρώ στην Ελλάδα. Πηγαίνουμε, λοιπόν, στο Δουβλίνο. Φέτα, η ίδια ακριβώς πωλείται προς 6,45 ευρώ το κιλό, σε συσκευασία 200 γραμμαρίων 1,29 ευρώ. Βασικός μισθός Ιρλανδού 1.750 ευρώ. Ο ένας, ο Έλληνας, παίρνει βασικό μισθό 730 ευρώ και πληρώνει 12 ευρώ το κιλό τη φέτα, ο άλλος παίρνει 1.750 ευρώ και την αγοράζει με 6,45 ευρώ.

Αυτό, πώς το λέει η Κυβέρνηση; Εγώ περιμένω μια λέξη -δεν θέλω να μου πει πολλά- μία λέξη. Επειδή δεν τολμάτε να την πείτε, θα σας την πω εγώ: Αισχροκέρδεια λέγεται! Αισχροκέρδεια, όχι κάτι άλλο!

(Χειροκροτήματα από την πτέρυγα της Ελληνικής Λύσης)

Πάμε σε ένα άλλο παράδειγμα, απλά παραδείγματα από την καθημερινότητα που βιώνει ο πολίτης. Ελαιοπαραγωγοί πούλησαν στα ελαιοτριβεία τον Νοέμβριο του 2022 με Γενάρη του 2023 το ελαιόλαδο προς 5,25 ευρώ το λίτρο, ανώτατη τιμή. Το ελαιοτριβείο, λοιπόν, πούλησε την παραγωγή, πρόσθεσε το ανώτερο κόστος, πώς είναι δυνατόν να καταλήγει στο ράφι να πωλείται 14 ευρώ το λίτρο; Από 5,25 ευρώ στο ελαιοτριβείο κατέληξε να πωλείται 14 ευρώ στο ράφι.

Και επειδή, πραγματικά, σε λίγο καιρό θα πουλάμε το λάδι όχι για χρυσάφι, αλλά για χαβιάρι, έχουν βάλει επάνω ακριβώς στις φωτογραφίες -αν δείτε- αντικλεπτικά σε ελληνικό σουπερμάρκετ. Έχουν βάλει αντικλεπτικό στο λάδι! Αυτό είναι δείγμα, κύριε Υπουργέ, ότι κάτι δεν πάει καλά, ότι κάποιοι πιθανόν να κλέβουν το λάδι γιατί δεν έχουν να φάνε τα παιδιά τους. Αλλιώς γιατί να βάλεις αντικλεπτικό; Για πείτε μου ποιος είναι ο λόγος.

Ο ελληνικός λαός πένεται. Με επιδοματάκια και με pass σοβιετικού χαρακτήρα και ύφους δεν λύνεται το πρόβλημα. Το λέω από το 2019. Και είχα προτείνει εδώ μέσα στους πολιτικούς Αρχηγούς να κάτσουμε όλοι μαζί, γιατί είναι εθνικής σημασίας το θέμα του πρωτογενούς τομέα, να κάνουμε ένα σχέδιο. Ο Πρωθυπουργός, όμως, δεν θέλει σχέδιο για τον πρωτογενή τομέα, γιατί εκεί που φυτρώνει το σιτάρι και το κριθάρι ο Πρωθυπουργός φυτρώνει ο ίδιος και σπέρνει ανεμογεννήτριες και φωτοβολταϊκά. Δεν πάει έτσι, όμως και δεν πάει πουθενά η Ελλάδα έτσι.

(Χειροκροτήματα από την πτέρυγα της Ελληνικής Λύσης)

Τις πρώτες είκοσι μέρες του Σεπτέμβρη με βάση τα στοιχεία της ΕΛΣΤΑΤ κάναμε εισαγωγή πέντε χιλιάδων ογδόντα δύο τόνων ντομάτας έναντι χιλίων εξακοσίων δύο που κάναμε πέρσι. Από πού; Από την Τουρκία, από τη φίλη σύμμαχο Τουρκία, γιατί είναι φιλική χώρα με την Ελλάδα. Είμαστε μέλη στο ΝΑΤΟ, αγαπάει ο κ. Μητσοτάκης τον Ερντογάν, συναντιούνται, συζητούν, υπάρχει ένα καλό πνεύμα, μια καλή διαχείριση.

Ακούστε. Την ώρα που υπάρχουν στρατεύματα κατοχής στην Κύπρο, την ώρα που ο Ερντογάν ζητάει Θράκη και Αιγαίο δεν υπάρχει ούτε καλό πνεύμα ούτε καλή σχέση και δεν μπορείς να εισάγεις από την Τουρκία, δίνοντας λεφτά σε αυτόν, ο οποίος θέλει να καταλάβει, με πόλεμο, έδαφος ελληνικό.

Πάμε στο επόμενο. Η απόδειξη του γεγονότος ότι έχουμε αισχροκέρδεια είναι από τα υπερέσοδα που έχει η Ελλάδα. Ο κρατικός προϋπολογισμός 6,5 δισεκατομμύρια επιπλέον οι φόροι από την αισχροκέρδεια. Πώς εισέπραξε το κράτος τα 6,5 δισεκατομμύρια; Από την τσέπη την αριστερή του Έλληνα και του τα δίνει στη δεξιά με pass. Πώς δηλαδή; Αύξηση προϊόντος, όταν κάνει ένα προϊόν 10 ευρώ και ΦΠΑ σας λέω εγώ 24%, 23% όταν πάει 20 ευρώ το προϊόν εισπράττει περισσότερα το κράτος, άρα μπορεί από τα 5, 6, 7 παραπάνω που εισπράττει, δίνει τα 2 στον Έλληνα και είναι ικανοποιημένος ο Έλληνας με τα ψίχουλα που του δίνει.

Γιατί δεν μιμείστε εσείς στη Νέα Δημοκρατία, στην Κυβέρνηση, την ισπανική Αριστερά, την ιταλική Δεξιά αν δεν σας αρέσει η Αριστερά; Έτσι κι αλλιώς Κασσελάκης, Μητσοτάκης είναι το ίδιο πράγμα, είναι συσκευασία του ενός. Θα τα πούμε στην πορεία, γιατί είναι το ίδιο πράγμα ακριβώς. Κασσελάκης, Μητσοτάκης ανοίγεις το «κασσελάκι» και βγαίνει ο Μητσοτάκης. Έτσι είναι η κατάσταση. Μη γελάτε, κύριοι συνάδελφοι. «Τι γελάτε, κύριοι συνάδελφοι;» που λέει και ο Πρωθυπουργός.

Επέβαλαν έκτακτη φορολογία στις τράπεζες και η Ιταλία και η Ισπανία με αντικείμενο τα υπερκέρδη τους. Στην Ελλάδα οι τραπεζίτες και ακαταδίωκτο έχουν και δεν πληρώνουν φόρο και αναβαλλόμενο φόρο έχουν και πήραν λεφτά και έκαναν ανακεφαλαιοποιήσεις και ήπιαν το αίμα των Ελλήνων και το κυριότερο δεν πληρώνουν τίποτα στους Έλληνες. Πάρτε τα από τους τραπεζίτες και όχι από τους πολίτες επιτέλους.

(Χειροκροτήματα από την πτέρυγα της Ελληνικής Λύσης)

Και επειδή θέλετε νούμερα, ακούστε: Τα καθαρά κέρδη των τεσσάρων συστημικών τραπεζών στη χώρα μας υπολογίζονται στα 3,8 δισεκατομμύρια ευρώ μόνο το 2023 πέραν των 44 δισεκατομμυρίων που έχουν πάρει από ανακεφαλαιοποιήσεις. Άρα, έχουμε 44 δισεκατομμύρια και κέρδη 3,8 δισεκατομμύρια, πάμε στα 48 δισεκατομμύρια. Έχουμε και 17 δισεκατομμύρια που είναι ο αναβαλλόμενος φόρος, που δεν πλήρωσαν ποτέ από το 2012 φόρο οι τραπεζίτες, βάλτε το νούμερο και 18,7 δισεκατομμύρια από το πρόγραμμα «ΗΡΑΚΛΗΣ», βάλτε το νούμερο. Όλα μαζί 70 δισεκατομμύρια, 80 δισεκατομμύρια, 90 δισεκατομμύρια. Χάσαμε τα δισεκατομμύρια. Δισεκατομμύρια να δεις εδώ.

Και τι κάνουν οι τραπεζίτες, γιατί είναι εθνικοί ευεργέτες; Θα δώσουν 50 εκατομμύρια, κύριε Υπουργέ, λέει, στη Θεσσαλία. Να τους πούμε και ευχαριστώ γονυπετείς; Να τους πούμε μπράβο, τι καλοί άνθρωποι που είστε; Βέβαια υποσχέθηκαν μόνο δύο μήνες παράταση για τους πλειστηριασμούς στη Θεσσαλία και ότι δεν θα ενοχλούν τηλεφωνικά, λέει, τους δανειολήπτες. Πω, πω απίστευτο μόνο που το σκέφτομαι. Μιλάμε για πόλεμο Κυβερνήσεως με τραπεζίτες. Άνοιξε ο πυρηνικός πόλεμος. Τέτοιο πόλεμο δεν περίμενα.

Το δε χειρότερο -και απευθύνομαι σε όλους εσάς- αν πάει Υπουργός αύριο το πρωί στην τράπεζα αν έχει 20.000 ευρώ-λέω εγώ ένα ποσό- ή εσείς εδώ και ζητήστε από την τράπεζα τα 20.000 ευρώ να τα πάρετε σπίτι σας, δεν σας τα δίνουν. Το ξέρετε; Έχω εδώ τι στέλνει η Εθνική Τράπεζα της Ελλάδος με το που ζητάει ένας άνθρωπος τα 25.000 ευρώ του, τα λεφτά του. Του λένε, παρακαλώ, όπως προσκομίσετε άμεσα στο κατάστημά μας: Εκκαθαριστικό εφορίας του 2022, δικαιολογητικά αναφορικά με τις συναλλαγές λογαριασμών, δικαιολογητικά αναφορικά με τον προορισμό των μετρητών που αναλήφθηκαν από τον λογαριασμό σας και τα οποία ανέρχονται σε ένα ποσό και πού θα τα πάτε.

Δηλαδή, εγώ ζητάω τα λεφτά μου από την τράπεζα, τα 30.000 ευρώ μου και με ρωτάει εμένα ο διευθυντής, ο υπαλληλάκος της τράπεζας πού θα πάω τα λεφτά μου; Όπου θέλω θα τα πάω. Στην τουαλέτα θα τα πάω. Στην κρεβατοκάμαρά μου θα τα βάλω. Στη θυρίδα μου θα τα βάλω. Στο στάβλο του σπιτιού μου θα τα βάλω. Όπου θέλω θα τα βάλω.

Αυτοί είστε ως Κυβέρνηση. Ντροπή σε όλους μας για όλα αυτά που κάνουν οι τράπεζες. Δεν θα πω για το πρόγραμμα«ΑΙΓΙΣ».

Θα πάμε τώρα στην ενέργεια, διότι ο Πρωθυπουργός της χώρας τα έχει μπερδεμένα μέσα στο μυαλό του. Λυπάμαι που το λέω, αλλά τα έχει μπερδεμένα κυριολεκτικά. Βγαίνει και μας λέει από τη μία ότι η δήθεν κλιματική κρίση -υπάρχει, μην κοροϊδευόμαστε, αλλά το θέμα είναι να βρούμε πού οφείλεται- είναι επικίνδυνη για την ανθρωπότητα και από την άλλη απαντά σε αμερικανικό δίκτυο: «Αν μη τι άλλο θα έλεγα ότι η κλιματική αλλαγή είναι και μια ευκαιρία, για να επεκτείνουμε την τουριστική μας περίοδο».

Πείτε μου τώρα, πώς συνάδει το ένα με το άλλο; Ίσα, ίσα εδώ πρέπει να αναδιατάξουμε την τουριστική σας δήθεν βιομηχανία, διότι όταν οι κλιματολογικές συνθήκες αλλάζουν και έχουμε ξαφνικές νεροποντές, έχουμε θεομηνίες, ο τουρίστας δεν θα έρχεται στην Ελλάδα για προφανείς λόγους. Άρα, πρέπει, να μιλήσουμε σοβαρά για την αλλαγή του παραγωγικού μας μοντέλου. Κάποια στιγμή σε αυτή τη Βουλή πρέπει να μιλήσουμε σοβαρά.

Όταν, λοιπόν, ο ομιλών είχε πει στον Έλληνα Πρωθυπουργό εδώ, ότι τα δάση περιέργως καίγονται και περιέργως φυτεύονται ανεμογεννήτριες, όταν του είχα πει ότι στη Δαδιά θα μου στήσεις ανεμογεννήτριες, ήταν εκεί και με ύφος διδασκάλου, μας είπε ότι λέω σαχλαμάρες. Του επιστρέφω, λοιπόν, τις σαχλαμάρες του Έλληνα Πρωθυπουργού και τον ρωτώ: Ποιος λέει, τώρα, σαχλαμάρες, όταν στη Δαδιά κατά παράβαση των νόμων, στήνονται τώρα αιολικά πάρκα στα καμένα;

(Χειροκροτήματα από την πτέρυγα της Ελληνικής Λύσης)

Ρωτώ τον Έλληνα Πρωθυπουργό: Ποιος λέει σαχλαμάρες; Ποιος είναι ο ψεκασμένος, όπως, αποκαλεί ο Έλληνας Πρωθυπουργός όλους όσοι διαφωνούν;

Δεν θα πω ότι είναι ψεκασμένος, ούτε ότι λέει σαχλαμάρες. Σέβομαι τον θεσμό και τον ρόλο του αλλά ρωτώ, διότι η αδειοδότηση του σταθμού -έχω τα έγγραφα μπροστά μου- δεν έγινε όπως είπε ψευδώς ο κ. Μαρινάκης, ο κυβερνητικός εκπρόσωπος χτες. Είπε ότι κάηκε το δάσος και μετά μπήκαν τα αιολικά πάρκα. Πάλι ψέματα μας είπε ο κ. Μαρινάκης. Συνηθισμένη ιστορία να λέει ψέματα όπως ο κάθε κυβερνητικός εκπρόσωπος. Και βγήκε ο κ. Σκυλακάκης το απόγευμα και μας είπε: «Όχι, οι άδειες δόθηκαν πριν καεί το δάσος στη Δαδιά». Εδώ είναι τα έγγραφα. Θα τα καταθέσω στα Πρακτικά μετά.

Φίλες και φίλοι, πέρα από τις σαχλαμάρες, πάμε στα χειρότερα.

Πλημμυρίζει η Θεσσαλία. Το πρώτο που έπρεπε να κάνει μια σοβαρή κυβέρνηση, πέρα από τις άμεσες αποζημιώσεις, όλων των ανθρώπων για να μείνουν εκεί, λέει ότι θα μετακομίσουν κάποιοι και θα πάνε αλλού. Ωραιότατη λύση! Σας διώχνω από το μέρος σας για να πάτε αλλού! Και περιέργως, μαθαίνω, ότι έχουν δοθεί ήδη φωτοβολταϊκά πάρκα για δεκαέξι χιλιάδες στρέμματα στην περιοχή. Λέω, λοιπόν, ότι δεν είναι πρόκριμα και δεν προηγείται της αποζημίωσης, το να κάνω φωτοβολταϊκό.

Το χειρότερο; Σε μία εύφορη γη, στον κάμπο της κεντρικής Μακεδονίας, στη Χαλκηδόνα Θεσσαλονίκης στήνανε κρυφά τρεις χιλιάδες στρέμματα φωτοβολταϊκό μέγκα-πάρκο, όταν οι κάτοικοι όλοι είναι εναντίον. Αντί, λοιπόν, να φυτεύουμε και να σπέρνουμε τη μάνα ελληνική γη, εσείς φυτεύετε ανεμογεννήτριες, φυτεύετε φωτοβολταϊκά. Είναι λάθη.

Και πάμε λίγο στον Ουμπέρτο Έκο και στον κ. Κασσελάκη, γιατί η άποψή μου είναι δεδομένη. Πολιτικά δεν μίλησα ποτέ με τον κ. Κασσελάκη, ούτε του απάντησα γιατί πολιτικά δε μίλησε ποτέ. Μια φορά μίλησε και είπε ότι τα Κατεχόμενα είναι κρατίδιο. Ας μη μιλήσει δεύτερη, θα έχουμε θέμα. Θέλει προσοχή. Ας μάθει πρώτα τα ελληνικά καλά -έχει το δικαίωμα, έχει χρόνο μπροστά του- και μετά ας μιλήσει πολιτικά.

Είχε πει ο Ουμπέρτο Έκο για τα προϊόντα της τηλεόρασης. Κι εγώ είμαι ένα προϊόν της τηλεόρασης, δεν τρέφω αυταπάτες, αλλά είμαι ένα προϊόν της τηλεόρασης τριάντα ετών, πολιτικό ή όχι, δεν έχει σημασία. Όπως και ο καλός συνάδελφος από εδώ είναι προϊόν της τηλεόρασης, δημοσιογράφος. Προϊόν με την ευρύτερη έννοια, όχι προϊόν της «Dixan».Έρχεται, λοιπόν, από την Αμερική και σε έναν μήνα πριν ένα κόμμα.

Ξέρετε τι είχε πει ο Ουμπέρτο Έκο; «Σήμερα μόνο οι ηλίθιοι κάνουν δικτατορίες με τανκς, από τη στιγμή που υπάρχει η τηλεόραση». Έτσι επέβαλαν τον κ. Μητσοτάκη τέσσερα χρόνια μαζί ως Μωυσή, ως τσιτάχ, ως τον μέγα ηγέτη κι έτσι τώρα πάνε να επιβάλουν τον κ. Κασσελάκη.

Εγώ θα σας πω το αυτονόητο. Αν εγώ δήλωνα κάποια πράγματα στο βιογραφικό μου, όπως το έκαναν οι δημοσιογράφοι και καλά έκαναν κατά το παρελθόν, θα με είχαν ξετινάξει. Έχει δηλώσει άπειρα πράγματα ο Πρόεδρος του ΣΥΡΙΖΑ τα οποία δεν ευσταθούν. Εγώ θα δώσω μερικά παραδείγματα.

Έχει ένα διάτρητο βιογραφικό. «Πήρα υποτροφία από το «Ίδρυμα Νιάρχος»» λέει. Εγώ ξέρω ότι υποτροφία παίρνει ο πρώτος, ο δεύτερος, ο τρίτος, δεν παίρνει ο δέκατος έβδομος. Το καταπίνουμε αυτό. Δεν πειράζει. Και ο δέκατος έβδομος μπορεί να πάρει υποτροφία και ο τελευταίος μπορεί να πάρει υποτροφία, γιατί το «Ίδρυμα Ωνάση και Νιάρχος» έχουν μια τάση σε μια συγκεκριμένη ατζέντα που αφορά και τη διαφήμιση που κάνει ο ίδιος ο κ. Κασσελάκης στην επιλογή του.

Έχει δηλώσει ότι ήταν σε ένα ινστιτούτο ο κ. Κασσελάκης και εδώ αρχίζουν τα γλέντια. Βγαίνει ο κ. Δημάδης, ο γνωστός κ. Δημάδης, και λέει: «Πάλι ψεύδεται ο Κασσελάκης. Στο βιογραφικό του που είναι αναρτημένο στη σελίδα του ΣΥΡΙΖΑ ο κ. Κασσελάκης ισχυρίζεται ότι εργάστηκε στο Κέντρο Στρατηγικών και Διεθνών Σπουδών στην Ουάσιγκτον». Πήρε τηλέφωνο ο κ. Δημάδης ο δημοσιογράφος και δεν υπάρχει πουθενά γραμμένος ο Κασσελάκης. Και πήρε πίσω έγγραφο.

Καλώς τον και τον κύριο ναύαρχο στην Αίθουσα.

Αν έψαχνε ο ναύαρχος και οι υπόλοιποι στον ΣΥΡΙΖΑ γιατί γράφει αυτά τα πράγματα, θα έλεγαν ότι κάτι δεν πάει καλά εδώ. Το CSIC ξέρετε τι είναι, ναύαρχε; Να σας πω εγώ τι είναι. Και ρωτώ τον κ. Κασσελάκη. Αυτό το Κέντρο Στρατηγικών και Διεθνών Σπουδών μετεξελίσσεται σε εμπόριο όπλων, ναι ή όχι; Ρωτώ: Ήταν εκεί; Γιατί, λοιπόν, ο κ. Δημάδης λέει ότι λέει ψέματα και ψεύδεται ο κ. Κασσελάκης και δεν απαντάει ο κ. Κασσελάκης. Αν εμένα με πει ψεύτη ένας δημοσιογράφος γνωστός, θα απολογηθώ, θα πω: «Όχι, δεν είναι έτσι, είναι αλλιώς». Με ψέματα δεν μπορείς να κάνεις δουλειά.

Τον κατήγγειλα πολιτικά. Αν η δικιά μου πεθερά είχε σχέση με δημόσια προμήθεια θα ήμουν δακτυλοδεικτούμενος, θα με έδειχναν όλοι οι δημοσιογράφοι όλη μέρα. Η μητέρα του συζύγου του κ. Κασσελάκη πήγε να πάρει μια δουλειά 1,2 δισεκατομμυρίου ευρώ από το ελληνικό δημόσιο, για τους μετρητές της ΔΕΔΗΕ. Είναι ηθικό; Το προάγουμε την ηθική στην πολιτική κατ’ αυτόν τον τρόπο; Γιατί οι δημοσιογράφοι δεν το ψάξανε; Μήπως γιατί έχει σχέση και με τη «SIEMENS» η εταιρεία αυτή; Ρωτώ τώρα εγώ. Περίμενα να απαντήσει εδώ και δεκαπέντε μέρες. Δεν απαντάει κανένας. Γιατί οι δημοσιογράφοι τον έχουν βάλει σε ένα γυάλινο κλουβάκι να μην τον πειράζει κανένας και ασχολούνται με το σκυλάκι, το γατάκι, που αφόδευσε, που κατούρησε και τι καλά περνάμε. Ο Λιάγκας ειδικά; Τι να πω! Μη χρησιμοποιήσω την άλλη έκφραση!

Φτάνει! Εδώ μιλάμε για πολιτική και περιμένω πολιτικές απαντήσεις, όχι του στυλ -θα το πω έτσι άκομψα- «Προσευχόμουν στο μοναστήρι του Οσίου Δαυίδ -γιατί υπάρχει και υποκρισία εδώ- να μην είμαι γκέι».

Συγγνώμη, αδερφέ, αν προσευχόσουν να μην είσαι γκέι κι εγώ προσεύχομαι να βάλεις μυαλό στο τέλος, γιατί δεν λέγονται αυτά τα πράγματα και προσεύχομαι να μας πει την αλήθεια, τι ισχύει από το βιογραφικό και τι δεν ισχύει. Γιατί αν ο ΣΥΡΙΖΑ έπεσε στην παγίδα αυτή και έβαλε έναν άνθρωπο όποιος λέει ψέματα στο βιογραφικό του, έχουμε θέμα ηθικής τάξεως. Δικό σας θέμα είναι, αλλά δεν μπορείτε να κοροϊδεύετε εμάς. Δεν μπορεί να κοροϊδεύει κανένας τον ελληνικό λαό και την Ελληνική Λύση. Γι’ αυτό είμαστε εδώ, για να κατακρίνουμε αυτούς, αλλά και όλους τους υπόλοιπους που κάνουν λάθη.

Και θα πω και κάτι ακόμα. Περιμένουμε ακόμα την απάντηση. Είναι 1,2 δισεκατομμύριο δουλειά. Και βέβαια προσέφυγε στο Σ.τ.Ε. η μητέρα του συζύγου του κ. Κασσελάκη, έχασε την υπόθεση και τώρα εκβιάζει την Κυβέρνηση ότι θα πάρει την εταιρεία από την Κόρινθο και θα φύγει. Ωραία επιχειρηματίας! «Αν δε μου δώσεις 1,2 δισεκατομμύριο, εγώ θα φύγω από την Ελλάδα». Ε, αυτό δεν είναι επιχείρηση. Αυτό είναι κρατικός προμηθευτής. Όλοι οι εθνικοί προμηθευτές στην Ελλάδα έτσι λειτουργούν. Δείτε τους όλους: πάροχοι ενέργειας, λαθρέμποροι πετρελαίου. Όλοι από το κράτος «βυζαίνουν», γιατί δεν έχουμε βιομηχανία.

Και για να χαριτολογήσω και λίγο, γιατί πραγματικά δεν υπάρχει Δεξιά και Αριστερά, δεν υπάρχει Αριστερά μεταξύ ΣΥΡΙΖΑ και Δεξιάς, είναι το ίδιο πράγμα. Ξέραμε για τον θρησκευτικό τουρισμό, γνωρίζαμε όλοι πώς γίνεται. Ξέραμε για τον αναρριχητικό τουρισμό. Ξέραμε για τον αγροτουρισμό πώς γίνεται. Τώρα μάθαμε για τον πολιτικό τουρισμό. Έρχεσαι ένα καλοκαίρι στην Ελλάδα και παίρνεις ένα κόμμα, γίνεσαι Αρχηγός. Αυτό είναι τουρισμός. Κάτι δεν πάει καλά. Ας το ψάξουμε λοιπόν.

Και επειδή πολλοί αναρωτιούνται, θα σας πω κάτι. Ναι, είστε ίδιοι. Κάναμε έναν έλεγχο και διαβάσαμε και το «ΡΙΖΟΣΠΑΣΤΗ» το οποίο επιβεβαίωσε αυτό που λέμε. Από τα διακόσια επτά ψηφοδέλτια σε δήμους, με επικεφαλής υποψήφιο της Νέας Δημοκρατίας παρακαλώ, τα εβδομήντα -δηλαδή πάνω από το ένα τρίτο- τα στηρίζουν μαζί ΠΑΣΟΚ και ΣΥΡΙΖΑ. Το καταλαβαίνετε αυτό; Το 1/3 στηρίζεται από εσάς. Στηρίζονται από εσάς. Είστε ίδιοι σας λέω, ίδιοι και απαράλλακτοι. Ο ελληνικός λαός πρέπει να το μάθει αυτό και να το καταλάβει. Παλεύουμε για τα αυτονόητα και παλεύουμε πραγματικά σθεναρά.

Πάμε στην αποκατάσταση της σύνδεσης Αθηνών - Θεσσαλονίκης. Πάλι ψεύδεται η Κυβέρνηση. Πάλι ψέματα λέει. Γιατί; Διαβάζω σε site φιλοκυβερνητικά. «Αποκαταστάθηκε» -λέει- «η σιδηροδρομική σύνδεση Αθηνών - Θεσσαλονίκης».

Λέω «Παναγιά μου, τι έκαναν τώρα εδώ; Από πάνω περνάει τώρα το τρένο, από κάτω; Από πού περνά το τρένο;». Ακούστε. Είναι υπερβατικός ο τρόπος. Μπαίνεις στο τρένο στην Αθήνα, κατεβαίνεις Λιανοκλάδι, παίρνεις ένα λεωφορείο και μετά πηγαίνεις στην Κατερίνη και παίρνεις το τρένο. Για να καταλάβετε πώς δουλεύουν τον κόσμο.

Γελάτε, κύριε Υπουργέ, αλλά αυτή είναι η επικοινωνία τους. Έτσι επικοινωνούν τα μεγαλειώδη τους επιτεύγματα. Δηλαδή ντροπή, ντροπή!

Κι εδώ έχω -ήθελα να είναι ο Σκρέκας εδώ, αλλά δεν είναι- μία επιστολή 23 Σεπτεμβρίου 2023 από κάτοικο της Φαρκαδόνας. Ακούστε, δεν θα πω το όνομά της. Στις λαϊκές συνοικίες, εκεί που χτύπησε ο «Ντάνιελ», το σύστημα arogi.gov.gr δεν τους θεωρεί κατοίκους του χωριού -το σύστημα το κεντρικό- γιατί οι τίτλοι ιδιοκτησίας βρίσκονται στο δημόσιο που παραχώρησε τα ακίνητα εδώ και δεκαετίες για να στήσουν σπίτια οι άνθρωποι εκεί. Τους δηλώνουν μόνο στο Ε1 ως παραχώρηση φιλοξενία -ακούστε τώρα!- και όχι στο Ε9 που θέτει ως προαπαιτούμενο η arogi.gov.gr. Δεν μπορούν να αποζημιωθούν ούτε για το ψυγείο ούτε για το πλυντήριο, για τίποτα! Ο δήμος τους στέλνει στην περιφέρεια, η περιφέρεια στην αποκεντρωμένη διοίκηση, η αποκεντρωμένη διοίκηση στο Υπουργείο Εργασίας, η ΑΑΔΕ δεν γνωρίζει τίποτα.

Αυτά δηλαδή είναι απλά πράγματα, τα αυτονόητα πρέπει να λύσετε. Ναι, κύριε Υπουργέ μου, δυστυχώς, τα αυτονόητα…

**ΚΩΝΣΤΑΝΤΙΝΟΣ ΤΣΙΑΡΑΣ:** Θα λυθούν αυτά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** «Θα» λυθούν. Ο άνθρωπος πλημμύρισε. Ο άνθρωπος δεν έχει να μείνει πουθενά. Τους στείλαμε σε σκηνές και μου λέτε «θα λυθούν»; Ενώ τους λαθρομετανάστες τους βάζετε σε ειδικό χώρο -και καλά κάνετε, άνθρωποι είναι- στα κοντέινερ, στα διαμερίσματα. Ε, λοιπόν, πότε θα λυθεί;

Εγώ θα σας πω το εξής για να τελειώνουμε εδώ. Τα χειρότερα έρχονται. Συμφωνούν οι πατριώτες Βουλευτές της Νέας Δημοκρατίας με την επιλογή Καιρίδη και Αυγενάκη για νομιμοποίηση παράνομων μεταναστών με άλλοθι να απασχολούνται τρία χρόνια; Και τους δίνουν άσυλο; Τριακόσιες χιλιάδες, λέει, είναι.

Αντί να φέρετε τα επτακόσιες χιλιάδες Ελληνόπουλα απ’ έξω, πάτε να νομιμοποιήσετε από το παράθυρο τριακόσιες χιλιάδες ανθρώπους οι οποίοι ήρθαν παράνομα στην Ελλάδα. Συμφωνούν οι πατριώτες της Νέας Δημοκρατίας, ναι ή όχι; Αυτό θέλω να μου απαντήσετε. Συμφωνείτε να γεμίσουμε και να μπολιάσουμε, όπως έλεγε από εδώ ο Πρωθυπουργός και είναι περήφανος, την Ελλάδα με τον Ιμπραήμ και τον Χασάν και όχι να έρθει η Νικολέτα, ο Γιώργος, ο Νίκος, ο Σταύρος, να γυρίσουν πίσω τα παιδιά μας; Αν δεν συμφωνείτε, ρίξτε την Κυβέρνηση γιατί εγκληματεί καθημερινά. Δεν πάει άλλο!

(Χειροκροτήματα από την πτέρυγα της Ελληνικής Λύσης)

Κάνει εγκλήματα συνεχώς, όπως αυτό που κάνει με τη βίζα στα νησιά -άλλο επικίνδυνο!- η μόνη χώρα Σένγκεν που δίνει δυνατότητα σε Τούρκους πλέον να παίρνουν βίζα. Καινούργιο είναι αυτό! Να έρχονται, λέει, στη Χίο, στη Λέσβο, στη Σάμο. Ξέρει ο ναύαρχος πόσο επικίνδυνες περιοχές είναι -και από τους πράκτορες- να έρχονται ελεύθερα χωρίς βίζα. Γιατί; Τι κάνετε; Πείτε μου τι κάνετε!

Και δεν θα πω για τα Απάτσι που βούλιαξαν στη Θεσσαλία. Τότε ενόχλησε τον κ. Φλώρο η φωτογραφία που έβγαλαν οι αξιωματικοί μας και τους περνάει από ΕΔΕ. Στρατοδικείο τούς πάει! Ο ίδιος δεν πέρασε στρατοδικείο που έστειλε σε αποστολή αυτοκτονίας στη Λιβύη τα Ελληνόπουλα! Δεν απολογήθηκε πουθενά! Και τώρα, σήμερα και αύριο βγάζουν τα ελικόπτερα από μέσα και δεν μας λέει κανένας τι γίνεται με τα ελικόπτερα. Έπαθαν ζημιές, ναι ή όχι; Τι έπαθαν τα Απάτσι;

Δεν μπορώ να ακούω ανοησίες ότι αν μπει μέχρι τη μέση το νερό, δεν παθαίνει τίποτα το ελικόπτερο. Ποιον κοροϊδεύετε, ρε εσείς; Δηλαδή, ντροπή είναι! Με έπαιρναν ανώτατοι αξιωματικοί και μου έλεγαν «σας κοροϊδεύουν κατάμουτρα στη Βουλή». Για δεν μιλά ο ναύαρχος;

**ΕΥΑΓΓΕΛΟΣ ΑΠΟΣΤΟΛΑΚΗΣ:** Μιλάει!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** «Μιλάει».

Μόνο για τον Κασσελάκη μιλάς, βρε ναύαρχε. Πες γι’ αυτά! Έλα εδώ και πες τα. Πες τα να τελειώνει η ιστορία. Πες τα γιατί φτάνει πια το ψέμα! Οι άνθρωποι είναι επικίνδυνοι για την εθνική μας άμυνα! Επικίνδυνοι, σας λέω.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Δεν μιλάει μόνο για τον Κασσελάκη!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εντάξει, χαίρομαι γι’ αυτό. Κοιτάξτε, …

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Μην τον προσβάλλετε τον άνθρωπο! Είναι ντροπή αυτό που κάνετε!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, όχι, όχι. Κοιτάξτε, κύριε συνάδελφε, θα σας πω το εξής: Εμείς ως Ελληνική Λύση και εγώ προσωπικά δεν εξευτελίζω κανέναν. Από τις πράξεις κάποιος εξευτελίζεται ή δεν εξευτελίζεται και από τις επιλογές του. Αφήστε το καλύτερα.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αυτό ισχύει για όλα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και για εμένα, για όλον τον κόσμο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Έτσι μπράβο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αλλά ξέρω τι σημαίνει άγραφος νόμος της ηθικής και παραδοσιακές αρχές. Εμείς αυτές τιμούμε, αυτές πρεσβεύουμε -κάτι που δεν κάνετε εσείς. Δικαίωμά σας, επιλογή σας. Δεν είναι δική μου επιλογή.

(Χειροκροτήματα από την πτέρυγα της Ελληνικής Λύσης)

Επίσης, είχα πει εδώ μέσα πριν ενάμιση μήνα -και σε κανάλι- ναύαρχέ μου, ότι τα F-35 βγάζουν προβλήματα. Και έβαλε ο Πρωθυπουργός και το Μαξίμου όλα τα τρολ του, με έναν ορυμαγδό, να λένε ότι είμαι προδότης, ότι είμαι μειοδότης, ότι τα παίρνω από άλλους, ότι τα F-35 είναι τα καλύτερα αεροσκάφη.

Οι «FINANCIAL TIMES» λοιπόν σήμερα, με ολοσέλιδο άρθρο, αναφέρουν ότι τα μισά πολεμικά αεροσκάφη F-35 της Αμερικής είναι καθηλωμένα για πολλούς μήνες γιατί έχουν προβλήματα. Χάθηκαν δύο την τελευταία βδομάδα.

Η Ελληνική Λύση, λοιπόν, ήρθε εδώ για ένα πράγμα. Δεν μπορεί να δίνει δισεκατομμύρια ο Έλληνας Πρωθυπουργός χωρίς έλεγχο του οπλικού συστήματος. Δεν μπορούμε να αγοράζουμε οτιδήποτε, χωρίς να ελέγχουμε την πιστότητα, την ποιότητα, αλλά και κυρίως τη φερεγγυότητα αυτού που αγοράζουμε.

Και στην τελική, στην Ουκρανία πήραμε ένα μάθημα, Ναύαρχέ μου, και το ξέρετε καλύτερα. Με τα αεροπλάνα δεν κερδίζεις πολέμους πλέον. Ο πόλεμος πέρασε σε ένα άλλο επίπεδο: drones. Πρέπει τάχιστα όλα τα κόμματα να σοβαρευτούμε, να μιλήσουμε σοβαρά για το πώς μπορούμε να κάνουμε drones στην Ελλάδα. Από το 2019 το έλεγα. Επιβεβαιώθηκα τώρα.

Και τι λέμε; Αντί να αγοράσουμε F-35, βαριά βιομηχανία δημιουργίας drones στην Ελλάδα! Είναι μια λύση για το μέλλον του τόπου!

(Χειροκροτήματα από την πτέρυγα της Ελληνικής Λύσης)

Και κλείνω με μια καταγγελία γονέα που μου ήρθε πριν από λίγη ώρα στο γραφείο μου, γράμμα υπογεγραμμένο. «Ο γιος μου πάει στην Γ΄ λυκείου. Τους έδωσαν υπεύθυνη δήλωση για να πάνε στο θέατρο. Μου έκανε εντύπωση που δεν έλεγε τον τίτλο του έργου» λέει ο πατέρας. Ψάχνοντας το Θέατρο «Αμαλία» στις 3-10-2023 βρήκα ότι θα δουν το έργο: «Τη λένε Εύα και ήταν αγόρι» με θέμα του οποίου ένας τρανσέξουαλ. Αυτά στο Λύκειο Βασιλικών.

Ρωτώ λοιπόν: Με ποιο δικαίωμα ένα σχολείο βάζει έναν νεαρό να υπογράψει υπεύθυνη δήλωση για να πάει να δει μια ταινία η οποία αφορά τρανσέξουαλ; Να σας το πω διαφορετικά: Δεν υπάρχουν άλλες ταινίες και πρέπει να δουν τους τρανσέξουαλ μόνο; Για ποιο λόγο; Πείτε μου τον λόγο να καταλάβω!

Ήδη ετοιμάζει πανελλαδικό κανάλι σίριαλ με θέμα -λέει- τις ομοφυλοφιλικές σχέσεις νέων παιδιών. Το μεταδίδει στις 8 το απόγευμα. Ποιος είναι ο λόγος και η σπουδή, τόση εμμονή με το θέμα αυτό; Αναρωτιέμαι πραγματικά. Τι έχετε πάθει όλοι σας; Τι κάνετε στην κοινωνία; Πού πάμε τη χριστιανική Ελλάδα;

Εγώ θα σας πω τι έλεγε ο Λάγκερφελντ. Γιατί πολλά ακούω τελευταία και με ενοχλούν. Όσοι δεν ξέρετε τον Καρλ Λάγκερφελντ, είναι από τους μεγαλύτερους εκπροσώπους της μόδας παγκοσμίως. Πριν από πέντε - έξι μήνες είπε, λοιπόν: «Είμαι εναντίον του γάμου ομοφυλοφίλων για έναν απλό λόγο» -ομοφυλόφιλος, επιλογή δική του- «τη δεκαετία του ’60 όλοι έλεγαν ότι έχουμε δικαίωμα στη διαφορά. Τώρα ξαφνικά όλοι θέλουν να γίνουν μικροαστοί και να κάνουν μικροαστική ζωή».

Εμείς λοιπόν, φίλες και φίλοι, θα σας πω το εξής: Εσείς κάνατε τα πάντα για να αλλάξουμε θρησκευτικές πεποιθήσεις, πολιτισμικές πεποιθήσεις, πολιτιστικές πεποιθήσεις, ακόμη και πολιτικές πεποιθήσεις. Κάνετε τα πάντα για να μας αλλάξετε ταυτότητα. Κάνετε τα πάντα για να αλλάξετε ό,τι πιστεύαμε, σε σχέση με την Ελλάδα, την ιστορία, τον πολιτισμό, τη γλώσσα, την παράδοση.

Έτσι κι αλλιώς -θα το πω στη Νέα Δημοκρατία- δεν έχετε πλέον ιδεολογική ταυτότητα. Την έχετε απωλέσει, την έχετε παραδώσει. Με αυτά που κάνετε παραδώσατε τον Κωνσταντίνο Καραμανλή τον Α΄ στη χλεύη της ιστορίας. Παραδώσατε τον Κωνσταντίνο Καραμανλή τον Β΄ -που ήθελε να κάνει πόλεμο τους νταβατζήδες- στη χλεύη της ιστορίας.

Και εδώ το μεγάλο ερώτημα που τίθεται: Πού πάει η Ελλάδα;

Θα σας πω εγώ. Με τις επιλογές σας πηγαίνουμε στον γκρεμό. Πηγαίνουμε στον γκρεμό! Κάποτε αυτή η παράταξη έδωσε αγώνες για την Ελλάδα και την ιστορία της. Τώρα αυτή η παράταξη με τον Πρωθυπουργό και τον κ. Πατέλη διαγκωνίζεται για το ποιος θα γίνει πιο αρεστός στη WOKE παραπληροφόρηση και στη ΛΟΑΤΚΙ προπαγάνδα.

Αυτό είναι για μας casus belli. Θα είμαστε απέναντι και για το κατά φύσιν και όχι για το παρά φύσιν ζην. Άποψή μας και επιλογή μας. Μπορεί να κάνουμε λάθος εμείς, αλλά πιστεύουμε ότι το σωστό είναι αυτό.

(Χειροκροτήματα από την πτέρυγα της Ελληνικής Λύσης)

Και θα σας πω κάτι τελευταίο που μου το είπε ένας αγράμματος άνθρωπος στη Θεσσαλία. Ξέρετε τι μου είπε, κύριε Υπουργέ μου; «Βρε παλικάρι -μου λέει- εγώ καταλαβαίνω αυτό με τον Κασσελάκη, με τον Μητσοτάκη, με τον Πατέλη. Δεν τα καταλαβαίνω εγώ αυτά. Δηλαδή αν παντρεύονται άντρες με τους άντρες, ποιος θα γεννάει παιδιά;».

Ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο για ένα λεπτό.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Κι εγώ θα ήθελα τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό. Να φτιάξουμε λίγο τη διαδικασία.

Πρώτα απ’ όλα, κύριε Αποστολάκη, δεν έχει μιλήσει για εσάς.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Είναι επί προσωπικού, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα το αξιολογήσω, αν είναι επί προσωπικού.

Πάμε τώρα στο εξής. Έχει ζητήσει τον λόγο ο κ. Κατρίνης. Επειδή συζητήσαμε ότι πρέπει να μπούμε στον κατάλογο έστω και με ένα ομιλητή, θα μιλήσει ο κ. Καππάτος και μετά ο κ. Κατρίνης.

Τώρα θέλει να κάνει μία παρέμβαση ο κ. Γιαννούλης για δύο λεπτά παρακαλώ και μετά θα δούμε το προσωπικό σας, κύριε Αποστολάκη.

**ΧΡΗΣΤΟΣ ΓΙΑΝΝΟΥΛΗΣ:** Κατ’ αρχάς, κύριε Πρόεδρε απευθύνομαι σε εσάς και στο Σώμα, θέλοντας να θυμίσω ότι εδώ και λίγες ημέρες η Αξιωματική Αντιπολίτευση, ο ΣΥΡΙΖΑ - Προοδευτική Συμμαχία, βρίσκεται σε μία από τις πλέον δημιουργικές πορείες μετά από πολλά προβλήματα, κατακτώντας την εμπιστοσύνη των πολιτών και καταστρώνοντας ένα σοβαρό πολιτικό σχέδιο για τη διακυβέρνηση της χώρας και για την απαλλαγή της από την Κυβέρνηση Μητσοτάκη.

Τώρα σε ό,τι αφορά πράγματα που ακούγονται και λέγονται. Σε αυτή την Αίθουσα είναι ανεξίτηλο το αποτύπωμα στα μάρμαρα, στον χώρο, οι έννοιες σεβασμός, ιστορία, μεγέθη, πολιτικές προσωπικότητες που έχουν αφήσει το στίγμα τους γιατί είχαν περιεχόμενο. Σε αυτό το Βήμα, σε αυτή την αίθουσα ωριμάζει και εξελίσσεται η δημοκρατία. Σε αυτό το Βήμα, σε αυτή την Αίθουσα προασπίζονται ελευθερίες, ανθρώπινα δικαιώματα, ο λόγος, το περιεχόμενο, η αποτελεσματικότητα και η αλήθεια.

Θέλω να κλείσω λέγοντας ότι από το Βήμα που προηγήθηκε η ομιλία πολιτικού Αρχηγού, από το Βήμα της Βουλής, πριν από χρόνια ο «Γέρος της Δημοκρατίας», ο Γεώργιος Παπανδρέου, ακούγοντας ένα παραλήρημα ανερμάτιστο, χωρίς τεκμηρίωση, με βάση την πολιτική λογική «όλες μου οι γνώσεις, φήμες και διαδόσεις», αναρωτήθηκε: Ποιος το λέει; Του απάντησαν. και η αντίδρασή του ήταν: Αυτός το είπε; Δεν έχει καμμία απολύτως σημασία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Αποστολάκη, πείτε μας πού είναι το προσωπικό ζήτημα.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Κύριε Πρόεδρε, να μη μένουμε με τις εντυπώσεις των λέξεων που χρησιμοποιούμε γιατί δεν είναι καλό για το Κοινοβούλιο. Το «δεν μιλάτε, κύριε ναύαρχε και μιλάτε μόνο για τον κ. Κασσελάκη» με προσβάλλει, γιατί ήδη έχουν κατατεθεί ερωτήσεις και επερωτήσεις και για τα δύο θέματα. Ας περιμένει, λοιπόν, ο κ. Βελόπουλος να τις δει και να βοηθήσει αυτά που ζητάμε να απαντηθούν.

Σας ευχαριστώ.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό. Δεν γίνεται αυτό.

**ΚΩΝΣΤΑΝΤΙΝΟΣ ΧΗΤΑΣ:** Επειδή είμαστε χαλαρά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν είναι θέμα χαλαρά. Χαλαρά γενικώς δεν είμαστε.

**ΚΩΝΣΤΑΝΤΙΝΟΣ ΧΗΤΑΣ:** Δεκαπέντε δευτερόλεπτα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία. Έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Μόνο δεκαπέντε δευτερόλεπτα. Γιατί καλές είναι οι ιστορίες και οι αναδρομές.

Δύο ερωτήσεις κάναμε για να απαντήσετε εκεί στον ΣΥΡΙΖΑ. Είναι ή δεν είναι μπλεγμένη η πεθερά με το 1,2 δισεκατομμύριο δουλειά με τα ρολόγια του ΔΕΔΔΗΕ; Και δεύτερον, αν το βιογραφικό είναι αληθές. Βγείτε και πείτε. Δύο ερωτήσεις κάναμε. Τώρα για το τι είπε ο «Γέρος της Δημοκρατίας», αφήστε τα ιστορικά τώρα. Απαντήστε σήμερα. Ισχύουν αυτά, ναι ή όχι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Καππάτος.

Σε κάθε περίπτωση μετά θα μιλήσει ο κ. Κατρίνης ακόμα κι αν έρθει ο κύριος Υπουργός που έχει ζητήσει για να μη χαλάσουμε τη σειρά.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε πρόεδρε.

Κυρίες και κύριοι συνάδελφοι, η στήριξη της βιώσιμης επιχειρηματικότητας αποτελεί βασική προτεραιότητα προκειμένου να διαμορφωθούν οι κατάλληλες συνθήκες για τις μικρομεσαίες επιχειρήσεις που θα τις οδηγήσουν στο δρόμο της ανάπτυξης, της καινοτομίας και της εξωστρέφειας.

Τα τελευταία τέσσερα χρόνια δημιουργήθηκαν περίπου νέες επιχειρήσεις στην Ελλάδα. Η αναβάθμιση της ενιαίας αγοράς με περισσότερες ευκαιρίες για τους πολίτες και τις επιχειρήσεις σε ένα ρυθμιστικό πλαίσιο διευκολύνει τις μικρομεσαίες επιχειρήσεις να επιλέγουν επιχειρηματική στρατηγική και να προσαρμόζονται αποτελεσματικότερα στις μεταβολές των συνθηκών της αγοράς, χωρίς όμως να χαλαρώνουν την υφιστάμενη εργασιακή προστασία.

Η ενσωμάτωση της ευρωπαϊκής οδηγίας έχει θετικό αντίκτυπο στην ελληνική επιχειρηματικότητα και στην εγχώρια ανάπτυξη. Σκοπός του νομοσχεδίου είναι η άρση των περιορισμών στην ελευθερία εγκατάστασης των εταιρειών στην εσωτερική αγορά της Ευρωπαϊκής Ένωσης μέσω της ρύθμισης των διασυνοριακών μετασχηματισμών, καθώς και η προστασία των ενδιαφερόμενων μερών, ιδίως των εργαζομένων, πιστωτών, μετόχων και εταίρων.

Με τις διατάξεις του νομοσχεδίου το μέχρι σήμερα ισχύον πλαίσιο το οποίο αφορά μόνο σε διασυνοριακές συγχωνεύσεις κεφαλαιουχικών εταιρειών συμπληρώνεται με ρυθμίσεις για τις διασυνοριακές διασπάσεις και μετατροπές αυτών των εταιρειών, έτσι ώστε το δίκαιο των διασυνοριακών μετασχηματισμών να συστηματοποιείται μέσω της ενσωμάτωσης των σχετικών διατάξεων στον ν.4601/2019 και της κατάργησης του ν.3777/2009.

Κρίνεται, λοιπόν, σκόπιμη η ορθολογική συστηματοποίηση του δικαίου εταιρικών μετασχηματισμών σε ένα ενιαίο νομοθέτημα μέσω της συμπλήρωσης του υφιστάμενου ρυθμιστικού πλαισίου, το οποίο αφορά μόνο σε διασυνοριακές συγχωνεύσεις, με ρυθμίσεις που αφορούν σε διασυνοριακές διασπάσεις και μετατροπές κεφαλαιουχικών εταιρειών. Η έλλειψη νομικού πλαισίου για τις μετατροπές και διασπάσεις κεφαλαιουχικών εταιρειών δεν ανταποκρίνεται στις διαμορφωθείσες νομολογιακά επιταγές για την ελευθερία εγκατάστασης εταιρειών, όπως αυτές απορρέουν από το άρθρο 54 της Συνθήκης Λειτουργίας της Ευρωπαϊκής Ένωσης.

Επιπρόσθετα, το υφιστάμενο πλαίσιο για τους διασυνοριακούς μετασχηματισμούς υστερεί σε συνοχή έναντι των ρυθμίσεων για τους εθνικούς μετασχηματισμούς και οδηγεί σε πολυδιάσπαση ρυθμίσεων και ανασφάλεια δικαίου, εμποδίζοντας την άσκηση της ελεύθερης εγκατάστασης, παρέχοντας ανεπαρκή προστασία των εργαζομένων, των πιστωτών και των μετόχων ή εταίρων μειοψηφίας εντός της εσωτερικής αγοράς.

Κύριοι συνάδελφοι, το παρόν νομοσχέδιο για το οποίο συζητάμε σήμερα αυτές τις στρεβλώσεις και αγκυλώσεις καλείται να επιλύσει. Είναι ένα εναρμονισμένο νομικό πλαίσιο που συμβάλλει περαιτέρω στην άρση των περιορισμών στην ελευθερία εγκατάστασης η οποία κρίνεται πλέον επιβεβλημένη και ενωσιακά, διευκολύνοντας τις διασυνοριακές μετακινήσεις εταιρειών στο πλαίσιο των εναρμονισμένο κανόνων της Ευρωπαϊκής Ένωσης, ενώ ταυτόχρονα θα προστατεύει επαρκώς και χωρίς αποκλίσεις ανά κράτος-μέλος τα ενδιαφέροντα μέρη παρέχοντας εγγυήσεις κατά της κατάχρησης και διασφαλίζοντας τα δικαιώματα των εργαζομένων, των πιστωτών και των μετόχων ή εταίρων μειοψηφίας εντός της εσωτερικής αγοράς.

Με το συγκεκριμένο νομοσχέδιο επικαιροποιείται το πλαίσιο του ν.4601/2019 και ρυθμίζονται θέματα σχετικά με διασυνοριακές διασπάσεις ή μετατροπές κεφαλαιουχικών εταιρειών.

Συγκεκριμένα, με τις προτεινόμενες διατάξεις ορίζεται το γενικό εμπορικό μητρώο, το ΓΕΜΗ, ως το μόνο σημείο υποχρεωτικής δημοσίευσης των σχεδίων σύμβασης, συγχώνευσης ή διάσπασης διασυνοριακών και φορολογικών εταιρειών. Αίρεται με τα άρθρα 8, 9 και 10 η απαίτηση προηγούμενης έγκρισης του κατά τόπον αρμόδιου περιφερειάρχη για τη συγχώνευση, διάσπαση ή μετατροπή αντίστοιχα ανωνύμων και ευρωπαϊκών εταιρειών που γινόταν μέχρι στιγμής, εφόσον αυτές οι εταιρείες είχαν την καταστατική τους έδρα στην οικεία περιφέρεια της χώρας.

Ο προληπτικός έλεγχος νομιμότητας πράξεων συγχώνευσης, διάσπασης και μετατροπής κεφαλαιουχικών εταιρειών ανατίθεται αποκλειστικά στις υπηρεσίες του ΓΕΜΗ.

Όσον αφορά στο άρθρο 15, παρατείνονται οι προθεσμίες διεξαγωγής των γενικών συνελεύσεων νομικών προσώπων για το έτος 2023 κατά πενήντα ημερολογιακές μέρες προκειμένου οι επαγγελματίες λογιστές, φοροτεχνικοί να διευκολυνθούν στο έργο τους το οποίο είχε επιβαρυνθεί υπέρμετρα λόγω της ταυτόχρονης λήξης της προθεσμίας υποβολής των φορολογικών δηλώσεων. Προθεσμίες που συνδέονται με την υποβολή πρακτικών συνελεύσεων των μετόχων ή εταίρων και εγκεκριμένων οικονομικών καταστάσεων στο Γενικό Εμπορικό Μητρώο παρατείνονται αναλόγως.

Αξίζει να επισημάνουμε ότι με την εναρμόνιση της οδηγίας ουσιαστικά επιδιώκεται η περαιτέρω άρση των περιορισμών στην ελευθερία εγκατάστασης των εταιρειών στην εσωτερική αγορά της Ευρωπαϊκής Ένωσης.

Θα υπάρξει μεγαλύτερη ταχύτητα στις συναλλαγές, αλλά και διασφάλιση των διαδικασιών για τις μετατροπές, τις συγχωνεύσεις των κεφαλαιουχικών εταιρειών βοηθώντας τις επιχειρήσεις να μετατραπούν σε μικρότερα ή μεγαλύτερα σχήματα, να συνεργαστούν και να προσελκύσουν κεφάλαια και να επεκταθούν υλοποιώντας τις αποφάσεις που θα τις καταστήσουν ανταγωνιστικές και θα τις διατηρήσουν βιώσιμες.

Κυρίες και κύριοι συνάδελφοι, η δημιουργία νέων ευκαιριών για τις κεφαλαιουχικές εταιρείες στην εσωτερική αγορά καθώς και η δυνατότητα προσαρμογής στις εκάστοτε συνθήκες θα συμβάλει ουσιαστικά έχοντας θετικό αντίκτυπο στην οικονομική ανάπτυξη, τον υγιή ανταγωνισμό και την παραγωγικότητα.

Με τον τρόπο αυτό η πολιτεία ενισχύει την ελκυστικότητα της ελληνικής οικονομίας με τη μεταφορά επιχειρηματικών δραστηριοτήτων από άλλες χώρες στην Ελλάδα, αίροντας τα μέχρι πρότινος νομικά εμπόδια που δημιουργούσε η απουσία ρυθμίσεων στο πεδίο αυτό εναρμονιζόμενη με τα άλλα κράτη μέλη της Ευρωπαϊκής Ένωσης.

Επιπρόσθετα με το νέο ρυθμιστικό πλαίσιο διασφαλίζονται ο κρατικός προϋπολογισμός και κατ’ επέκταση τα ασφαλιστικά ταμεία αλλά και πρωτίστως τα δικαιώματα των εργαζόμενων, των μετόχων της μειοψηφίας που απασχολούνται σε επιχειρήσεις που συμμετέχουν σε διασυνοριακή διάσπαση, συγχώνευση ή μετατροπή με εγγυήσεις για την αποτροπή παραβάσεων της εργατικής νομοθεσίας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Κατρίνης έχει τον λόγο τώρα. Και αμέσως μετά τον κ. Κατρίνη θα μιλήσει ένας Βουλευτής και Κοινοβουλευτικός Εκπρόσωπος.

Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Επιτρέψτε μου πριν ξεκινήσω τοποθέτησή μου, να πω ότι επειδή υπάρχει πολύ μεγάλη συζήτηση το τελευταίο διάστημα για το εάν η πολιτική μπορεί να επιστρέψει ή να υπερτερεί της επικοινωνίας ή πάμε σε άλλα επίπεδα πλέον πολιτικής λειτουργίας και αντιπαράθεσης, θα ήταν καλό σε αυτόν εδώ το χώρο η αντιπαράθεση, ο διάλογος, τα επιχειρήματα να αντανακλούν στη σοβαρότητα του χώρου και να μην μετατρέπεται ή να μην επιδιώκεται να μετατραπεί ο χώρος της Ολομέλειας σε χώρο φτηνής αντιπαράθεσης χωρίς πολιτική επιχειρηματολογία μόνο και μόνο για την άγρα εντυπώσεων. Αυτό είναι πολύ ανησυχητικό. Φαίνεται ότι έχει υιοθετηθεί από κάποιους από τις πτέρυγες του Κοινοβουλίου.

Όπως επίσης ανησυχητικό είναι το γεγονός ότι σε ένα νομοσχέδιο που προφανώς δεν έχει πολλά σημεία διαφοροποίησης όπως είναι η ενσωμάτωση μιας οδηγίας, έχει όμως ένα πολύ σημαντικό κομμάτι που αφορά την τροπολογία που κατέθεσε η Κυβέρνηση για την καταπολέμηση δήθεν της ακρίβειας, μόλις τέσσερις συνάδελφοι για το μεγαλύτερο ζήτημα που απασχολεί σήμερα την ελληνική κοινωνία που διαβρώνει νοικοκυριά και επιχειρήσεις, ζήτησαν να πάρουν τον λόγο. Αυτό είναι επίσης, αν όχι περισσότερο, ανησυχητικό.

Γιατί μπορεί η Κυβέρνηση να νομίζει ότι μπορεί να κρύψει την πραγματικότητα που βιώνουν καθημερινά οι πολίτες, όμως δεν μπορεί να κρύψει την υποχρέωσή της να διασφαλίσει την κοινωνική συνοχή και να παρέχει συγκεκριμένες υπηρεσίες αυτονόητες και βασικές λειτουργίες του κράτους προς τους πολίτες. Και μάλιστα όταν όλα τα βολικά άλλοθι έχουν καταρρεύσει, αυτή η κριτική είναι πάρα πολύ αυστηρή.

Γιατί δεν χρειάζεται να περιγράψω πώς νιώθουν οι πολίτες όταν βλέπουν κυβερνητικά στελέχη να προσποιούνται ότι παρέλαβαν από μία άλλη κυβέρνηση, ότι είναι μία νέα κυβέρνηση και όχι συνέχεια της Κυβέρνησης της Νέας Δημοκρατίας.

Οι πολίτες είναι πολύ αυστηροί και επιθυμούν ένα κράτος να αποδεικνύει σε κάθε κρίση και σε κάθε περιστατικό την επάρκεια και όχι την ανεπάρκεια του. Θέλουν μια χώρα θωρακισμένη από φυσικές καταστροφές και όχι μια χώρα που μοιάζει με ανοχύρωτη πόλη και βολεύεται με την αποστολή μαζικών SMS. Ένα κράτος υψηλών δυνατοτήτων που δεν παραλύει, αλλά λειτουργεί με συντονισμό και αποτελεσματικότητα.

Και το λέω αυτό γιατί οι πρόσφατες καταστροφές και οι τραγικές καταστροφές στην Θεσσαλία, άφησαν πολύ ισχυρό αποτύπωμα. Δεν ξέρω αν ο Υπουργός ασχολείται με αυτό το θέμα και δεν είναι στην Αίθουσα σήμερα. Δικαιολογείται. Είναι εδώ βέβαια ο εκ Θεσσαλίας ορμώμενος Κοινοβουλευτικός Εκπρόσωπος της Νέας Δημοκρατίας. Όμως οι ρυθμοί αποκατάστασης είναι πολύ αργοί ακόμα και τα νεκρά ζώα δεν έχουν περισυλλεγεί μέχρι σήμερα που μιλάμε.

Οι πολίτες όμως απαιτούν και μια νοοτροπία ευρύτερης συνεννόησης πάνω στα μείζονα εθνικά ζητήματα, που θα πρέπει να ενώνουν και όχι να διαχωρίζουν και όχι βεβαίως μια ιδιοκτησιακή αντίληψη για τη χώρα όπως αποτυπώνεται με τον τρόπο με τον οποίο διεξάγονται οι συζητήσεις και οι διαπραγματεύσεις με την Τουρκία.

Και μπορεί προφανώς για τον Πρωθυπουργό τα πάγια εθνικά θέματα, οι συζητήσεις να θεωρούνται ιδιωτική υπόθεση και να περισσεύουν οι υπόλοιποι πολιτικοί Αρχηγοί από αυτή τη συζήτηση ή την ενημέρωση. Μπορεί να πιστεύει ότι το 41% του παρέχει νομιμοποίηση να κάνει ό,τι θέλει και χωρίς να δίνει λογαριασμό σε κανέναν. Όμως απέναντι σε αυτή τη λογική το ΠΑΣΟΚ στέκεται με τις πατριωτικές και καθαρές και τεκμηριωμένες θέσεις, γιατί εκφράζει διαχρονικά αυτές τις προοδευτικές και πατριωτικές δυνάμεις της χώρας. Είναι η παράταξη της ευθύνης για τα εθνικά θέματα και όχι ήξεις αφίξεις ή τακτικισμούς αναλόγως τις συγκυρίες, όχι με θολά μηνύματα, αλλά με ξεκάθαρες θέσεις και ακόμα πιο ξεκάθαρες κόκκινες γραμμές απέναντι στις τουρκικές αιτιάσεις και διεκδικήσεις.

Και σίγουρα στο κοινωνικό πεδίο, που έχει και ιδιαίτερο ενδιαφέρον και στη σημερινή συζήτηση, δεν έχετε απέναντί σας μια αντιπολίτευση η οποία απλώς κραυγάζει, διαμαρτύρεται ή λέει τί δεν της αρέσει. Εμείς με τεκμηριωμένες προτάσεις, με στοιχεία που πάντα θέτουμε υπ’ όψιν και βεβαίως με θέσεις και λύσεις διεκδικούμε τη βελτίωση της καθημερινότητας για την πλειοψηφία των πολιτών που στενάζει εδώ και δύο χρόνια από την ακρίβεια και βλέπει μια Κυβέρνηση που εξαγγέλλει, υπόσχεται, επικοινωνιακά νομίζει ότι μπορεί να χειριστεί την κατάσταση, η οποία όμως βαίνει από το κακό στο χειρότερο.

Καιρός λοιπόν να ακουστούν αλήθειες για την ακρίβεια που πλήττει την ελληνική κοινωνία και αλήθειες άβολες για την Κυβέρνηση, η οποία νομίζει ότι μπορεί να βολευτεί πίσω από το επιχείρημα της εισαγόμενης ακρίβειας που ευθύνεται για τα πάντα. Εδώ και δύο χρόνια είναι ο πληθωρισμός απληστίας και αισχροκέρδειας. Δεν το λέει το ΠΑΣΟΚ. Το λέει ο ίδιος ο Πρωθυπουργός, δύο εβδομάδες πριν το ομολόγησε. Αλλά αναρωτιούνται οι Έλληνες πολίτες: Αρκούν οι διαπιστώσεις; Αρκεί ο ρόλος του παθητικού θεατή ή μήπως ο ρόλος της Κυβέρνησης θα έπρεπε να είναι πιο παρεμβατικός;

Μόλις χθες, όχι το ΠΑΣΟΚ, αλλά ο Συνήγορος του Καταναλωτή, κ. Ζαγορίτης που δεν είναι ΠΑΣΟΚ, επισκέφθηκε τον Πρόεδρο της Βουλής και εξέφρασε τη διαφωνία του με τις επικείμενες αυξήσεις στις τηλεπικοινωνίες. Μάλιστα αναφέρθηκε στη βροχή καταγγελιών που έχει πάρει για τις αποζημιώσεις όλων όσων ταλαιπωρήθηκαν στην Αττική Οδό και οι οποίες με πολύ μεγάλη καθυστέρηση δόθηκαν. Αν δόθηκαν, για να δούμε ποιες από τις εξαγγελίες και τις υποσχέσεις της Κυβέρνησης τελικά έγιναν πραγματικότητα. Για θέματα καταναλωτών είτε είναι τα καύσιμα, είτε είναι τα τρόφιμα, είτε είναι τα ενοίκια, είτε η ενέργεια, είτε οι τηλεπικοινωνίες, είτε είναι οτιδήποτε καταναλώνεται και αγοράζεται σήμερα στη χώρα, η Κυβέρνηση έχει να δείξει πενιχρά αποτελέσματα.

Υπάρχουν κάποια ερωτήματα: Γιατί αυτή η επιμονή να μην μειώνετε τον υψηλό ΦΠΑ ο οποίος εκτοξεύει τις τιμές; Ο ειδικός φόρος στο πετρέλαιο θέρμανσης είναι δεκατέσσερις φορές υψηλότερος σε σχέση με το μέσο ευρωπαϊκό όρο. Είμαστε η τρίτη υψηλότερη χώρα στην Ευρωπαϊκή Ένωση αναφορικά με τον ΦΠΑ στα βασικά είδη διατροφής.

Και προσέξτε ,γιατί εδώ είναι το πιο ουσιαστικό. Μέχρι πρότινος η Κυβέρνηση έλεγε ότι κρατάει τον ΦΠΑ υψηλά στα βασικά είδη διατροφής γιατί δεν μπορεί να ελέγξει τη μείωσή του, αλλά γιατί ταυτόχρονα αντλεί και έσοδα τα οποία επιστρέφει μέσω του Market Pass στις πιο ευάλωτες κοινωνικά ομάδες. Άρα έλεγαν ότι τα επιπλέον έσοδα, εμείς δεν τα κρατάμε για το ταμείο αλλά τα δίνουμε στους πολίτες που έχουν αντικειμενικά ανάγκη.

Τώρα, λοιπόν, που έρχονται τα στοιχεία και στο πρώτο οκτάμηνο έχετε 805 εκατομμύρια επιπλέον έσοδα από ΦΠΑ σε σχέση με τον στόχο, όχι σε σχέση με πέρυσι, και 60 εκατομμύρια επιπλέον έσοδα από τον φόρο κατανάλωσης, εσείς καταργείτε το Market Pass. Άρα αυτός ο ισχυρισμός καταρρέει ότι δίνατε μέρος των εσόδων για την ανακούφιση των πιο ευάλωτων συμπολιτών.

Δεύτερο ερώτημα: Γιατί αυτή η επιμονή σας να μην ενοχλείτε κανένα από τα μεγάλα οικονομικά και επιχειρηματικά συμφέροντα; Και βέβαια δεν μιλάμε για θεμιτές παρεμβάσεις στην αγορά προς όφελος του ανταγωνισμού. Μιλάμε για παρεμβάσεις που αντιμετωπίζουν φαινόμενα στρεβλώσεων και αθέμιτων πρακτικών στην αγορά, όπως είναι τα φαινόμενα αισχροκέρδειας για τα οποία μιλούν όλοι πλέον στην Ευρωπαϊκή Ένωση και σε διεθνείς οργανισμούς, κορυφαίοι αξιωματούχοι, φαινόμενα τα οποία βιώνουν οι Έλληνες πολίτες από το Σεπτέμβριο του 2021 -και εμείς το λέμε και το φωνάζουμε αυτό- όταν οι τιμές σε φρούτα και λαχανικά, για βασικά είδη διατροφής, έχουν αυξηθεί κοντά στο 17% σε έναν χρόνο και μάλιστα αυξάνονται φέτος με ταχύτερο ρυθμό, κυρία Υπουργέ, σε σχέση με πέρυσι, ενώ το κόστος παραγωγής έχει μειωθεί σε σχέση με πέρυσι.

Τι κάνει το κράτος για να τιθασεύσει αυτή την ανοδική πορεία; Δεν κάνει απολύτως τίποτα η Κυβέρνησή σας. Είπε ο Πρωθυπουργός «Χρειάζεται να πολεμήσουμε την αισχροκέρδεια με τη μέγιστη δυνατή αυστηρότητα και με όλα τα διαθέσιμα εργαλεία και αυτό ακριβώς κάνουμε», είπε ο κ. Μητσοτάκης πριν από λίγες μέρες.

Αναρωτιούνται οι Έλληνες πολίτες «Ισχύει άραγε αυτό;». Οι πολίτες βλέπουν καθημερινά τις τιμές στα βασικά είδη διατροφής να αυξάνονται, βλέπουν τον δείκτη τροφίμων σε δύο χρόνια να έχει ανέβει 30% και την Κυβέρνηση να παρακολουθεί αυτά τα φαινόμενα. Και διαψεύστε με αν ένα από τα στοιχεία που αναφέρω δεν είναι ακριβές και πείτε το αυτό στους Έλληνες πολίτες που το βιώνουν. Πείτε το στους πάνω από οκτώ στους δέκα εργαζομένους, που δεν έχουν δει καμμία ουσιαστική αύξηση στις αμοιβές τους.

Το μόνο που έχουν δει είναι αλλαγές επί τα χείρω στο κόστος διαβίωσής τους. Οι τιμές στο λάδι, στο κρέας, στα αυγά, στα φρούτα και λαχανικά αυξήθηκαν μόλις έναν μήνα σε κάποια από αυτά τα προϊόντα ως και 25% χωρίς αυτό να μπορεί να συσχετιστεί άμεσα με την καταστροφή στη Θεσσαλία. Τον τελευταίο ενάμιση χρόνο ο πληθωρισμός τροφίμων βρίσκεται σταθερά σε υψηλό διψήφιο ποσοστό. Από τον Απρίλιο του 2022 μέχρι και τώρα ο πληθωρισμός τροφίμων στην Ελλάδα είναι σταθερά σε διψήφιο ποσοστό. Ίσως είμαστε και η μόνη χώρα στην Ευρωπαϊκή Ένωση που έχουμε σταθερά διψήφιο πληθωρισμό τροφίμων. Και παρά τα όσα δηλώνει ο Πρωθυπουργός και τα μέλη της Κυβέρνησης, ούτε έλεγχοι γίνονται στα μεγάλα σουπερμάρκετ ούτε πρόστιμα επιβάλλονται.

Είπε ο κύριος Υπουργός στην επιτροπή, επειδή τον προκάλεσα, ότι από την αρχή του έτους έχουν επιβληθεί πρόστιμα ύψους άνω των 5 εκατομμυρίων ευρώ σε εταιρείες κολοσσούς. Όμως τα στοιχεία που δημοσιεύονται τον διαψεύδουν, και έχουν σχέση με τις βεβαιώσεις προστίμων. Σύμφωνα με αυτά τα στοιχεία δεν υπάρχει ούτε ένα πρόστιμο σε σουπερμάρκετ για τους μήνες Ιούλιο και Αύγουστο, με βάση αυτά που δημοσιεύονται. Δεν ξέρω αν το κάνετε γιατί θέλετε να το κρατήσετε κρυφό, αλλά φαντάζομαι θα είχατε πολλούς λόγους να το κάνετε και να το δημοσιοποιήσετε και προληπτικά.

Ενώ σύμφωνα με τα ίδια στοιχεία, το προηγούμενο εξάμηνο τα πρόστιμα που συνολικά έχουν επιβληθεί σε μεγάλες αλυσίδες σουπερμάρκετ δεν υπερβαίνουν τις σαράντα χιλιάδες ευρώ και όχι εκατοντάδες χιλιάδες ευρώ, όπως με στόμφο μας ανέφερε ο Υπουργός στην αρμόδια επιτροπή.

Το ερώτημα, λοιπόν, είναι: Επιβάλλονται αυτά τα πρόστιμα ή απλά δεν καταγράφονται; Πείτε μας για να γνωρίζουν και οι Έλληνες πολίτες αν υπάρχει ο ελεγκτικός μηχανισμός και αν λειτουργεί. Διότι βεβαίως για τα πρατήρια καυσίμων όπου η μέση πανελλαδική τιμή της αμόλυβδης έχει ήδη ξεπεράσει τα 2 ευρώ μόλις τέσσερα πρόστιμα έχουν επιβληθεί το δίμηνο Ιουλίου-Αυγούστου, όπου ξεκίνησαν και οι ανατιμήσεις. Εσείς μιλάτε για άλλα, μιλάτε για πρόστιμα 2,5 εκατομμύρια ευρώ, τα οποία όμως αφορούν εντελώς κάτι διαφορετικό από αυτό που απασχολεί τη μεγάλη πλειοψηφία των πολιτών και είναι η πρόσβαση στα βασικά είδη διατροφής και διαβίωσης.

Είναι σαφές λοιπόν ότι αυτό δεν συνιστά μια στιβαρή πολιτική αντιμετώπισης του κράτους απέναντι στην αισχροκέρδεια και γι’ αυτό υπάρχουν ευθύνες από αυτούς είτε που αδρανούν ή που συγκαλύπτουν αυτή την κατάσταση. Η Κυβέρνηση, κυρίες και κύριοι συνάδελφοι, θα μπορούσε να περιορίσει την ακρίβεια και την αισχροκέρδεια. Δεν το επέλεξε όμως και είμαι ακριβής σε αυτό που λέω.

Το βαρύ κόστος όμως το επωμίζονται νοικοκυριά και επιχειρήσεις, οι οποίοι τι κάνουν; Αφήνουν απλήρωτες υποχρεώσεις απέναντι στις τράπεζες, τα funds, την εφορία και τον ΕΦΚΑ. Μόνο το πρώτο εξάμηνο του 2023 οι απλήρωτοι φόροι είναι κοντά στα 2,5 δισεκατομμύρια ευρώ, ενώ το ιδιωτικό χρέος αυξάνεται μήνα με τον μήνα και η Κυβέρνηση το παρακολουθεί, όπως και την ακρίβεια.

Το ΠΑΣΟΚ, παρά τα όσα θέλετε να παρουσιάσετε, δεν μένει μόνο στην κριτική και τις διαπιστώσεις, αλλά καταθέτει προτάσεις. Ήδη από τον Γενάρη του 2022 σας έχουμε ζητήσει να κάνετε αυστηρούς, εντατικούς και αποτελεσματικούς ελέγχους στην αγορά, κάτι που ανακαλύψατε μόλις τον Σεπτέμβριο του 2023. Σας έχουμε ζητήσει να μειώσετε τον ΦΠΑ στα βασικά είδη διατροφής και διαβίωσης, όπως έχουν κάνει αρκετές χώρες, που έχουν προχωρήσει και σε μηδενικό ΦΠΑ, ακριβώς για να στηρίξουν τις πιο ευάλωτες κοινωνικά ομάδες. Έχουμε προτείνει -και το καταθέτω πάλι στα Πρακτικά- τη θεσμοθέτηση της Ανεξάρτητης Αρχής Καταναλωτή, η οποία θα κάνει επιτέλους σοβαρή δουλειά για να προστατέψει τους καταναλωτές, και βέβαια την ουσιαστική ενίσχυση της Επιτροπής Ανταγωνισμού, που ο ίδιος ο πρόεδρός της έχει πει ότι ενώ έχουν εγκριθεί οι επιπλέον θέσεις, ενώ υπάρχουν οι πόροι για έναν αδικαιολόγητο λόγο δεν έχει στελεχωθεί τα τελευταία δύο χρόνια που μαίνεται η ακρίβεια.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι, λοιπόν, επιλογή της Κυβέρνησης τα έσοδα του προϋπολογισμού να βασίζονται κυρίως στους έμμεσους και κοινωνικά άδικους φόρους, παρά στους άμεσους φόρους, μέσα από τον ορθολογικό και δίκαιο φορολογικό σύστημα, όπως προτείνουμε εμείς. Όπως επιλογή σας είναι να πανηγυρίζετε για τις δήθεν άμεσες ξένες επενδύσεις, που έξι στις δέκα αφορούν συγχωνεύσεις, εξαγορές εταιρειών ή real estate και όχι παραγωγικές επενδύσεις.

Κυρίες και κύριοι συνάδελφοι, η ακρίβεια αποτελεί αυτή τη στιγμή το νούμερο ένα πρόβλημα της χώρας και το ζουν όλοι, το βιώνουν όλοι. Οι μόνοι που δεν το αντιλαμβάνονται είναι τα στελέχη της Κυβέρνησης. Τρεις μόλις μήνες μετά τις εκλογές προβάλλει ακόμα πιο επιτακτική η δημιουργία μιας εναλλακτικής, προοδευτικής πρότασης διακυβέρνησης, που θα εκφράσει τη μεγάλη κοινωνική πλειοψηφία. Αυτός ήταν και παραμένει ο στρατηγικός μας στόχος.

Διότι η διακυβέρνηση της χώρας συνδέεται με την υπεράσπιση των δικαιωμάτων των πολλών και όχι των λίγων και ισχυρών. Συνδέεται με την ουσία και όχι με την επικοινωνία, με το κράτος δικαίου και ευθύνης και όχι με το κράτος περιορισμένης ευθύνης, που αντί να αναζητά λύσεις αναζητά δικαιολογίες. Εκεί λοιπόν που εσείς προσπαθείτε διαρκώς να βρίσκετε δικαιολογίες, εμείς θα επιμένουμε να προτείνουμε λύσεις.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, κύριε Γιαννούλη, θα μιλήσει ο κ. Χριστοδουλάκης όπως έχουμε πει. Πρέπει να μιλούν και οι Βουλευτές ενδιάμεσα.

Κύριε Χριστοδουλάκη, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ πολύ, κύριε Πρόεδρε.

Οφείλουμε ως Αντιπολίτευση, στεκόμενοι και σήμερα στην Ολομέλεια, με μεγαλοψυχία ορισμένα πράγματα να τα αναγνωρίζουμε. Κι εγώ οφείλω από εδώ να αναγνωρίσω στην Κυβέρνηση μια συνέπεια, μια αταλάντευτη συνέπεια στην κακή νομοθέτηση, όταν για ακόμα μία φορά, μετά από πάρα πολλές, έρχεται χθες το βράδυ μια τροπολογία για ένα πολύ κρίσιμο θέμα, όπως είναι η διαχείριση του μείζονος ζητήματος της ακρίβειας, χωρίς να περάσει από την αρμόδια επιτροπή και μάλιστα με την τραγική ειρωνεία, προσβλητική για το Κοινοβούλιο και την κοινωνική διαδικασία, ότι σχεδόν όλα τα μέσα ενημέρωσης εδώ και μία εβδομάδα είχαν πλήρη εικόνα για το έκτακτο χθεσινό της τροπολογίας. Κι αυτό οφείλουμε να το λάβουμε υπ’ όψιν, αν θέλουμε να σεβόμαστε ακριβώς την κοινοβουλευτική διαδικασία.

Την προηγούμενη εβδομάδα συζητήσαμε λοιπόν με αφορμή το νομοσχέδιο για τα εργασιακά της Κυβέρνησης τη δική μας διαφορετική προσέγγιση για τον έναν από τους δύο κρίσιμους άξονες που αφορούν την κοινωνική αξιοπρέπεια, που για ακόμα μια φορά την αναζητούμε: ποιοτική, καλά αμειβόμενη εργασία.

Σήμερα, λοιπόν, με αφορμή την τροπολογία που φέρατε χθες το βράδυ, θα συζητήσουμε τον δεύτερο άξονα και τη δική μας ταυτοτικά διακριτή προσέγγιση, που αφορά το κόστος διαβίωσης, το κόστος ζωής, την καθημερινότητα του νοικοκυριού, το τι συμβαίνει πραγματικά σε σούπερ μάρκετ, λαϊκές αγορές, κόστος ενέργειας, στέγασης, καυσίμων.

Δεν είναι μόνο η ανεπάρκεια της κυβερνητικής διαχείρισης στα ζητήματα αυτά. Πολλές φορές είναι ακόμα και η μικροπολιτική της εργαλειοποίηση, αυτών των κρίσεων που περνάμε. Γιατί; Διότι επιλέγετε συνειδητά να κρατάτε σταθερά υψηλούς τους έμμεσους φόρους, οι οποίοι έχουν οριζόντιο χαρακτήρα, χωρίς εισοδηματικά κριτήρια. Άρα είναι εκ των πραγμάτων κοινωνικά άδικοι. Έχετε αυξημένα σε απόλυτους αριθμούς φορολογικά έσοδα λόγω των αυξημένων τιμών. Τα δίνετε πίσω με όρους δήθεν κυβερνητικής γενναιοδωρίας και μεγαλοψυχίας για να χτίσετε εκλογικά αφηγήματα, για να μπορέσει ο κόσμος αυτός τελικά να πληρώσει τις σταθερά υψηλές τιμές, που πάλι από πολιτική επιλογή δεν παρεμβαίνετε για να ρυθμίσετε, και με ελεγκτικούς μηχανισμούς και με την πολιτική βούληση να πατάξετε την αισχροκέρδεια, κλείνοντας το μάτι φυσικά σε αυτούς που βολεύονται από αυτή την κυβερνητική πολιτική αδράνεια.

Αναιμική η πρωτοβουλία για το κόστος της στέγασης.

Δεν σας άρεσε η πρότασή μας για την κοινωνική κατοικία. Τουλάχιστον βρείτε το θάρρος αύριο να καταργήσετε τη golden visa, όπως έβαλε στον δημόσιο διάλογο ως ανάγκη πλέον με τα δεδομένα αυτά ο Νίκος Ανδρουλάκης. Σας φάνηκε προβληματική η πρότασή μας τον περασμένο Ιούνιο για τη φορολόγηση των υπερκερδών των τραπεζών που εκμεταλλεύονται το μεγάλο χάσμα μεταξύ επιτοκίου καταθέσεων και επιτοκίου δανεισμών, παράγοντας τεράστια, υπέρμετρα κέρδη σε συνθήκες κρίσης σε βάρος αυτών που το έχουν ανάγκη. Αντίστοιχα, σας φάνηκε προβληματική η αντίστοιχη προσήλωσή μας στην ανάγκη της έκτακτης φορολόγησης των υπερκερδών των παρόχων ηλεκτρικής ενέργειας που κάποτε εξαγγείλατε με στόμφο εσείς ως Κυβέρνηση, αλλά έμεινε στο συρτάρι του αρμόδιου Υπουργού.

Ξέρετε, είναι πολύ εύκολο να συμφωνήσουμε ότι η ακρίβεια πλήττει τους οικονομικά ασθενέστερους. Στα λόγια τουλάχιστον το λέμε όλοι, όμως στην Ελλάδα υπάρχει ένα υπαρκτό πρόβλημα, το ότι ένας στους τέσσερις ζει με τον κίνδυνο της φτώχειας. Αντιλαμβανόμαστε τι σημαίνει αυτό; Αυτό σημαίνει ότι πάει στο σουπερμάρκετ και μπορεί να μην πάρει ούτε τα απαιτούμενα βασικά αγαθά για την οικογένειά του. Είναι κρίσιμης σπουδαιότητας να αντιληφθούμε και την προέκταση που έχει αυτό ακόμα και ως προς το πολιτικό μας σύστημα. Είναι κρίσιμης σπουδαιότητας να αντιληφθούμε την προέκταση που έχει το να αφήνουμε απροστάτευτους τους κοινωνικά και οικονομικά ασθενέστερους και αυτούς που το έχουν ανάγκη σήμερα στην κοινωνία μας. Και το λέω αυτό ακριβώς γιατί αν το αντιλαμβανόμαστε, είναι η ώρα για τολμηρές, ριζικές, ολοκληρωμένες παρεμβάσεις, γιατί τα πρώτα μηνύματα για νέες ανατιμήσεις σε πάνω από εκατό κατηγορίες αγαθών τα έχουμε δει από τις αρχές Αυγούστου και η απάντηση είναι η τροπολογία που φέρατε χθες το βράδυ και η δική μας κριτική είναι για τον υποκριτικό και ελλειμματικό της χαρακτήρα.

Κωδικοποιημένα, λοιπόν, προβλέπεται οριζόντια μείωση κατά 5% για έξι μήνες στα προϊόντα των σουπερμάρκετ με τιμή αναφοράς αυτήν πριν τις 20 Σεπτεμβρίου.

Εμπαιγμός νούμερο ένα: Ο οριζόντιος χαρακτήρας. Δεν χτυπάμε την αισχροκέρδεια, αλλά ουσιαστικά επιλέγουμε κάτι βολικό και εύκολο που τους περιλαμβάνει, όμως, άνισα όλους και μάλιστα χωρίς να λαμβάνουμε υπ’ όψιν, αν υπάρχει αύξηση μέχρι πρότινος 10% και 20%. Είναι σαν η Κυβέρνηση να νομιμοποιεί αυτό το πέραν του 5% περιθώριο κέρδους με αντικείμενο απληστίας και αισχροκέρδειας.

Εμπαιγμός δεύτερος: Ο χαρακτήρας της δυνητικής συμμετοχής στην πρωτοβουλία –όπως την ονομάζετε- και όχι της υποχρεωτικότητας. Δεν μπορεί στα κρίσιμα αυτά θέματα να επαφιόμαστε απλώς στον πατριωτισμό δήθεν των προμηθευτών και των σουπερμάρκετ και όχι να αντιλαμβανόμαστε τον κρίσιμο ρόλο της πολιτείας να παρεμβαίνει με ουσιαστικές παρεμβάσεις με νομοθετήματα αλλά και ελεγκτικούς μηχανισμούς, ώστε να προστατέψει τους καταναλωτές και αυτούς που το έχουν ανάγκη.

Εμπαιγμός τρίτος: Λήγει ο έλεγχος του μέγιστου περιθωρίου κέρδους στις 31 Μαΐου. Σύμπτωση ότι αυτό πέφτει λίγες μέρες πριν από τις επερχόμενες ευρωεκλογές. Θαύμα, γιατί μάλλον αυτές οι ευρωεκλογές σβήνουν και το πρόβλημα της ακρίβειας στη χώρα. Κάποιος κακοπροαίρετος -όχι εμείς- θα μπορούσε να πει ότι δυστυχώς για ακόμη μια φορά η στόχευσή σας είναι αμιγώς εκλογοκεντρική.

Ο τέταρτος εμπαιγμός ολοκληρώνεται από τις προβλέψεις για τον τρόπο ελέγχου των ανατιμήσεων, όπως περιγράφονται στο άρθρο 3 της τροπολογίας, όπου αντί το Υπουργείο Ανάπτυξης να ενισχύει την υποστελεχωμένη ήδη υπηρεσιακή μονάδα ελέγχου της αγοράς ή να παρεμβαίνει με ελέγχους και να επιβάλλει πρόστιμα, μεταθέτει την ευθύνη επίσης στα σουπερμάρκετ μέσα από την κοινοποίηση των στοιχείων των ανατιμήσεων και τελικά αυτή την υποστελεχωμένη υπηρεσία τη βάζετε στη διαδικασία να ελέγξει τα στοιχεία αυτά.

Αν όντως θέλετε, κύριοι της Κυβέρνησης, να πατάξετε την αισχροκέρδεια, μπορείτε να αξιοποιήσετε τις φορολογικές αρχές, να κάνουν συγκριτικούς ελέγχους στα κέρδη των επιχειρήσεων σε βασικά είδη και αγαθά τροφίμων όχι μόνο στο ράφι αλλά και στην παραγωγή, γιατί οι φορολογικοί μηχανισμοί μπορούν να βρουν και να διακρίνουν ποιο μέρος των κερδών οφείλεται στον πληθωρισμό του συγκεκριμένου κλάδου και ποιο στην επέκτασή του. Το υπόλοιπο είναι απληστία και κερδοσκοπία που οφείλουμε να βρούμε και να τιμωρήσουμε με πρόστιμα και ποινές.

Ο Νίκος Ανδρουλάκης έχει καταθέσει ήδη τη δική μας ολοκληρωμένη πρόταση που αφορά στην πάταξη της ακρίβειας, αλλά και της αισχροκέρδειας.

Έχουμε μια διαφορετική φιλοσοφία. Εμείς δεν πιστεύουμε στην ανεξέλεγκτη ασυδοσία κάποιων λίγων και ισχυρών, εμείς δεν πιστεύουμε στην πλήρη αποσάθρωση όλων των ελεγκτικών μηχανισμών και εμείς δεν πιστεύουμε σε επικοινωνιακά τεχνάσματα που απλά και μόνο δημιουργούν εντυπώσεις. Εμείς πιστεύουμε στην ανάγκη να ενισχύσουμε το διαθέσιμο εισόδημα των πολιτών, να έχουμε επαρκείς και ικανούς ελεγκτικούς μηχανισμούς που χτυπάνε και την αισχροκέρδεια και την κερδοσκοπία, αλλά και τις ολιγοπωλιακές και μονοπωλιακές πρακτικές, ώστε να μπορέσουμε με τον τρόπο αυτό να ρίξουμε το κόστος διαβίωσης, να δώσουμε την ευκαιρία στον κόσμο εκεί έξω να ζήσει με αξιοπρέπεια. Πιστεύουμε στην ανάγκη να αλλάξετε γραμμή πλεύσης.

Ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Γιαννούλης και αμέσως μετά ο συνάδελφος κ. Λοβέρδος. Μετά έχει ζητήσει τον λόγο ο κ. Καζαμίας.

Ορίστε, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, εάν καλούσε κάποιος τους πολίτες που μας παρακολουθούν να συμπυκνώσουν τη μεγαλύτερη παθογένεια, το πιο σημαντικό ζήτημα που αντιμετωπίζουμε ένθεν κακείθεν σ’ αυτή την Αίθουσα θα ήταν ο όρος, η έννοια, η λέξη «εμπιστοσύνη».

Όσο ισχυρό κι αν είναι το εκλογικό αποτέλεσμα για τον κύριο Μητσοτάκη, δεν αίρεται η συνεχής επικαιροποίησή του από τα γεγονότα της καθημερινής ζωής, της πραγματικότητας. Θα συνυπογράψω πολλά απ’ όσα έχουν πει συνάδελφοι και από άλλες πτέρυγες για την κοινοβουλευτική διαδικασία, αλλά έχω κουραστεί, έχουμε κουραστεί να ακούμε μονότονα τις πολλές φορές υποκριτικές δηλώσεις συμπαράστασης σε ευπαθείς ομάδες ή σε πληττόμενες ομάδες, όπως δυστυχώς είναι αυτές τις μέρες οι κάτοικοι της Θεσσαλίας. Έχουμε κουραστεί να ακούμε θερμές δηλώσεις συμπαράστασης. Κοιτάξτε τι γίνεται όταν η αλήθεια, η πραγματικότητα και καμμιά φορά και η λήθη οδηγούν στη διάψευση και των πιο μεγαλόσχημων και μεγαλόφωνων επικοινωνιακών τεχνασμάτων.

Κυρίες και κύριοι συνάδελφοι, στις 27 Σεπτεμβρίου, σήμερα, συμπληρώνονται δύο χρόνια από τον φονικό σεισμό στο Αρκαλοχώρι της Κρήτης. Εκεί, λοιπόν, η Κυβέρνηση της Νέας Δημοκρατίας, η απερχόμενη Κυβέρνηση, η «καμένη γη» που παρέλαβε ο κ. Μητσοτάκης από τον εαυτό του, είχε υποσχεθεί ακριβώς, με λίγες αποκλίσεις, με μικρές αποκλίσεις, αυτά που υπόσχεται και τώρα στους πλημμυροπαθείς της Θεσσαλίας που ευχόμαστε πραγματικά, όχι πολιτικάντικα, να μην έρθουν και πάλι αντιμέτωποι με έντονα καιρικά φαινόμενα και επιδεινωθεί η κατάσταση. Ο κ. Μητσοτάκης είχε υποσχεθεί ακριβώς τα ίδια.

Πάμε τώρα στην πραγματικότητα και όχι στην επικοινωνιακή προσέγγιση του «τάξε, δώσε, υποσχέσου, θα το ξεχάσουν σύντομα και όταν προκύψει το πρόβλημα, ε, κάτι θα βρούμε ως διέξοδο διαφυγής».

Μήνυμα που ήρθε μόλις σήμερα από τον Σύλλογο Σεισμόπληκτων του Δήμου Μινώα «Η Ελπίδα». Έτσι λέγεται ο σύλλογος. Μέχρι στιγμής δεκαοκτώ κατασχέσεις ακινήτων σεισμοπλήκτων, οι οποίοι δεν έλαβαν την κρατική αρωγή που υπόσχεστε και τώρα στους πλημμυροπαθείς. Δεν κατάφεραν να ολοκληρώσουν την ανακατασκευή των σπιτιών τους, τα οποία ήταν ήδη υποθηκευμένα και οι τράπεζες, το αγαπημένο σας «δεκανίκι» σε πολλές παραπολιτικές ή μικροπολιτικές πρακτικές, δεν εφαρμόζουν τον νόμο που εσείς ψηφίσατε το 2022 για τη χρηματοδότηση του 20% της ανακατασκευής, κάτι που προβλέπεται ρητά σε νόμο.

Γιατί παραβιάζουν αυτόν τον νόμο; Γιατί μπορούν. Γιατί τους αφήνετε. Γιατί έτσι θέλουν. Γιατί δεν κινδυνεύουν από κανέναν, πολύ περισσότερο από τα «μπινελίκια» του κ. Σταϊκούρα. Τη νέα μέθοδο διαλεκτικής και πολιτικής προσέγγισης. Αυτό είχε μείνει από τη διαπραγμάτευση του τότε Υπουργού Οικονομικών με τις τράπεζες. Νέα κατάσχεση 1-9-2023, 11-9-2013 ακόμα μια κατάσχεση. Μέχρι το τέλος της εβδομάδας αναμένουν και άλλες επιδόσεις κατασχετηρίων εγγράφων οι σεισμόπληκτοι στο Αρκαλοχώρι.

Εύχομαι και ελπίζω -και θα αγωνιστούμε όλοι για αυτό- να μην περάσουν άλλα τρία χρόνια, για να ξαναλέμε το ίδιο, για τους πλημμυροπαθείς της Θεσσαλίας. Γιατί ελπίζω ότι τότε ο λαός θα έχει οδηγήσει τον κ. Μητσοτάκη σε εκλογές και θα έχει υπάρξει η αναμενόμενη -απελπιστικά αναμενόμενη- αλλαγή διακυβέρνησης από τον ΣΥΡΙΖΑ - Προοδευτική Συμμαχία, που κάνει βήματα μπροστά και ενοχλεί πολλούς! Ενοχλεί όλους αυτούς που νομίζουν ότι η παντοκρατορία Μητσοτάκη δεν έχει χρονική λήξη, δεν έχει ημερομηνία λήξης.

Ημερομηνία λήξης, όμως, κυρίες και κύριοι συνάδελφοι, κυρία Υπουργέ, έχει και η υπομονή των πολιτών σε σχέση με τα ζητήματα της ακρίβειας και της αισχροκέρδειας. Από τον Ιούλιο του 2019, μια ήδη παγιωμένη πρακτική που θεραπευόταν, όμως, της κακής νομοθέτησης, την έχετε τερματίσει σε μανιέρα, εργαλείο, καθημερινότητα, νόμο. Δεν υπάρχει περίπτωση να φέρετε σε επιτροπές ή στην Ολομέλεια ήσσονος ή μέτριας δυναμικής και έντασης νομοθετικά ζητήματα και να μη «χώσετε» μέσα -ζητώ συγγνώμη για τον όρο, αλλά έχει και πολιτικό περιεχόμενο το να «χώσετε» μέσα- νόμο με τη μορφή τροπολογίας.

Είναι αυτή η μέθοδος που εκθέτει το Κοινοβούλιο και τις παραδόσεις του και τους Κανονισμούς του, εκθέτει τον δημοκρατικό τρόπο λειτουργίας του Κοινοβουλίου, αλλά εκθέτει και εσάς τους ίδιους, γιατί είστε πρωταθλητές σε μία νέα λαθροχειρία, προϊόν των τελευταίων ετών, να αλλάζετε με συχνότητα που αλλάζει ο κ. Μητσοτάκης απόψεις, τους ίδιους τους νόμους σας. Ένα ρεκόρ που καταγράφεται για πρώτη φορά ή με τέτοια ένταση, σίγουρα χωρίς προηγούμενο.

Τι ήταν αυτό, κυρία Μάνη Παπαδημητρίου, που σας ανάγκασε να ξενυχτήσετε -και σας λυπάμαι ανθρώπινα, δηλαδή, την αλληλεγγύη μας, την κατανόησή μας- γιατί η νύχτα, όπως και να το κάνουμε, και ως προϊόν κόπωσης, δεν παράγει και τα καλύτερα αποτελέσματα. Αυτές οι δυόμισι σελίδες γιατί έπρεπε να κατατεθούν χθες τα μεσάνυχτα; Τι ήταν αυτό που σας εμπόδιζε, εφόσον λέτε ότι υπήρχε και δημοσιότητα και το ξέρανε και τα κανάλια; Είναι μία νέα μορφή πολιτικής δράσης και κοινοβουλευτικού ελέγχου και πρακτικής. Το είπαν τα κανάλια, έπεται η Βουλή. Αν αυτό σας ικανοποιεί, είναι δικό σας θέμα. Αλλά γιατί αυτή η τροπολογία, πριν μπούμε στην ουσία της, έπρεπε να ακολουθήσει αυτή τη διαδικασία; Δεν προλαβαίνατε; Δεν ξέρατε; Δεν είχαν βγει οι δημοσκοπήσεις; Είδατε ότι χωλαίνει κάπου η επικοινωνιακή υπεροχή της Κυβέρνησής σας, γιατί ουσιαστικός λόγος δεν υπάρχει.

**ΚΩΝΣΤΑΝΤΙΝΟΣ ΤΣΙΑΡΑΣ:** Ε, εντάξει, τώρα!

**ΧΡΗΣΤΟΣ ΓΙΑΝΝΟΥΛΗΣ:** Ξέρετε, κύριε Τσιάρα, ειλικρινά επειδή σας σέβομαι απεριόριστα, μου έρχεται και εμένα πολλές φορές να βάλω τα γέλια απ’ αυτά που βλέπω, ακούω, παρατηρώ, αλλά δυστυχώς, είναι πιο ισχυρό το συναίσθημα της πίκρας, της οργής και της οδύνης, γιατί αναφερόμαστε σε πολίτες που δοκιμάζονται με δεδομένα που ίσως όσοι βρισκόμαστε εδώ, δεν μπορούμε να τα προσεγγίσουμε. Ξέρετε, κύριε Τσιάρα, όταν πηγαίνεις με 50 ευρώ στο σουπερμάρκετ και έχεις δει ότι καλύπτεις τις ανάγκες μόλις λίγων ημερών, δε σε πιάνει γέλιο.

Αυτή η τροπολογία, λοιπόν, τι κάνει; Για να είμαστε ακριβείς, στην ουσία θεραπεύει την ειλημμένη πολιτική σας απόφαση, την οποία την βλέπουμε να εκδηλώνεται εδώ και δυόμισι-τρία χρόνια, να μη θιγούν τα εισοδήματα αυτών που η συγκεκριμένη κατάσταση τους ευνοεί. Υπάρχουν γενικόλογες προσεγγίσεις, θα τολμούσα να πω και μια γραφειοκρατική αγκύλωση, ένα ιδιόρρυθμο πάρε-δώσε ενημέρωσης αντι-ενημέρωσης, ελέγχων παραπομπών, αναγωγών σε επιτροπές, σε όργανα, όργανα που λειτουργούν ή δεν λειτουργούν, που είναι κάτω από την επήρεια ή την άμεση ηγεμονία της πολιτικής ηγεσίας του Υπουργείου, για να καταλήξουμε πού; Μη μου τους κύκλους τάραττε! Για να καταλήξουμε στο ότι εάν ο ντετέκτιβ καταναλωτής καταφέρει μέσα από αυτόν τον δαίδαλο, που εσείς θεωρείτε νομοθετική παρέμβαση, να βρει κάτι που τον συμφέρει να το κάνει, αλλά στις κραυγαλέες περιπτώσεις αδικαιολόγητων αυξήσεων ανοχής στην αισχροκέρδεια, εκεί εσείς απλά παρατηρείτε και αν συμβεί στατιστικό λάθος και εντοπιστεί κάποιος, ακολουθούν τα πρόστιμα.

Ναι, βεβαίως, είναι μια πράξη διοικητικού ελέγχου. Τα πρόστιμα είναι μια πράξη που εμπεριέχεται μέσα στους κανόνες λειτουργίας μιας αγοράς, αλλά θέλω να σας ρωτήσω κάτι πολύ απλά ανθρώπινα και γήινα. Είναι σαν την περίπτωση του προστίμου που διαφήμιζε ο πρώην Υπουργός Αναπτύξεως των εξακοσίων χιλιάδων, ως τη μεγάλη νίκη για την ακρίβεια. Ποτέ δεν μας απάντησε, το πρόστιμο των εξακοσίων χιλιάδων πριν δύο χρόνια, πόσα εκατομμύρια κέρδη απέφερε στον παραβάτη μέχρι να επιβληθεί; Και ποια είναι η σχέση οδύνης της επιχείρησης που δέχτηκε το πρόστιμο, σε σχέση με τον χώρο και τον χρόνο και το εύρος των τιμών για τα χρήματα που κέρδισε; Σιωπή εκεί.

Εάν πάντως πραγματικά μία τροπολογία στην εναρμόνιση μιας ευρωπαϊκής συνθήκης, είναι η πολιτική σας για την ακρίβεια και την αισχροκέρδεια, βαδίζετε ολοταχώς όχι μόνο στο να απομειώνεται η εμπιστοσύνη των πολιτών στην Κυβέρνηση Μητσοτάκη, αλλά ωθείτε τα πράγματα σε πολύ πιο έντονες πολιτικές διεργασίες, όπου πλέον το μόνο που θα έχετε να αντιτείνετε, θα είναι ο αυταρχισμός. Και τι εννοώ; Επανέρχομαι στο ζήτημα των ευπαθών ομάδων και των πλημμυροπαθών.

Θέλω να κλείσω, για να μην καταχραστώ τον χρόνο σας, ότι δεν υπάρχει προηγούμενο πολιτικής αναισθησίας. Οι άνθρωποι που διαδηλώνουν, που ζητούν τη βοήθεια της πολιτείας -όχι της Κυβέρνησης, της πολιτείας, είναι υποχρέωσή σας- εισπράττουν χημικά, δακρυγόνα και ΜΑΤ. Τρεις φορές στη Λάρισα, τρεις φορές στη Λάρισα.

**ΚΩΝΣΤΑΝΤΙΝΟΣ ΤΣΙΑΡΑΣ:** Ξέρετε πόσες φορές τα έχετε κάνει αυτά;

**ΧΡΗΣΤΟΣ ΓΙΑΝΝΟΥΛΗΣ:** Ναι, κύριε Τσιάρα, δεν ξέρω τι συμβαίνει στα Τρίκαλα ή την Καρδίτσα, αλλά το μόνο που έχουν να απαντήσουν οι παρά τον κ. Αγοραστό -πατριάρχη της αυτοδιοίκησης επί δώδεκα χρόνια και εκ νέου υποψήφιο με χρίσμα από το κόμμα σας- είναι ξύλο και χημικά.

Αυτή είναι η δημοκρατία; Αυτή είναι η Νέα Δημοκρατία, αλλά αυτή είναι η δημοκρατία που πρεσβεύετε; Εκεί θα καταντήσουμε; Όποιος διαμαρτύρεται, γιατί βρίσκεται σε απόγνωση, το μόνο που τον περιμένει από ένα κράτος δικαίου και κανόνων είναι τα ΜΑΤ;

**ΚΩΝΣΤΑΝΤΙΝΟΣ ΤΣΙΑΡΑΣ:** Τα κάνατε σε διαδήλωση συνταξιούχων, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Ελάτε τώρα, κύριε Τσιάρα.

**ΚΩΝΣΤΑΝΤΙΝΟΣ ΤΣΙΑΡΑΣ:** Μην τα ξεχνάτε αυτά.

**ΧΡΗΣΤΟΣ ΓΙΑΝΝΟΥΛΗΣ:** Παλιά ξινά σταφύλια. Ελάτε στο 2023.

**ΚΩΝΣΤΑΝΤΙΝΟΣ ΤΣΙΑΡΑΣ:** Α, περσινά, ξινά σταφύλια;

**ΧΡΗΣΤΟΣ ΓΙΑΝΝΟΥΛΗΣ:** Κυβερνάτε κοντά πέντε χρόνια και η απάντηση είναι για τους συνταξιούχους; Δεν ντρέπεστε; Αναλάβετε μια ευθύνη!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε. Κύριε Γιαννούλη, θα πάρετε και τη δευτερολογία σας;

**ΧΡΗΣΤΟΣ ΓΙΑΝΝΟΥΛΗΣ:** Δεν μπορεί να ισχυρίζεστε ότι ο κ. Μητσοτάκης των τελευταίων μηνών είναι άλλος Πρωθυπουργός από αυτόν που ήταν τα προηγούμενα τέσσερα χρόνια. Θέλει και λίγη σοβαρότητα.

**ΚΩΝΣΤΑΝΤΙΝΟΣ ΤΣΙΑΡΑΣ:** Επιβεβαιώθηκε λίγους μήνες νωρίτερα από τον ελληνικό λαό, κύριε Γιαννούλη. Επιβεβαιώθηκε.

**ΧΡΗΣΤΟΣ ΓΙΑΝΝΟΥΛΗΣ:** Πολύ ωραία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Τσιάρα, σας παρακαλώ.

Κύριε Γιαννούλη, θα πάρετε και τη δευτερολογία σας;

**ΧΡΗΣΤΟΣ ΓΙΑΝΝΟΥΛΗΣ:** Αυτόντον λαό που σας ψήφισε τον ξυλοφορτώνετε. Αυτόντον λαό που σας ψήφισε τον κοροϊδεύετε. Αυτόντον λαό που σας ψήφισε τον εμπαίζετε.

**ΚΩΝΣΤΑΝΤΙΝΟΣ ΤΣΙΑΡΑΣ:** Αυτό θα κριθεί.

**ΧΡΗΣΤΟΣ ΓΙΑΝΝΟΥΛΗΣ:** Θέλετε να κριθεί; Ιδού η Ρόδος, ιδού και το πήδημα.

**ΚΩΝΣΤΑΝΤΙΝΟΣ ΤΣΙΑΡΑΣ:** Στον χρόνο που πρέπει. Θέλετε και το 18% να κερδίσετε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γιαννούλη, θα πάρετε και τη δευτερολογία σας;

**ΧΡΗΣΤΟΣ ΓΙΑΝΝΟΥΛΗΣ:** Όχι, κύριε Πρόεδρε. Θα κλείσω αμέσως.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αν δεν την πήρατε, θα πρέπει να κλείσετε. Αν συνεχίσετε, θα την πάρετε.

**ΧΡΗΣΤΟΣ ΓΙΑΝΝΟΥΛΗΣ:** Θα κλείσω αμέσως, καλώντας να ξανασκεφτεί η Κυβέρνηση ότι ο χρόνος που τελειώνει είναι ο χρόνος της εξαπάτησης και της επιτηδευμένη κοροϊδίας των πολιτών με εμμονή, άλλη πραγματικότητα, άλλη επικοινωνία, άλλη σφαίρα και ο χώρος που κινείται ο κ. Μητσοτάκης.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καλύψατε την τριτολογία, σας έχει μείνει η δευτερολογία.

**ΧΡΗΣΤΟΣ ΓΙΑΝΝΟΥΛΗΣ:** Υπερέβητον χρόνο λιγότερο από ό,τι οι προηγούμενοι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, ο κ. Κατρίνης μίλησε δεκατέσσερα λεπτά. Είναι γραμμένα όλα.

Πάμε τώρα στον κ. Λοβέρδο. Αμέσως μετά τον λόγο θα πάρει ο κ. Καζαμίας, αμέσως μετά ο κ. Κόνσολας και μετά ο κ. Καραθανασόπουλος.

**ΙΩΑΝΝΗΣ – ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κατ’ αρχάς θα μου επιτρέψετε να συγχαρώ από τα βάθη της καρδιάς μου τον ΣΥΡΙΖΑ για την εκλογή του νέου Προέδρου του. Είναι μια πολύ σημαντική ενδοκομματική αλλά και κοινοβουλευτική διαδικασία που χρειάζεται και πάντα πρέπει να τιμούμε τα κόμματα που μπαίνουν σε αυτή τη διαδικασία.

Θέλω επίσης να συγχαρώ από τα βάθη της καρδιάς μου και τον νέο Πρόεδρο του ΣΥΡΙΖΑ, τον κ. Στέφανο Κασσελάκη. Εγώ δεν είμαι οπαδός των συνωμοσιολογικών θεωριών. Δεν είναι υποκινούμενος από κάποιους σκοτεινούς κύκλους. Αντιθέτως, είναι ένας άνθρωπος ο οποίος ήρθε, είδε την κατάσταση και με εξυπνάδα, με επικοινωνιακό χάρισμα και με τσαμπουκά -που του το αναγνωρίζω- μπήκε μέσα και πήρε παλικαρίσια την εκλογή του ως Προέδρος του ΣΥΡΙΖΑ και Αρχηγός της Αξιωματικής Αντιπολίτευσης. Αυτά πρέπει να τα αναγνωρίσουμε.

Εμείς ως Νέα Δημοκρατία σας διαβεβαιώ ότι θα τον αντιμετωπίσουμε τον κ. Κασσελάκη και τον ΣΥΡΙΖΑ με τον σεβασμό που του αρμόζει, όπως σε όλα τα κόμματα της Αντιπολίτευσης με την υπευθυνότητα που αρμόζει, με επιχειρήματα καθαρά, πολιτικά και ιδεολογικά και όχι με επικοινωνιακά όπλα ή life style. Αυτά δεν ταιριάζουν στο δικό μας κοινοβουλευτικό ήθος. Το μόνο που μας ταιριάζει είναι να έχουμε μια δοκιμή προς όφελος της πατρίδας και της κοινωνίας πολιτική αντιπαράθεση.

Επίσης, θέλω να πω ότι χαίρομαι πάρα πολύ διότι με την εκλογή του κ. Κασσελάκη ως Αρχηγού της Αξιωματικής Αντιπολίτευσης θα πρέπει να καλωσορίσω εγώ προσωπικά τον ΣΥΡΙΖΑ και στον χώρο που πλέον θα ανοίγεται, εκ των πραγμάτων, του ρεαλισμού και της λογικής. Διότι πλέον δεν θα ακούσω από τον ΣΥΡΙΖΑ επιθέσεις κατά των μη κρατικών πανεπιστημίων, δεν θα ακούσω αρθρογράφους που πρόσκεινται στον ΣΥΡΙΖΑ, όπως ο αγαπητός κ. Καρτερός, να καταριέται και να καθυβρίζει το Χάρβαρντ και τους αποφοίτους του που ήρθαν στην Ελλάδα για να κυβερνήσουν από το Χάρβαρντ. Δεν θα ξανακούσω επιθέσεις κατά του κακού καπιταλισμού και της αριστείας, ούτε ειρωνείες για τους άριστους.

Αυτά είναι όλα πολύ θετικά, όπως πολύ θετικό είναι και το γεγονός ότι πλέον και ο ΣΥΡΙΖΑ θα αναγνωρίζει το όνειρο που έχουμε σ’ αυτή την κοινωνία και που η Νέα Δημοκρατία προσπαθεί να το φέρει, να το κάνει πραγματικότητα στην Ελλάδα, δηλαδή το όνειρο όπου ένας απλός άνθρωπος -ο οποίος δεν έχει την οικονομική δυνατότητα, αλλά έχει το ταλέντο, την αριστεία και την ικανότητα- μπορεί να σπουδάσει σε σπουδαία σχολεία με υποτροφία, μπορεί να πάει σε σπουδαία πανεπιστήμια με υποτροφία, μπορεί να βγει και να δουλέψει σε μεγάλες εταιρείες του εξωτερικού, όπως η «GOLDMAN SACHS» ή η «MORGAN STANLEY», μπορεί να πετύχει επαγγελματικά και επιχειρηματικά. Και επιχειρηματικά δεν είναι κακό πράγμα, αντίθετα οι καλύτεροι πρέπει να επιβραβεύονται στην οικονομία και στην κοινωνία. Αυτά είναι όλα πάρα πολύ θετικά και χαίρομαι που επιτέλους θα το αναγνωρίζει και ο ΣΥΡΙΖΑ.

Επίσης χαίρομαι διότι δεν θα ξανακούσω εδώ μέσα στην Αίθουσα της Βουλής να μας λένε, ότι η Νέα Δημοκρατία κερδίζει γιατί παραπλανά τον ελληνικό λαό από τα «πέτσινα» μέσα μαζικής ενημέρωσης. Είναι τα ίδια ΜΜΕ τα οποία αποθέωσαν τον κ. Κασσελάκη. Γι’ αυτό υποθέτω ότι δεν θα ακούσω ξανά τη φράση αυτή στην Αίθουσα της Βουλής. Όλα αυτά είναι πάρα πολύ θετικά και καλωσορίζω τον ΣΥΡΙΖΑ στον χώρο της λογικής και του ρεαλισμού που είναι απαιτούμενος για να λειτουργεί σωστά και το κράτος και η Κυβέρνηση και το Κοινοβούλιο.

Μια πρώτη ευκαιρία θα μας δοθεί τώρα με το θέμα που συζητάμε σήμερα, το βασικό θέμα του νομοσχεδίου σήμερα εκ των πραγμάτων –αντικειμενικά- είναι το θέμα της ακρίβειας. Είναι το μεγαλύτερο πρόβλημα που αντιμετωπίζει σήμερα η ελληνική κοινωνία, κακά τα ψέματα. Δεν υπάρχει άνθρωπος που να μη γκρινιάζει για την ακρίβεια στα τρόφιμα και στα καύσιμα. Και η γυναίκα μου όταν πηγαίνει στο σουπερμάρκετ γκρινιάζει όταν έρχεται. Όλοι μας, το καταλαβαίνουμε. Δεν είμαστε τυφλοί να μην το βλέπουμε. Είναι ένα τεράστιο πρόβλημα που ομολογώ ότι κάνει και κακό στην Κυβέρνηση. Φυσικό είναι να κάνει κακό στην Κυβέρνηση. Ό,τι δεν είναι ευχάριστο, το αποδίδουμε στην Κυβέρνηση. Όμως είναι και μια ευκαιρία να κάνουμε μια ουσιαστική συζήτηση για το θέμα της ακρίβειας. Φταίει η Κυβέρνηση για την ακρίβεια; Γιατί αν φταίει, προτείνετε μέτρα και εμείς είμαστε ανοικτοί να τα συζητήσουμε -αν είναι ρεαλιστικά- και να δούμε αν όντως μπορούμε να αλλάξουμε κάτι πραγματικά για να αντιμετωπίσουμε την ακρίβεια.

Η ακρίβεια, αγαπητές κυρίες και κύριοι Βουλευτές, είναι αποτέλεσμα τριών πραγμάτων: Πρώτον, της πανδημίας η οποία έφερε μεγάλη κυκλοφορία χρήματος -πληθωριστικού χρήματος-, κακά τα ψέματα. Στοιχειώδη οικονομικά να ξέρει κάποιος, όταν ένα τρισεκατομμύριο δολάρια τύπωσαν οι Ηνωμένες Πολιτείες είναι αδύνατο αυτό το χρήμα να μην προκαλέσει αυξητικές τάσεις στις τιμές όταν θα τελείωνε η πανδημία. Στην Ελλάδα η Κυβέρνηση του Κυριάκου Μητσοτάκη χρειάστηκε να δώσει πάνω από 43 δισεκατομμύρια ευρώ για να στηρίξει την οικονομία, την κοινωνία και τις επιχειρήσεις. Πώς θα γινόταν διαφορετικά; Αλλά αυτό έχει επιπτώσεις στις τιμές, όπως επιπτώσεις στις τιμές έχει η διατάραξη της εφοδιαστικής και παραγωγικής αλυσίδας που έγινε κατά τη διάρκεια της πανδημίας και μετά με τον πόλεμο στην Ουκρανία.

Υπάρχει, βέβαια, και ο πληθωρισμός της απληστίας, όπως τον έχουν αποκαλέσει οι ξένοι, όχι μόνο εμείς και ο Διοικητής της Τράπεζας της Ελλάδος, ο κ. Στουρνάρας και η κ. Λαγκάρντ. Υπάρχει και αυτός, αναμφίβολα υπάρχει. Μπορούμε να παρέμβουμε σε αυτόν και να τον περιορίσουμε; Αυτό θέλουμε, να προσπαθήσουμε να περιορίσουμε τον πληθωρισμό της απληστίας. Είναι εύκολο; Όχι, δεν είναι, γιατί σε μια ελεύθερη αγορά οι τιμές διαμορφώνονται ελεύθερα. Είναι πολύ δύσκολο να κάνεις παρεμβάσεις άλλες. Ας πούμε για το λάδι. Όλοι ξέρουμε -ή θα έπρεπε να ξέρουμε τουλάχιστον οι πολιτικοί- ότι φέτος θα έχει παραγωγή 25% αυτής που είχε πέρυσι και όχι στην Ελλάδα, αλλά παγκοσμίως και ότι δεν θα μπορεί να καλύψει τις ανάγκες της κατανάλωσης. Αυτό είναι γεγονός, δεν μπορεί να το αγνοήσει κανείς. Εκ των πραγμάτων όταν υπάρχει μείωση της παραγωγής τόσο μεγάλη, θα υπάρχει και αύξηση τιμών. Τι μπορεί να κάνει η Κυβέρνηση; Μπορεί να κάνει κάτι παραπάνω;

Από αυτά που έχω ακούσει από την Αντιπολίτευση -συνολικά, όχι μόνο από τον ΣΥΡΙΖΑ- είναι μείωση του ΦΠΑ. Έχει αποδώσει η μείωση του ΦΠΑ; Στην Ισπανία, που καταργήθηκε ο ΦΠΑ στα βασικά αγαθά, δεν απέδωσε. Το λάδι πωλείται πιο ακριβά από ό,τι πωλείται στην Ελλάδα, στην Ισπανία που είναι και η μεγαλύτερη ελαιοπαραγωγός χώρα στον κόσμο. Αυτά τα πράγματα πρέπει να τα δούμε και να τα δούμε με υπευθυνότητα. Υπάρχει κάποια άλλη πρόταση για τα καύσιμα; Μας είπατε να καταργήσουμε τον ειδικό φόρο κατανάλωσης. Εγώ δεν έχω αντίρρηση. Εγώ είμαι εναντίον των φόρων. Αν μπορούσαμε να τους περιορίσουμε όλους τους φόρους μακάρι. Μπορούμε να τους αντικαταστήσουμε με κάτι άλλο;

Αυτά είναι μεγάλα ερωτήματα τα οποία δεν τα συζητάμε και δεν τα συζητάμε με υπευθυνότητα, με σοβαρότητα, γιατί όλοι θέλουμε να μειωθεί η ακρίβεια, κανέναν δεν συμφέρει η ακρίβεια και πάνω απ’ όλα δεν συμφέρει την κοινωνία και τον καταναλωτή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Λοβέρδο.

Τώρα τον λόγο έχει ο κ. Καζαμίας, αμέσως μετά ο κ. Κόνσολας και ο κ. Καραθανασόπουλος.

Κύριε Τσιάρα, θα μιλήσετε αμέσως μετά τον κ. Καραθανασόπουλο.

**ΚΩΝΣΤΑΝΤΙΝΟΣ ΤΣΙΑΡΑΣ:** Εντάξει, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Ελάτε, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, ποιος θα περίμενε ότι τριάντα χρόνια μετά την εδραίωση της ενιαίας ευρωπαϊκής αγοράς της Ευρωπαϊκής Ένωσης η οποία καθιέρωσε τις τέσσερις ελευθερίες, δηλαδή την ελευθερία διακίνησης εμπορευμάτων, υπηρεσιών, κεφαλαίων και προσώπων θα βρισκόμασταν σήμερα εδώ να νομοθετούμε ακόμη για τη διευκόλυνση της διασυνοριακής κίνησης κεφαλαίου εντός της Ευρωπαϊκής Ένωσης.

Και, όμως, το νομοσχέδιο που συζητάμε που αφορά την ενσωμάτωση της οδηγίας του 2019 υπ. αριθμ. 2121 για τις διασυνοριακές συγχωνεύσεις, διασπάσεις και μετατροπές εταιρειών, κάνει ακριβώς αυτό. Θέτει τους όρους κάτω από τους οποίους μία ελληνική επιχείρηση ή μία ευρωπαϊκή αντιστοίχως μπορεί να συγχωνευτεί με μία άλλη επιχείρηση που βρίσκεται σε άλλο κράτος-μέλος της Ευρωπαϊκής Ένωσης, τους όρους μετάβασης μιας ελληνικής επιχείρησης από την Ελλάδα σε άλλα κράτη της Ευρωπαϊκής Ένωσης και τους όρους με τους οποίους πραγματοποιείται η διάσπαση μιας επιχείρησης που οδηγεί στην επιστροφή μέρους της στην Ελλάδα ή σε άλλη χώρα, μέλος της Ευρωπαϊκής Ένωσης.

Μόνο το γεγονός ότι η ευρωπαϊκή οδηγία μιλάει για διασυνοριακές συγχωνεύσεις επιβεβαιώνει το γεγονός ότι μέσα στην κατά τα άλλα ενιαία ευρωπαϊκή αγορά υπάρχουν ακόμα οικονομικά σύνορα που θέτουν περιορισμούς στην κίνηση κεφαλαίων. Αυτό φυσικά δεν μας εκπλήσσει. Όμως, πρέπει να εκπλήσσει πολλούς που από την επίσημη εδραίωση της το 1993 πιστεύουν πως στην Ευρωπαϊκή Ένωση υπάρχει όντως μια ενιαία αγορά.

Το παρόν νομοσχέδιο, βεβαίως, δεν αίρει τα εμπόδια που θέτουν τα εθνικά σύνορα στις συγχωνεύσεις ή τις μετεγκαταστάσεις εταιρειών από το ένα κράτος-μέλος στο άλλο. Αυτό είναι αδύνατο. Όσο και αν το διαδίδει εδώ και δεκαετίες η μυθολογία των οραματιστών της λεγόμενης Ενωμένης Ευρώπης. Ο λόγος είναι απλός: Όσο υπάρχουν εθνικά συστήματα εταιρικού δικαίου, τα οποία δεν είναι συμβατά μεταξύ τους, οι συγχωνεύσεις και οι μετεγκαταστάσεις εταιρειών θα πρέπει να υπόκεινται σε κάποια μεταβατική διαδικασία που προβλέπεται από την Ευρωπαϊκή Ένωση. Και όσο υπάρχουν εθνικές κοινωνίες, οι κινήσεις κεφαλαίων θα έρχονται σε σύγκρουση με τις εργασιακές και με τις κοινωνικές σχέσεις σε εθνικό επίπεδο. Η διαδικασία αυτή, ακόμη και με την παρούσα οδηγία παραμένει ιδιαιτέρως γραφειοκρατική και δεν σηματοδοτεί με κανέναν τρόπο την πλήρη κατάργηση των εμποδίων.

Τι ακριβώς προβλέπει το νομοσχέδιο; Απλουστεύει κάπως τρεις διαδικασίες: τις διασυνοριακές μετατροπές που αφορούν τη μετάβαση μιας επιχείρησης από ένα κράτος-μέλος σε κάποιο άλλο, απλουστεύει της συγχωνεύσεις διασυνοριακά, δηλαδή αν μια ελληνική επιχείρηση με μία επιχείρηση σε ένα κράτος ή σε περισσότερα κράτη-μέλη της Ευρωπαϊκής Ένωσης θέλουν να συγχωνευτούν διευκολύνει κάπως τη διαδικασία και προβλέπει τι θα πρέπει να γίνει σε περίπτωση διάσπασης μιας εταιρείας, η οποία κινείται διασυνοριακά μέσα στην Ευρωπαϊκή Ένωση. Αυτό κάνει.

Προτού υπεισέλθω στην καρδιά της διαφωνίας μας με το προτεινόμενο νομοσχέδιο, θα ήθελα να προβώ σε ορισμένες παρατηρήσεις για τον τρόπο με τον οποίο η Κυβέρνηση νομοθετεί γενικώς και ειδικώς σε σχέση με αυτό το νομοσχέδιο.

Οι παρατηρήσεις αυτές δεν αναφέρονται μόνο στο τώρα, αλλά δεν θα τις κάναμε αν δεν αφορούσαν αδυναμίες τις οποίες εμείς στην Πλεύση Ελευθερίας έχουμε παρατηρήσει και σχολιάσει σε αρκετές άλλες περιπτώσεις κατά το προηγούμενο δίμηνο. Εννοείται ότι οι διαδικαστικές αυτές ενστάσεις συμβάλλουν ακόμη περισσότερο στο να καταψηφίσουμε αυτό το νομοσχέδιο, αλλά δεν είναι αυτός ο κύριος λόγος για τον οποίο καταλήξαμε σε αυτή την απόφαση.

Το πρώτο διαδικαστικό θέμα αφορά το γεγονός ότι η ενσωμάτωση αυτής της ευρωπαϊκής οδηγίας έρχεται πάλι τέσσερα χρόνια μετά την ψήφισή της από το Ευρωπαϊκό Συμβούλιο και το Ευρωπαϊκό Κοινοβούλιο. Σύμφωνα με το άρθρο 3 της ευρωπαϊκής οδηγίας, διαβάζω, «τα κράτη-μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία έως τις 31 Ιανουαρίου 2023».

Σήμερα βρισκόμαστε οκτώ μήνες μετά. Γιατί, κύριε Υπουργέ; Δεν νιώθετε ότι οφείλεται στη Βουλή κάποιες εξηγήσεις γι’ αυτό; Όχι να πείτε υπήρξε καθυστέρηση, διότι αυτό είναι προφανές. Σας ρωτούμε να μας εξηγήσετε γιατί είστε και πάλι εκτός προθεσμίας, όπως συνέβη πάλι την περασμένη εβδομάδα με το εργασιακό νομοσχέδιο. Εκτός από τη Βουλή όμως οφείλετε εξήγηση και σε όσους θέλετε να εμφανίζεστε ως συνεπείς και αφοσιωμένοι ευρωπαϊστές. Αν είστε τόσο συνεπείς και αφοσιωμένοι όσο θέλετε να δείχνετε στην Ευρωπαϊκή Ένωση τότε γιατί αποτυγχάνετε συστηματικά στις πλέον στοιχειώδεις υποχρεώσεις της Κυβέρνησης απέναντι στην ένωση αυτή, που είναι να ενσωματώνει τις ενωσιακές οδηγίες εντός της προθεσμίας τους; Και γιατί όταν υπερβαίνετε τις προθεσμίες δεν νιώθετε καμμία ανάγκη να το αιτιολογήσετε;

Δεύτερο διαδικαστικό θέμα: Το άρθρο 2 της ευρωπαϊκής οδηγίας το πρωτότυπο προβλέπει κυρώσεις. Τα κράτη-μέλη λέει καθορίζουν τους κανόνες περί μέτρων και κυρώσεων σε περίπτωση παραβιάσεων των εθνικών διατάξεων που θεσπίζονται δυνάμει της παρούσας οδηγίας και λαμβάνουν τα αναγκαία μέτρα κ.λπ.. Το νομοσχέδιο, όπως ενσωματώθηκε από το κείμενο που μας παρουσιάζετε, δεν περιέχει σχετικό άρθρο για τις κυρώσεις. Ένδειξη προχειρότητας κατά τη γνώμη μας.

Τρίτο παράδειγμα: Σύμφωνα με την αιτιολογική έκθεση του νομοσχεδίου μαθαίνουμε ότι ελήφθησαν περιπτώσεις και καλές πρακτικές άλλων χωρών της Ευρωπαϊκής Ένωσης ως προς το θέμα αυτό, το θέμα των συγχωνεύσεων, το θέμα των διασπάσεων, το θέμα των μετατροπών. Ποιες ήταν αυτές οι χώρες; Ιδίως, λέει, της Γερμανίας. Αυτή είναι η συγκριτική ανάλυση που κάνατε προτού φέρετε το νομοσχέδιο; Μήπως και αυτό δεν είναι ένδειξη προχειρότητας; Για να μην αναφερθούμε στο κατά πόσο είναι πραγματικά χρήσιμο το να συγκρίνει κανείς την ελληνική οικονομία με τη γερμανική. Κατά τη γνώμη μας δεν είναι ιδιαίτερα, γιατί άλλες είναι οι συνθήκες αυτής της οικονομίας και άλλες της ελληνικής. Καλό θα ήταν να διευρύνετε λίγο το φάσμα των συγκρίσεων και να δείτε πρακτικές από χώρες που μοιάζουν πιο πολύ με τη δική μας.

Ας περάσουμε τώρα στην καρδιά του νομοσχεδίου. Το νομοσχέδιο στην ουσία επιδιώκει δύο στόχους: τη διευκόλυνση της ελεύθερης διακίνησης κεφαλαίων μέσα στην Ευρωπαϊκή Ένωση και την ενθάρρυνση και πιθανόν την οριακή ενίσχυση της επιχειρηματικότητας. Την ίδια στιγμή, όμως, το νομοσχέδιο αυτό ενισχύει την ελεύθερη διακίνηση του κεφαλαίου στην Ευρωπαϊκή Ένωση, χωρίς να παρέχει τις αντίστοιχες εγγυήσεις στους εργαζόμενους. Υπάρχει μία ξεκάθαρη διαδικασία η οποία αφορά τους εργαζόμενους και προβλέπεται στο νομοσχέδιο και στην περίπτωση των συγχωνεύσεων και στην περίπτωση των διασπάσεων και στην περίπτωση των μετατροπών. Και αυτή η διαδικασία λέει ότι όταν γίνεται, παραδείγματος χάριν, μια μετατροπή επιχείρησης, έναν τουλάχιστον μήνα πριν από την ημερομηνία συνεδρίασης της γενικής συνέλευσης της επιχείρησης για τη λήψη απόφασης, με ανακοίνωση ενημερώνονται οι μέτοχοι, οι εταίροι, οι πιστωτές και εκπρόσωποι των εργαζομένων ότι μπορούν να υποβάλουν στην εταιρεία το αργότερο πέντε εργάσιμες μέρες πριν από την ημερομηνία της γενικής συνέλευσης παρατηρήσεις. Δηλαδή έναν μήνα πριν παρθεί αυτή η απόφαση η οποία έχει καταλυτική σημασία για τη ζωή των εργαζομένων, θα το αναφέρουν οι εργαζόμενοι και έχουν είκοσι πέντε μέρες να εκφράσουν τις απόψεις τους. Ο ρόλος τους είναι καθαρά συμβουλευτικός, ενώ οι διαδικασίες αυτές μπορούν να φτάσουν μέχρι και την περίπτωση δημιουργίας ανεργίας για δεκάδες εκατοντάδες εργαζόμενους σε μια επιχείρηση.

Ας πάρουμε, λόγου χάριν, την περίπτωση της μετατροπής μιας επιχείρησης από την Ελλάδα σε άλλο κράτος-μέλος της Ευρωπαϊκής Ένωσης, τη Βουλγαρία επειδή υπάρχουν πιο φθηνά εργατικά χέρια. Έναν μήνα πριν έρχεται το διοικητικό συμβούλιο της επιχείρησης και το ανακοινώνει αυτό στους εργαζόμενους. Οι εργαζόμενοι τι προστασία έχουν απέναντι σε μια τέτοια διαδικασία; Το νομοσχέδιο δεν προβλέπει καμμία προστασία. Απεναντίας θα πρέπει να ενημερωθούν έναν μήνα πριν και από κει και πέρα αφήνονται στο έλεος των διαδικασιών αυτών, οι όποιες διαδικασίες έχουν σκοπό να ενθαρρύνουν και να ενισχύσουν οριακά, λέμε εμείς, την επιχειρηματικότητα και την ελεύθερη διακίνηση κεφαλαίου, αλλά δεν αντιλαμβάνονται καθόλου το γεγονός ότι η διακίνηση κεφαλαίου έχει επιπτώσεις κοινωνικές και επιπτώσεις πάνω στις εργασιακές σχέσεις, οι οποίες είναι ζωτικής σημασίας.

Κι εδώ τίθεται ένα ευρύτερο θέμα, το οποίο αφορά και τις τέσσερις ελευθερίες και κριτική που έχει γίνει και απέναντι στην ενιαία ευρωπαϊκή πράξη, στη δεκαετία του ’80 αλλά και στην ολοκλήρωση της ενιαίας ευρωπαϊκής αγοράς που έλαβε χώρα την 1η Ιανουαρίου του 1993.

Η Ευρωπαϊκή Ένωση, αλλά ακόμη περισσότερο κράτη-μέλη της Ευρωπαϊκή Ένωσης, που νομοθετούν χωρίς να παίρνουν καθόλου κριτική στάση απέναντι σε κάποια κεντρικά θέματα που έχουν αποφασιστεί στο πλαίσιο του ευρωπαϊκού δικαίου, θεωρούν ότι η ελευθερία των κεφαλαίων είναι εντελώς ξεκομμένη από τις άλλες τρεις ελευθερίες, ότι μπορεί το κεφάλαιο να κινείται ελεύθερα και να μην βλέπουμε καμμία επίπτωση ή παριστάνουν μάλλον ότι δεν βλέπουν καμμία επίπτωση στις άλλες ελευθερίες. Αυτό δεν γίνεται. Το κεφάλαιο, ειδικά το παραγωγικό, όχι το χρηματιστικό, αλλά το παραγωγικό κεφάλαιο, είναι άμεσα και άρρηκτα συνδεδεμένο με την εργασία. Συνεπώς δεν μπορεί κανείς να διευκολύνει τη μετακίνηση του κεφαλαίου αφ’ ενός και αφ’ ετέρου να διατηρεί εμπόδια ή να κάνει πως δεν καταλαβαίνει ότι υπάρχουν πολύ ισχυρότερα εμπόδια στην ελεύθερη διακίνηση των προσώπων και στην πραγματικότητα μιλάμε για την ελεύθερη διακίνηση των εργαζομένων.

Γι’ αυτούς τους λόγους, λοιπόν, θα ψηφίσουμε «όχι» στο νομοσχέδιο αυτό. Θεωρούμε ότι οι διατάξεις του διευκολύνουν τη διακίνηση του κεφαλαίου και την αύξηση της επιχειρηματικότητας οριακά, αλλά δεν παρέχουν καθόλου επαρκείς εγγυήσεις για την ασφάλεια των εργαζομένων.

Θα ήθελα τώρα στα λίγα λεπτά που μου απομένουν να περάσω και στην περιβόητη τροπολογία που μας φέρατε την τελευταία στιγμή, άλλη μια συνήθης πρακτική του τρόπου με τον οποίο η Κυβέρνηση αντιμετωπίζει τη Βουλή. Η τροπολογία ήρθε, όπως είπαν όλοι, την τελευταία στιγμή. Μάθαμε γι’ αυτήν από τα μέσα μαζικής ενημέρωσης προτού τη δούμε να κατατίθεται στη Βουλή. Συγχαρητήρια.

Από εκεί και πέρα, η ίδια η τροπολογία είναι ένα μνημείο σύγχυσης. Στην αιτιολογική της έκθεση λέει ότι τροπολογία αυτή αποσκοπεί στον καλύτερο και πληρέστερο έλεγχο της λειτουργίας της αγοράς, ένας πολύ θεμιτός και πραγματικά αγαστός στρατηγικός στόχος. Όμως, η τροπολογία θα ισχύσει μέχρι την 31η Μαΐου 2024, δηλαδή είναι για λίγους μήνες. Και αναρωτιόμαστε εμείς, μετά από αυτή την περίοδο, μετά από αυτή την προθεσμία, δεν ενδιαφέρεστε να λειτουργεί καλά η αγορά, αν αυτός είναι ο λόγος για τον οποίο τη φέρνετε; Δεν ενδιαφέρεστε, όπως λέει η αιτιολογική έκθεση, να επαυξήσετε τον ανταγωνισμό μεταξύ των επιχειρήσεων; Τελειώνουν αυτά μαζί με την προθεσμία στην οποία λήγει η τροπολογία;

Όμως, αν πάμε λίγο πιο πέρα στην αιτιολογική έκθεση βλέπουμε ακόμη πιο μεγάλο κομφούζιο. Οι ρυθμίσεις αυτές είναι έκτακτες, στο σημείο που αναφέρεται στους στόχους, και συνεπώς δεν έχουν μακροπρόθεσμο χαρακτήρα. Σκεφτείτε πως νομοθετείτε για να έχετε καλύτερο και πληρέστερο έλεγχο στη λειτουργία της αγοράς μόνο με έκτακτο τρόπο. Αποδεικνύετε με άλλα λόγια ότι δεν σας ενδιαφέρει να λειτουργεί ανταγωνιστικά η αγορά. Δεν σας ενδιαφέρει να λειτουργεί καλύτερα η αγορά σε μεσοπρόθεσμο και μακροπρόθεσμο ορίζοντα, μόνο βραχυπρόθεσμα, γιατί μας σηκώνετε τα φρύδια, αλλά στην πραγματικότητα σας ενδιαφέρει γιατί έχετε ένα θέμα πληθωρισμού στα τρόφιμα τώρα. Μόλις το αντιμετωπίσετε, θα γυρίσετε στο να κάνετε τα στραβά μάτια στις πρακτικές των καρτέλ που ξέρετε ότι υπάρχουν και που είναι αυτές που δημιουργούν το πρόβλημα που αντιμετωπίζετε. Θέλετε, δηλαδή, να μειώσετε βραχυχρόνια το πολιτικό κόστος και ελπίζετε μετά να το ξεχάσει ο κόσμος ή κάπως να βολευτεί με τις πρακτικές των καρτέλ.

Το πρόγραμμα -ειπώθηκε πριν από κάποιον συνάδελφο- για το σουπερμάρκετ, το οποίο ισχύει μέχρι και τον Μάιο του 2024, λέγεται: «Μόνιμη μείωση τιμών». Θα είναι μόνιμη μέχρι τον Μάιο του 2024; Ρυθμίστε το κι αυτό λίγο γιατί είναι πολύ χτυπητά αντιφατικό.

Όσον αφορά τα μέτρα που λαμβάνετε θα ήθελα να πω πως στην πραγματικότητα παρακαλάτε και δίνετε κίνητρα σε κάποιες επιχειρήσεις να αυτοσυγκρατηθούν. Δεν τους τρίζετε τα δόντια. Και για να είμαστε ειλικρινείς, με τέτοια ημίμετρα δεν μειώνεται ο πληθωρισμός και δεν καταπολεμάται η αισχροκέρδεια. Αν θέλετε να πατάξετε τον πληθωρισμό, πρέπει να τρίξετε τα δόντια στους εμπόρους και να δείξετε ότι πραγματικά δεν τους φοβάστε. Όμως, δεν τολμάτε να το κάνετε.

Πρέπει να προβείτε σε έλεγχο τιμών, κύριοι, στα βασικά προϊόντα για να προστατεύσετε τους πολίτες, τους συνταξιούχους, τους χαμηλόμισθους, τους φοιτητές, δηλαδή τα μεσαία και ασθενέστερα στρώματα της κοινωνίας που περιμένουν άλλα από εσάς και που δυστυχώς δεν μπορείτε να τους τα παρέχετε.

Ευχαριστώ.

(Χειροκροτήματα από την Πλεύση Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Καζαμία και για την τήρηση του χρόνου.

Τον λόγο έχει τώρα ο κ. Κόνσολας και αμέσως μετά ο κ. Καραθανασόπουλος.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, είμαι πολύ ικανοποιημένος που ο κ. Τσιάρας και η κ. Βολουδάκη έχουν απαντήσει, και στις επιτροπές και εδώ, στην ισοπεδωτική λογική που κυριαρχεί συνήθως στις τοποθετήσεις των συναδέλφων από την αντιπολίτευση.

Και δεν λέω ότι υπάρχει καθολικά αυτή η ισοπεδωτική αντίληψη. Όμως, ο κύριος Υπουργός ήταν ξεκάθαρος και νομίζω ότι η ηγεσία του Υπουργείου Ανάπτυξης έχει ξεκαθαρίσει γιατί συμβαίνει σήμερα να είναι όσο ποτέ άλλοτε επίκαιρο και σημαντικό αυτό το νομοσχέδιο που έρχεται σήμερα. Γιατί η ισοπεδωτική λογική που κυριάρχησε στην Αίθουσα αυτή, αλλά και στις επιτροπές, παρακάμπτει κάποια τεκμήρια.

Ξέρετε, είμαι από αυτούς που δέχονται την κριτική, αλλά και τον άλλο λόγο, τον αντιπολιτευτικό. Πρέπει να υπάρχει ευπρέπεια, που υπάρχει εδώ, ευτυχώς σε αυτό το νομοσχέδιο υπάρχει ευπρέπεια, αλλά να υπάρχει και ένα πλαίσιο επιχειρημάτων. Κι εδώ δεν υπάρχει απόλυτο πλαίσιο επιχειρημάτων διότι πολλοί από τους συναδέλφους δεν αντιλαμβάνονται αυτό που συμβαίνει με τις κοσμογονικές αλλαγές στα Βαλκάνια, στην Ευρώπη, αλλά και στον κόσμο. Και το λέω αυτό γιατί οι πληθωριστικές τάσεις που συζητάμε σήμερα, και οι περισσότεροι συνάδελφοι έχουν τοποθετηθεί γι’ αυτό, έχουν δημιουργήσει προβλήματα στην εφοδιαστική αλυσίδα και συνιστούν, η αλήθεια είναι, ένα παγκόσμιο φαινόμενο.

Ποιος διαφωνεί με αυτό; Αν διαβάσει κανείς αναλύσεις από παγκόσμια οικονομικά φόρουμ, αλλά και τεκμήρια από επιστημονικές και ακαδημαϊκές λογικές, όπως συμβαίνει να υπάρχουν στον εθνικό και στον διεθνή Τύπο σήμερα, αυτή η αναφορά είναι όσο ποτέ άλλοτε τεκμηριωμένη. Να πούμε επίσης ότι και η ενεργειακή κρίση οφείλεται σε ένα άλλο παράγοντα, τον πόλεμο στην Ουκρανία, και αγγίζει δυστυχώς όλες τις ευρωπαϊκές χώρες. Υπάρχει κάποιος που διαφωνεί με αυτό; Μάλλον όχι.

Από εκεί και πέρα, ακούω πολλούς να αναφέρονται στον πληθωρισμό στα τρόφιμα και να εγκαλούν την Κυβέρνηση. Καλώς ζητούν από την Κυβέρνηση λύσεις. Όμως, το να εγκαλούν την Κυβέρνηση για όλα όταν κάποιοι από εμάς εδώ δεν αναφέρονται και ξεχνούν ότι είμαστε κάτω από τον ευρωπαϊκό μέσο όρο και έχουμε και μια αισθητή μείωση από το 12% στο 10,7%, δεν νομίζω ότι συμπληρώνουν τον πολιτικό τους λόγο με απόλυτα τεκμήρια κι αυτό είναι ένα θέμα το οποίο πρέπει να το δούμε.

Και δεν ισχυρίζομαι βέβαια εγώ ότι μειώνονται οι τιμές, γιατί ο πληθωρισμός αποτελεί πολυπαραγοντικό και διεθνές φαινόμενο, αλλά επιβραδύνονται οι τιμές στην αύξησή τους. Αυτό είναι ένα στοιχείο το οποίο οι οικονομολόγοι το ξέρουν καλύτερα από εμάς. Και βέβαια δεν υπάρχει εφησυχασμός. Η Κυβέρνηση ενεργοποίησε και θα συνεχίσει να ενεργοποιεί κι άλλα μέτρα για όσο διάστημα χρειαστεί προκειμένου να στηρίξει την ελληνική κοινωνία. Κι αυτό έκανε ο Πρωθυπουργός από τη Διεθνή Έκθεση Θεσσαλονίκης, το έκανε ο κύριος Υπουργός, το κάνει ηγεσία του Υπουργείου Ανάπτυξης και νομίζω ότι όλα αυτά δεν πρέπει να τα προσπεράσουμε με ιδιαίτερη ευκολία όπως κάνουν κάποιοι συνάδελφοι από την Αντιπολίτευση, όπως επίσης κάποιοι συνάδελφοι προσπερνούν και τα ουσιαστικά μέτρα στήριξης που ενεργοποίησε η Κυβέρνηση για να στηρίξει τους πολίτες για να κρατήσει όρθια την ελληνική κοινωνία.

Και, δυστυχώς, δεν είναι ότι τα προσπερνούν μόνο, κάποιοι τα απαξιώνουν. Χάρηκα πολλούς από τους συναδέλφους που είπαν ότι έχουν παρθεί μέτρα και έχουν αναληφθεί πρωτοβουλίες. Χρειάζονται κι αλλά, κανείς δεν το αμφισβητεί αυτό και δεν κρύβει κανείς από εμάς της πλειοψηφίας το πρόβλημα πίσω από τις κουρτίνες, φυσικά και όχι. Το πρόβλημα όμως δυστυχώς για όσους ακολουθούν αυτή την τακτική της ισοπεδωτικής λογικής και κυρίως της απαξίωσης των μέτρων που παίρνει η Κυβέρνηση είναι ότι δεν προσπερνούν και δεν το απαξιώνουν οι πολίτες, γιατί οι πολίτες αναγνωρίζουν την προσπάθεια. Κυρίες και κύριοι Βουλευτές, από άκρη σε άκρη οι πολίτες αναγνωρίζουν την προσπάθεια.

Κι αυτό επιβεβαιώθηκε έμπρακτα γιατί το νομοσχέδιο έρχεται σήμερα να ψηφιστεί από την Εθνική Αντιπροσωπεία για να ενσωματωθεί αφ’ ενός στην εθνική νομοθεσία η ευρωπαϊκή οδηγία για τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών. Το ξέρει πολύ καλά ο κ. Κατρίνης στην περιοχή μας. Το ξέρουν πολύ καλά και όσοι ασχολούνται με τη διεθνή οικονομία και τις διασυνοριακές συνεργασίες. Όμως, με αυτό το νομοσχέδιο πρέπει να ομολογήσουμε όλοι ότι αίρονται εμπόδια, αναχώματα που θα δώσουν ώθηση στην ελληνική οικονομία. Διότι αυτή είναι η μέριμνα του Υπουργείου, να αίρονται οι περιορισμοί στην ελευθερία εγκατάστασης των εταιρειών στην εσωτερική αγορά της Ευρωπαϊκής Ένωσης, μέσω της ρύθμισης των διασυνοριακών μετασχηματισμών, και επίσης εξορθολογίζονται οι κανόνες δικαίου εταιρειών και εταιρικών σχημάτων σε ένα ενιαίο νομοθέτημα που τώρα δεν υπάρχει. Δεν υπάρχει κωδικοποίηση της νομοθεσίας αυτής για να δείτε ότι δεν υπάρχει ενιαίο σχέδιο.

Άρα εδώ τι κάνουμε; Επικαιροποιούμε όλοι μαζί το υφιστάμενο θεσμικό πλαίσιο, το οποίο αφορούσε μόνο σε διασυνοριακές συγχωνεύσεις και εμπλουτίζεται με ρυθμίσεις που αφορούν σε διασυνοριακές διασπάσεις και, κυρίως, υπάρχουν μετατροπές κεφαλαιουχικών εταιρειών, που δίνουν μια ολιστική προσέγγιση σε αυτό το πρόβλημα που βιώνουν και οι πολίτες και οι άνθρωποι της αγοράς.

Από εκεί και πέρα, κυρίες και κύριοι συνάδελφοι, ουδείς παραγκωνίζει ότι ένα από τα μεγαλύτερα προβλήματα που αντιμετωπίζουν οι πολίτες είναι η ακρίβεια. Όποιος από εμάς πει ότι δεν υπάρχει ακρίβεια, μάλλον ζει σε άλλο τόπο, αλλά όποιος παραγκωνίζει και τους λόγους που έχουν φέρει την ακρίβεια, μάλλον είναι και αυτός σε άλλον τόπο.

Πρέπει, λοιπόν, να βρούμε ένα κοινό πεδίο συνεννόησης, για να μπορέσουμε από εδώ και πέρα να ασκήσουμε πολιτικές, πέραν των πρόσθετων πολιτικών που έχουν ασκηθεί από την Κυβέρνηση για να βγούμε από αυτό το αδιέξοδο και δεν πρέπει να προσπεράσουμε ότι υπήρξαν σημαντικές και ουσιαστικές παρεμβάσεις.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Υπουργού)

Κύριε Πρόεδρε, θα ήθελα την ανοχή σας μόνο για δύο λεπτά για να προσπαθήσω να κλείσω την ομιλία μου.

Δεν μπορώ να μην αναφερθώ στο καλάθι του νοικοκυριού, την επιδότηση στους λογαριασμούς για την κατανάλωση του ηλεκτρικού ρεύματος, τις στοχευμένες οικονομικές ενισχύσεις και ενεργοποίηση μέτρων, όπως είναι η ενίσχυση του εισοδήματος των πολιτών. Με ουσιαστικές παρεμβάσεις, όπως είπα, περιλαμβάνουν τις μόνιμες παρεμβάσεις αύξησης του εισοδήματος -και αναφέρομαι στο ξεπάγωμα των τριετιών και όλοι ξέρετε την αναφορά του Πρωθυπουργού από τη Θεσσαλονίκη και όχι μόνο- την αύξηση κατά 8% του ελάχιστου εγγυημένου εισοδήματος για τη στήριξη των συνταξιούχων και το επίδομα προσωπικής διαφοράς και την αύξηση στους μισθούς του δημοσίου κατά 10,5%. Αυτό συμβαίνει μετά από πολλά χρόνια. Και νομίζω ότι αν ρωτήσετε τους δημοσίους υπαλλήλους, θα εκφράσουν την ικανοποίησή τους, όπως εκφράζουν την ικανοποίησή τους και οι συνάδελφοί μου πανεπιστημιακοί που μετά από δεκαετίες είδαν να αυξάνεται λίγο το εισόδημα.

Το εισόδημα αυτών των πολιτών αυξήθηκε και με έμμεσες πολιτικές, όπως είναι οι έλεγχοι της αγοράς, όπως η Κυβέρνηση προχώρησε στην επιβολή προστίμων μεγάλων εταιρειών που είχαν την πρόθεση με αυτόν τον έλεγχο να μπορέσουν να κρατηθούν οι τιμές. Και η αλήθεια είναι ότι το ύψος 1,44 εκατομμυρίου ευρώ σε τρεις μεγάλες επιχειρήσεις είναι μόνο μια παραδειγματική αναφορά για να δείξουμε ότι η πρόθεση της Κυβέρνησης δεν έχει σκοπιμότητα, αλλά η σκοπιμότητα είναι μόνο και μόνο να ελαφρυνθεί το εισόδημα των πολιτών.

Επίσης -κλείνω αυτό, κύριε Πρόεδρε, και ευχαριστώ για την κατανόησή σας- η νομοθετική ρύθμιση για την μόνιμη μείωση τιμής τίθεται σε ισχύ από τις 31 Μαΐου του 2024 και οι επιχειρήσεις παραγωγής ή χονδρικής εμπορίας καταναλωτικών προϊόντων, που θα συμμετάσχουν, θα πρέπει να το δηλώσουν στο Υπουργείο Ανάπτυξης μέχρι την 30η Νοεμβρίου του 2023.

Και, επειδή γνωρίζετε όλοι ότι η αγορά είναι κλίμα και το κλίμα φέρνει την αλήθεια στην πραγματική οικονομία, αυτό είναι μια πολύ σημαντική πρόβλεψη που θα δώσει ώθηση στην ελληνική οικονομία, αλλά κυρίως στην ελάφρυνση που χρειάζεται ο πολίτης.

Ουσιαστικά οι εταιρείες αυτές, που θα αναλάβουν την υποχρέωση ανακοίνωσης των ανατιμήσεων προϊόντων από τα σουπερμάρκετ, την επισήμανση προϊόντων με δέσμευση μείωσης τιμής στο πλαίσιο της πρωτοβουλίας μόνιμης μείωσης της τιμής, καθώς και η δημοσιοποίηση των τιμών φρούτων και λαχανικών, είναι μια πολύ σημαντική πρόβλεψη που θα υπάρχει μια ελάφρυνση στους συμπατριώτες μας σε όλη την επικράτεια.

Επίσης, είναι σημαντική η πρόβλεψη, κύριε Πρόεδρε, η δυνατότητα να υπάρχει πρόστιμο για την απόκρυψη στοιχείων, κάτι το οποίο έχει ανάγκη ο πολίτης.

Σας ευχαριστώ πολύ. Εύχομαι όλοι οι συνάδελφοι να στηρίξουν αυτή τη νομοθετική πρωτοβουλία, γιατί είναι μια ελπίδα στο μέλλον, είναι μόνο η αρχή της αντιμετώπισης αυτής της σημαντικής κρίσης.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Καραθανασόπουλος. Στην συνέχεια θα πάρει τον λόγο ο κ. Τσιάρας.

**ΜΙΧΑΗΛ ΚΑΤΡΙΝΗΣ:** Ο κύριος Υπουργός πότε θα πάρει τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όπως πάντα στο τέλος όταν τελειώσει η διαδικασία.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Έτσι είθισται.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός θέλει να μιλήσει στο τέλος. Ο Υπουργός αποφασίζει, δεν αποφασίζω εγώ.

**ΜΙΧΑΗΛ ΚΑΤΡΙΝΗΣ:** Αν μου επιτρέπετε, προφανώς οΥπουργός μπορεί να θέλει να μιλάει στο τέλος, γιατί δεν θέλει να έχει αντίλογο σ’ αυτά που θα πει.

Θα πρέπει, όμως, το Προεδρείο να διασφαλίσει ότι στην τοποθέτηση της Κυβέρνησης μπορούν οι Κοινοβουλευτικοί Εκπρόσωποι να δευτερολογήσουν, όπως προβλέπει ο Κανονισμός. Δηλαδή πότε θα δευτερολογούμε, αφού θα κλείσει τη διαδικασία ο Υπουργός; Δεν το κατάλαβα, κύριε συνάδελφε.

Ο Κανονισμός προβλέπει δευτερολογία κοινοβουλευτικών, ακριβώς για να μπορεί να παρεμβαίνει μετά την τοποθέτηση της Κυβέρνησης. Πώς θα γίνει αυτό όταν θα κλείσει την διαδικασία ο Υπουργός; Εξηγείστε μου.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Θα τα πω εγώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Κατρίνης έθεσε ένα θέμα.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Τα περί διαδικασίας είναι και ένα ζήτημα ουσίας. Δηλαδή αν ο Υπουργός ήθελε να διευκολύνει τη συζήτηση και να υπάρξει απάντηση και ανταπάντηση από τους Κοινοβουλευτικούς, θα μπορούσε να μιλήσει νωρίτερα. Δεν του το απαγορεύει κανείς. Αυτή είναι η ουσία, όμως.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Καραθανασόπουλε, προχωράμε στη διαδικασία τώρα και θα τα βρούμε όλα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ας αφήσουμε, λοιπόν, το διαδικαστικό που είναι και ουσιαστικό και να πάμε στα περί του νομοσχεδίου για την ενσωμάτωση της συγκεκριμένης οδηγίας του Ευρωπαϊκού Κοινοβουλίου.

Το τι ακούσαμε; Όρκους πίστης, Κυβέρνηση, Αξιωματική Αντιπολίτευση, ΠΑΣΟΚ, μικρότερα ακροδεξιά -και όχι μόνο- κόμματα για την επιχειρηματικότητα! Προσκυνώ! Ο νέος θεός, η επιχειρηματικότητα. Για τον υγιή ανταγωνισμό που πρέπει εδώ πέρα να προσπαθήσουμε να έχουμε μια υγιή επιχειρηματικότητα και έναν υγιή ανταγωνισμό. Ακόμη και επικλήσεις στην ηθική έκανε η εισηγήτρια της Πλεύσης Ελευθερίας. Είπε ότι εδώ οι εργοδότες με τους εργαζόμενους πρέπει να είναι ευτυχισμένοι από κοινού, έχουν κοινά συμφέροντα.

Αλήθεια; Σε ποιο ροζ συννεφάκι ζείτε; Κοινά συμφέροντα οι εργοδότες με τους εργαζόμενους; Δηλαδή η αγωνία ενός εργοδότη είναι αν θα περνάει όμορφα ο εργαζόμενος του, αν θα του προσφέρει δουλειά με δικαιώματα και αξιοπρέπεια ή αν θα βγάζει κέρδη; Και τι θα επενδύσει; Για να βγάλει κέρδη θα επενδύσει και αυτά τα κέρδη βγαίνουν μέσα από το ξεζούμισμα του εργαζόμενου. Δεν υπάρχει άλλη πηγή κερδοφορίας. Αυτό είναι. Είναι η μοναδική πηγή κερδοφορίας και αυτή μετριέται ως το μέρος του κομματιού αυτής της πίτας που πηγαίνει για τους μισθούς. Αυτό είναι. Αυτό το κομμάτι της πίτας συνεχώς συρρικνώνεται.

Άρα, λοιπόν, αυτό πού οδηγεί; Στη σχετική, αλλά και απόλυτη εξαθλίωση της εργατικής τάξης. Και αυτό είναι απλά νούμερα, δεν χρειάζεται μεγάλη φιλοσοφία για να γίνει κατανοητό. Τι δεν καταλαβαίνει κάποιος από αυτή την κατάσταση και από αυτή την εικόνα;

Δεν γνωρίζουν, για παράδειγμα, εδώ οι Βουλευτές των υπολοίπων κομμάτων ότι φτάνουν στο σημείο οι εργοδότες να θυσιάζουν ακόμη και την ανθρώπινη ζωή, τη ζωή των εργαζομένων τους στο βωμό της κερδοφορίας; Δεν ξέρουν, δεν το έχουν ακούσει ποτέ ότι γίνονται ιμπεριαλιστικοί πόλεμοι και επεμβάσεις για το μοίρασμα και το ξαναμοίρασμα των αγορών; Αυτό που έλεγε ο ποιητής, σκοτώνονται οι λαοί για του αφέντη το ψωμί. Δεν χρειάζεται πολύ μεγάλη φιλοσοφία για να το καταλάβουμε. Είναι πάρα πολύ απλό. Με πέντε λέξεις το είπε ο ποιητής. Να, λοιπόν, ποια είναι η ουσία του συστήματος, το οποίο προσπαθείτε να το μεταμορφώσετε σε κάτι αγνό, ηθικό και ρομαντικό, ενώ ίσα-ίσα που το συγκεκριμένο σύστημα και σαπίζει και εκφυλίζεται.

Από αυτή, λοιπόν, την άποψη εμείς το λέμε καθαρά ότι η συγκεκριμένη διάταξη περί συγχωνεύσεων ή διασπάσεων επιχειρήσεων για ποιον σκοπό γίνεται; Για να μπορέσει να λειτουργήσει σε ακόμη καλύτερο περιβάλλον η εταιρεία και να αυξήσει τα κέρδη της. Γι’ αυτό το κάνει και κάθε φορά ανάλογα με το τι συμφέρει προχωρά στη συγκεκριμένη επιλογή. Το να διευκολύνουμε και από πάνω όλες αυτές τις επιδιώξεις των επιχειρηματικών ομίλων και των πολυεθνικών είναι ακριβώς σαν να ρίχνουμε νερό στον μύλο της κερδοφορίας της επιχείρησης και της επίθεσης που κάνει απέναντι στους εργαζόμενους.

Άκουσα για παράδειγμα τον Κοινοβουλευτικό Εκπρόσωπο της Πλεύσης Ελευθερίας. Το τι δεν είπε για τις πληγές του Φαραώ, δηλαδή τη συνθήκη του Μάαστριχτ. Είναι κυριολεκτικά οι πληγές του Φαραώ. Πότε έγινε αυτή; Το 1993. Πότε έγινε; Μετά τις ανατροπές του σοσιαλισμού και την άγρια ολομέτωπη επίθεση της Ευρωπαϊκής Ένωσης στα συμφέροντα των εργαζομένων και του λαού.

Και αυτή, ακριβώς, η αγριότητα αποτυπώθηκε στη Συνθήκη του Μάαστριχτ και στις τέσσερις ελευθερίες: Ελευθερία κίνησης κεφαλαίων, εμπορευμάτων, υπηρεσιών και εργαζομένων. Γιατί έκαναν τα τρία προηγούμενα; Ας πάρουν τα τρία πρώτα -εμπορεύματα, υπηρεσίες και κεφαλαία- για να υπάρχει ελευθερία κίνησης και να μην υπάρχουν εμπόδια διασυνοριακά και εντός της Ευρωπαϊκής Ένωσης, για να μπορούν να κερδίζουν πολύ περισσότερο. Το έκαναν για τους εργαζόμενους; Για να μπορούν οι εργαζόμενοι να επιλέγουν χώρες για να πάνε να δουλέψουν με υψηλότερους μισθούς; Σοβαρολογείτε τώρα; Το έκαναν αυτό ακριβώς για να υπάρχει μια εσωτερική ή και άλλη μετανάστευση, που επί της ουσίας, πάντα η μετανάστευση μειώνει τον μέσο μισθό στη χώρα που πηγαίνουν, γιατί έχουν πολύ μικρότερες αποδοχές από τους τους ντόπιους εργαζόμενους. Πάντοτε γίνεται αυτό. Είναι κανόνας.

Οι Έλληνες μετανάστες πήγαν στο Βέλγιο γιατί θα έπαιρναν τους ίδιους μισθούς με τους Βέλγους εργαζόμενους; Πήραν πολύ λιγότερους μισθούς στα ορυχεία του Βελγίου από ό,τι έπαιρναν οι Βέλγοι.

Κατά, την άποψη αυτή, γιατί την θέλουν την ελευθερία κίνησης κεφαλαίου και εμπορευμάτων; Για να μπορούν να συμπιέζουν ακόμη περισσότερο τον μέσο μισθό και να καταργούν εργασιακά δικαιώματα. Να γιατί λέμε ότι η Συνθήκη του Μάαστριχτ αποτελεί την κορωνίδα της ολομέτωπης επίθεσης που δέχονται τις τελευταίες δεκαετίες οι εργαζόμενοι και τα υπόλοιπα λαϊκά στρώματα. Έτσι είναι φανερό ότι δεν θα μπορούσε να υπάρξει καμμία αναφορά στη συγκεκριμένη οδηγία για την προστασία των εργαζομένων στις επιχειρήσεις που συγχωνεύονται και σε επιχειρήσεις που διασπώνται.

Μα είναι δυνατόν, να επέβαλε η οδηγία και ο νόμος του κράτους αυτό το πράγμα; Τότε γιατί δεν το έκαναν οι άλλοι; Το κάνουν για να μπορούν να απαλλαγούν από ακριβούς εργαζόμενους, να μειώσουν τον αριθμό των εργαζομένων. Αυτός είναι ο στόχος τους.

Από αυτή την άποψη, φαίνεται και ο ταξικός χαρακτήρας της Ευρωπαϊκής Ένωσης που αδιαφορεί πλήρως για το τι θα γίνουν οι εργαζόμενοι στις επιχειρήσεις που συγχωνεύονται ή που διασπώνται. Λένε να γίνει διαβούλευση εργαζομένων και εργοδοτών. Μα, ο εργοδότης θα αποφασίσει. Τι διαβούλευση να κάνει, αφού αυτός έχει το μαχαίρι, αυτός κόβει και το πεπόνι όπως γουστάρει.

Άρα, λοιπόν, γιατί δεν βάζετε ρητή αναφορά στην οδηγία αυτή ότι θα παραμείνουν και δεν θα διακινδυνεύσουν οι θέσεις των εργαζομένων, τα δικαιώματα και οι μισθοί τους και θα παραμείνουν ως έχουν, χωρίς καμμία βλαπτική μεταβολή; Ούτε η Ευρωπαϊκή Ένωση το βάζει σε οδηγία, ούτε η ελληνική Κυβέρνηση και το αστικό κράτος. Να λοιπόν γιατί λέμε ότι Ευρωπαϊκή Ένωση και αστικό κράτος είναι αντίπαλοι των εργαζομένων και των λαών. Δουλεύουν νυχθημερόν σε βάρος των εργασιακών δικαιωμάτων, των δικαιωμάτων του λαού και της ικανοποίησης των αναγκών.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Έτσι, λοιπόν, διαμορφώνεται συνολικά ένα νομοθετικό πλαίσιο ακόμη πιο αντεργατικό, ακόμη πιο αντιλαϊκό. Και αυτό αναδεικνύει ακριβώς και τον χαρακτήρα του κράτους εδώ πέρα. Επιβεβαιώνεται για μια φορά ακόμη ότι νομοθετεί προς όφελος των εργοδοτών, των κεφαλαιοκρατών και σε βάρος των συμφερόντων των εργαζομένων. Αποδεικνύεται ότι είναι ένα κράτος επιλεκτικά ανίκανο για να προστατεύσει τα δικαιώματα του λαού και των εργαζομένων.

Στο ίδιο έργο θεατές για ακόμη μια φορά. Η βόρεια Εύβοια αποκόπηκε από τις νέες βροχές που πέσανε, από το νέο κύμα, νέες πλημμύρες. Αυτό τι δείχνει; Ότι και εκεί υπήρχε αδυναμία και αναποτελεσματικότητα στο να υλοποιηθούν μια σειρά έργα. Αν γίνεται παντού, τότε δεν είναι ζήτημα ανικανότητας. Είναι ζήτημα συνολικής επιλογής, γιατί δεν πνίγηκε μόνο η Θεσσαλία, πνίγηκε η Εύβοια και η Κόρινθος και άλλες περιοχές. Στην Αχαΐα κατέρρευσε κι έκλεισε η εθνική οδός, έστω και για μικρό χρονικό διάστημα, με μια μπόρα δηλαδή, όχι τίποτα φοβερό και τρομερό. Ο «Οδοντωτός» ξαναέκλεισε για μία ακόμη φορά. Κάθε φορά που βρέχει κλείνει ο «Οδοντωτός» γιατί υπάρχουν κατολισθήσεις.

Να, λοιπόν, γιατί λέμε ότι συνολικά το κράτος αυτό είναι επιλεκτικά ανίκανο να προστατεύσει τις ζωές του λαού και ταυτόχρονα είναι πολύ ικανό για να προστατεύσει τα συμφέροντα της κερδοφορίας των επιχειρηματικών ομίλων.

Και μιας και η συζήτηση επί της ουσίας έχει μπει στο θέμα της ακρίβειας, η Κυβέρνηση ισχυρίζεται ότι είναι εισαγόμενη και λέει ότι είναι διεθνές φαινόμενο. Βεβαίως είναι και τέτοιο. Τα άλλα κόμματα της Αντιπολίτευσης λένε ότι δεν γίνεται έλεγχος στην αγορά για την ασύδοτη δράση. Δηλαδή τι θα κάνουμε; Να λειάνουμε κάποια ακραία φαινόμενα. Αυτό επί της ουσίας. Να δώσει ασπιρίνη για τον καρκίνο.

Ή λένε ότι δεν λειτουργεί ανταγωνιστικά η αγορά. Το ακούσαμε και αυτό. Δηλαδή αν λειτουργούσε ανταγωνιστικά η αγορά, θα ήταν προς όφελος των εργαζομένων; Θα ήταν προς όφελος των καταναλωτών; Θα έπεφταν οι τιμές; Πού το βρήκατε αυτό γραμμένο; Ποιο παγκόσμιο παράδειγμα επιβεβαιώνει κάτι τέτοιο; Γιατί έγινε η απελευθέρωση ως πολιτική της Ευρωπαϊκής Ένωσης; Για να γίνουν πιο ανταγωνιστικές αγορές. Γι’ αυτό ήταν η επιλογή της απελευθέρωσης. Και πού οδήγησαν οι ανταγωνιστικές αγορές; Οδήγησαν στη μεγέθυνση των επιχειρηματικών ομίλων των λίγων, στη μονοπώληση της αγοράς από μια χούφτα μεγάλους επιχειρηματικούς ομίλους και στη δημιουργία καρτέλ παντού, στην ενέργεια, στην ακτοπλοΐα. Αυτά δεν έγιναν; Δεν ήταν πολιτική της Ευρωπαϊκής Ένωσης για την απελευθέρωση; Όλα τα κόμματα εκείνης της εποχής, της δεκαετίας του ’90, δεν πανηγυρίζατε ότι εδώ πέρα ο ανταγωνισμός θα θριαμβεύσει;

Και βλέπουμε απελευθέρωση τηλεπικοινωνιών; Καρτέλ στις τηλεπικοινωνίες. Απελευθέρωση ενέργειας; Καρτέλ στην ενέργεια. Απελευθέρωση αερομεταφορών; Καρτέλ στις αερομεταφορές. Απελευθέρωση θαλάσσιων μεταφορών; Καρτέλ στις θαλάσσιες μεταφορές. Υπήρξε πουθενά κάτι άλλο, όχι μόνο στην Ελλάδα, αλλά και σε όλη την Ευρωπαϊκή Ένωση που ακολουθήθηκαν αυτές οι οδηγίες;

Άρα ο ανταγωνισμός ποιον εξυπηρετεί; Εξυπηρετεί, νομίζετε, τον εργαζόμενο και τον καταναλωτή; Αν ήταν έτσι, θα τον είχαν καταργήσει τον ανταγωνισμό και δεν θα έκαναν επίκληση. Ο ανταγωνισμός εξυπηρετεί πάντα τους πιο μεγάλους, γιατί κάνουν, επί της ουσίας, αθέμιτο ανταγωνισμό στους μικρότερους. Με τις ίδιες τιμές προμηθεύεται μια αλυσίδα σουπερμάρκετ από ό,τι ένα μπακάλικο της γειτονιάς από τους προμηθευτές; Με τις ίδιες τιμές μπορεί, αν έχει πρόσβαση στη χρηματοδότηση, να χρηματοδοτείται; Με τους ίδιους όρους είναι η φορολογική επιβάρυνση του αυτοαπασχολούμενου, του επαγγελματία, του βιοτέχνη, από ό,τι είναι της πολυεθνικής; Όχι, πουθενά.

Να, λοιπόν, γιατί λέμε ότι όλο αυτό το σύστημα οδηγεί στην όλο και μεγαλύτερη συγκέντρωση της αγοράς, στη μεγέθυνση των επιχειρηματικών ομίλων και επί της ουσίας στον έλεγχο της αγοράς από μια χούφτα επιχειρηματικούς ομίλους παντού. Υπάρχει κλάδος της οικονομίας που να μην ελέγχεται από μονοπωλιακούς ομίλους σε μικρότερο ή μεγαλύτερο βαθμό; Όχι, δεν υπάρχει ένας κλάδος της οικονομίας. Αυτό τι δείχνει; Ότι η έλλειψη ανταγωνισμού ή ο ανταγωνισμός οδήγησε εκεί με μαθηματικό τρόπο;

Από αυτή την άποψη, εμείς το λέμε καθαρά ότι η ακρίβεια είναι το αποτέλεσμα του κυνηγητού του κέρδους. Και από αυτή την άποψη ήταν αποτέλεσμα στρατηγικών επιλογών. Επιλογή νούμερο ένα: Απελευθέρωση αγορών. Αναφέρθηκα και πιο πριν, ενέργεια, μεταφορές κ.λπ.. Σε τι οδήγησε η απελευθέρωση της ενέργειας; Σε ένα πολύ ακριβό ενεργειακό μείγμα και σε ενεργειακή φτώχεια, όχι μόνο στη χώρα μας, αλλά σε όλη την Ευρωπαϊκή Ένωση. Και δεν ήταν αποτέλεσμα του πολέμου η ενεργειακή φτώχεια. Και στη δεκαετία του 2000 είχαμε ενεργειακή φτώχεια στη χώρα μας. Και στη δεκαετία του 2010 είχαμε ενεργειακή φτώχεια στη χώρα μας. Γιατί; Λόγω της απελευθέρωσης. Γιατί εκτινάχθηκαν οι τιμές των ενεργειακών εμπορευμάτων. Άρα υπήρξε ένα πολύ ακριβό ενεργειακό μείγμα.

Δεύτερη αιτία όλων αυτών των στρατηγικών επιλογών είναι, για παράδειγμα, η επεκτατική πολιτική της Ευρωπαϊκής Κεντρικής Τράπεζας που ακολούθησε στις αρχές του 2020. Πού οδήγησε αυτή η επεκτατική πολιτική, που επί της ουσίας σήμαινε πολύ φτηνό χρήμα στους επιχειρηματικούς ομίλους για να κάνουν επενδύσεις; Αυτό, όμως, το φθηνό χρήμα οδήγησε στον πληθωρισμό, ο οποίος αποτελεί και το σαράκι που κατατρώει το λαϊκό εισόδημα. Δεν εκτινάχθηκε ο πληθωρισμός σε όλη την Ευρωπαϊκή Ένωση αλλά και στις Ηνωμένες Πολιτείες; Η απάντηση σε αυτό το σαράκι που κατατρώει τα λαϊκά εισοδήματα ποια ήταν; Να αυξηθούν τα επιτόκια για να τιθασευτεί ο πληθωρισμός. Και η αύξηση των επιτοκίων πού οδηγεί; Οδηγεί ακριβώς στο να δυσκολεύεται ο λαός και να επιβαρύνεται στην εξυπηρέτηση του ιδιωτικού του χρέους. Αλλά και επιχειρήσεις, βεβαίως, άμα το πάρουμε και από την άλλη μεριά, θέλουν να προχωρήσουν τα επενδυτικά τους σχέδια.

Γι’ αυτό όλο και περισσότερο επηρεάζονται αρνητικά οι ρυθμοί ανάπτυξης σε όλη την Ευρώπη και υπάρχουν οικονομίες στην Ευρωπαϊκή Ένωση που βρίσκονται σε κρίση, όπως είναι η Γερμανία, λόγω αυτών των πολιτικών. Τι δείχνει αυτό; Ότι το φάρμακο για μια αρρώστια αποτελεί το δηλητήριο για να εμφανιστεί κάποια άλλη. Γιατί αυτό το σύστημα δεν μπορεί να διαχειριστεί, είναι τόσες πολλές οι αντιφάσεις, που δεν υπάρχει μία λύση για τα προβλήματα που αντιμετωπίζει.

Και βεβαίως, τρίτος παράγοντας είναι η εξωστρέφεια. Πίνετε όλοι σας νερό στην εξωστρέφεια -έτσι δεν είναι;-, ότι πρέπει το μοντέλο ανάπτυξης της ελληνικής οικονομίας να είναι εξωστρεφές.

Κύριε Νικητιάδη, εσείς είστε από τα νησιά του Αιγαίου. Πόσο είναι το κόστος ζωής σε έναν μόνιμο κάτοικο των νησιών του Αιγαίου και πόσο είναι στον ηπειρωτικό χώρο, που δεν έχει τουρισμό; Είναι τριάντα φορές πάνω; Γιατί είναι τριάντα φορές πάνω; Γιατί απευθύνονται σε υψηλότερα εισοδήματα και βρίσκουν ευκαιρία να κρατούν πολύ υψηλές τις τιμές σε όλους τους τουριστικούς προορισμούς, παντού.

Και δεν είναι μόνο τώρα λόγω της ακρίβειας. Αυτά ήταν και πριν από πέντε χρόνια, αυτή η τεράστια διαφορά. Ένα παράδειγμα, πριν από πέντε χρόνια 1 ευρώ κόστιζε η τυρόπιτα στην Πάτρα, 1,30 η τυρόπιτα στην Κεφαλλονιά. Γιατί; Γιατί ακριβώς υπάρχει και η λογική της εξωστρέφειας, πέραν του γεγονότος ότι ακόμη και αυτό -και είναι διαχρονικό φαινόμενο-, για να μπορέσουν να μπουν τα ελληνικά εμπορεύματα και να αντέξουν στον διεθνή ανταγωνισμό, πολλές φορές οι επιχειρηματικοί όμιλοι αναγκάζονται να πουλάνε ακόμη και κάτω του κόστους ή με πολύ χαμηλό ποσοστό κέρδους. Και πού μεταφέρουν αυτή την απώλεια; Στην εσωτερική αγορά.

Λέμε τώρα για τη φέτα στην Ελλάδα και την ίδια φέτα στη Γερμανία. Πριν από τριάντα χρόνια που σπούδαζα στην Ιταλία, το ελληνικό γιαούρτι ήταν 20% φθηνότερο στην Ιταλία απ’ ό,τι ήταν στην Ελλάδα. Πριν από τριάντα χρόνια! Λοιπόν; Ακριβώς αυτός είναι ο λόγος που έχουμε και αντιμετωπίζουμε τα συγκεκριμένα φαινόμενα.

Και τέλος, είναι οι έμμεσοι φόροι, οι οποίοι εκτινάσσουν ακόμη περισσότερο το κόστος διαβίωσης, γιατί είναι φόροι πάνω στην κατανάλωση και επί της ουσίας είναι και -για να μην το ξεχάσουμε και αυτό- το μεγάλο κομμάτι στους ιμπεριαλιστικούς ανταγωνισμούς.

Εδώ διεξάγονται σφοδρότατοι πόλεμοι οικονομικοί ανάμεσα στις Ηνωμένες Πολιτείες και στην Κίνα. Δεν έχετε ακούσει για τον ενεργειακό πόλεμο Ηνωμένων Πολιτειών - Ρωσίας, που οδήγησε βεβαίως στην ιμπεριαλιστική επέμβαση στην Ουκρανία; Δεν έχετε ακούσει για τον εμπορικό πόλεμο Ηνωμένων Πολιτειών και Κίνας για τον έλεγχο των εφοδιαστικών αλυσίδων; Δεν έχετε ακούσει για τον τεχνολογικό πόλεμο ανάμεσα στις Ηνωμένες Πολιτείες, στην Ευρωπαϊκή Ένωση και στην Κίνα, για να μην έχουν πρόσβαση τα κινεζικά προϊόντα υψηλής τεχνολογίας σε ευρωπαϊκές και διεθνείς αγορές και αντίστοιχα τα αμερικανικά στην κινεζική, για να μην κοπιάρουν τις διάφορες πατέντες;

Δεν έχετε ακούσει τον πόλεμο περί τεχνητής νοημοσύνης; Γιατί απαγορεύτηκε στην κινεζική εταιρεία να συμμετέχει στον διαγωνισμό του 5G στην Ελλάδα και στην υπόλοιπη Ευρωπαϊκή Ένωση; Διοικητικά απαγορεύτηκε. Για ποια ελεύθερη αγορά, λοιπόν, μιλάμε; Γιατί όπου θέλουμε είναι ελεύθερη και όπου θέλουμε είναι με διοικητικά μέτρα και πράξεις. Γιατί μπαίνουν εμπόδια στις εξαγωγές τεχνητής νοημοσύνης στην Κίνα ή και το αντίστροφο ή για τα ζητήματα των μικροτσίπ, που υπάρχει τεράστιος πόλεμος και τεράστιες ελλείψεις στις αγορές; Για να μην αναφερθώ στον πόλεμο που γίνεται για τον έλεγχο των σπάνιων γαιών.

Έτσι λοιπόν, η ακρίβεια είναι παιδί του συστήματος καθώς επίσης και συνάρτηση με το βιοτικό επίπεδο του λαού, με την κατρακύλα που έχουν πάρει οι μισθοί, οι συντάξεις, συνολικά το λαϊκό εισόδημα.

Να φέρω ένα παράδειγμα; Ο μισθός με βάση τα πρόσφατα στοιχεία του ΕΦΚΑ, ο μέσος μισθός στην Ελλάδα είναι 1.050 ευρώ για τον Γενάρη του 2023. Πόσο ήταν ο μέσος μισθός πριν από δεκαπέντε χρόνια; Ήταν 1.153 ευρώ. Πριν από δεκαπέντε χρόνια ήταν ένα κατοστάρικο παραπάνω, 103 ευρώ για την ακρίβεια.

Ορίστε ποιο είναι το αποτέλεσμα. Αυτό είναι αποτέλεσμα των πολιτικών που ακολουθούσατε όλοι σας, ΠΑΣΟΚ, ΣΥΡΙΖΑ και Νέα Δημοκρατία, που κατρακύλησαν οι μισθοί σε αυτό το επίπεδο. Δικό σας παιδί είναι αυτό, οι συντάξεις το ίδιο. Έχουν χάσει 30% από τότε, με τους αντιασφαλιστικούς νόμους. Ποιοι κατάργησαν τον δέκατο τρίτο και δέκατο τέταρτο μισθό, τη δέκατη τρίτη και δέκατη τέταρτη σύνταξη; Άρα αυτό δεν επηρεάζει; Βεβαίως επηρεάζει όλα αυτά.

Γι’ αυτόν ακριβώς τον λόγο και εμείς λέμε -και ολοκληρώνω, κυρία Πρόεδρε- ότι, για να μπορέσει να αντιμετωπιστεί αυτό το κύμα της ακρίβειας, πρέπει η εργατική τάξη και τα υπόλοιπα λαϊκά στρώματα να οργανώσουν ακόμη πιο αποφασιστικά την αντεπίθεσή τους, να οργανώσουν την πάλη τους, για να καταργηθούν οι έμμεσοι φόροι -συνολικά κατάργηση των έμμεσων φόρων στα αναγκαία για τη διαβίωσή τους και την επιβίωσή τους εμπορεύματα και υπηρεσίες-, για γενναίες αυξήσεις στους μισθούς και στις συντάξεις, για επιστροφή της δέκατης τρίτης και δέκατης τέταρτης σύνταξης αλλά και στον μισθό των δημοσίων υπαλλήλων.

Επί της ουσίας, δηλαδή, ποια είναι η διέξοδος από την ακρίβεια; Είναι η πάλη των εργαζομένων και του λαού, για να μπορέσουν να βελτιώσουν το βιοτικό τους επίπεδο, να έχουν κατακτήσει, αλλά πάνω απ’ όλα να ενισχυθεί ακόμη περισσότερο το ρεύμα αμφισβήτησης, για να έρθουμε σε ρήξη και σε σύγκρουση με αυτό το σύστημα, το οποίο έχει οργανώσει την οικονομία, την κοινωνία και το κράτος με επίκεντρο και αποκλειστικό το κέρδος και την ικανοποίηση -γι’ αυτό οι λαοί όλου του κόσμου βλέπουν τις θέσεις τους καθημερινά να επιδεινώνονται-, για να οργανωθεί ακριβώς μια οικονομία η οποία θα έχει στο κέντρο της προσοχής της τις ανθρώπινες ανάγκες, ένα κράτος που θα υπερασπίζεται και θα βελτιώνει τις συνθήκες διαβίωσης των λαϊκών στρωμάτων. Δηλαδή τι χρειάζεται; Χρειάζεται αλλαγή της εξουσίας, χρειάζεται ο σοσιαλισμός, που είναι η απάντηση του μέλλοντος σε αυτή τη βαρβαρότητα την οποία ζούμε σήμερα και είναι η απάντηση για το σήμερα.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Πριν δώσω τον λόγο στον Κοινοβουλευτικό Εκπρόσωπο της Νέας Δημοκρατίας, τον κ. Τσιάρα, ήθελα να σας απευθύνω ερώτημα αν κάποιος εκ των Κοινοβουλευτικών Εκπροσώπων που δεν έχει τοποθετηθεί προτίθεται να το κάνει. Απ’ ό,τι βλέπω, ουδείς.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κυρία Πρόεδρε, μου επιτρέπετε;

**ΠΡΟΕΔΡΕΥΟΥΣΑ (Όλγα Γεροβασίλη):** Ναι, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κυρία Πρόεδρε, θα ήθελα να καταθέσω νομοτεχνικές βελτιώσεις για την τροπολογία, προς ενημέρωση των Βουλευτών.

(Στο σημείο αυτό ο Υπουργός Ανάπτυξης κ. Κωνσταντίνος Σκρέκας καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 210)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Κωνσταντίνος Τσιάρας.

**ΚΩΝΣΤΑΝΤΙΝΟΣ ΤΣΙΑΡΑΣ:** Σας ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, είναι η πρώτη φορά που βρίσκομαι στο Βήμα μετά το σπάνιο καιρικό φαινόμενο, που για άλλη μια φορά ταλαιπώρησε τη Θεσσαλία και ειδικά τον τόπο μου, την Καρδίτσα. Και είναι γεγονός ότι μετά τον «Ιανό», μετά δηλαδή τις 18 Σεπτεμβρίου του 2020, η ελληνική πολιτεία διά της κυβερνήσεως άρχισε να βλέπει την πραγματική ανάγκη οργάνωσης και συστηματοποίησης όλων αυτών των υπηρεσιών, που έπρεπε ουσιαστικά άμεσα να ανταποκρίνονται σε αντίστοιχα τέτοια φαινόμενα.

Ήταν στις 18 Σεπτεμβρίου του 2020 που ο «Ιανός» πλήττοντας τον Νομό Καρδίτσας δημιούργησε την πραγματική και αδήριτη ανάγκη να υλοποιηθούν όλες οι υπηρεσίες κάτω από μια ομπρέλα, γεγονός που είχε σαν αποτέλεσμα τη δημιουργία του Υπουργείου Κλιματικής Κρίσης και Πολιτικής Προστασίας.

Και νομίζω ότι εδώ πρέπει να θυμηθούμε όλοι ότι η προσπάθεια να κατανοήσουμε ότι όλα αυτά τα φαινόμενα πλέον θα είναι μέρος της καθημερινότητάς μας και η ανάγκη που θα προκύπτει από την πλευρά της ελληνικής πολιτείας θα είναι όλο και συχνότερη ήταν ένα γεγονός το οποίο ανέδειξε μέσα από τις δικές του πρωτοβουλίες ο Πρωθυπουργός της προηγούμενης αλλά και της σημερινής Κυβέρνησης, ο Κυριάκος Μητσοτάκης, όχι μόνο συστήνοντας το συγκεκριμένο Υπουργείο, αλλά δίνοντας σιγά-σιγά χώρο συνολικά στο ελληνικό κράτος να μπορεί να ανταποκρίνεται σε τέτοιου είδους περιστατικά.

Είναι απαντημένα όλα τα προβλήματα; Προφανώς και όχι. Αλλά δεν μπορώ εγώ προσωπικά να μην ξεχάσω ότι ένα πολύ μεγάλο μέρος της αντιπολίτευσης τότε όχι μόνο στεκόταν -θα έλεγα- με μία σκωπτική διάθεση ή ακόμη και με διάθεση αμφισβήτησης σε αυτές τις πρωτοβουλίες της προηγούμενης κυβέρνησης και του Πρωθυπουργού, αλλά στην πραγματικότητα δεν συμφώνησε ποτέ στον ενιαίο τρόπο αντιμετώπισης τέτοιου είδους κρίσεων.

Και η αλήθεια είναι ότι, ειδικά για τη Θεσσαλία και την Καρδίτσα, οι ζημιές οι οποίες έχουν γίνει μετά το καιρικό φαινόμενο «Ντάνιελ» είναι πραγματικά τεράστιες.

Υπάρχει μια πολύ μεγάλη καταστροφή η οποία πρέπει να αντιμετωπιστεί και ήδη αντιμετωπίζεται, όχι μόνο με την άμεση παρουσία του Πρωθυπουργού και της Κυβέρνησης από την πρώτη κυριολεκτικά στιγμή, αλλά μέσα από διάθεση να υπάρξει συντονισμός των δράσεων, τόσο με τη σύσταση ενός συντονιστικού οργάνου που πλέον εδρεύει στη Λάρισα με την καθημερινή, μόνιμη παρουσία στελεχών του Υπουργικού Συμβουλίου, αλλά και με άμεσα μέτρα ανακούφισης των πολιτών, κάτι το οποίο το βλέπουμε καθημερινά.

Το γεγονός ότι αυτή η προσπάθεια γίνεται με μια ταχύτητα και θα έλεγα με μια ουσιαστικά αποτελεσματικότητα την οποία πολύ σπάνια την είχαμε δει στο παρελθόν από την πλευρά ειδικά των ελληνικών κυβερνήσεων, νομίζω καταδεικνύει αφ’ ενός μεν το ότι η Κυβέρνηση προτεραιοποίησε πλέον την αντιμετώπιση όλων αυτών των μεγάλων κρίσεων που αφορούν στην κλιματική αλλαγή και στην κλιματική κρίση, αλλά βεβαίως και από την άλλη πλευρά ότι σιγά-σιγά πρέπει όλοι να μπούμε σε μια συγκεκριμένη φιλοσοφία -και μιλάω για όλο το πολιτικό σύστημα- να αντιμετωπίσουμε φαινόμενα τα οποία από ό,τι φαίνεται το επόμενο χρονικό διάστημα θα είναι μέρος της ζωής και μέρος της καθημερινότητάς μας.

Μην ξεχνάμε ότι ακόμη και σήμερα βλέπουμε αυτά τα φαινόμενα να ταλαιπωρούν ένα μέρος της Ελλάδος. Ακόμη μέχρι χθες, προχθές, είχαμε την τεράστια αγωνία προκειμένου να δούμε ότι στην Καρδίτσα ή γενικότερα στη Θεσσαλία δεν θα επαναλαμβανόταν με ένταση αυτό το φαινόμενο των έντονων βροχοπτώσεων, μιας και η γη είχε πλέον μηδενική απορροφητικότητα και ενδεχομένως η συνέπεια με ακόμη μικρότερη βροχή θα μπορούσε να δημιουργήσει πολύ μεγαλύτερα προβλήματα.

Άρα, λοιπόν, επαναλαμβάνω όλοι μας πρέπει να αποκτήσουμε μια διαφορετική φιλοσοφία, όχι απαραίτητα στη λογική της κριτικής που με μια υπεραπλούστευση επαναλαμβάνεται από αυτό το Βήμα και από κάθε δημόσιο βήμα, αλλά μέσα από μια λογική συνεισφοράς στο πώς θα κάνουμε καλύτερη την πολιτεία και πώς θα μπορούμε να απαντάμε σε τέτοιου είδους ζητήματα, που κατά καιρούς μπορεί να αφορούν στις πυρκαγιές ή ενδεχομένως στα πλημμυρικά φαινόμενα ή ακόμη και σε ζητήματα τα οποία, επαναλαμβάνω για άλλη μια φορά, έχουν αρχίσει να απασχολούν ένα πολύ μεγάλο μέρος της ελληνικής κοινωνίας.

Όπως τόνισε ο Πρωθυπουργός πριν λίγο κατά τη συνεδρίαση του Υπουργικού Συμβουλίου, θα ξαναχτίσουμε ό,τι χάσαμε και θα ξαναδημιουργήσουμε όλες εκείνες τις υποδομές οι οποίες θα μπορούν πραγματικά να υπηρετούν τους πολίτες, να τους κάνουν να αισθάνονται ότι απέναντί τους υπάρχει μια πολιτεία η οποία ανταποκρίνεται στην πραγματική ανάγκη και δίνει τη δυνατότητα κάθε φορά, σε κάθε πολίτη και σε κάθε τοπική κοινωνία να το διαπιστώνει με τον πλέον εύκολο τρόπο.

Όπως με τον «Ιανό», η Κυβέρνηση στάθηκε δίπλα στους πολίτες και τους έδωσε και εκείνα τα μέσα αλλά και εκείνες τις δυνατότητες, ούτως ώστε να επανέλθουν στην προηγούμενη κανονική τους ζωή, έτσι και τώρα θα στηριχτούμε σε μια, αν θέλετε, γνώση που υπάρχει από το παρελθόν, μαζί με τους πολίτες, δίπλα στους πολίτες, να τους ξαναδώσουμε ό,τι χάθηκε το προηγούμενο χρονικό διάστημα.

Σε ό,τι αφορά το υπό συζήτηση νομοσχέδιο. Είναι εντυπωσιακό, κυρίες και κύριοι συνάδελφοι, ότι, ενώ κάποιοι εκ των συναδέλφων που βρέθηκαν στο Βήμα -κάποιοι εξ αυτών εντονότερα, κάποιοι άλλοι θα έλεγα με πιο ήπιους τόνους- αναγνωρίζουν ότι η ακρίβεια είναι το μεγαλύτερο πρόβλημα που ενδεχομένως απασχολεί τον Έλληνα πολίτη σήμερα, ο τρόπος με τον οποίο προσεγγίζεται η συζήτηση για ένα θέμα το οποίο κατά γενική ομολογία έχει μια τεράστια διάσταση, τουλάχιστον κατά την άποψή μου, δεν είναι ο ενδεδειγμένος.

Και το λέω αυτό διότι ξέρουμε πάρα πολύ καλά ότι η συζήτηση για την ακρίβεια ξεκινάει όταν μετά την εισβολή της Ρωσίας στην Ουκρανία και λόγω των ζητημάτων που υπάρχουν στην αγορά της ενέργειας δημιουργούνται έντονες πληθωριστικές πιέσεις και μεγάλη ακρίβεια σε όλες τις ευρωπαϊκές χώρες. Είναι φαινόμενο, άραγε, μόνο της ελληνικής οικονομίας η ακρίβεια;

Το λέω αυτό, διότι ο τρόπος με τον οποίο προσπάθησε ο κύριος Υπουργός νωρίτερα να ρωτήσει τον Κοινοβουλευτικό Εκπρόσωπο της Αξιωματικής Αντιπολίτευσης είχε ακριβώς αυτή τη λογική. Αν πραγματικά κάποιοι πιστεύουν ότι με τον πλέον απλό τρόπο ή με τον πλέον απλό συλλογισμό ή με την πλέον απλή παρέμβαση μπορούν να αντιμετωπίσουν το ζήτημα της ακρίβειας, είναι ευπρόσδεκτοι σ’ αυτόν τον δημόσιο διάλογο και να μας πουν ακριβώς ποια είναι αυτή η πρακτική με την οποία μπορεί κανείς να το αντιμετωπίσει.

Διότι νομίζω, κυρίες και κύριοι συνάδελφοι, ότι η προσπάθεια η οποία γίνεται ειδικά το τελευταίο χρονικό διάστημα από όλη την Κυβέρνηση, πρωτίστως από τον ίδιο τον Πρωθυπουργό, ο οποίος αναγνώρισε το πρόβλημα της ακρίβειας μιλώντας στο βήμα της Διεθνούς Έκθεσης Θεσσαλονίκης, εξαγγέλλοντας συγκεκριμένα μέτρα, προκειμένου κυρίως να ενισχύσει το εισόδημα των πολιτών, αλλά κυρίως και δίνοντας τη δυνατότητα ότι η Κυβέρνηση βρίσκεται πάνω από αυτό το ζήτημα και προσπαθεί με κάθε τρόπο και δευτερευόντως, βεβαίως, με τον παριστάμενο Υπουργό, ο οποίος με σειρά μέτρων και παρεμβάσεων -δεν εξαιρώ την τροπολογία, για την οποία θα μιλήσω σε λίγο- επιχειρεί να αντιμετωπίσει ένα ζήτημα που κατά γενική ομολογία -νομίζω το ξέρετε όλοι, δεν ανακαλύπτουμε κάτι καινούργιο- ταλαιπωρεί το σύνολο των ευρωπαϊκών χωρών, το σύνολο των ευρωπαϊκών οικονομιών, αν μη τι άλλο αποδεικνύεται ότι η προσπάθεια προκειμένου να αντιμετωπιστεί ένα πραγματικά δύσκολο ζήτημα και για την ελληνική οικονομία αλλά και την ευρωπαϊκή οικονομία είναι εργώδης, είναι σταθερή, είναι προσανατολισμένη στην αντιμετώπιση του προβλήματος.

Επιπλέον, κυρίες και κύριοι συνάδελφοι, ξέρετε ποιο ήταν το εντυπωσιακό σχεδόν του συνόλου των ομιλητών της Αντιπολίτευσης από αυτό το Βήμα; Η κριτική η οποία ασκήθηκε για την τροπολογία ήταν κυρίως για τον χρόνο κατά τον οποίο κατετέθη. Εγώ θα περίμενα να μιλήσουμε περισσότερο για την ουσία. Γιατί νομίζω ότι αν δει κανείς ένα-ένα τα άρθρα της τροπολογίας, είμαι βέβαιος ότι θα συμφωνήσει πως γίνεται μια προσπάθεια από την πλευρά της Κυβέρνησης τουλάχιστον να συμβάλλει σε μια συγκεκριμένη κατεύθυνση. Η παντελής άρνηση αναγνώρισης αυτής της προσπάθειας προφανώς δεν είναι ούτε θετική υπηρεσία ούτε πολύ περισσότερο βοηθάει μια συνολική προσπάθεια που θα έπρεπε -φαντάζομαι- να κάνουμε όλοι μαζί, για να αντιμετωπίσουμε ένα ζήτημα που ξέρουμε ότι ξεπερνάει τα στεγανά τα όρια της πατρίδας μας και προφανώς ταλαιπωρεί το σύνολο των ευρωπαϊκών οικονομιών.

Νομίζω ότι κάποιοι έχουν μείνει στο παρελθόν. Η προσπάθεια η οποία γίνεται το τελευταίο χρονικό διάστημα και ειδικά από το 2019 και μετά είναι ορατή, κυρίες και κύριοι συνάδελφοι. Η Ελλάδα, το είπαν και συνάδελφοι της Αντιπολίτευσης, είναι η δεύτερη ταχύτερα αναπτυσσόμενη οικονομία στην Ευρώπη. Έχει τη δεύτερη ταχύτερα αναπτυσσόμενη οικονομία στην Ευρώπη. Η Ελλάδα είναι μια χώρα που κατάφερε να ξεπεράσει τα αρνητικά δεδομένα τα οποία αφορούσαν στην οικονομία και με εξωστρέφεια, με την ενίσχυση της επιχειρηματικότητας, με την αύξηση των θέσεων εργασίας άρα και την απομείωση της ανεργίας, με τη δυνατότητα να ξαναδοθούν χαμένες κατακτήσεις των εργαζομένων από το παρελθόν, ξαναβρίσκει σιγά-σιγά τον δρόμο της υγιούς οικονομικής ανάπτυξης.

Το γεγονός ότι πρόσφατα ανακτήσαμε, δυστυχώς κάτω από το βάρος των αρνητικών εξελίξεων που αφορούσαν στην κακοκαιρία, την επενδυτική βαθμίδα αποδεικνύει τη συστηματική προσπάθεια της Κυβέρνησης στην κατεύθυνση της ανάπτυξης της οικονομίας. Κι αυτή η προσπάθεια, νομίζω το ξέρετε όλοι πάρα πολύ καλά, αναγνωρίζεται από όλους και νομίζω ότι λίγο ή πολύ είναι ορατή από όλους.

Άκουσα μια κριτική από τον Κοινοβουλευτικό Εκπρόσωπο της Αξιωματικής Αντιπολίτευσης που αφορούσε στον τρόπο με τον οποίο η Κυβέρνηση απευθύνεται στους πολίτες και στην κοινωνία ή ακόμη και στο γεγονός ότι η Κυβέρνηση θα έπρεπε να φύγει γρήγορα. Αναρωτιέμαι, κυρίες και κύριοι συνάδελφοι, τρεις μήνες δεν πέρασαν μόλις από την προηγούμενη εκλογική αναμέτρηση; Είναι πραγματικά απορίας άξιο όταν κάποιοι πιστεύουν στη δημοκρατία και τον κοινοβουλευτισμό και βρίσκονται στο Βήμα της Ολομέλειας του ελληνικού Κοινοβουλίου που με τόση ευκολία μπορούν να βάζουν διλήμματα τα οποία δεν έχουν καμμία απολύτως σχέση με την καλή λειτουργία της δημοκρατίας ή με αυτό που εν πάση περιπτώσει το Σύνταγμα της πατρίδας μας διαφυλάσσει ως συγκεκριμένη δυνατότητα κάθε παράταξης που απολαμβάνει της εμπιστοσύνης του ελληνικού λαού μετά από μια εκλογική αναμέτρηση.

Εγώ πραγματικά απορώ πώς είναι δυνατόν κάποιοι να έρχονται και να ζητάνε να φύγει η Κυβέρνηση τρεις μήνες μετά τη διπλή λαϊκή ετυμηγορία, η οποία με έναν περίτρανο τρόπο έδειξε ότι η μεγάλη εμπιστοσύνη των Ελλήνων πολιτών είναι στο πρόσωπο του Κυριάκου Μητσοτάκη και στην παράταξη της Νέας Δημοκρατίας. Αν πραγματικά θεωρείτε ότι με αυτή την -επαναλαμβάνω για δεύτερη φορά τον όρο- υπεραπλούστευση σε κάθε προσέγγιση πολιτική ή σε κάθε ζήτημα το οποίο θα μπορούσε να προκύπτει είναι ένα θέμα που κάθε φορά μπορεί να αναδεικνύεται από το Βήμα της Ολομέλειας του Ελληνικού Κοινοβουλίου, τότε αυτό είναι στην κρίση των Ελλήνων πολιτών.

Και οι Έλληνες πολίτες, να είστε βέβαιοι, ανεξάρτητα από τις συγκυρίες, ανεξάρτητα από τα ζητήματα που προκύπτουν και ανεξάρτητα από αυτό που εμείς θέλουμε να πιστεύουμε, έχουν το δικό τους κριτήριο, με τρόπο που λίγοι μας καταφέρνουμε να καταλάβουμε τη δική τους επιλογή και στο τέλος της ημέρας επιβραβεύουν αυτόν που κατά τη δική τους προσωπική άποψη μπορεί να τους εκπροσωπεί, μπορεί να τους στηρίξει, μπορεί να τους κυβερνήσει εν προκειμένω.

Tέλος, κλείνω λέγοντας το εξής: Η προσπάθεια η οποία γίνεται και μέσα από το νομοσχέδιο για το οποίο, κύριε Υπουργέ, νομίζω ότι δεν χρειάζεται να πούμε πολλά, είναι η ενσωμάτωση μιας οδηγίας στο ελληνικό Κοινοβούλιο. Είναι μια γνωστή πρακτική. Νομίζω ότι τα κόμματα τα οποία υιοθετούν την ευρωπαϊκή προοπτική της χώρας δεν έχουν παρά να ακολουθήσουν έναν «μονόδρομο» υπερψήφισης μιας τέτοιας οδηγίας. Τα άλλα κόμματα -κατανοητό- εκφράζουν μια εντελώς διαφορετική αντίληψη. Όλα αυτά είναι μέρος της ίδιας της κοινοβουλευτικής δημοκρατίας. Άρα, λοιπόν, δεν έχω να πω κάτι γι’ αυτό.

Το ζήτημα, όμως, είναι ότι μέσα από αυτή την αυτονόητη νομοθετική πρωτοβουλία της Κυβέρνησης, το να δημιουργήσει κανείς μια σοβαρή συζήτηση για το πώς θα αντιμετωπίσουμε το ζήτημα της ακρίβειας και το πώς ενδεχομένως θα δούμε και άλλα μέτρα τα οποία πρέπει να ληφθούν στον απόλυτα άμεσο πολιτικό χρόνο, είναι μια πρόκληση για όλους μας, είναι μια πρόκληση και της ίδιας της κοινοβουλευτικής διαδικασίας και της ίδιας της δημοκρατίας, αλλά πολύ περισσότερο είναι μια πρόκληση που τουλάχιστον καθημερινά η Κυβέρνηση δείχνει ότι ανταποκρίνεται σε αυτή και κάνει ό,τι είναι δυνατόν προκειμένου να την αντιμετωπίσει. Όλα τα άλλα, κυρίες και κύριοι συνάδελφοι, το ξέρετε πάρα πολύ καλά -μπορώ να σας το πω ως παλαιός κοινοβουλευτικός-, πάντα βρίσκονται και στην κρίση των πολιτών και στην κρίση της κοινωνίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Τσιάρα.

Κάποιος εκ των εισηγητών ενδεχομένως να θέλει να δευτερολογήσει. Κύριε Αυλωνίτη, ζητήσατε τον λόγο;

**ΜΙΧΑΗΛ ΚΑΤΡΙΝΗΣ:** Να μιλήσει ο Υπουργός, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Σας θυμίζω ότι ο Υπουργός θα είναι ο τελευταίος ομιλητής.

**ΜΙΧΑΗΛ ΚΑΤΡΙΝΗΣ:** Κυρία Πρόεδρε, να μιλήσει ο Υπουργός. Δεν έχει μιλήσει η Κυβέρνηση, δεν έχει τοποθετηθεί ο Υπουργός.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Δεν υπάρχει πρόβλημα.

**ΜΙΧΑΗΛ ΚΑΤΡΙΝΗΣ:** Να ακούσουμε την Κυβέρνηση, για να μπορέσουμε να τοποθετηθούμε μετά.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ευχαριστώ, κυρία Πρόεδρε.

Κυρίες και κύριοι συνάδελφοι, θα μου επιτρέψετε να μοιράσω σε δύο τομείς την ομιλία μου. Ο πρώτος αφορά την ενσωμάτωση της οδηγίας, η οποία είναι μια τεχνική οδηγία. Τα είπαμε και στις επιτροπές, αναφέρθηκαν και πολλοί συνάδελφοι. Νομίζω ότι υποστηρίζεται και υπερψηφίζεται από τα περισσότερα κόμματα της Βουλής. Το δεύτερο τμήμα αφορά το κυρίαρχο θέμα που έχει να κάνει με την ακρίβεια, γιατί νομίζω ότι περισσότερο αναλώθηκαν -και λογικό είναι- οι Βουλευτές σε αυτό το θέμα, παρά στην ενσωμάτωση της οδηγίας αυτής καθαυτή.

Κατ’ αρχάς να πούμε ότι η οδηγία δίνει τη δυνατότητα μετασχηματισμών σε εταιρικές οντότητες κεφαλαιουχικές, οι οποίες έχουν έδρα σε πάνω από μία χώρα, σε πάνω από ένα κράτος-μέλος, να το πω πιο σωστά. Τι σημαίνει μετασχηματισμός; Μιλάμε για συνενώσεις, διασπάσεις ή μετατροπές. Όταν λέμε μετατροπές εννοούμε από Ε.Π.Ε. να μετατραπεί σε Α.Ε., από Ι.Κ.Ε. σε Ε.Π.Ε. κ.λπ..

Βοηθάει αυτή η οδηγία; Εμείς θεωρούμε ότι βοηθάει πάρα πολύ, γιατί δίνουμε τη δυνατότητα σε εταιρείες να μετασχηματίζονται ελεύθερα και μέσα από αυτό να έχουμε τη μεταφορά κεφαλαίων. Επειδή η χώρα μας τα τελευταία χρόνια έχει καταφέρει να δημιουργήσει ένα φιλικό επιχειρηματικό περιβάλλον, αυτό μας δίνει τη δυνατότητα να προσελκύσουμε ακόμα περισσότερες ξένες εταιρείες και όχι μόνο ξένες εταιρείες, αλλά και εταιρείες οι οποίες έχουν εν πάση περιπτώσει τις έδρες τους και σε άλλα κράτη-μέλη, να τους δώσουμε τη δυνατότητα να έρθουν και να κάνουν την κύριά τους έδρα στην Ελλάδα.

Έχει πετύχει μέχρι τώρα η πολιτική της Κυβέρνησής μας και του Πρωθυπουργού Κυριάκου Μητσοτάκη σε ό,τι αφορά την προσέλκυση ξένων επενδύσεων; Αρκεί κάποιος να δει τα αποτελέσματα, τα στατιστικά στοιχεία.

Σύμφωνα, λοιπόν, με την Ελληνική Στατιστική Υπηρεσία, οι άμεσες ξένες επενδύσεις το 2022 έσπασαν ρεκόρ, διπλασιάστηκαν σε σχέση με το 2019. Είχαμε 7,7 δισεκατομμύρια ευρώ άμεσων ξένων επενδύσεων. Αυτό τελικά πώς μεταφράζεται σε ό,τι αφορά την ανάπτυξη της οικονομίας της Ελλάδας; Μεταφράζεται βεβαίως με την αύξηση του Ακαθάριστου Εθνικού Προϊόντος. Έχουμε αύξηση, αυξάνεται η ελληνική οικονομία; Αυξάνεται. Σε τι ρυθμούς αυξάνεται; Αυξάνεται σε ρυθμούς όπως το 2019, όπου τότε η Ελλάδα ήταν προτελευταία σε ανάπτυξη στην Ευρωζώνη; Όχι. Το αντίθετο. Αυξάνεται με πολύ μεγαλύτερους ρυθμούς.

Σήμερα η ελληνική οικονομία αυξάνεται, διογκώνεται, μεγεθύνεται με ρυθμούς πολύ μεγαλύτερους από τον μέσο όρο της Ευρωζώνης, με διπλάσιο ρυθμό σχεδόν από την Ευρωζώνη. Η ανάπτυξη της χώρας ξεπερνάει αυτή τη στιγμή το 2%-2,5%, όταν ο μέσος όρος αύξησης της οικονομίας της ευρωπαϊκής βρίσκεται κάτω από μία ποσοστιαία μονάδα. Σήμερα η Ελλάδα, η ελληνική οικονομία μεγεθύνεται με ρυθμούς τέσσερις και πέντε φορές μεγαλύτερους απ’ ό,τι η γερμανική οικονομία. Σήμερα η Ελλάδα είναι δεύτερη σε αύξηση στο Ακαθάριστο Εθνικό Προϊόν μεταξύ των χωρών της Ευρωζώνης. Αυτό σημαίνει, λοιπόν, ότι κάτι έχουμε πετύχει.

Είναι κάποιος να πανηγυρίζει γι’ αυτά τα επιτεύγματα; Όχι. Χρειάζεται για πολλά χρόνια να έχουμε πολύ μεγαλύτερη ανάπτυξη της οικονομίας από τον μέσο όρο της Ευρωζώνης για να καταφέρουμε να προσεγγίσουμε το μέσο ευρωπαϊκό επίπεδο διαβίωσης, να προσεγγίσουμε τον μέσο ευρωπαϊκό μισθό στους εργαζόμενους. Άρα η δουλειά μας έχει συνέχεια, η προσπάθεια πρέπει να συνεχιστεί και αυτό θα γίνεται συνέχεια. Βεβαίως επαναλαμβάνω ότι η σημερινή ενσωμάτωση της οδηγίας ακριβώς σε αυτό αποσκοπεί.

Δεν φτάνει, όμως, αυτό. Έχουμε προχωρήσει σε μια σειρά από μέτρα για να μπορέσουμε να διευκολύνουμε ακόμη περισσότερο το επενδυτικό περιβάλλον, έτσι ώστε τελικά να συνεχίσουμε να τονώνουμε τις επενδύσεις στη χώρα μας.

Θα σας πω κάποια από αυτά: Απλοποίηση διαδικασιών. Και το προηγούμενο διάστημα, τα προηγούμενα τέσσερα χρόνια, αλλά και τώρα προχωρούμε σε περαιτέρω απλοποιήσεις των διαδικασιών, ώστε να μπορεί κάποιος ο οποίος θέλει να αναλάβει ρίσκο στη χώρα μας, ένας επενδυτής, ένας νέος άνθρωπος, να αναλάβει αυτό το ρίσκο να ξεκινήσει μια επιχείρηση και έτσι να μπορέσει να υλοποιήσει το όνειρό του.

Η Ελλάδα και οι Έλληνες έχουν την επιχειρηματικότητα στο DNA τους. Έχουμε πάνω από εννιακόσιες χιλιάδες επιχειρήσεις. Σε δέκα εκατομμύρια πληθυσμό έχουμε εννιακόσιες χιλιάδες ΑΦΜ ενεργά οικονομικών οντοτήτων, επιχειρηματικών οντοτήτων. Αυτό σημαίνει, λοιπόν, ότι η επιχειρηματικότητα είναι στο «μεδούλι» του Έλληνα και αυτό πρέπει να στηρίξουμε.

Αυξάνονται οι επιχειρήσεις στην Ελλάδα; Θα σας πω ότι μόνο το 2022 οι επιχειρήσεις στην Ελλάδα αυξήθηκαν κατά είκοσι οκτώ χιλιάδες, από το 2019 μέχρι το 2022 κατά εκατόν είκοσι χιλιάδες, δηλαδή εκατόν είκοσι χιλιάδες νέες, περισσότερες επιχειρήσεις ιδρύθηκαν, συστήθηκαν τα τελευταία τέσσερα χρόνια που βρίσκεται στην κυβέρνηση η Νέα Δημοκρατία και που ο Κυριάκος Μητσοτάκης είναι Πρωθυπουργός αυτής της χώρας. Αυτό κάτι λέει. Έτσι θα μπορέσουμε να δώσουμε την ελπίδα και το όνειρο σε κάποιον νέο -και όχι μόνο, βεβαίως- να έρθει να δημιουργήσει και μέσα από τη δημιουργία να συμβάλει και αυτός στην ανάπτυξη της ελληνικής οικονομίας. Απλοποίηση, λοιπόν, των διαδικασιών. Αυτό είναι το πρώτο σημείο.

Δεύτερον: Κίνητρα, αναπτυξιακοί νόμοι, ΕΣΠΑ, κίνητρα τα οποία δίνουν δυνατότητα στις επιχειρήσεις να επενδύσουν, να εκσυγχρονιστούν, να ψηφιοποιήσουν τις παραγωγικές τους διαδικασίες, να βοηθήσουν στην προστασία του περιβάλλοντος μέσα από τη μείωση εκπομπών αερίων του θερμοκηπίου, μέσα από τη μείωση και εξοικονόμηση ενέργειας. Είναι μέτρα και δράσεις που έχουμε εξαγγείλει και που υλοποιούνται, από το «Φωτοβολταϊκά στη στέγη», από το «Εξοικονομώ» στα σπίτια, που και αυτό βοηθάει πολύ την επιχειρηματικότητα, από το «Αλλάζω θερμοσίφωνα». Αυτή τη στιγμή πρέπει να ξέρετε ότι έχουμε έναν πολύ δυναμικό κλάδο κατασκευής και παραγωγής ηλιακών θερμοσιφώνων στη χώρα.

Έρχονται, λοιπόν, προγράμματα που αφορούν τους καταναλωτές και τα νοικοκυριά, όπως το «Αλλάζω θερμοσίφωνα» που τους δίνει τη δυνατότητα να αντικαταστήσουν έναν ηλεκτρικό θερμοσίφωνα με ένα ηλιακό και να μειώσουν την κατανάλωση ρεύματος για ζεστό νερό έως και 70% και άρα τον λογαριασμό ρεύματος και τις εκπομπές διοξειδίου του άνθρακα, να χρησιμοποιούν έναν ηλιακό θερμοσίφωνα ο οποίος κατασκευάζεται και παράγεται και στην Ελλάδα. Να, λοιπόν, πώς ένα πρόγραμμα βοηθάει και την επιχειρηματικότητα στη χώρα μας.

Όλα τα προγράμματα της Κυβέρνησής μας έχουν μια συνέχεια και αποσκοπούν τελικά στο βασικό ζητούμενο, που είναι βέβαια να βελτιώσουμε τη ζωή των ανθρώπων, να δημιουργήσουμε θέσεις εργασίας υψηλά αμειβόμενες, περισσότερες θέσεις εργασίας και αυτό βεβαίως έχει αποτέλεσμα και τη μείωση σταδιακά της ανεργίας και βεβαίως δεν σταματάμε εκεί. Άρα απλοποίηση διαδικασιών, κίνητρα και προγράμματα που τονώνουν την επιχειρηματικότητα και βεβαίως μια σειρά από μεταρρυθμίσεις που έχουν να κάνουν και με τη δικαιοσύνη, ώστε να επιταχύνουμε τις διαδικασίες, την ολοκλήρωση των διαφορών που μπορεί να έχουν οι επιχειρήσεις μεταξύ τους, έτσι ώστε τελικά κι εκεί να βοηθήσουμε το επιχειρηματικό περιβάλλον ακόμα περισσότερο, αλλά και μια σειρά άλλων μέτρων.

Για να μη μονοπωλήσω την κουβέντα, στο θέμα της ανάπτυξης της οικονομίας και της τόνωσης του επενδυτικού κλίματος στη χώρα μας, σημαντικό ρόλο παίζει και η ανάληψη της κατάκτησης της επενδυτικής βαθμίδας, αλλά θα δοθεί η ευκαιρία και σε επόμενα νομοσχέδια να συζητήσουμε για την ανάπτυξη και πώς θα διασφαλίσουμε βιώσιμη ανάπτυξη στη χώρα μας με υψηλούς ρυθμούς ανάπτυξης για τις Ελληνίδες και τους Έλληνες.

Πάμε λίγο να συζητήσουμε το θέμα της ακρίβειας. Άκουσα πάρα πολλά πράγματα για το θέμα της ακρίβειας. Βεβαίως, από καμμία πολιτική παράταξη δεν άκουσα προτάσεις για το πώς θα αντιμετωπίσουμε ένα υπαρκτό ζήτημα. Η ακρίβεια, δυστυχώς, είναι κάτι το οποίο σήμερα απειλεί τη διαβίωση και την κοινωνική συνοχή στην Ελλάδα. Δυστυχώς πιέζει τα νοικοκυριά. Τα νοικοκυριά δυσκολεύονται να έχουν πρόσβαση σε αγαθά, τα οποία είναι απαραίτητα για τη διαβίωσή τους.

Είναι θέμα ελληνικό; Το απάντησαν όλοι οι προλαλήσαντες και πολλοί μάλιστα που ανήκαν και σε κόμματα της Αντιπολίτευσης. Όχι, δεν είναι ελληνικό φαινόμενο. Και πώς αποδεικνύεται αυτό; Μα, από τα στοιχεία της Ευρωπαϊκής Στατιστικής Υπηρεσίας. Έχει πληθωρισμό η Ευρώπη; Έχει. Τι ποσοστό; Ο μέσος πληθωρισμός στην Ευρώπη έχει 5,9% αύξηση. Πόσος είναι ο πληθωρισμός στην Ελλάδα; Είναι 3,5%. Έχουμε, δηλαδή, σχεδόν μισό πληθωρισμό απ’ ό,τι έχει η Ευρώπη. Είναι να πανηγυρίζουμε γι’ αυτό; Φυσικά και όχι. Γιατί πληθωρισμός σημαίνει αύξηση των τιμών. Αυτό σημαίνει, όμως, ότι το φαινόμενο δεν είναι ελληνικό και ότι είναι κατά βάση εισαγόμενο. Αλλά και στα σημεία που δεν είναι εισαγόμενο, εγώ θα πω, εμείς έχουμε αναλάβει δράσεις, ώστε να πατάξουμε εκείνες τις αιτίες οι οποίες δεν προκαλούν δομικές αυξήσεις στις τιμές των προϊόντων, ιδίως των προϊόντων που είναι πιο απαραίτητα για τη διαβίωση των νοικοκυριών.

Άρα ο πληθωρισμός δεν είναι ελληνικός. Πώς πάει η Ελλάδα σε σχέση με τα υπόλοιπα κράτη-μέλη; Έχει από τους υψηλότερους πληθωρισμούς στην Ευρώπη; Έχει από τους υψηλότερους πληθωρισμούς στον κόσμο ή έχει από τους χαμηλότερους πληθωρισμούς; Έχει από τους χαμηλότερους πληθωρισμούς. Η Ελλάδα, σταθερά, τους τελευταίους μήνες βρίσκεται στα πέντε κράτη-μέλη με τον χαμηλότερο πληθωρισμό στην Ευρώπη. Αυτό είναι πραγματικότητα. Τι γίνεται -θα πει κάποιος, όμως- σε ό,τι αφορά τον γενικό πληθωρισμό, τον γενικό δείκτη; Έχουμε χαμηλό. Φυσικά δεν είμαστε ικανοποιημένοι, γι’ αυτό και παίρνουμε και άλλα μέτρα να τον μειώσουμε ακόμα περισσότερο.

Τι γίνεται, όμως, με τα τρόφιμα; Εκεί όντως, ιδιαίτερα και το καλοκαίρι, είχαμε έναν πληθωρισμό που βεβαίως αποκλιμακώνεται, όπως βλέπουμε τους τελευταίους μήνες, ο οποίος βρίσκεται στο μέσο όρο της Ευρώπης. Συγκεκριμένα τον Ιούλιο είχαμε έναν πληθωρισμό στα τρόφιμα ο οποίος ξεπερνούσε το 12,5% -ήταν 12,7%- κι έπεσε στο 10,7% τον Αύγουστο, αποκλιμακώνεται. Και πάλι, βεβαίως, δεν είμαστε ικανοποιημένοι.

Γιατί έχουμε πληθωρισμό; Γιατί υπάρχουν αντικειμενικές συνθήκες. Παράδειγμα, έχουμε μείωση της παραγωγής, έχουμε διαταραχές στην αλυσίδα παραγωγής και εφοδιασμού και σε ό,τι αφορά τα τρόφιμα και σε ό,τι αφορά και άλλα προϊόντα. Και αυτό προέκυψε φυσικά μετά την πανδημία και μετά τις διαταραχές των τότε παγκόσμιων εφοδιαστικών αλυσίδων που προκλήθηκαν, αλλά όχι μόνο από αυτό, και από μια γεωπολιτική κρίση που έχει ξεκινήσει. Μιλάμε για έναν πόλεμο. Έναν πόλεμο στη γειτονιά μας, που -δυστυχώς!- έχει μετατραπεί πολλές φορές και σε ενεργειακό πόλεμο, αλλά και σε ένα διατροφικό πόλεμο, όταν αυτή τη στιγμή βλέπετε ότι η Ρωσία βομβαρδίζει ουκρανικές αποθήκες σίτου και αμέσως αυτό εκτινάσσει τις τιμές του σιταριού στην Ευρώπη και όχι μόνο.

Όλα αυτά είναι προβλήματα, λοιπόν, που αυξάνουν τις τιμές. Η αύξηση του κόστους του χρήματος, είναι θέμα ελληνικό; Μόνο στην Ελλάδα αυξάνεται το επιτόκιο δανεισμού; Όχι. Είναι παγκόσμιο πρόβλημα και αυτό αυξάνει τα κόστη παραγωγής και τα κόστη διάθεσης των προϊόντων. Άλλα κόστη. Η αύξηση στις ορυκτές ύλες. Πού έχει φτάσει το πετρέλαιο; Έχει φτάσει να πλησιάζει τα 95 δολάρια το βαρέλι. Ήταν 70, ήταν 60 δολάρια. Κάποτε, επί καιρού ΣΥΡΙΖΑ είχε φτάσει να έχει και αρνητικό πρόσημο, είχαμε τον κορωνοϊό και αρνητικές τιμές στο πετρέλαιο, αλλά τώρα, δυστυχώς, έχουμε από τις υψηλότερες ιστορικά τιμές στο πετρέλαιο και αυτό αυξάνει το κόστος μεταφοράς. Έχουμε αύξηση στο πιστωτικό κόστος. Και πέρα και πάνω απ’ όλα, είναι η κλιματική κρίση. Γιατί το λέω αυτό; Γιατί σήμερα το λάδι, όπως γνωρίζετε, κύριε συνάδελφε, έχει φτάσει να έχει τιμή χονδρικής είτε στο ελαιοτριβείο είτε στον παραγωγό είτε σε όποιον τελικά το έχει αποθηκεύσει ή παράγει σήμερα -γιατί δεν παράγει μόνο η Ελλάδα, παράγει και η Τυνησία, παράγει και το Μαρόκο- που έχει ξεπεράσει τα 8 ευρώ. Γιατί στο λάδι έχουμε 8-9 ευρώ; Φταίει η ελληνική Κυβέρνηση; Όχι, βέβαια. Αυτή είναι η τιμή που είναι σε επίπεδο Ευρώπης. Αν βάλουμε μια διατίμηση, για παράδειγμα -γιατί ακούστηκαν διάφορα και από τον εισηγητή του ΣΥΡΙΖΑ για το λάδι- 3 ευρώ στην τιμή του λαδιού στον παραγωγό, τι θα γίνει; Την επόμενη μέρα δεν θα υπάρχει λάδι στην Ελλάδα. Θα πουληθεί το λάδι και θα εξαχθεί στην Ιταλία, στην Ισπανία και στις υπόλοιπες χώρες. Δυστυχώς, έτσι δουλεύει η ελεύθερη αγορά. Άρα τι μπορούμε να κάνουμε εμείς για το λάδι; Εκείνο που μπορούμε να κάνουμε -θα το πούμε και με βάση την τροπολογία που έχουμε φέρει- είναι να ελέγξουμε τα στάδια της εφοδιαστικής αλυσίδας μετά τον παραγωγό, αν και αυτά πάνε να εκμεταλλευτούν αυτή την κρίσιμη κατάσταση και προσθέσουν κέρδος παραπάνω από αυτό που είχαν τα προηγούμενα χρόνια. Και αυτό ελέγχουμε.

Άρα η κλιματική κρίση, η μείωση της παραγωγής του λαδιού από μεγάλες ελαιοπαραγωγικές χώρες, όπως είναι για παράδειγμα Ισπανία, όπως η Ιταλία, όπως είναι η Βόρεια Αφρική, είναι που αυξάνει τις τιμές των προϊόντων. Εδώ στη χώρα έχουμε πρόβλημα σε ό,τι αφορά την παραγωγή των προϊόντων; Παράγουμε τα ίδια προϊόντα φρούτα και λαχανικά και κυρίως λαχανικά, ιδίως αυτά που έχουν και πολύ εργατικό, σε σχέση με πέρυσι και πρόπερσι;

Η πραγματικότητα -και την ξέρετε όσοι ασχολείστε- είναι ότι έχουμε μειωμένη παραγωγή, γιατί έχουμε λιγότερα εργατικά χέρια. Αυτή είναι η πραγματικότητα. Γιατί είχαμε καύσωνα το καλοκαίρι, γιατί μειώθηκαν οι παραγωγές λόγω των καιρικών συνθηκών. Αυτές είναι αντικειμενικές συνθήκες, που δυστυχώς, αυξάνουν τις τιμές στα προϊόντα που βρίσκονται σε έλλειψη και τελικά ταλαιπωρούν τα νοικοκυριά. Αυτή είναι η πραγματικότητα. Αν δεν αναλύσουμε το πρόβλημα, αν καθόμαστε εδώ και ανταλλάσσουμε μεταξύ μας θεωρίες που δεν έχουν βάση τις πραγματικές συνθήκες, τότε δεν μπορούμε να λύσουμε το πρόβλημα. Το πρώτο που πρέπει να κάνει κάποιος αν θέλει να δοθεί μια λύση, είναι να αναγνωρίσει ότι το πραγματικό αίτιο και να πάει να το λύσει.

Άρα έχουμε πολλά να κάνουμε σε ό,τι αφορά και τον μετασχηματισμό της παραγωγικής βάσης, αλλά και τη δυνατότητα προσαρμογής της παραγωγικής μας βάσης και του πρωτογενούς μας τομέα στις επιπτώσεις της κλιματικής αλλαγής και της κλιματικής κρίσης που έχουν έρθει. Και ναι, δεν είναι ο «Daniel» και ο «Δανιήλ», που δυστυχώς έπνιξε τη Θεσσαλία και έχει μειώσει την παραγωγή φρούτων και λαχανικών στη χώρα μας, προχθές είχαμε μεγάλες χαλαζοπτώσεις στην Πελοπόννησο και το ξέρετε και καιρικές συνθήκες που κατέστρεψαν μεγάλο μέρος της παραγωγής. Κι έτσι κάθε μέρα, κάθε εβδομάδα, κάτι συμβαίνει που καταστρέφει μέρος της παραγωγής είτε στην Ελλάδα είτε στην Ευρώπη είτε στον κόσμο όλο, όπως το φαινόμενο Ελ Νίνιο, όπως η παγκόσμια μείωση της παραγωγής ρυζιού, τα οποία τελικά δημιουργούν προβλήματα και αυξήσεις στις τιμές των προϊόντων διατροφής των αγροτικών προϊόντων. Είναι μια πραγματικότητα.

Πάμε να δούμε, λοιπόν, εμείς τι μπορούμε να κάνουμε ως Κυβέρνηση. Δύο πράγματα μπορεί να κάνει μια Κυβέρνηση για να αντιμετωπίσει τον πληθωρισμό. Το πρώτο είναι να αυξήσει το διαθέσιμο εισόδημα των νοικοκυριών, να αυξήσει τους μισθούς, για να μπορέσει τελικά το νοικοκυριό με παραπάνω εισόδημα να αντιμετωπίσει την ακρίβεια η οποία έρχεται. Έχουμε κάνει κάτι όσον αφορά αυτό; Πολλά πράγματα έχουμε κάνει, χωρίς βεβαίως, αυτό να σημαίνει ότι είμαστε απόλυτα ικανοποιημένοι κι ότι θα πανηγυρίσουμε; Και φόρους έχουμε μειώσει, και σε αυξήσεις στις συντάξεις που ήταν παγωμένες δέκα χρόνια έχουμε προχωρήσει και αυξήσεις στους μισθούς των δημοσίων υπαλλήλων που και αυτοί ήταν παγωμένοι για πάνω από δέκα χρόνια κάνουμε και μια σειρά άλλοι φόροι που έχουν να κάνουν με τον ΕΝΦΙΑ, που έχουν να κάνουν με τις εργοδοτικές εισφορές έχουν μειωθεί, που τελικά αυξάνουν το διαθέσιμο εισόδημα.

Πέρα και πάνω από αυτό, όμως, μειώνουμε την ανεργία μέσα από τη δημιουργία νέων θέσεων εργασίας και έτσι μια οικογένεια που είχε έναν εργαζόμενο ή και κανέναν εργαζόμενο τα χρόνια των μνημονίων και τα χρόνια της κρίσης, τώρα έχει έναν, δύο ή και τρεις εργαζόμενους. Άρα, να πώς αυξάνεται και το εισόδημα στο νοικοκυριό να αντιμετωπίσει τα αυξημένα κόστη σε διαβίωσή του. Και να για ποιον λόγο η οικονομία πρέπει να πηγαίνει καλά, ώστε τελικά να είναι κερδισμένο το νοικοκυριό, η Ελληνίδα και ο Έλληνας, ο νέος και η νέα.

Άρα για τον ένα άξονα αντιμετώπισης του πληθωρισμού αύξησης του διαθέσιμου εισοδήματος κάνουμε πράγματα και θα κάνουμε ακόμα περισσότερα.

Ο δεύτερος άξονας που έχει να κάνει με τον έλεγχο της αγοράς, έχει κάνει η Κυβέρνησή μας κάτι ώστε να ελέγξει την αγορά, ώστε να διασφαλίσει ότι δεν θα υπάρχουν οι ασυνείδητοι, ότι δεν θα υπάρχουν εκείνοι οι πονηροί που θα προσπαθήσουν να εκμεταλλευτούν αυτή την κατάσταση του πληθωρισμού για να κερδίσουν παραπάνω μια τέτοια περίοδο που ταλαιπωρείται το ελληνικό νοικοκυριό; Φυσικά και έχουμε κάνει ως Κυβέρνηση μια σειρά από δράσεις για να ελέγξουμε την αγορά και να τονώσουμε τον ανταγωνισμό.

Τι έχουμε κάνει; Έχουμε, για παράδειγμα, κλειδώσει το πλαφόν στο περιθώριο και τις επιχειρήσεις. Όποιος δεν το καταλάβει, όποια εταιρεία δεν το καταλάβει, είτε είναι πολυεθνική είτε είναι χονδρέμπορος είτε είναι παραγωγός είτε είναι προμηθευτής θα το πληρώσει πολύ ακριβά, γιατί θα επιβάλλουμε πρόστιμα. Ήδη έχουμε επιβάλει πρόστιμα, το γνωρίζετε πολύ καλά, στις μεγαλύτερες αλυσίδες πώλησης ηλεκτρικών συσκευών χωρίς να διστάσουμε και ανακοινώνουμε σε ποιους επιβάλλονται τα πρόστιμα και τα πληρώνουν τα πρόστιμα.

Δεύτερο το οποίο έχουμε κάνει, καλάθι του νοικοκυριού. Τονώνουμε τον ανταγωνισμό. Δίνουμε τη δυνατότητα σε ένα νοικοκυριό να έχει πρόσβαση σε αγαθά σε προσιτές τιμές, αγαθά που είναι αναγκαία για τη διαβίωσή του. Λειτούργησε το καλάθι; Λειτούργησε το καλάθι του νοικοκυριού και συνεχίζει να λειτουργεί, όπως λειτούργησε το καλάθι των μαθητών που και συγκράτησε τις τιμές, γιατί πήραμε από όλες τις αλυσίδες τα πιο ταχυκίνητα προϊόντα, εκείνα τα οποία έχουν το μεγαλύτερο όγκο πωλήσεων, όχι κάποια ειδικά προϊόντα που μπορεί να είναι ακριβά και αναφέρονται σε πολύ περιορισμένο κοινό. Μιλάμε για τα βασικά προϊόντα, τα τετράδια, τα μολύβια, τις γομολάστιχες, τους χάρακες. Και πραγματικά στα πιο ταχυκίνητα προϊόντα είδαμε ότι οι τιμές είτε ήταν ίδιες με πέρσι είτε ήταν και μειωμένες. Άρα το καλάθι λειτουργεί.

Πέρα και πάνω από αυτά, ερχόμαστε με τη σημερινή τροπολογία και εισάγουμε τρία άρθρα, για να τονώσουμε τα μέτρα που ήδη έχουμε λάβει. Τι λέει το πρώτο άρθρο; Υποχρέωση ανακοίνωσης ανατιμήσεων των προϊόντων. Ποιοι είναι υποχρεωμένοι να μας ανακοινώνουν, για ποια προϊόντα και ποιες ανατιμήσεις. Όλα τα σουπερμάρκετ με τζίρο πάνω από 90 εκατομμύρια ευρώ, δηλαδή μεγάλες αλυσίδες, που φυσικά εκεί πραγματοποιείται και το 90% του όγκου των πωλήσεων στη χώρα μας -τέτοιων προϊόντων, καταναλωτικών προϊόντων. Είναι υποχρεωμένες να μας κοινοποιούν τις ανατιμήσεις που δέχονται από τους προμηθευτές τους κάθε φορά που γίνεται μια τέτοια ανατίμηση. Για ποιον λόγο το κάνουμε αυτό; Για να πηγαίνουμε η ΔΙΜΕΑ, η Διυπηρεσιακή Μονάδα Ελέγχου Αγοράς και να ελέγχει τις εταιρείες και τους προμηθευτές εκείνους, οι οποίοι προχωρούν σε ανατιμήσεις στα προϊόντα τους.

Σήμερα, ελέγχουμε -η ΔΙΜΕΑ που κάνει σοβαρή δουλειά, νυχθημερόν, Σαββατοκύριακα δουλεύουν τα στελέχη της ΔΙΜΕΑ- μόνο για τα προϊόντα που έχουν να κάνουν με το καλάθι των μαθητών πάνω από πέντε χιλιάδες κωδικούς διαφορετικούς. Τους ελέγχουμε όλους, παρ’ όλο που κάποιοι μπορεί να έχουν προβεί σε ανατιμήσεις και κάποιοι όχι, κάποιοι προμηθευτές να έχουν προχωρεί σε ανατιμήσεις και κάποιοι όχι, ενώ τώρα γνωρίζοντας ποιοι είναι αυτοί που έχουν προχωρήσει σε ανατίμηση, θα επικεντρώνουμε τους ελέγχους και φυσικά δύο και τρεις φορές θα σκεφτεί κάποιος να προχωρήσει σε ανατίμηση στα προϊόντα του, όταν γνωρίζει ότι θα ελεγχθεί.

Το δεύτερο, μια νέα πρωτοβουλία της Κυβέρνησης, η πρωτοβουλία μείωσης τιμής. Γιατί λέμε μόνιμη μείωση τιμής, ενώ είναι για έξι μήνες; Καταρχήν έξι μήνες είναι ένα σταθερό, αρκετά σοβαρό μεγάλο χρονικό διάστημα, όπου εκεί θα πρέπει οι προμηθευτές να μειώσουν τουλάχιστον 5% την τιμή στο ράφι, σε σταθερή βάση, όχι μέσα από μια προωθητική ενέργεια ένα συν ένα ή ένα εκπτωτικό κουπόνι ή μια έκπτωση 10% ή 20% που μπορεί να διαρκεί για μια βδομάδα. Μιλάμε για τουλάχιστον 5% μείωση της τιμής σταθερά για τουλάχιστον περίοδο έξι μηνών πάνω στο ράφι σε σχέση με το προηγούμενο διάστημα.

Τι προσπαθούμε να πετύχουμε με αυτό; Πρώτον, θα υπάρχει ειδική σήμανση. Άρα ο καταναλωτής ο οποίος εισέρχεται στο διάδρομο του σουπερμάρκετ θα γνωρίζει ποια προϊόντα, ποιοι προμηθευτές είναι αυτοί οι οποίοι προχωρούν σε μείωση -όχι σταθεροποίηση- της τιμής των προϊόντων σε σχέση με το προηγούμενο διάστημα. Άρα βοηθάμε το νοικοκυριό να κερδίσει τελικά, αγοράζοντας τα προϊόντα τα οποία έχουν μειώσει την τιμή τους σε σχέση με το προηγούμενο διάστημα. Κάνουμε ακριβώς το αντίθετο από αυτό που έκανε η «CAREFOUR», κύριοι συνάδελφοι, μια ιδιωτική πρωτοβουλία στη Γαλλία, όπου εκεί στιγματίζει το προϊόν το οποίο αύξησε την τιμή μέσα από τη μείωση του περιεχόμενου στη συσκευασία. Πιστεύουμε ότι κερδίζει περισσότερο ο καταναλωτής που πάει και αγοράζει το προϊόν που μείωσε τιμή, παρά ο καταναλωτής που δεν αγοράζει το προϊόν που έχει αυξήσει η τιμή, αλλά που θα προωθηθεί σε άλλα προϊόντα που μπορεί έχουν σταθερή την τιμή τους. Εμείς θέλουμε να πάμε στα προϊόντα που θα μειώσουν την τιμή και ζητάμε από τους προμηθευτές να ακούσουν αυτό το αίτημα της Κυβέρνησης και ήδη υπάρχουν προμηθευτές που θα το κάνουν, γαλακτοκομίες μεγάλες, επιχειρήσεις, βιομηχανίες τροφίμων που ανακοίνωσαν ότι θα πάνε σε βασικά προϊόντα που διαθέτουν και θα μειώσουν την τιμή τουλάχιστον 5% για το επόμενο διάστημα των έξι μηνών.

Έτσι, λοιπόν, θα δώσουμε τη δυνατότητα και να τονωθεί ο ανταγωνισμός μέσα από αυτό, γιατί όπως καταλαβαίνετε δεν μπορεί ένας προμηθευτής να βλέπει στο ράφι το ανταγωνιστικό προϊόν με τα δικά του να έχει τέτοια ταμπέλα, τέτοια ένδειξη μείωσης τιμής. Εφόσον μπορεί, θα προσπαθήσει και εκείνος να μειώσει και την τιμή στα δικά του προϊόντα. Να πώς τονώνουμε τον ανταγωνισμό και βοηθάμε με αυτόν τον τρόπο τον καταναλωτή.

Και το άρθρο 3, βεβαίως, που υποχρεώνουμε τα σούπερ μάρκετ, το οργανωμένο λιανεμπόριο, να ανακοινώνει τις τιμές των οπωροκηπευτικών προϊόντων στα ράφια τους σε καθημερινή βάση στο Υπουργείο Ανάπτυξης και εμείς στη συνέχεια θα ενημερώνουμε το κοινό, ώστε να υπάρχει διαφάνεια στις τιμές και να γνωρίζουν οι καταναλωτές ποια σουπερμάρκετ, σε ποιες αίθουσες μπορούν να βρουν τα φθηνότερα φρούτα και λαχανικά και έτσι και εκεί να τονώσουμε τον ανταγωνισμό.

Αλλά δεν σταματάμε μόνο εκεί. Πρέπει να σας πω ότι ήδη έχει ζητήσει ο Διοικητής της ΔΙΜΕΑ από τις περιφερειακές διευθύνσεις, για παράδειγμα, της Θεσσαλίας να επισκέπτονται κάθε μέρα τις λαϊκές αγορές και να διενεργούν τιμοληψίες που έχουν αρχίσει και αποστέλλουν οι κατά τόπους διευθύνσεις εμπορίου των περιφερειακών ενοτήτων και έτσι να έχουμε μια εικόνα και για τις τιμές στις λαϊκές αγορές. Βεβαίως και αυτά θα ανακοινώνονται, γιατί θα πρέπει ο καταναλωτής, η Ελληνίδα και ο Έλληνας να γνωρίζουν ποιες είναι οι πραγματικές τιμές και να μην ακούνε τα διάφορα ή τέλος πάντων να ξέρουν πού δεν πρέπει να πάνε να ψωνίσουν και να πηγαίνουν εκεί να οδηγούνται, εκεί που είναι πιο φθηνά τα προϊόντα. Αυτό θα το κάνουμε και στην Αττική και στη Θεσσαλονίκη και στην υπόλοιπη Ελλάδα. Ήδη ο Διοικητής της ΔΙΜΕΑ θα αποστείλει και σήμερα επιστολή για τιμοληψίες υποχρεωτικές σε όλη την Ελλάδα από τις περιφερειακές διευθύνσεις εμπορίου.

Αυτά κάνουμε εμείς για να μπορέσουμε να τιθασεύσουμε τον πληθωρισμό και θα κριθούμε από το αποτέλεσμα. Αυτή είναι η πραγματικότητα για να είμαστε απόλυτα δίκαιοι. Αλλά θα σας πω κάτι: Ποιες είναι οι προτάσεις που έκανε η Αντιπολίτευση; Μία πρόταση άκουσα και την έχω ακούσει πολλές φορές και από τον κ. Κατρίνη. «Μείωση του ΦΠΑ. Μα, γιατί δεν προχωράτε σε μείωση του ΦΠΑ; Το έκανε η Ισπανία και έλυσε το πρόβλημα», δήθεν.

Έχω εδώ, κύριε Κατρίνη, και σας είπα να διαβάσετε και παρακαλώ πολύ θα σας δώσω τα στοιχεία μετά, γιατί καλό είναι να μιλάτε, αλλά να γνωρίζετε γι’ αυτά τα οποία λέτε. Ισπανία, μείωση του ΦΠΑ από το 4% στο 0%, στο ψωμί, στο αλεύρι, στο γάλα, στα λαχανικά και στα δημητριακά. Μείωσε τον ΦΠΑ από το 10% στο 5% στο λάδι μαγειρέματος και στα ζυμαρικά. Τι πέτυχε; Να σας πω τι πέτυχε. Ετήσιος πληθωρισμός της Ισπανίας στο ψωμί και στα δημητριακά 5,8% με μηδέν ΦΠΑ, Ελλάδα 4%, χαμηλότερο πληθωρισμό εμείς, η Ελλάδα από την Ισπανία, παρ’ όλο που η Ισπανία μείωσε το ΦΠΑ. Τι σημαίνει αυτό; Πού πήγε ο ΦΠΑ; Στις τσέπες των ενδιάμεσων σταδίων της εφοδιαστικής αλυσίδας. Γάλα, πληθωρισμός Ισπανία 15,1%, Ελλάδα 6,3% ετήσιος πληθωρισμός. Μειώθηκε στο γάλα στην Ισπανία ο ΦΠΑ από 4% στο 0%. Τι πληθωρισμό έχει εκεί το γάλα; 15%. Τι πληθωρισμό έχει στην Ελλάδα που δεν μειώθηκε ο ΦΠΑ; 6,3%. Ελαιόλαδο, 52,5% -αυτά είναι στοιχεία της Ευρωπαϊκής Στατιστικής Υπηρεσίας Αυγούστου- στο ράφι. Ελλάδα υψηλός 23,5%, κάτω από μισός. Ζυμαρικά, 2,9% ο πληθωρισμός στην Ισπανία, 0,1% στην Ελλάδα. Μειώθηκε ο ΦΠΑ σε αυτά τα είδη, από το 10% στο 5%. Αποτελεσματικό το μέτρο στην Ισπανία; Σας ρωτάω. Αυτά τα στοιχεία θα σας τα δώσω και θα τα δημοσιεύσουμε κιόλας. Αποτελεσματικός; Συνεχίζει να έχει μειωμένο ΦΠΑ και μειωμένα έσοδα βεβαίως το κράτος της Ισπανίας και αυξημένος ο πληθωρισμός σε σχέση με την Ελλάδα.

Αυτή είναι η πραγματικότητα, γιατί όταν το λάδι αυξάνεται, κυρίες και κύριοι συνάδελφοι, στην Ισπανία κατά 50% σε σχέση με πέρυσι -και δεν ξέρουμε το πέρυσι σε σχέση με πρόπερσι- το 4%-5%, του ΦΠΑ που μείωσε δεν θα βοηθούσε σε κάθε περίπτωση για να είμαστε απόλυτα αντικειμενικοί και δίκαιοι. Παρ’ όλα αυτά έχει διπλάσιο πληθωρισμό η Ισπανία στο λάδι από ό,τι έχει στην Ελλάδα. Ευρωπαϊκή Στατιστική Υπηρεσία.

Πριν, λοιπόν, βιαστείτε να υιοθετήσετε τι κάνουν άλλες χώρες, δείτε τι κάνει η Ελλάδα. Και βεβαίως δεν είμαστε ικανοποιημένοι και πρέπει να κάνουμε πολλά περισσότερα πράγματα, ιδίως στο θέμα των τροφίμων. Ήταν και μια περίοδος που έτυχαν πολλά σε ό,τι αφορά τους καύσωνες στη χώρα την καλοκαιρινή περίοδο και σπάσαμε και ρεκόρ στον τουρισμό. Άρα περισσότερη ζήτηση ακόμα από πέρυσι, λιγότερη παραγωγή από πέρυσι, οδήγησε δυστυχώς σε αύξηση στις τιμές που εμείς πάμε με ελέγχους να τις μειώσουμε, να αποτρέψουμε φαινόμενα αθέμιτης κερδοσκοπίας και αθέμιτης κερδοφορίας –να το πω πιο σωστά- και βεβαίως να στηρίξουμε τα νοικοκυριά.

Και εδώ είμαστε, κυρίες και κύριοι συνάδελφοι, να ακούσουμε και προτάσεις σας αν έχετε και να τις συζητήσουμε και αν πείτε κάτι το οποίο πραγματικά μπορεί να έχει απήχηση, να κάτσουμε και να το δούμε.

Πάνω από όλα όμως, να σας πω και κλείνω εδώ ότι η Ελλάδα προχώρησε για άλλη μια φορά -όπως κάναμε και στην ενεργειακή κρίση, το ίδιο κάνουμε και στο θέμα του πληθωρισμού στα τρόφιμα και στα καταναλωτικά προϊόντα- σε δράσεις και μέτρα που δεν έκανε καμμία άλλη χώρα. Και το καλάθι του νοικοκυριού και η ειδική σήμανση για τα προϊόντα, τα οποία θα έχουν μειωμένη τιμή κατά 5% για τουλάχιστον έξι μήνες αλλά και το πλαφόν στο περιθώριο κέρδους των επιχειρήσεων είναι μέτρα που τα έχει κάνει πρώτη η Ελλάδα και μόνο η Ελλάδα. Και θα περιμένουμε να δούμε βεβαίως, αποτελέσματα και θα κριθούμε γι’ αυτά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

Έχει ζητήσει τον λόγο ο Κοινοβουλευτικός Εκπρόσωπος των Σπαρτιατών, ο κ. Κόντης, ο οποίος δεν έχει τοποθετηθεί.

Ορίστε, κύριε συνάδελφε.

**ΙΩΑΝΝΗΣ ΚΟΝΤΗΣ:** Κυρία Πρόεδρε, κύριε Υπουργέ, κυρίες και κύριοι συνάδελφοι, αρχίζοντας από την ένταξη αυτής της ευρωπαϊκής οδηγίας θα πω άλλη μια φορά ότι δεν έχει νόημα στην ουσία να συζητάμε εδώ οδηγίες, οι οποίες έχουν υπογραφεί εδώ και χρόνια από τις κυβερνήσεις μας. Είτε είμαστε αντίθετοι είτε όχι στο τέλος της ημέρας είμαστε υποχρεωμένοι να τις δεχτούμε. Οπότε δεν θα συζητήσω καθώς είπε περισσότερο ο αγορητής μας.

Στο θέμα της τροπολογίας που φέρατε για τα τρόφιμα και τα σουπερμάρκετ, πρέπει να τα δούμε από πριν. Γιατί φέρατε ως παράδειγμα το λάδι και διάφορα άλλα προϊόντα, τα οποία ανατιμώνται λόγω κλιματικής αλλαγής, λόγω έλλειψης παραγωγής. Μόνο για το λάδι να πω, κύριε Υπουργέ, ότι πέρυσι ο τενεκές είχε 70 ευρώ και σήμερα 150 ευρώ. Όμως 150 ευρώ έχει ο τενεκές ο οποίος παρήχθη πέρυσι, τον Νοέμβριο. Το λάδι δεν παράγεται Ιούνιο-Ιούλιο. Οπότε έχει ανατιμηθεί ένα προϊόν που παρήχθη πέρυσι, το οποίο πέρυσι πωλείτο στα 70 ευρώ και δεν μπορώ να βρω λόγους για τους οποίους το λάδι σήμερα πωλείται 100% ακριβότερα. Ίσως είναι μία πολιτική κάποιων παραγωγών μαυραγορίτικη -γιατί έτσι μόνο μπορώ να την αποκαλέσω- αλλά η οποία δεν υφίσταται τον έλεγχο του κράτους.

Και για να πάμε, λοιπόν, σε αυτό που συζητάμε για την υποχρεωτικότητα της αναγγελίας της ανατιμήσεως προϊόντων από τους παραγωγούς προς τα σουπερμάρκετ, γιατί αυτό διαβάζω στην πρώτη παράγραφο, να πω το εξής: Ωραία και θα λένε οι παραγωγοί ή οι συσκευαστές ή οι διακινητές προϊόντων ότι θα ανατιμήσουν ένα προϊόν. Αυτό για το προϊόν, το οποίο αποτίνεται στα μεγάλα σουπερμάρκετ, σε αλυσίδες. Αυτοί οι ίδιοι παραγωγοί που τροφοδοτούν μικρές επιχειρήσεις, μανάβικα της γειτονιάς, μπακάλικα θα έχουν την ίδια συμπεριφορά και θα ανατιμούν τα προϊόντα σε σχέση με την μικρή κατανάλωση που έχουν αυτά τα μικρά καταστήματα και θα τα πουλάνε φθηνότερα σε αυτούς; Δεν έχω δει κάποια πρόβλεψη, η οποία να υπάρχει γι’ αυτούς. Θα σας πω ένα απλό παράδειγμα. Οι απλοί φούρνοι της γειτονιάς παράγουν ψωμί με αλεύρι που φέρνουν οι ίδιοι, το επεξεργάζονται με τα χέρια τους, όχι από μηχανές. Τα σουπερμάρκετ πουλάνε μεν τυποποιημένο ψωμί -που εκεί υπάρχει και μια διάσταση απόψεων και μια διαμάχη μεταξύ της ομοσπονδίας των φουρναραίων, για το αν θα πρέπει να πωλούν ψωμί ελεύθερα ή όχι στα σουπερμάρκετ-, αλλά τα μεγάλα σουπερμάρκετ φέρνουν κατεψυγμένη ζύμη από διάφορα μέρη, έχουν τη δυνατότητα να το κάνουν και το παράγουν εκεί και το τυποποιούν. Το κόστος, όμως, για το ψωμί που παράγουν οι φούρνοι είναι πολύ μεγαλύτερο από αυτό το κόστος που παράγουν στα σουπερμάρκετ και το τυποποιούν.

Όλα αυτά είναι μια ασύμβατη κατάσταση, η οποία δεν βοηθάει τον υγιή ανταγωνισμό και είναι μαθηματικά βέβαιο ότι οι μικρές επιχειρήσεις θα κλείσουν. Για να φτάσουμε στην παραγωγή και στην πώληση που πλέον σήμερα φέρνουμε ντομάτες από το Βέλγιο και άλλα προϊόντα από άλλες χώρες της Ευρώπης. Βλέπω στα σουπερμάρκετ λεμόνια από την Αργεντινή. Πώς έρχονται αυτά τα λεμόνια; Μπαίνουν σε καράβια. Εγώ έχω κάνει και σε πλοίο το οποίο ήταν ψυγείο, του Ευγενίδη, και ερχόντουσαν πλοία, φέρναμε προϊόντα με σκόρδα π.χ., αλλά πληρώναμε υψηλότατους ναύλους. Σήμερα αυτά δεν μπορεί να έρχονται διά μαγείας ή με αερόστατα. Έρχονται πάλι με πλοία. Πώς είναι δυνατόν να μην μπορούμε να έχουμε παραγωγή δική μας και να έχουμε κάνει όλη τη γεωργία μας, όλες τις εκτάσεις μας να τις έχουμε μετατρέψει σε φωτοβολταϊκά; Δεν βοηθάμε την πρωτογενή παραγωγή. Λέμε ότι δεν έχουμε χέρια, εργάτες γης και ζητήσαμε πρόσφατα από το Μπαγκλαντές εκατό χιλιάδες και δεν ξέρουμε αν έχουν έρθει κιόλας ή εργάζονται εδώ. Και όταν περνάει κανείς από την εθνική οδό ή σε αγροτικές περιοχές το μάτι του γεμίζει φωτοβολταϊκά και στα ψηλότερα μέρη ανεμόμυλους, ανεμογεννήτριες. Δεν πρέπει και εμείς να βοηθήσουμε την πρωτογενή μας, χαμένη πια, παραγωγή είτε είναι η κτηνοτροφία είτε η γεωργία, να συζητήσουμε με την Ευρωπαϊκή Ένωση –που εν ονόματι της περίφημης κλιματικής αλλαγής πια, για ό,τι συμβαίνει φταίει αυτή και τα ρίχνουμε όλα εκεί-, ότι πρέπει να υπάρχει μια πιο ελεύθερη δυνατότητα παραγωγής προϊόντων από τους μέχρι πρότινος δυνατούς Έλληνες παραγωγούς, οι οποίοι χάλασαν όταν μπήκαν στη μέση διάφορα κονδύλια της Ευρωπαϊκής Ένωσης και τους υποχρέωσαν να βγάλουν καλλιέργειες και τους έδιναν επιδοτήσεις;

Όλα αυτά ήταν μακροπρόθεσμα σχέδια για να φτάσουμε σήμερα εδώ που φτάσαμε. Μήπως πρέπει να γίνει επανασυζήτηση με την Ευρωπαϊκή Ένωση ειδικά για παραγωγικές χώρες όπως είναι οι χώρες του Νότου, η Γαλλία, η Ελλάδα, να δούμε τελικά πού θα φτάσουμε; Θα φτάσουμε να πουλάμε 1.000 ευρώ τον τενεκέ λάδι; Θα φτάσουμε να βγάλουμε, όπως είχαν επεξεργαστεί ένα σχέδιο οι Ευρωπαίοι, υβριδικά ελαιόδεντρα και να αφαιρέσουμε τις ελιές, όπως λένε, οι οποίες έχουν κρατήσει την Ελλάδα στους πολέμους; Οι Έλληνες έζησαν στην κατοχή από τους ναζί που είχαν αφαιρέσει τα τρόφιμα τρώγοντας μπομπότα και λάδι.

Μήπως πρέπει να στηρίξουμε εμείς την παραγωγή μας με πολλούς άλλους τρόπους, επιμένοντας στην Ευρωπαϊκή Ένωση και όχι ενσωματώνοντας μόνο οδηγίες, να δούμε τι τελικά μας προσφέρουν αυτά τα φωτοβολταϊκά πάρκα; Γιατί βλέπεις ότι τα φυτεύουν οι άνθρωποι και μετά από λίγο λένε ότι είναι ασύμφορα. Αλλά τα αγροτεμάχια στα οποία έχουν απλωθεί καθίσταται μετά δύσκολο να επανέλθουν σε αγροτεμάχια, τουλάχιστον για μια δεκαετία.

Μήπως θα πρέπει να κοιτάξουμε όλες αυτές τις θεομηνίες; Άκουσα σήμερα για θεομηνία στην Ελλάδα, στην Αθήνα και εγώ το είδα σαν μια κανονική βροχερή μέρα από αυτές που ζούσαμε μικροί. Θυμάμαι βροχοπτώσεις καθημερινές όταν πηγαίναμε σχολείο -πηγαίναμε μάλιστα με τη βροχή στο σχολείο- σαν αυτή και δεν τις αποκαλούσαμε «κλιματική αλλαγή», ούτε τεράστιους κυκλώνες. Και σήμερα και μπλοκαριζόμαστε για δύο ώρες επειδή έχουμε εκατομμύρια αυτοκίνητα για να έρθουμε από το ψυχικό εδώ, ξέρω εγώ, ή από την Κηφισιά ή από τον Πειραιά και τα αποδίδουμε όλα στην κλιματική αλλαγή. Μήπως πρέπει όλοι να ψάξουμε να βρούμε τρόπους, με τους οποίους θα ξεφύγουμε από όλες αυτές τις παγίδες; Γιατί πλέον η κλιματική αλλαγή είναι το θέσφατο. Ό,τι γίνεται το αποδίδουμε εκεί και τελειώνει. Κι εγώ αν δεν πάω καλά στον τομέα που ασχολούμαι επίσης, θα πω ότι η κλιματική αλλαγή φταίει. Πρέπει και εμείς να κάνουμε κάτι. Άντε να δεχθώ ότι υπάρχει, όντως, μια κλιματική αλλαγή αν και αν ψάξουμε στατιστικά, θα δούμε πως τα τελευταία εκατό χρόνια η παγκόσμια θερμοκρασία έχει ανέβει 1 βαθμό κελσίου αν μιλάμε για θερμοκρασία.

Κάποτε ακούγαμε ότι λιώνουν οι πάγοι, ότι θα πνιγούμε όλοι. Κάθε φορά υπάρχει και μια τέτοια ιστορία που δεν ξέρουμε ποιοι επιστήμονες, ποιοι υπεύθυνοι κρύβονται πίσω από αυτά και προσπαθούν να μας πείσουν ότι αυτά είναι που πλέον θα μας καθοδηγούν στο τι να κάνουμε.

Στην Ολλανδία περιόρισαν την κτηνοτροφία στο 50% λέγοντας ότι τα κόπρανα των αγελάδων προκαλούν κλιματική αλλαγή. Αν είναι δυνατόν! Και ο πλανήτης ζει και κινείται έτσι τρία εκατομμύρια χρόνια. Τώρα ανακαλύψαμε ότι όλα αυτά είναι επιζήμια και ότι θα πεθάνουμε όλοι από την κλιματική αλλαγή που προκαλούν τα ζώα και οι αγροί μας.

Όλα αυτά πρέπει να τα δούμε βάσει πραγματικών μελετών οι οποίες μελέτες είναι αλληλοσυγκρουόμενες. Έχω δει επιστήμονες, και Έλληνες και ξένους, να λένε ότι αυτή η κλιματική αλλαγή στην οποία αποδίδουμε τα πάντα δεν είναι στην ουσία τόσο σημαντική και ότι αν εκλείψουν οι εκπομπές του διοξειδίου του άνθρακα θα κινδυνεύσουμε περισσότερο που να μην μπορούμε να ζούμε σαν άνθρωποι γιατί είναι απαραίτητο στην αναπνοή μας, στη ζωή μας και σε όλα κι εμείς καθόμαστε με σταυρωμένα χέρια και λέμε ότι πλημμύρισε η Θεσσαλία.

Δεν ανταποκριθήκαμε στο σχέδιο των εννέα λεκανών –είναι εννέα ή δώδεκα οι λεκάνες νομίζω- οι οποίες θα ήταν αποσυμφορητικές. Δεν λειτούργησε τίποτα από τις λεκάνες αποστράγγισης και λέμε ότι φταίει η κλιματική αλλαγή. Εγώ αν δεχτώ ότι υπάρχει μια τρομακτική κλιματική αλλαγή που έχει αλλάξει τα πάντα, θα δούλευα από σήμερα μέχρι τότε, όπως έκανε ο Νώε με τον αναμενόμενο κατακλυσμό, να φτιάξω κάτι το οποίο θα την ξεπεράσει, για να φτιάξω διαφυγές υδάτων, να φτιάξω αποστραγγιστικά, να φτιάξω λεκάνες.

Να σας πω και κάτι άλλο, επειδή όλα τα εντάξατε στην κλιματική αλλαγή, και την παραγωγή και όλα αυτά τα προβλήματα, ότι η Βουλγαρία είναι μια χώρα η οποία κατά 37,6% είναι δασώδης. Σχεδόν το μισό έδαφος της Βουλγαρίας είναι δάση. Ξέρετε πόσες πυρκαγιές είχε φέτος; Δεκαέξι. Ξέρετε ποιο είναι το στοιχείο της από το 2001 μέχρι σήμερα σε πυρκαγιές; Είναι μειωτικό. Γιατί η Βουλγαρία δεν έχει αυτές τις πυρκαγιές; Γιατί έχει δασοπροστασία, έχει υπευθυνότητα, έχει νόμους, έχει τα πάντα. Δεν αποδίδουν τα πάντα στην κλιματική αλλαγή. Η Βουλγαρία σας λέω δεν έχει τις πυρκαγιές που έχει η Ελλάδα. Ξέρετε ποιο είναι το μεγαλύτερο καμένο δάσος της Ευρώπης; Της Αλεξανδρούπολης. Ξέρετε ποια είναι η έκταση για να την παραλληλίσουμε; Είναι μιάμιση φορά όλη η Νέα Υόρκη.

Φανταστείτε, λοιπόν, ότι εμείς καθόμαστε και τα παρακολουθούμε όλα και περιμένουμε την επόμενη φωτιά, την επόμενη πλημμύρα, το επόμενο χιόνι. Εκεί πρέπει να δουλέψουμε και να εστιάσουμε στην πρωτογενή παραγωγή, αντί να περιμένουμε και να λέμε ότι ζητάμε από τους εμπόρους ή τους φόργουορντ να μας κάνουν ανακοίνωση των αυξήσεων. Τι να την κάνουμε την ανακοίνωση των αυξήσεων; Άντε και μας λένε ότι θα ανακοινωθεί μια αύξηση 5% στα μέλια ή μια αύξηση 20% σε ένα προϊόν σακούλας που φέρνουν ή ένα παράγωγο. Δεν μας λέει κάτι. Το κράτος υπάρχει για να ελέγξει.

Να σας πω ένα άλλο παράδειγμα. Ένα προϊόν που αγοράζω και μου αρέσει με βάση το τζίντζερ το βλέπω σε ένα κατάστημα 13,6 ευρώ και σε ένα άλλο κοντινό του 17 ευρώ. Εκεί δεν πρέπει να υπάρχει έλεγχος; Για ποιον λόγο ο ένας να το πουλάει 17 και ο άλλος να το πουλάει 13; Εκεί δεν θα έπρεπε να είναι το κράτος αρωγός στον πολίτη, δίπλα στον πολίτη; Δεν είδα καμμία πρόταση για ποινές σε αυτούς που παραβαίνουν. Είδα 50.000 αν δεν ανακοινώνουν τις ανατιμήσεις. Δηλαδή αυτοί που ανακοινώνουν ανατιμήσεις είναι νόμιμοι και με την ανατίμηση που ανακοινώνουν θα λέμε: «Είμαστε σύμφωνοι, αφού το ανακοινώσατε, την αποδεχόμαστε».

Πρέπει το κράτος να είναι δίπλα στον πολίτη και όχι δίπλα στις μεγάλες αλυσίδες. Κάποτε πήγαινε ο πολίτης στα αδέλφια Βασιλόπουλου, στον Γεράσιμο τον πατέρα ή τους άλλους, και τους έλεγε τα παράπονά του και την άλλη μέρα τα έλυναν στα τρία σουπερμάρκετ που είχαν. Σήμερα το έχουν πάρει οι Ολλανδοί οι οποίοι Ολλανδοί ή οι Γάλλοι, δεν θυμάμαι τι είναι γιατί πέρασε δύο φορές από χέρια, δεν θέλουν να ξέρουν ό,τι και να τους πεις.

Εμείς πρέπει να τους ελέγχουμε σαν κράτος, να βλέπουμε που στοχεύουν και τι θέλουν να κάνουν και όχι να μας ανακοινώνουν κάθε έξι μήνες ανατιμήσεις που θα μας πάνε στο 1.000% πληθωρισμό. Το έχω ζήσει στη Βραζιλία, αλλά τουλάχιστον εκεί κάθε βράδυ ανέβαζαν και τον μισθό. Αν μπορούμε να το κάνουμε εδώ, ας γίνει έτσι.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κύριε Κατρίνη, έχετε τον λόγο για τρία λεπτά.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κυρία Πρόεδρε.

Η Κυβέρνηση αυτή, κύριοι συνάδελφοι Βουλευτές της Νέας Δημοκρατίας, έχει μια τάση. Βρίθει εξαγγελιών και υποσχέσεων οι οποίες στην πραγματικότητα διαψεύδονται. Πριν από λίγη ώρα είπε ο Πρωθυπουργός στο Υπουργικό Συμβούλιο ότι είναι οριζόντια προτεραιότητα της Κυβέρνησης η πολιτική προστασία και τα ζητήματα προσαρμογής στην κλιματική κρίση.

Σήμερα στην Εύβοια, που έχουμε τις πρωτοφανείς πλημμύρες, τι θα μπορούσε να πει ο κ. Μητσοτάκης ο οποίος πριν από δύο χρόνια εξήγγειλε σχέδιο ανασυγκρότησης της πυρόπληκτης Εύβοιας, όπως και της Ηλείας; Έφερε στη Βουλή διάταξη για fast track αντιπλημμυρικά έργα και ως εκ του θαύματος στις περιοχές που επλήγησαν από τις πυρκαγιές δύο χρόνια πριν, σήμερα με ένα δύσκολο καιρικό φαινόμενο έχουμε αυτές τις πλημμύρες.

Είπε ο Πρωθυπουργός πριν από μια ώρα στο Υπουργικό Συμβούλιο ότι θα βάλουν τέλος στη διαχρονική παθογένεια των διορισμένων διοικήσεων των φορέων του δημοσίου και μάλιστα συγκεκριμένα στον τομέα της υγείας. Μα δύο μήνες πριν εδώ σε αυτήν την Αίθουσα η εκλεκτή του, η κ. Αγαπηδάκη, έφερε νομοθετική ρύθμιση που άλλαζε τον τρόπο επιλογής της διοίκησης του ΕΟΔΥ και ως εκ του θαύματος μετά από ένα μήνα εξαναγκάστηκε ο πρόεδρος του ΕΟΔΥ σε παραίτηση για να έρθει εκλεκτός της Κυβέρνησης Μητσοτάκη. Ο Πρωθυπουργός σήμερα μιλάει για αξιοκρατία στον τρόπο επιλογής των διοικήσεων που θα εφαρμοστεί το επόμενο διάστημα, αλλά λίγες μέρες πριν είδαμε την εφαρμογή αυτής εδώ της εξαγγελίας.

Είπε ο Υπουργός πάρα πολλά. Είπε για προσέλκυση ξένων εταιρειών και για άμεσες ξένες επενδύσεις. Δεν ήσασταν εδώ, κύριε Υπουργέ, όταν είπα ότι το 60% αφορά real estate και εξαγορές και συγχωνεύσεις και όχι παραγωγικές επενδύσεις. Είπατε για μεγέθυνση της οικονομίας, αλλά δεν μας είπατε γιατί αυξάνεται το έλλειμμα στο ισοζύγιο τρεχουσών συναλλαγών και ότι η ανάπτυξη η οποία είπατε για τα ποσοστά βασίζεται κατά 90% στην ιδιωτική κατανάλωση. Είπατε για την επενδυτική βαθμίδα, που καλώς θα έρθει, αλλά δεν μας είπατε γιατί από τη στιγμή που πήραμε έστω από έναν οίκο αξιολόγησης την επενδυτική βαθμίδα το επιτόκιο δανεισμού του δεκαετούς ομολόγου ανεβαίνει διαρκώς, αντί να γίνεται το αντίστροφο, δηλαδή ό,τι είχατε πει;

Και είπατε και το κορυφαίο. Είπατε για εννιακόσιες χιλιάδες επιχειρηματικά ΑΦΜ, αλλά δεν μας είπατε, γιατί στο Ταμείο Ανάκαμψης έχουν πρόσβαση στα δάνεια μόλις διακόσιες επιχειρήσεις και γιατί μόλις τριάντα χιλιάδες από τις εννιακόσιες χιλιάδες επιχειρηματικά ΑΦΜ, για τα οποία πανηγυρίζατε, έχουν πρόσβαση στον τραπεζικό δανεισμό και όλοι οι άλλοι είναι αποκλεισμένοι στον πέμπτο χρόνο της διακυβέρνησής σας.

Για την ακρίβεια, κύριε Υπουργέ, και θα αναφερθώ μόνο στο κομμάτι του ΦΠΑ, εσείς συγκρίνετε τον πληθωρισμό τροφίμων της Ισπανίας με την Ελλάδα. Θα σας έλεγα να μην το κάνετε. Να ξεκινήσουμε από τον Σεπτέμβρη του 2021 και να δούμε τον πληθωρισμό τροφίμων στην Ελλάδα και στην Ισπανία και τη διακύμανση. Λέγατε ψευδώς ότι το μέτρο της μείωσης του ΦΠΑ, που προτείνει το ΠΑΣΟΚ και έχει εφαρμόσει η κυβέρνηση της Ισπανίας και η Κύπρος, είναι αναποτελεσματικό και αποσύρθηκε. Όμως, δεν λέτε ότι αυτό ανανεώθηκε τον Ιούνιο, πριν από λίγους μήνες. Δεν λέτε ότι ο πληθωρισμός τροφίμων στην Ισπανία, όταν εφαρμόστηκε το μέτρο τον Δεκέμβριο του 2022, ήταν 15,7 ενώ τον Αύγουστο ήταν 10,6 γιατί μειώθηκε κατά πέντε μονάδες. Συγκρίνετε τον πληθωρισμό τροφίμων στην Ελλάδα και στην Ισπανία, αλλά δεν λέτε πόσος είναι αθροιστικά ο πληθωρισμός.

Και όλο αυτό θέλετε να το περάσετε στην ελληνική κοινωνία ως αποτελεσματική πολιτική καταπολέμησης της ακρίβειας, τη στιγμή που έχουμε αύξηση στην ενέργεια, αύξηση στα βασικά είδη διατροφής, αύξηση στα καύσιμα, αύξηση στα ενοίκια, αυξήσεις στις χρεώσεις τραπεζών που δεν έχετε κάνει τίποτα, αυξήσεις επιτοκίων που υποσχεθήκατε στήριξη και που δεν έχετε κάνει τίποτα, αντί να κάνετε την αυτοκριτική σας γιατί το Market Pass, το οποίο το παρουσιάζατε ως τη λύση στο πρόβλημα, τελικά δεν απέδωσε, πέρα από τα πολύ ευάλωτα νοικοκυριά, και το αποσύρετε και γιατί το καλάθι του νοικοκυριού επίσης δεν απέδωσε.

Εμείς, κύριε Υπουργέ, με γενναιότητα σταθήκαμε σε πολλά από αυτά τα μέτρα και κάποια από αυτά τα στηρίξαμε γιατί σας δώσαμε την ευκαιρία, όπως είπατε και εσείς, να κριθείτε και να αξιολογηθείτε.

Ποια είναι η διαπίστωση, όμως; Ότι όλα αυτά τα μέτρα απέτυχαν να τιθασεύσουν την ακρίβεια, απέτυχαν να αποτρέψουν την αισχροκέρδεια. Και γιατί απέτυχαν; Γιατί, όλο αυτό το διάστημα, τόσο ο προκάτοχός σας, όσο και εσείς, παρά το γεγονός ότι μας λέτε ότι κάνατε χιλιάδες ελέγχους, οι οποίοι είναι αποτελεσματικοί, είναι ελάχιστα τα πρόστιμα για αισχροκέρδεια που επιβάλατε στα τρόφιμα. Αυτό είναι που απασχολεί αυτή τη στιγμή τον κάθε πολίτη σε αυτή τη χώρα και αυτό, γιατί δεν υπάρχει βούληση από την Κυβέρνησή σας να βάλετε, επιτέλους, ένα φρένο στην αισχροκέρδεια, η οποία απειλεί ευθέως νοικοκυριά και επιχειρήσεις -το κάνει εδώ και δύο σχεδόν χρόνια- με την Κυβέρνηση Μητσοτάκη απλά να παρακολουθεί και να κάνει διαπιστώσεις.

Εμείς, λοιπόν, προτείνουμε εδώ και δύο χρόνια αυστηρούς ελέγχους που δεν κάνατε και εσχάτως τους υιοθετείτε, προτείνουμε μείωση ΦΠΑ, όπως έκαναν άλλες χώρες και έχουν μειώσει τον πληθωρισμό τροφίμων.

Παρά τη σπέκουλα που λέτε, προτείνουμε Αρχή Προστασίας του Καταναλωτή γιατί ούτε η ΔIΜΕΑ, ούτε η Γενική Γραμματεία -δυστυχώς, εκ του αποτελέσματος- έχουν καταφέρει να προστατεύσουν τους Έλληνες καταναλωτές, όχι μόνο στα τρόφιμα, συνολικά σε ότι αφορά την καθημερινότητά τους.

Άρα προτάσεις έχουμε καταθέσει. Δυστυχώς, δεν βλέπουμε ευήκοα ώτα και βούληση να πατάξετε την αισχροκέρδεια που αυτή τη στιγμή είναι το νούμερο ένα πρόβλημα της ελληνικής κοινωνίας.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Έχει ζητήσει τον λόγο ο Κοινοβουλευτικός Εκπρόσωπος της Ελληνικής Λύσης κ. Φωτόπουλος.

Ορίστε, κύριε Φωτόπουλε, έχετε τον λόγο μέχρι έξι λεπτά.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κυρία Πρόεδρε.

Άκουσα με ιδιαίτερη προσοχή τον κύριο Υπουργό και θα ήθελα να κάνω κάποιες παρατηρήσεις αν και, μάλλον δεν άκουσε με την ίδια προσοχή και ο κ. Κατρίνης.

Θα ξεκινήσω από το τέλος από αυτά, τα οποία είπε ο κύριος Υπουργός και συγκεκριμένα, αναφέρθηκε στο παράδειγμα της Ισπανίας ως ένα αποτυχημένο παράδειγμα στην πρόταση, την οποία έχουμε καταθέσει και εμείς, για τη μείωση και τον μηδενισμό του ΦΠΑ σε βασικά είδη διατροφής.

Του διαφεύγει ότι εκτός από την Ισπανία, υπάρχει και η Κύπρος, υπάρχει και η Πολωνία. Για κάποιον λόγο ο κύριος Υπουργός, μάλλον δεν ήθελε να το συζητήσουμε. Μας ανέφερε μόνο το παράδειγμα της Ισπανίας και πιο συγκεκριμένα το λάδι, ξεχνώντας, βέβαια, για μια ακόμη φορά ότι στην Ισπανία, η παραγωγή του ελαιόλαδου, υπέστη μια πολύ μεγάλη καταστροφή. Αν, λοιπόν, δεν ανέβαινε το κόστος πώλησης του ελαιόλαδου στην Ισπανία, τότε τι άλλο θα ανέβαινε; Μας είπε ότι συγκεκριμένα το κόστος, ο πληθωρισμός, το ελαιόλαδο στην Ισπανία είναι γύρω στο 5%, σε αντίθεση με την Ελλάδα η οποία είναι 4%. Να υπενθυμίσω και εδώ ότι εμάς ο πληθωρισμός δεν συμπεριλαμβάνει τον ΦΠΑ. Μετράτε τις περισσότερες φορές τις χονδρικές τιμές. Εδώ θα πρέπει να συνυπολογίσουμε ότι έχουμε μέσα και ένα 13%, το οποίο αφορά τον ΦΠΑ στα τρόφιμα.

Από εκεί και πέρα αναφέρατε για τις άμεσες ξένες επενδύσεις, τις οποίες φέρατε στην Ελλάδα και συγκεκριμένα για το ποσό-ρεκόρ. Το έχει τονίσει -νομίζω- και ο ίδιος ο κ. Στουρνάρας, ο Διοικητής της Τράπεζας της Ελλάδος ότι οι άμεσες επενδύσεις, οι οποίες έχουν γίνει, αφορούν κυρίως real estate, αφορούν εξαγορές ήδη υπαρχουσών ελληνικών εταιρειών. Σε καμμία περίπτωση το κομμάτι που αφορά επενδύσεις και ειδικά σε κεφαλαιουχικές -και δη παραγωγικές- επιχειρήσεις δεν ήταν τέτοιο το οποίο να κάνουμε πανηγυρισμούς στο ελληνικό Κοινοβούλιο.

Αναφέρθηκε ο κ. Σκρέκας στην αύξηση του ΑΕΠ, το οποίο επετεύχθη μετά την περίοδο της πανδημίας. Ναι, επετεύχθη μια αύξηση του ΑΕΠ, αλλά επετεύχθη με βάση το στοιχείο το οποίο είναι η κατανάλωση. Η κατανάλωση ήταν αυτή η οποία αύξησε το ΑΕΠ και η κατανάλωση αυτή ήρθε με βάση τα δανεικά, τα οποία πήραμε με βάση τις νόρμες για τον κορωνοϊό. Δεν υπήρξε καμμία παραγωγή πλούτου, η οποία να δικαιολογούσε στην Ελλάδα την αύξηση του Ακαθάριστου Εθνικού Προϊόντος.

Αναφερθήκατε εκτενώς, κύριε Σκρέκα, στην επιτυχημένη κατ’ εσάς πολιτική στην προσέλκυση επενδύσεων. Σας διέφυγε για μια ακόμη φορά και εσάς και γενικότερα στην Κυβέρνηση ότι ο νούμερο ένα αποτρεπτικός παράγων για όποιον θέλει να επενδύσει στην Ελλάδα είναι οι συχνές αλλαγές στο φορολογικό σύστημα, η πολυπλοκότητά του και η πολυνομία του.

Παρατήρηση τέταρτη. Αναφερθήκατε στον πληθωρισμό στην Ελλάδα, ο οποίος παραμένει χαμηλότερος σε σχέση με τις χώρες της Ευρωπαϊκής Ένωσης. Υπάρχει μια διαφορά ότι οι Έλληνες δαπανούν το 50% του εισοδήματός τους μόνο για τρόφιμα. Άρα η επιρροή που έχει ο πληθωρισμός των τροφίμων έχει διπλάσια σχεδόν αντανάκλαση στο πραγματικό τους εισόδημα, αν δεν λάβουμε υπ’ όψιν μας και το γεγονός ότι στην Ελλάδα ο μέσος μισθός είναι αρκετά χαμηλότερος με βάση την Ευρωπαϊκή Ένωση.

Τώρα όσον αφορά την τροπολογία, την οποία φέρατε από το Υπουργείο Ανάπτυξης θέλω να πω το εξής, συνεχίζετε για μια ακόμα φορά μια κακή πρακτική, η οποία συνοψίζεται στο γεγονός ότι την τελευταία στιγμή χωρίς να έχει συζητηθεί, χωρίς να υπάρχει η προεργασία στο Κοινοβούλιο φέρνετε τροπολογία για ένα τόσο σημαντικό θέμα, το οποίο και εσείς ο ίδιος μας είπατε ότι είναι το νούμερο ένα θέμα που αφορά την ελληνική κοινωνία, την ελληνική οικογένεια. Δεν είχατε τον χρόνο; Δεν νομίζω. Θεωρούμε όλοι ότι το θέμα της ακρίβειας είναι πάρα πολύ σημαντικό. Άρα, θα έπρεπε να έχει δοθεί ο χρόνος να το συζητήσουμε εκτενέστερα.

Και τέλος όσον αφορά την ουσία της τροπολογίας μας λέτε ότι υποχρεώνονται τα σουπερμάρκετ να ανακοινώνουν στο Υπουργείο Ανάπτυξης τις όποιες αυξήσεις τιμών. Θεωρείτε ότι αυτό θα έχει άμεσο αποτέλεσμα, θα αλλάξει κάτι στην ουσία για τον Έλληνα καταναλωτή; Έχετε τη δυνατότητα οποιαδήποτε αύξηση σας κατατεθεί ηλεκτρονικά να την ελέγξετε; Απ’ ό,τι αποδεικνύεται όχι. Έχετε πει και οι ίδιοι οι ελεγκτικοί μηχανισμοί ότι δεν έχουν ούτε τα μέσα ούτε τους ανθρώπους να ελέγξουν κάποια καταγγελία. Άρα επί της ουσίας τι; Ο μπαμπούλας του να μην ανακοινώσουν στο Υπουργείο Ανάπτυξης μια αύξηση από μόνος του δεν αποτρέπει τις αυξήσεις.

Έχετε μελετήσει, επίσης, το γεγονός των εκπτώσεων τζίρου που λαμβάνουν τα σουπερμάρκετ, γιατί καλά να λέμε για τους παραγωγούς και για τους χονδρεμπόρους, αλλά θα πρέπει να λάβουμε υπ’ όψιν μας ότι όλες οι τιμές τις οποίες λαμβάνουν τα σουπερμάρκετ αλλοιώνονται στο τέλος του έτους με βάση τις αυξήσεις στις οποίες συμφωνούν και παίρνουν από τους παραγωγούς και τις βιομηχανίες.

Παρατήρηση έβδομη. Είπατε ότι οι καταναλωτές θα έχουν τη δυνατότητα με διακριτά στοιχεία, με ταμπελάκια στο σουπερμάρκετ να λαμβάνουν γνώση για το ποια προϊόντα, ποιοι προμηθευτές έχουν κάνει αυξήσεις. Θεωρείτε, δηλαδή, ότι οι καταναλωτές περιμένουν τα πολύχρωμα ταμπελάκια που θα βάλουν τα σουπερμάρκετ για να λάβουν γνώση ποια προϊόντα αυξήθηκαν και ποια όχι; Φυσικά και γνωρίζουν πολύ καλύτερα και από εμένα και από εσάς.

Για όλους αυτούς τους λόγους θεωρούμε ότι η συγκεκριμένη τροπολογία δεν θα δώσει κάτι επιπλέον. Θεωρούμε ότι τα μέτρα αυτά είναι ημίμετρα και δεν δίνουν λύση στο τεράστιο πρόβλημα της ακρίβειας.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καραθανασόπουλε, έχετε τον λόγο για τρία λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αναφέρθηκα και πριν, κυρία Πρόεδρε, στις τεράστιες καταστροφές που υπάρχουν στη βόρεια Εύβοια, η οποία έχει αποκοπεί. Ο κύριος Πρωθυπουργός στην ομιλία του στο Υπουργικό Συμβούλιο τι είπε; Είπε ότι η υπόθεση της πολιτικής προστασίας πρέπει να μετατραπεί σε οριζόντια προτεραιότητα όλων των πολιτικών μας.

Αυτό, κύριε Υπουργέ και κύριοι της Κυβέρνησης, δεν είναι τίποτε άλλο παρά ο ορισμός του ανορθολογισμού και της αναποτελεσματικότητας, δηλαδή η αποσπασματική και ευκαιριακή αντιμετώπιση των αντίστοιχων αναγκών, χωρίς να υπάρχει, δηλαδή, ένα ολοκληρωμένο σχέδιο και οι αντίστοιχες υποδομές που απορρέουν από αυτό το σχέδιο θωράκισης της λαϊκής περιουσίας και της ανθρώπινης ζωής από τα φυσικά φαινόμενα, από τις πλημμύρες, τις φωτιές ή τους σεισμούς.

Από αυτή την άποψη, λοιπόν, η τοποθέτηση αυτή του κυρίου Πρωθυπουργού δεν κάνει τίποτε άλλο παρά να μετατρέψει τις απαραίτητες αυτές υποδομές ως «μαϊντανό» στην κυριολεξία των υποδομών που εξυπηρετούν τα συμφέροντα των επιχειρηματικών ομίλων.

Δεύτερον, κύριε Υπουργέ, αναφερθήκατε και είπατε ότι η επιχειρηματικότητα είναι στο DNA των Ελλήνων και είπατε για εννιακόσιες χιλιάδες επιχειρήσεις. Αυτός είναι ο νομικός ορισμός. Άμα δούμε, όμως, την οικονομική ουσία το 80% από αυτές είναι βιοπαλαιστές, οι οποίοι προσπαθούν να επιβιώσουν και το υπόλοιπο 20% είναι για το καπιταλιστικό κέρδος, δηλαδή από ανάγκη οδηγούνται στο να ανοίξουν ένα μαγαζί, μια βιοτεχνία ή να γίνουν αυτοαπασχολούμενοι. Το κάνουν αυτό μόνο και μόνο για την επιβίωσή τους. Είναι αναγκαία επιλογή.

Και στο κάτω-κάτω της γραφής, έχουν τα ίδια οικονομικά συμφέροντα, κύριε Υπουργέ, το εμπορικό της γειτονιάς με την αλυσίδα πώλησης ετοίμων ενδυμάτων; Αντίθετα συμφέροντα έχουν. Και αυτός ο ανταγωνισμός συνθλίβει τον μικρό πάντοτε.

Από αυτή την άποψη είναι φανερό ότι οι πολιτικές σας εξυπηρετούν την μονοπώληση της αγοράς και την ισχυροποίηση των μεγάλων σε βάρος των μικρότερων. Απλώς οι μικροί προσπαθούν να επιβιώσουν, συσσωρεύοντας όλα και περισσότερα χρέη.

Και τέλος, με αυτή την τροπολογία τρομοκρατήσατε την ακρίβεια, κύριε Υπουργέ. Έχει φοβηθεί. Δηλαδή με το ότι θα αναγράφονται οι τιμές των οπωροκηπευτικών στο e-καταναλωτής και τι θα αλλάξει; Σε τι θα βελτιώσει τη ζωή των καταναλωτών; Θα τρέχει ο άλλος να πάρει την ντομάτα από το ένα σούπερ μάρκετ και το αγγούρι από το άλλο και την ελιά από το τρίτο για να φτιάξει μια σαλάτα; Μόνο και μόνο η σπατάλη χρόνου και χρήματος για τη μετακίνηση, δεν αντιμετωπίζει τίποτα επί της ουσίας. Απλώς είναι ο φερετζές σε μια προσπάθεια να συγκαλύψετε τις πραγματικές αιτίες που σχετίζονται ακριβώς με τις πολιτικές που εφαρμόζονται, που έχουν εκτινάξει την ακρίβεια.

Και η πρόταση του ΚΚΕ είναι σαφέστατη απέναντι στην ακρίβεια: γενναίες αυξήσεις στους μισθούς και στις συντάξεις, πλήρης αποκατάσταση των απωλειών που είχαν οι εργαζόμενοι και τα υπόλοιπα λαϊκά στρώματα όλα αυτά τα χρόνια των μνημονίων και όχι μόνο και τρίτον, κατάργηση της έμμεσης φορολογίας. Τρεις πολύ συγκεκριμένες προτάσεις. Με αυτόν τον τρόπο βεβαίως μπορούν να περιοριστούν οι επιπτώσεις από την ακρίβεια, αλλά για να αντιμετωπιστεί επί της ουσίας η ακρίβεια, πρέπει να αντιμετωπιστεί το ίδιο το σύστημα που τη γεννά, δηλαδή ο καπιταλισμός.

**ΠΡΟΕΔΡΕΥΟΥΣΑ (Όλγα Γεροβασίλη):** Ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία έχει τον λόγο για τρία λεπτά.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κυρία Πρόεδρε.

Κύριε Σκρέκα, από το πρωί που ξεκίνησε στην Ολομέλεια η συζήτηση της τροπολογίας σας στην ουσία -και αυτό είναι ένα κοινοβουλευτικό σας επίτευγμα να καταφέρνετε να κυριαρχεί η τροπολογία έναντι του σχεδίου νόμου το οποίο για ακόμη μία φορά χρησιμοποιήσατε ως καμουφλάζ για την τροπολογία- αυτό που κατάλαβε το Σώμα -και δεν είναι πρώτη φορά- στην πλήρη σύνθεση είναι όχι ότι δεν μπορείτε, αλλά δεν θέλετε να αντιμετωπίσετε την αισχροκέρδεια, δεν θέλετε να βοηθήσετε τους καταναλωτές να ανταπεξέλθουν σε αυτό που παρουσιάζεται και είναι πληθωρισμός απληστίας και προκλητικής ανοχής της πολιτικής σας παράταξης σε αυτό. Δεν θέλετε, δεν το κάνετε γιατί νιώθετε ότι σε αυτή τη χώρα τα πράγματα μπορούν να γίνονται χωρίς κανόνες, χωρίς λογοδοσία και χωρίς πολιτική ευαισθησία.

Και κάτι τελευταίο, θα είμαι πολύ σύντομος, γιατί φαντάζομαι ότι είμαστε εν αναμονή της ομιλίας του Προέδρου του ΠΑΣΟΚ, του Νίκου Ανδρουλάκη, από ό,τι κατάλαβα από την κινητοποίηση.

Το έλλειμμα εμπιστοσύνης που υπάρχει πλέον και στο πρόσωπό σας και στην Κυβέρνηση και στον Πρωθυπουργό είναι δεδομένο και επειδή σας αρέσει, αρχίζει και αποτυπώνεται και δημοσκοπικά. Εν πάση περιπτώσει, ζήστε τη μέθεξη της παντοκρατορίας σας.

Θέλω, όμως, μια ειλικρινή απάντηση, αν αυτό υπάρχει σαν αξία μέσα στην πολιτική σας πρακτική, επί άλλου θέματος, γιατί όπως εσείς ανακατεύετε την κοινοβουλευτική τράπουλα με άλλα αντ’ άλλων μέσα-τροπολογίες σε άσχετες κυρώσεις, ας μεταχειριστώ και εγώ αυτή την πρακτική. Σκοπεύετε να ιδιωτικοποιήσετε τη Διεθνή Έκθεση Θεσσαλονίκης; Σκοπεύετε να παραδώσετε, αλλάζοντας και το πλαίσιο το οποίο απολαμβάνει την εμπιστοσύνη μεγάλης μερίδας και του κοινοβουλευτικού τόξου, αλλά και της κοινωνίας και να το ιδιωτικοποιήσετε πλήρως; Ένα ναι ή ένα όχι θα αρκούσε, αρκεί σας παρακαλώ έστω για μία φορά στην πολιτική σας ζωή να πείτε την αλήθεια. Δεν είναι οι εποχές που παραδεχόσασταν ότι δεν υπάρχει αισχροκέρδεια στα καύσιμα και ξαφνικά βρέθηκε.

Το ερώτημα είναι σαφές και αφορά τον επιχειρηματικό κόσμο, τον εκθεσιακό κόσμο της χώρας, αφορά την πόλη, αφορά τη χώρα.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχει τον λόγο για τη δευτερολογία του ο εισηγητής του ΣΥΡΙΖΑ - Προοδευτική Συμμαχία κ. Αυλωνίτης.

**ΑΛΕΞΑΝΔΡΟΣ – ΧΡΗΣΤΟΣ ΑΥΛΩΝΙΤΗΣ:** Θα προσπαθήσω να είμαι όσο γίνεται πιο σύντομος, για να μιλήσει ο Πρόεδρος του ΠΑΣΟΚ φυσικά. Είναι θέμα πολιτικής ευγένειας.

Έτσι όπως μας είπατε, κύριε Υπουργέ, για όλα όσα συμβαίνουν στην πατρίδα μας, για την αύξηση των τιμών, φταίει η κακιά μας μοίρα, φταίει ο καιρός, φταίει η Ουκρανία. Μόνο εσείς δεν φταίτε! Όλα καλά πάνε, λοιπόν, στην πατρίδα μας. Η επενδυτική βαθμίδα κατακτήθηκε και σε κάθε περίπτωση είμαστε όλοι ευτυχισμένοι.

Είναι, όμως, έτσι τα πράγματα; Έτσι όπως μας τα εξηγήσατε, κάποιος κάνοντας τη σύγκριση με τις τιμές στην Ισπανία, θα δει ότι όπου καταργήθηκε ή μειώθηκε ο ΦΠΑ έχουμε αύξηση του πληθωρισμού. Άρα αυτό το αίτημα που βάζουμε σχεδόν όλοι, δηλαδή να μειώσετε τον ΦΠΑ, θα αυξήσει τον πληθωρισμό. Και κατά συνέπεια όσο αυξάνουμε τον ΦΠΑ, τόσο καλύτερα πάνε τα πράγματα.

Με συγχωρείτε που αυτό κατάλαβα γιατί προσεγγίζω τα πράγματα απλοϊκά, όπως τα προσεγγίζει ο λαός ο οποίος δεν έχει τη δυνατότητα να ανταποκριθεί στις απαιτήσεις. Και το νοικοκυριό τις πρώτες δύο εβδομάδες δεν έχει τη δυνατότητα πια να ανταποκριθεί.

Θα σας πω κάτι που θα πρέπει να το λάβετε υπ’ όψιν σας και να μας εξηγήσετε, αν πάρετε ξανά τον λόγο. Εγώ κατάγομαι, όπως σας είπα, από την Κέρκυρα και θέλω να μου απαντήσετε στο εξής ερώτημα: Στην Ισπανία παρουσιάστηκε μείωση το 2022 της παραγωγής ελαιολάδου κατά 54%, στην Πορτογαλία 39%, στην Ιταλία 27%, στην Ελλάδα 42%. Δηλαδή εμείς στην Κέρκυρα παρήγαμε λάδι 42% πιο πολύ από πέρσι και πηγαίνουμε να πάρουμε τον τενεκέ το λάδι -μιας και εγώ δεν έχω ελιές- κατά 100% περισσότερο από ό,τι το 2021. Μπορείτε να μου το εξηγήσετε να το καταλάβω και να το καταλάβει ο μέσος καταναλωτής;

Λέτε, λοιπόν, και μάλιστα με έναν τρόπο έτσι κάπως εξυπνακίστικο ότι «δεν μας έχετε κάνει προτάσεις». Από τον καιρό που ο Βασιλικός Κήπος -ο Εθνικός Κήπος που τον λέμε τώρα- ήταν στις γλάστρες, έχετε πάρει επανειλημμένες προτάσεις από εμάς αλλά και απ’ όλη την πλευρά την Αριστερή. Μιλήσαμε για μείωση ειδικού φόρου κατανάλωσης στα καύσιμα, πετρέλαιο κίνησης, θέρμανσης, βενζίνη, φυσικό αέριο, στο χαμηλότερο συντελεστή της Ευρωπαϊκής Ένωσης, μείωση ΦΠΑ στα τρόφιμα που τόσο πολύ το σχολιάζετε, μείωση στα φυτοφάρμακα, στα αγροτικά εφόδια, στο αγροτικό πετρέλαιο, έλεγχο του κέρδους στους μεσάζοντες, ειδικά σε αυτούς που προμηθεύονται απευθείας από τον παραγωγό.

Ελέγξτε τις αποθήκες. Δεν υπάρχει ένας άνθρωπος που μπορεί να ελέγξει αυτό το πάρε δώσε μεταξύ του προμηθευτή και του παραγωγού; Δεν υπάρχει κανένας. Πέστε μου σας παρακαλώ, σε ολόκληρα τα Ιόνια Νησιά, σε μία περιφέρεια, ποιος είναι ο ελεγκτικός μηχανισμός ο οποίος μπορεί να παρακολουθήσει από την αισχροκέρδεια την απίστευτη που υπάρχει σε αυτό το ενδιάμεσο διάστημα. Να μου το πείτε, όμως, συγκεκριμένα. Πρέπει να απαντήσετε σήμερα στη Βουλή και στον ελληνικό λαό, ποιος Θεός το θέλει πάνω στον τενεκέ το λάδι ή στο τυποποιημένο λάδι να βάζουν αντικλεπτικό σύστημα. Και μου απαντάτε εσείς για τον πόλεμο στην Ουκρανία. Εμ, δεν γίνεται έτσι. Δεν απαντάτε στα βασικά ζητήματα που έχουν να κάνουν με την καθημερινότητα της ζωής των ανθρώπων.

Σε αυτό το σημείο θέλω να τονίσω το εξής στο οποίο, επίσης, θα ήθελα να μου απαντήσετε αν πάρετε ξανά τον λόγο: Έχουν τεθεί από την Ευρωπαϊκή Ένωση μέτρα το 2022 για στήριξη των αγροτών και των καταναλωτών. Για τη βελτίωση της οικονομικής προσιτότητας των τροφίμων, τα κράτη μέλη μπορούν να εφαρμόσουν μειωμένους συντελεστές-φόρους προστιθέμενης αξίας και να ενθαρρύνουν τους οικονομικούς φορείς να συγκρατήσουν τις τιμές λιανικής. Τα κράτη μέλη μπορούν, επίσης, να αντλήσουν πόρους από τα ταμεία της Ευρωπαϊκής Ένωσης, όπως το Ταμείο Ευρωπαϊκής Βοήθειας, προς τους απόρους κ.λπ..

Δεν έχω χρόνο. Έχετε ενεργήσει σε αυτή την κατεύθυνση έτσι ώστε να υπεισέλθετε σε αυτό το κομμάτι της αγοράς, ώστε να ενισχύσετε με οποιονδήποτε τρόπο την αγοραστική δύναμη του μισθού των Ελλήνων πολιτών;

Και πολύ λίγα λόγια σε σχέση με την τροπολογία. Καταθέσατε την τροπολογία χθες το βράδυ. Τώρα σοβαρολογείτε, κύριε Υπουργέ; Αυτά είναι τα περίφημα μέτρα που μας διαφημίσατε για την καταπολέμηση της ακρίβειας και την πάταξη της αισχροκέρδειας; Η υποχρέωση ανακοίνωσης ανατίμησης προϊόντων και επισήμανσης προϊόντων, δέσμευση μείωση τιμής, αυτά είναι τα σοβαρά μέτρα για την αναχαίτιση των συνεχιζόμενων αυξήσεων;

Ούτε κι αυτά όμως δεν είναι ουσιαστικά. Ούτε καν σε αυτές τις άτολμες παρεμβάσεις σας δεν φάνηκαν ειλικρινείς απέναντι στον ελληνικό λαό. Στο μεν ένα άρθρο, την υποχρέωση ανακοίνωσης ανατιμήσεων προϊόντων θέτετε ως υπόχρεες προς τούτο τις επιχειρήσεις που έχουν συνολικό ετήσιο κύκλο εργασιών άνω των 90 εκατομμυρίων ευρώ. Πώς επιλέξατε τα 90 εκατομμύρια και δεν είπατε –ας πούμε- 100 εκατομμύρια, 80 εκατομμύρια; Έχει γίνει κάποια μελέτη; Ειλικρινά απορώ και θα ήθελα να μου απαντήσετε.

Δεύτερο και σπουδαιότερο, λέτε στην τροπολογία σας ότι οι εν λόγω επιχειρήσεις ανακοινώνουν στο Υπουργείο Ανάπτυξης οποιαδήποτε αύξηση τιμής αγοράς από προμηθευτή καταναλωτικών προϊόντων που είναι απαραίτητα για την αξιοπρεπή διαβίωση ή παρουσιάζουν υψηλή ζήτηση.

Ποια είναι αυτά τα προϊόντα συγκεκριμένα; Γιατί τα αφήνετε αόριστα; Γιατί δεν τα κατονομάζετε αυτά τα προϊόντα; Ή είναι γενικά σε όλα τα προϊόντα; Θα ήθελα μια εξήγηση.

Και επιπλέον, τι γίνεται, κύριε Υπουργέ, με τις εσωτερικές ανατιμήσεις, με αυτές που δεν σημειώνονται εξαιτίας αύξησης στην τιμή από τον προμηθευτή, αλλά εξαιτίας της βούλησης των μεγάλων επιχειρήσεων-υπεραγορών; Εκεί γιατί δεν υπάρχει ρύθμιση; Γιατί το παραλείπετε;

Πάμε τώρα και στην «Επισήμανση προϊόντων δέσμευσης μείωσης τιμής –Πρωτοβουλία μόνιμη μείωση τιμής», άρθρο 2. Λέτε, κύριε Υπουργέ, τη μαγική λεξούλα «δύνανται» να συμμετέχουν στην πρωτοβουλία «μόνιμη μείωση τιμής». Δύνανται. Δύνανται. Είναι δηλαδή στη διακριτική τους ευχέρεια για μείωση τιμής ή όχι. Είναι μέτρο αυτό; Ειλικρινά θα ήθελα να μου πείτε. Πιστεύετε ότι ο κόσμος ανακουφίστηκε τώρα με τη λήψη αυτών των μέτρων;

Και τέλος, κύριε Υπουργέ, η επιβολή προστίμων στους παραβάτες πιστεύετε ότι αποτελεί ουσιαστικό μέτρο, για να παρέμβετε στην αγορά, έτσι ώστε να μειωθούν οι τιμές;

Επαναλαμβάνουμε γιατί τελικά εσείς έχετε αγκυλώσεις και εμμονές να μην αγγίξετε μεγάλα συμφέροντα, διυλιστήρια και πετρελαϊκές. Αν δεν ρυθμίσετε τις τιμές στα καύσιμα, αν δεν αποφασίσετε να ακούσετε τους Έλληνες παραγωγούς, αν δεν δείτε κατάματα την πραγματικότητα των μικρών και μεσαίων επιχειρήσεων, δεν θα έχετε κανένα αποτέλεσμα. Αυτή είναι η εκτίμησή μας.

Ειλικρινά δεν ξέρω τι να πω για το πόνημα αυτό που φέρατε τη νύχτα, χτες το βράδυ, την τροπολογία δηλαδή. Την εκλαμβάνω ως κοροϊδία και ως τέτοια προτείνω να μην ψηφιστεί μέχρι τη λήψη πραγματικών μέτρων, αυτών που ζητά η κοινωνία μας και εσείς δεν ακούτε.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο Πρόεδρος του ΠΑΣΟΚ - Κινήματος Αλλαγής κ. Νικόλαος Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Θα μιλήσω από τη θέση μου, κυρία Πρόεδρε.

Κύριοι συνάδελφοι, θέλω να σας ενημερώσω για μια ακόμα σύμπτωση στην υπόθεση των υποκλοπών, μια υπόθεση που πάνω από έναν χρόνο τώρα ταλανίζει την πατρίδα μας.

Την Παρασκευή υπάρχει προγραμματισμένη συνεδρίαση της Αρχής Διασφάλισης Απορρήτου Επικοινωνιών, της ανεξάρτητης αρχής, για το θέμα που αφορά την ΕΥΠ. Η εισήγηση του Προέδρου της αρχής είναι ένα πρόστιμο 100.000 ευρώ στην ΕΥΠ γιατί δεν δέχτηκε να συνεργαστεί με την ανεξάρτητη αρχή δίνοντας τον αιτιολογικό φάκελο που δικαιολογούσε, κατά την Εισαγγελέα κ. Βλάχου, και την υποκλοπή και την παρακολούθηση του κινητού μου τηλεφώνου.

Ενώ, λοιπόν, η επίμαχη αυτή συνεδρίαση είναι αυτή την Παρασκευή, μαθαίνουμε πριν από λίγο ότι αύριο στη Διάσκεψη των Προέδρων έρχεται αιφνιδιαστικά η αντικατάσταση μελών της ανεξάρτητης αρχής. Είναι μία ακόμα σύμπτωση που αθροίζεται στη συνέχεια των προηγούμενων συμπτώσεων.

Σύμπτωση η παρακολούθηση και ΕΥΠ και «Predator». Δεν έχουν το «Predator», αλλά μαζί παρακολουθούσαν.

Σύμπτωση ότι δεν έδωσαν στην ΑΔΑΕ τον φάκελο από την ΕΥΠ, που με παρακολουθούσε ως δήθεν εθνικό κίνδυνο. Γιατί πρέπει να δικαιολογήσουν ποιος είναι ο εθνικός κίνδυνος που επικαλείται η κ. Βλάχου.

Και η απάντηση της επόμενης σύμπτωσης είναι οι ημερομηνίες από την αρχή της διαδικασίας εκλογής Αρχηγού του ΠΑΣΟΚ μέχρι και την εκλογή μου στη θέση του Προέδρου του ΠΑΣΟΚ.

Άλλη μια σύμπτωση, 26 Ιουλίου από αυτό το Βήμα, σας κατέθεσα τον φάκελο μιας άλλης ανεξάρτητης αρχής, του κ. Μενουδάκου, η οποία επί της ουσίας λέει ότι υπήρχαν πολλαπλά κρούσματα με το «Predator» και ρώτησα τότε το Σώμα: «Υπάρχουν άλλοι Υπουργοί, Βουλευτές, που παρέλαβαν αντίστοιχο φάκελο εσάς από τον ΣΥΡΙΖΑ –που λέγατε ότι υπάρχουν θύματα- και σε εσάς; Στη Νέα Δημοκρατία; Ποιοι είναι αυτοί, λοιπόν; Να καταθέσουν τους φακέλους». Δεν κατετέθη τίποτα.

Εδώ, λοιπόν, μετά από αυτές τις τυχαίες συμπτώσεις αποδεικνύεται ότι η δημοκρατία μας, οι θεσμοί μας, το κράτος δικαίου δεν μπορούν αυτή τη στιγμή να περιφρουρηθούν από την Κυβέρνηση του κ. Μητσοτάκη. Είναι μία επικίνδυνη Κυβέρνηση. Είναι επικίνδυνη Κυβέρνηση για τους θεσμούς, για τη δημοκρατία.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αυτή, λοιπόν, η Κυβέρνηση, μετά από αυτή τη συνέχεια των συμπτώσεων, έρχεται, μία μέρα πριν τη συνεδρίαση της ανεξάρτητης αρχής, να αντικαταστήσει μέλη.

Για εμάς τα πράγματα είναι αποκαλυπτικά. Θέλω πραγματικά να απευθυνθώ σήμερα στον ελληνικό λαό και να πω ότι σε αυτή τη δυσώδη υπόθεση των υποκλοπών –δυστυχώς απ' ό,τι φαίνεται προσπαθεί να συγκαλύψει η Νέα Δημοκρατία όχι μόνο τους ανιψιούς, όχι μόνο τους επιχειρηματίες, αλλά και την ίδια την ΕΥΠ- εμείς θα συνεχίσουμε κάθε αγώνα, με όλη μας τη δύναμη, καθημερινά, για να καταλάβουν οι πολίτες ποια είναι η δημοκρατική παράταξη που περιφρουρεί τους θεσμούς και τη δημοκρατία και ποια είναι η Κυβέρνηση που τους υπονομεύει καθημερινά, …

(Χειροκροτήματα απο την πτέρυγα του ΠΑΣΟΚ - Κινήματος Αλλαγής)

…με μόνο στόχο να μην αποκαλυφθούν οι ευθύνες του κ. Μητσοτάκη και του οικογενειακού του περιβάλλοντος.

Σας ευχαριστώ πολύ.

(Χειροκροτήματα απο την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει ο Υπουργός κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ναι, τώρα γι’ αυτό που είπε ο Αρχηγός του ΠΑΣΟΚ - ΚΙΝΑΛ, δεν έχω να πω κάτι. Απ’ ό,τι δηλαδή γνωρίζω ως Βουλευτής, έχει λήξει η θητεία των μελών. Είχε προανακοινωθεί στην προηγούμενη Διάσκεψη των Προέδρων, δηλαδή είχατε ενημερωθεί ότι θα προχωρήσουν σε αντικατάσταση των μελών που έχει λήξει η θητεία τους.

Άρα νομίζω ότι είναι μια διαδικαστική κατάσταση, κατά την οποία θα γίνει η αντικατάσταση μελών των οποίων η θητεία έχει λήξει, αλλά προφανώς ο αρμόδιος θα απαντήσει.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Άρα, κύριε Υπουργέ, μας λέτε ότι είναι μια ακόμα σύμπτωση σε όλες αυτές τις συμπτώσεις που ζήσαμε τον προηγούμενο χρόνο.

Λέτε, λοιπόν, στον ελληνικό λαό ότι μία έχουμε μία ακόμη σύμπτωση, μία μέρα πριν τη συζήτηση στην ανεξάρτητη αρχή με την εισήγηση να μπει πρόστιμο 100.000 ευρώ στην ΕΥΠ που δεν έδωσε το φάκελο –που τάχα δικαιολογούσε γιατί είμαι εθνικός κίνδυνος. Λέτε ότι είναι μία ακόμη σύμπτωση ότι μία μέρα πριν αντικαθιστάτε μέλη για να φρενάρετε τη διαδικασία αυτή.

Και σας λέω, λοιπόν, εγώ ευθέως: Είστε επικίνδυνοι για τους θεσμούς και τη δημοκρατία!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Είστε μια Κυβέρνηση που πρέπει άμεσα να λογοδοτήσει γι’ αυτό το σκάνδαλο που βαραίνει το δημόσιο βίο της χώρας, αλλά έχει εκθέσει και διεθνώς την πατρίδα μας!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κυρία Πρόεδρε, αν μου επιτρέπετε –και νομίζω ότι αυτός ο διάλογος πρέπει να σταματήσει, κυρία Πρόεδρε- επαναλαμβάνω. Δεν ξέρω αν είναι σύμπτωση το ότι έρχεστε σήμερα να δημιουργήσετε αυτό το σκηνικό το επικοινωνιακό. Γιατί σας είχε ενημερώσει ο Πρόεδρος από την προηγούμενη Διάσκεψη των Προέδρων ότι πρόκειται να γίνει αντικατάσταση. Άρα, δεν μπορώ να καταλάβω γιατί επιλέξατε σήμερα να έρθετε να τοποθετηθείτε.

Επιτρέψτε μου, κυρία Πρόεδρε, να συνεχίσω και να απαντήσω στα υπόλοιπα λεγόμενα των Κοινοβουλευτικών Εκπροσώπων, σε ό,τι έχει να κάνει με το θέμα της ακρίβειας.

Σε ό,τι αφορά αυτό το οποίο είπε ο εκπρόσωπος από τους Σπαρτιάτες για τα φωτοβολταϊκά στα χωράφια, θέλω, κύριε συνάδελφε, να σας πω ότι υπάρχει ένα πλαφόν, ένα όριο στο ποσοστό της αγροτικής γης, το οποίο μπορεί να χρησιμοποιηθεί για την εγκατάσταση φωτοβολταϊκών και αυτό είναι ένα 1% της αγροτικής γης ανά περιφερειακή ενότητα, το οποίο μάλιστα το μειώσαμε σε ποσοστό 0,8%. Μάλιστα, είναι φωτοβολταϊκά τα οποία έχουν ανώτερη ισχύ 1 μεγαβάτ. Άρα όλα αυτά τα μεγάλα πάρκα που βλέπετε, προφανώς δεν είναι τοποθετημένα πάνω σε αγροτική γη.

Από την άλλη, όμως, πρέπει να σας πω και το εξής. Αν κάνετε κάτι πάρα πολύ απλό, ρωτήσετε και ζητήστε τα στοιχεία από τον ΟΠΕΚΕΠΕ πόση αγροτική γη εγκαταλείπεται, δηλαδή πόση αγροτική γη δεν δηλώνεται από τους αγρότες χρόνο με τον χρόνο, θα δείτε ότι, δυστυχώς, τα τελευταία χρόνια έχει εγκαταλειφθεί, δηλαδή δεν δηλώνεται για ενισχύσεις από ιδιοκτήτες αγροτική γη που σε ποσοστό ξεπερνάει το 1% και το 2%.

Άρα, εμείς τι είπαμε; Αξιοποιούμε ένα πολύ μικρό ποσοστό 0,8% της αγροτικής γης ανά περιφερειακή ενότητα για να τοποθετήσουμε και να εγκατασταθούνε φωτοβολταϊκά και αγροτικά φωτοβολταϊκά. Γιατί πρέπει να ξέρετε ότι παίρνουν και μεγάλο ενοίκιο οι αγρότες οι οποίοι κατέχουν αυτή τη γη την οποία τη δίνουν προς ενοικίαση για εγκατάσταση φωτοβολταϊκών ή έχουν μεγάλο εισόδημα, ένα επιπλέον εισόδημα όταν εγκαθιστούν αγροτικό φωτοβολταϊκό το οποίο ανήκει στους ίδιους, είτε για να παράγουν ενέργεια είτε για να συμψηφίζουν την ενέργεια που καταναλώνουν στη γεώτρησή τους, στην πομόνα τους, με την ενέργεια που παράγεται από το φωτοβολταϊκό τους. Αυτό βοηθάει στο να παραμείνουν στα χωράφια οι αγρότες.

Τι θέλω να πω, λοιπόν. Μη βλέπετε φαντάσματα εκεί που δεν υπάρχουν. Το πρόβλημα της μειωμένης αγροτικής παραγωγής δεν έχει να κάνει με το ότι ορίσαμε ένα ποσοστό να εγκαθιστούνται ΑΠΕ που πολλές φορές χρησιμοποιούνται και από τους αγρότες. Το αντίθετο. Η χρήση των ανανεώσιμων πηγών ενέργειας, κύριε συνάδελφε, βοηθάει στο να μειώσουμε το κόστος παραγωγής της ηλεκτρικής ενέργειας. Γιατί, όπως γνωρίζετε, ο φθηνότερος τρόπος να παράγεις σήμερα ηλεκτρική ενέργεια είναι από τον ήλιο. Το κόστος παραγωγής ηλεκτρικής ενέργειας από τον ήλιο σήμερα είναι στα 60-65 ευρώ η μεγαβατώρα για μικρό φωτοβολταϊκό, κάτω από 50 ευρώ για μεγάλο φωτοβολταϊκό. Πόσο είναι το κόστος παραγωγής από φυσικό αέριο; Με τις σημερινές τιμές φυσικού αερίου ξεπερνάει τα 100 ευρώ. Του λιγνίτη ξεπερνάει τα 150 ευρώ και με τον φόρο άνθρακα που πληρώνουμε.

Άρα, είναι θέμα βιωσιμότητας των αγροτών το να προχωρήσουμε σε μία πράσινη μετάβαση και να παράγουμε, να αξιοποιήσουμε το άπλετο ηλιακό δυναμικό που έχει η χώρα και το αιολικό δυναμικό ώστε να έχουμε χαμηλότερο κόστος ενέργειας κι έτσι να έχει ανταγωνιστικότητα ο αγρότης μας, αλλά και η επιχείρηση και η μεταποίηση και η βιομηχανία.

Το αντίθετο από αυτό που είπατε πρέπει να κάνουμε. Η πρώτη φορά που έχει ανταγωνιστικό πλεονέκτημα η Ελλάδα σε σχέση με τις βόρειες ευρωπαϊκές χώρες σε ό,τι αφορά στην παραγωγή ηλεκτρικής ενέργειας είναι τώρα, γιατί βρέθηκε τεχνολογία που αξιοποιεί τον ήλιο. Και πόσες ώρες αξιοποιήσιμης ηλιοφάνειας έχουμε τον χρόνο στην Ελλάδα; Έχουμε χίλιες πεντακόσιες με χίλιες εξακόσιες ώρες κατά μέσο όρο. Πόσες αξιοποιήσιμες ώρες ηλιοφάνειας έχει η Γερμανία; Έχει οκτακόσιες με εννιακόσιες ώρες. Άρα, για πρώτη φορά εμείς έχουμε φθηνότερο κόστος παραγωγής.

Τι γινόταν όταν χρησιμοποιούσαμε άνθρακα; Εμείς είχαμε λιγνίτη με χίλιες επτακόσιες έως δυόμισι χιλιάδες χιλιοθερμίδες το κιλό θερμική αξία και η Γερμανία και η Πολωνία χρησιμοποιούν άνθρακα και καφέ άνθρακα, brown coal, με πέντε χιλιάδες, με επτά χιλιάδες χιλιοθερμίδες το κιλό θερμική αξία. Δηλαδή, εμείς θέλουμε τρεις φορές περισσότερο λιγνίτη να εξορύξουμε για να κάψουμε και να παράγουμε 1 MWh, όταν η Γερμανία, η Πολωνία και το Βέλγιο και όλες εκείνες οι χώρες που χρησιμοποιούσαν άνθρακα τις προηγούμενες δεκαετίες ήθελαν πολύ λιγότερο μετάλλευμα, γι’ αυτό και πάντα είχαμε και πιο ακριβό κόστος παραγωγής ηλεκτρικής ενέργειας από λιγνίτη.

Και, βέβαια, αν συνυπολογίσουμε και το φυσικό αέριο, που τελικά φάνηκε ότι κάποιες χώρες της Ευρώπης προμηθεύονταν φυσικό αέριο από τη Ρωσία σε πολύ ανταγωνιστικές τιμές σε σχέση με την Ελλάδα, και, βεβαίως, εκεί είχαν χαμηλότερο κόστος παραγωγής ηλεκτρικής ενέργειας.

Επίσης, υπάρχουν και εκείνες οι χώρες που έχουν πυρηνική ενέργεια, όπως η Γαλλία και άλλες, όπου κι εκεί έχουν χαμηλότερο κόστος παραγωγής ηλεκτρικής ενέργειας απ’ τον ελληνικό λιγνιτικό εργοστάσιο παραγωγής ηλεκτρικής ενέργειας.

Τώρα, όμως, μπορούμε να είμαστε ανταγωνιστικοί, αξιοποιώντας ήλιο, άνεμο, νερό και βέβαια, να αποθηκεύουμε και την ηλεκτρική μας ενέργεια. Το αντίθετο από αυτά που είπατε. Απλά σας τα λέω να γνωρίζετε τουλάχιστον, σε βασικές αρχές τι προσπαθούμε να κάνουμε.

Δεν υπάρχει κλιματική αλλαγή είπατε. Εγώ δεν θα πω αν υπάρχει κλιματική αλλαγή. Νομίζω ότι αυτό είναι πάρα πολύ εύκολο κάποιος να το διαπιστώσει άμα παρακολουθήσει και μετρήσει τα καιρικά φαινόμενα τα οποία είναι καταστροφικά και αριθμήσει πόσα συμβαίνουν κάθε χρόνο τώρα και πόσα τέτοια έκτακτα, καταστροφικά φαινόμενα συνέβαιναν πριν από είκοσι και τριάντα χρόνια. Όπως γνωρίζετε -και είναι πάρα πολύ εύκολο να γκουγκλάρετε- τα καιρικά φαινόμενα τα οποία είχαν περίοδο εμφάνισης μία φορά τα πενήντα χρόνια ή μία φορά τα εκατό χρόνια έχουν υπερδιπλασιαστεί και εμφανίζονται πολύ πιο συχνά τα τελευταία χρόνια σε σχέση με τριάντα, σαράντα και πενήντα χρόνια πριν.

Άρα, κάτι έχει αλλάξει. Τι έχει αλλάξει; Η εμφάνιση καταστροφικών φαινομένων, φαινομένων δηλαδή που δεν απαντούνταν συχνά στην Ευρώπη και στην Ελλάδα. Και γιατί το λέμε αυτό; Διότι πάρα πολύ απλά, όπως είπατε εσείς ή κάποιος άλλος, στην Ισπανία και φέτος και πέρυσι και πρόπερσι, είχαμε μειωμένη παραγωγή στο λάδι κατά 40% και 50%. Γιατί; Διότι είχαμε άλλες καιρικές συνθήκες. Είχαμε αυξημένες θερμοκρασίες, δεν είχαμε χαμηλή θερμοκρασία το βράδυ, δεν έδεσαν οι καρποί, δεν παρήχθησαν ελιές και δεν είχαμε παραγωγή ελαιολάδου. Και αυτό συμβαίνει και με το φαινόμενο του Ελ Νίνιο. Δεν το λέμε εμείς, το λέει η Ινδία που αυτή τη στιγμή έχει πρόβλημα εφοδιασμού σε ρύζι, το λέει η Κίνα, το λένε χώρες που βλέπουν τις αγροτικές παραγωγές τους να μειώνονται, εξαιτίας των καιρικών συνθηκών.

Τώρα εμείς μπορούμε να λέμε ή εσείς μπορείτε να λέτε ότι πρέπει να κάνουμε τον στρουθοκάμηλο, να κλείσουμε τα μάτια μας και να πούμε ότι δεν υπάρχει κανένα πρόβλημα και ότι όλα πάνε καλά, αλλά το αντίθετο είναι αυτό που πρέπει να κάνουμε. Πρέπει να δούμε πώς θα δυναμώσουμε την αγροτική παραγωγή, πώς θα κάνουμε τον πρωτογενή μας τομέα πιο ανθεκτικό σε αυτό το οποίο έχει έρθει ήδη, δηλαδή στην αλλαγή του κλίματος, κάτι που μας ταλαιπωρεί.

Τώρα, όσον αφορά στο γιατί τα λεμόνια έρχονται από την Αργεντινή και γιατί δεν παράγουμε αρκετά λεμόνια στην Ελλάδα, γιατί εισάγουμε ντομάτες από Ολλανδία ή από Τουρκία ή από Αλβανία και δεν παράγουμε αρκετές εδώ σε ανταγωνιστικές τιμές είναι κάτι, φυσικά, το οποίο πρέπει και αξίζει να το συζητάμε και να δούμε πώς θα βάλουμε και νέους αγρότες και πώς θα βοηθήσουμε τους αγρότες μας και να συνασπιστούν και να κάνουν όλα αυτά τα οποία πρέπει να κάνουν και να τους βοηθήσουμε να τα κάνουν, για να προχωρήσουν και να γίνει η παραγωγή μας πιο ανταγωνιστική.

Κάνουμε πράγματα εκεί; Δεν είμαι ο αρμόδιος Υπουργός, αλλά θα σας πω ότι κάνουμε πάρα πολλά -εκλέγομαι και σε αγροτικό νόμο- και έχουμε μειωμένο φορολογικό συντελεστή κατά 50% στους αγρότες που έχουν συνεταιριστεί, γιατί δεν μπορεί ένας αγρότης με ένα ή με δέκα ή με εκατό στρέμματα να ανταγωνιστεί τον Ευρωπαίο αγρότη ή τον συνεταιρισμό με δέκα ή είκοσι χιλιάδες στρέμματα. Είναι θέμα κόστους παραγωγής και οικονομίας κλίμακας. Τα γνωρίζετε αυτά. Είναι βασικά πράγματα τα οποία πρέπει να αντιληφθείτε, αν δεν το έχετε ήδη κάνει, για να καταλάβετε τι πρέπει να κάνουμε και εδώ στην Ελλάδα. Προς τα εκεί κατευθυνόμαστε με μια σειρά από μέτρα και κίνητρα.

Τώρα έρχομαι και σε κάτι τελευταίο. Η Βουλγαρία δεν έχει φωτιές και έχει φωτιές η Αλεξανδρούπολη. Ίδια δέντρα έχει η Βουλγαρία, ίδια έχει η Αλεξανδρούπολη και η Δαδιά που κάηκε; Έχει χαλέπιο πεύκη η Βουλγαρία ή μήπως έχει πλατύφυλλα έλατα; Και στα Τρίκαλα δεν έχουμε πολλές φωτιές. Αν δεν το γνωρίζετε, έχουμε φωτιές οι οποίες σβήνουν μόνες τους. Γιατί; Διότι είναι τέτοια η βλάστηση. Συγκρίνετε, δηλαδή, ανόμοια πράγματα. Φυσικά, εδώ έχουμε πεύκα, τα οποία γίνονται μπουρλότο όταν πιάνουν φωτιά. Δεν το γνωρίζετε αυτό; Γιατί, δηλαδή, η Αυστραλία έχει φωτιές και δεν έχει η Βουλγαρία; Η Βουλγαρία, δηλαδή, κάνει καλύτερη δουλειά από την Αυστραλία και εκεί κάηκαν δέκα ή πέντε ή έξι, τέλος πάντων, «Ελλάδες» και η Βουλγαρία δεν έχει φωτιές; Να λέμε τα πράγματα σοβαρά σε αυτή την Αίθουσα, για να μπορεί, τελικά, να μας ακούει ο κόσμος και να μην περνάμε και λάθος εικόνες, γιατί πιστεύω ότι αυτά τα είπατε λόγω μη πλήρους γνώσης των δεδομένων και όχι επειδή θέλατε να κάνετε κάτι με κακό τρόπο, με κακή πρόθεση.

Τώρα σε ό,τι αφορά στον κ. Κατρίνη, ο οποίος βεβαίως έφυγε, στην Ισπανία, λέει, μειώθηκε ο πληθωρισμός από το 15,9% στο 10,4% από τον Δεκέμβριο ως τον Αύγουστο και στην Ελλάδα από το 15,6% μειώθηκε στο 10,8%. Ακριβώς αντίστοιχη μείωση είχε και ο πληθωρισμός των τροφίμων και στην Ελλάδα και στην Ισπανία. Στην Ελλάδα δεν μειώσατε τον ΦΠΑ, ενώ στην Ισπανία μείωσαν τον ΦΠΑ. Τελικά, φαίνεται ότι αυτό δεν απέδωσε. Καλώς ή κακώς, αυτά λένε τα στοιχεία. Αυτή είναι η πραγματικότητα. Σας τα είπα και πριν, έχουν περισσότερο πληθωρισμό.

Ο Βουλευτής, ο εκπρόσωπος τώρα από τον ΣΥΡΙΖΑ είπε το εξής: Αφού, λέει, εμείς δεν μειώσαμε τον ΦΠΑ και μειώθηκε περισσότερο ο πληθωρισμός, αν αυξήσουμε τον ΦΠΑ, θα μειωθεί ακόμα παραπάνω.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Λογοπαίγνιο ήταν!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Συγγνώμη, αλλά αυτά δεν είναι ούτε σοφιστείες διαλεκτικής ούτε του καφενείου μπορώ να πω. Δεν θέλω να το συγκρίνω και να το παρουσιάσω με ένα παράδειγμα που λέει ο λαός, αλλά θέλω να σας πω ότι τέτοιες σοφιστείες δεν αντέχουν σε αυτή την Αίθουσα. Να σοβαρευτούμε λιγάκι. Δεν είπαμε, φυσικά και δεν υπονόησε και κανείς ότι αν αυξηθεί ο ΦΠΑ, θα μειωθεί ο πληθωρισμός. Εκείνο που σας είπα είναι πάρα πολύ απλά ότι δεν ήταν αποτελεσματικό το μέτρο της Ισπανίας. Λέω γι’ αυτό το οποίο είπε ο συνάδελφός σας από τον ΣΥΡΙΖΑ.

Έρχομαι τώρα και σε κάτι τελευταίο που αφορά στον εκπρόσωπο από την Ελληνική Λύση, ο οποίος είπε ότι το ΑΕΠ αυξήθηκε λόγω κατανάλωσης και όχι για κάποιον άλλο λόγο. Το ΑΕΠ της χώρας ως έναν βαθμό αυξήθηκε επειδή αυξήθηκε και η κατανάλωση. Αυξήθηκε, όμως, επειδή διπλασιάστηκαν και οι εξαγωγές σε απόλυτο νούμερο, όπως γνωρίζετε. Αυξήθηκε, επειδή διπλασιάστηκαν οι άμεσες ξένες ιδιωτικές επενδύσεις από τα 3,5 δισεκατομμύρια ευρώ στα 7,7 δισεκατομμύρια ευρώ, αυξήθηκε γιατί αυξήθηκαν συνολικά οι δημόσιες και ιδιωτικές επενδύσεις, όλοι οι παράγοντες που αθροίζονται στην εξίσωση του Ακαθάριστου Εθνικού Προϊόντος. Άρα, θα έλεγα ότι είναι μονομερές να πει κάποιος ότι αυξήθηκε μόνο και μόνο από την αύξηση της κατανάλωσης ή από την αύξηση των τιμών των προϊόντων, γιατί και από αυτό φυσικά προκύπτει αύξηση της ιδιωτικής δαπάνης.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο ειδικός αγορητής του ΠΑΣΟΚ - Κινήματος Αλλαγής κ. Νικητιάδης.

Κύριε Νικητιάδη, θα σας παρακαλούσα να είστε λίγο σύντομος.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κυρία Πρόεδρε. Θα προσπαθήσω να είμαι σύντομος.

Κύριε Υπουργέ, κυρίες και κύριοι συνάδελφοι, κατά την αρχική σας τοποθέτηση εδώ μου δώσατε ειλικρινώς την εντύπωση επίδοσης σε ένα κρεσέντο φιλελευθερισμού. Βέβαια, είναι δικαίωμά σας να εξάρετε τα έργα της Κυβέρνησής σας, αλλά δεν τοποθετηθήκατε πάνω στα ζητήματα που τέθηκαν. Βάλαμε μία σειρά από ζητήματα ειδικώς για την τροπολογία και δεν ακούσαμε τίποτα για όλα αυτά. Δεν μας είπατε τίποτα.

Εμείς, κυρίες και κύριοι συνάδελφοι, τοποθετούμαστε θετικά επί του νομοσχεδίου. Πάντα υποστηρίζαμε οποιαδήποτε ψήφιση οδηγίας εναρμονίζει το Ευρωπαϊκό με το Ελληνικό Δίκαιο και συνεπώς, εκτιμούμε ότι το νομοσχέδιο είναι σε θετική κατεύθυνση και γι’ αυτό το ψηφίζουμε και επί των άρθρων και επί της αρχής.

Όσον αφορά, όμως, στην τροπολογία και ακριβώς επειδή δεν πήραμε και καμμία απάντηση, έχουμε μια διαφορετική προσέγγιση. Στην τροπολογία θα ψηφίσουμε «παρών» και θα εξηγήσω και τον λόγο.

Κατ’ αρχάς θα εξηγήσω γιατί δεν λέμε «ναι» στην τροπολογία. Θα μπορούσαμε να την έχουμε ψηφίσει. Δεν λέμε «ναι», λοιπόν, διότι η τύχη της είναι έωλη. Δεν υπάρχουν συγκεκριμένα μέτρα, Τα πάντα εναπόκεινται στην καλή θέληση κάποιων εταιρειών που θα έρθουν και θα δώσουν μία μείωση 5%. Συνεπώς, αυτή τη στιγμή η Κυβέρνηση δεν κυβερνάει, απλώς ρυθμίζει μια κατάσταση όπου απευθύνεται και ζητά -το βάζω σε εισαγωγικά- «ελεημοσύνη» από κάποιους που θα δώσουν έκπτωση αυτή την περίοδο.

Εσείς, όμως, κύριε Υπουργέ, άλλα εξαγγείλατε, όταν δώσατε συνέντευξη Τύπου και αναγγείλατε τα τέσσερα μέτρα. Αφήσατε περίπου να εννοηθεί ότι καθιερώνεται από εδώ και πέρα μείωση κατά 5% στο ράφι των βασικών προϊόντων και όχι ότι θα έρθουν κάποιοι -το βάζω και αυτό σε εισαγωγικά- «καλοί Σαμαρείτες» για να δώσουν μείωση στα προϊόντα.

Δεν λέμε «ναι», διότι υπάρχει το πρόβλημα το οποίο προσπεράσατε. Είναι το μόνο στο οποίο αναφερθήκατε, στην αναφορά σε μόνιμη μείωση. Και κάπου το διασκεδάσατε λέγοντας ότι έξι μήνες είναι μακρύ διάστημα.

Κύριε Υπουργέ, πρέπει να καταλάβετε ότι είναι εξαπάτηση του κόσμου. Εξαπατάται η αγορά, εξαπατώνται οι καταναλωτές. Όταν λες «μόνιμη μείωση», είναι μόνιμη μείωση. Δεν είναι μείωση έξι μηνών που αύριο θα έρθουν κάποιοι και θα κάνουν μείωση, έκπτωση προϊόντος για τρεις, τέσσερις μήνες και θα μας μιλάνε για μόνιμη μείωση, γιατί και ο Υπουργός είπε ότι η και εξάμηνη ήταν μόνιμη μείωση. Η ελληνική γλώσσα έχει συγκεκριμένη ερμηνεία. Δεν μπορείτε εσείς να αλλάζετε το μόνιμο και να βαφτίζετε το προσωρινό μόνιμο. Δεν γίνεται.

Δεν θα ψηφίσουμε την τροπολογία, γιατί πρέπει να καταλάβετε ότι μ’ αυτή τη θεσμοθέτηση περνάτε διαφορετικά ήθη στην αγορά και αυτό δεν μπορεί να αλλάξει. Η κουλτούρα που βάζετε εσείς αυτή τη στιγμή ωθεί τον κόσμο της αγοράς, τους μεγάλους επιχειρηματίες, τους μεσολαβητές, τους προμηθευτές, να υιοθετούν τη δική σας αντίληψη.

Δεν θα ψηφίσουμε διότι είναι και παράνομη αυτή η καθιέρωση του προσωρινού ως μονίμου. Είναι παράνομη. Σας το είπα στην πρωτολογία. Το ξεπερνάτε. Εύχομαι να μην το βρείτε μπροστά σας. Θα το βρείτε μπροστά σας. Θα δείτε μαζικές αγωγές για το θέμα της μόνιμης μείωσης των τιμών.

Επίσης, είπαμε ότι δεν ελέγχονται οι υψηλές τιμές σήμερα των προϊόντων. Σήμερα έχουμε κάποιες υψηλές τιμές και μειώθηκαν οι συντελεστές. Αυτές ελέγχονται μ’ αυτά τα μέτρα; Έχουμε τιμές προϊόντων που είναι ανεβασμένες, ενώ έχει μειωθεί κάθε άλλη παράμετρος που συντελεί στη διαμόρφωση της τελικής τιμής. Πώς το ελέγχετε αυτό; Δεν θα πούμε «ναι», γιατί δεν μας απαντήσατε γιατί 90 εκατομμύρια ευρώ και όχι 80 ή 90 στα σουπερμάρκετ. Και δεν μας απαντήσατε αν αντιλαμβάνεστε πως αυτό μπορεί να δημιουργήσει αθέμιτο ανταγωνισμό.

Για όλα αυτά, λοιπόν, εμείς δεν θα ψηφίσουμε θετικά για την τροπολογία που φέρατε. Δεν θα ψηφίσουμε, όμως και αρνητικά, διότι αν υπάρχει μία περίπτωση στις εκατό αυτά τα μέτρα που λαμβάνονται να ωφελήσουν εκατό ή χίλιους καταναλωτές, δεν θα θέλαμε εμείς να βρεθούμε και να πούμε ότι δεν τα ψηφίσαμε. Γι’ αυτό και ψηφίζουμε «παρών».

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχει ζητήσει τον λόγο για ένα λεπτό ο Κοινοβουλευτικός Εκπρόσωπος κ. Κόντης.

Ορίστε, κύριε Κόντη, έχετε ένα λεπτό.

**ΙΩΑΝΝΗΣ ΚΟΝΤΗΣ:** Κύριε Υπουργέ, κάνω μία διόρθωση. Αποδώσατε την αναφορά μου στα βουλγαρικά δάση σε άγνοια και επειδή και εγώ πιστεύω ότι είστε καλόπιστος, όπως είπατε, να σας πω ότι έχω κάνει ειδική έρευνα προσωπικά για τα δάση αυτά. Θα σας πω ότι το δάσος Πιρίν είναι ένα από τα μεγαλύτερα δάση πεύκου και κωνοφόρων στην Ευρώπη. Μάλιστα, το Μπαϊκούσεφ είναι το αρχαιότερο. Είναι χιλίων τετρακοσίων ετών πεύκο. Έχει πάρα πολλά πεύκα η Βουλγαρία και κωνοφόρα και ευπρόσβλητα στις πυρκαγιές.

Όσο για την αναφορά μου στην κλιματική αλλαγή, δεν είπα ότι δεν υπάρχει. Είπα ότι δεν μπορούμε να αποδίδουμε στην κλιματική αλλαγή τα πάντα και πρέπει βάσει της πίστης μας –μεγάλης όπως εσείς πιστεύετε, μικρότερης όπως πιστεύω εγώ- να προσπαθούμε να προετοιμαζόμαστε καλύτερα γι’ αυτά που περιμένουμε από τις επιδράσεις που θα επιφέρει η κλιματική αλλαγή.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ, κυρία Πρόεδρε.

Ενημερώθηκα, κυρία Πρόεδρε, ότι έκανε μια παρέμβαση ο Πρόεδρος του ΠΑΣΟΚ – Κινήματος Αλλαγής με θέμα την επικείμενη αύριο σύγκληση της Διασκέψεως των Προέδρων προκειμένου να υπάρξει εκεί απόφαση, σύμφωνα με την κρίση της Διασκέψεως, για το θέμα των θητειών που έχουν λήξει στην ΑΔΑΕ και τη συμπλήρωση με εκλογή νέων μελών. Και εγκάλεσε την Κυβέρνηση –και μάλιστα σε οργίλο ύφος- διότι ακολουθεί αυτή τη διαδικασία.

Πρώτα απ’ όλα δεν θέλω να μένουν εντυπώσεις, γιατί δημιουργείται μια περίεργη παρανόηση. Ελπίζω να είναι παρανόηση. Ελπίζω να μην είναι κάποιου είδους εκμετάλλευση.

Γίνομαι συγκεκριμένος. Η διαδικασία για την επιλογή μελών ανεξάρτητων αρχών εκκινά από τη Βουλή –εδώ ξεκινά- και εισάγεται στη Διάσκεψη των Προέδρων. Η Διάσκεψη των Προέδρων αποφασίζει με τα 3/5 κατόπιν προτάσεως η οποία προέρχεται από τον Πρόεδρο της Βουλής.

Σωστά; Σωστά.

Ερώτηση προς τον κ. Ανδρουλάκη: Έχει λήξει η θητεία των μελών;

Να πω πόσο καιρό, κυρία Πρόεδρε; Έχει λήξει πάνω από έναν χρόνο. Έχουμε αφήσει μέλη με ληγμένη θητεία πάνω από έναν χρόνο. Να ξεκινήσουμε κάποια στιγμή την προβλεπόμενη διαδικασία για την εκλογή των νέων μελών ή ποτέ; Ακούω. Είναι, λέει, αιφνιδιαστικό. Τι το αιφνιδιαστικό έχει; Ο Πρόεδρος ενημέρωσε τη Διάσκεψη την Παρασκευή για το ότι θα ξεκινήσει αυτή η διαδικασία. Προφανώς έχουν τηρηθεί οι νόμιμες προθεσμίες. Όμως, να σας ρωτήσω κάτι; Τι σημαίνει «αιφνιδιαστικό»; Υπάρχουν τα ονόματα, θα σκεφτούν τα κόμματα πάνω στην πρόταση αυτή και θα αποφασίσουν. Θα πάρουν απόφαση με τα 3/5 ή δεν θα πάρουν απόφαση με τα 3/5, κατά την κρίση του Κοινοβουλίου και της Διασκέψεώς του.

Όμως, ο κ. Ανδρουλάκης λέει κάτι το οποίο το θεωρώ απίστευτο. Λέει ότι ξεκινάει η συνεδρίαση αυτή για την αντικατάσταση των μελών που η θητεία τους έχει λήξει εδώ και έναν χρόνο και επίκειται, λέει, συνεδρίαση της ολομέλειας της αρχής για να επιβληθεί πρόστιμο –καθόρισε και το ύψος του- 100 χιλιάδων ευρώ στην Εθνική Υπηρεσία Πληροφοριών. Πού το ξέρει αυτό, δηλαδή ποια θα είναι η απόφαση της αρχής, ο κ. Ανδρουλάκης; Έχει κάποια πληροφόρηση; Εμείς δεν έχουμε. Δεν ξέρω τι αποφασίζει η αρχή. Η αρχή αποφασίζει ό,τι θέλει και ό,τι νομίζει. Ο κ. Ανδρουλάκης ξέρει ότι εκτιμήθηκαν οι φάκελοι, έγινε κρίση, έγινε διάσκεψη της ολομέλειας της αρχής και θα επιβληθεί και πρόστιμο 100.000 ευρώ; Και μιλάει για χειραγώγηση της διαδικασίας; Ποιος χειραγωγεί τη διαδικασία; Από μέλη –το τονίζω- που η θητεία τους έχει λήξει και που σε τελευταία ανάλυση η αρχή γνωρίζει ότι αύριο γίνεται Διάσκεψη προκειμένου, επιτέλους, μετά από έναν χρόνο, να υπάρξει εκλογή νέων μελών από τη Διάσκεψη των Προέδρων! Πόσον καιρό, δηλαδή, κατά τη γνώμη του κ. Ανδρουλάκη θα πρέπει να παραμένουν μέλη με ληγμένη τη θητεία; Για πόσο καιρό; Με πόσο καιρό θα είναι ευχαριστημένος;

Άρα, λοιπόν, θερμή παράκληση, όταν ακολουθείται με απόλυτη τυπικότητα μία διαδικασία, με απόλυτο σεβασμό στις κοινοβουλευτικές διαδικασίες, με απόλυτη ενημέρωση του Κοινοβουλίου, εμφανίζεται εδώ Αρχηγός κοινοβουλευτικού κόμματος ο οποίος γνωρίζει και τις αποφάσεις της ανεξάρτητης αρχής, πριν γίνει η διάσκεψη αυτής!

Με συγχωρείτε πολύ, αλλά εδώ ο κ. Ανδρουλάκης βρίσκεται βαθιά εκτεθειμένος και εγώ θα καλέσω το σύνολο των κομμάτων να ακολουθήσουν την κοινοβουλευτική τάξη, τη συνταγματική τάξη, να ακολουθήσουν αυτό το οποίο επιβάλλει ο Κανονισμός και να σεβαστούν όλα τα κόμματα αυτά που προβλέπει ο Κανονισμός.

**ΠΡΟΕΔΡΕΥΟΥΣΑ (Όλγα Γεροβασίλη):** Ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής έχει τον λόγο.

Ορίστε, έχετε τον λόγο για δύο λεπτά.

**ΜΙΧΑΗΛ ΚΑΤΡΙΝΗΣ:** Κυρία Πρόεδρε, μπορεί ο κ. Βορίδης να νομίζει ότι επειδή διαθέτει στεντόρεια φωνή, μπορεί να είναι πειστικός σε σχέση με την ουσία των θεμάτων. Νομίζω ότι ο Πρόεδρος του ΠΑΣΟΚ –και απευθύνομαι στην Πρόεδρο, γιατί αυτό επιβάλλει ο Κανονισμός- έθεσε μια σειρά επαναλαμβανόμενων συμπτώσεων που παύουν να είναι συμπτώσεις, όταν τυχαίνει να ενημερωθήκαμε μόλις εχθές για μια διαδικασία και για το ποια είναι τα πρόσωπα τα οποία προτείνονται για την αλλαγή σε αυτήν την ευαίσθητη ανεξάρτητη αρχή.

Εμείς, κυρία Πρόεδρε, θεωρούμε ότι η συγκεκριμένη αρχή έχει πολύ μεγάλο βαθμό ευαισθησίας όχι για το ΠΑΣΟΚ, αλλά συνολικά για την ελληνική κοινωνία, βλέποντας και βιώνοντας όλη αυτή τη δυσώδη υπόθεση των υποκλοπών.

Βλέπουμε, λοιπόν, ότι παραμονή της συνεδρίασης όπου υπάρχει συγκεκριμένη εισήγηση για το επίμαχο θέμα που ήταν και η αιτία και η αφορμή για να ξετυλιχθεί όλο αυτό το σκοτεινό κύκλωμα που ενορχηστρωνόταν από το Μέγαρο Μαξίμου παρακολούθησης πολιτικών προσώπων με κορυφαία περίπτωση τον Πρόεδρο του ΠΑΣΟΚ, όταν έρχεται η ώρα η ανεξάρτητη αρχή να αποφασίσει και να επιβάλει πρόστιμο συγκεκριμένο για παράλειψη της ΕΥΠ, η οποία δεν είναι τυχαία, ξαφνικά δρομολογείται η διαδικασία.

Και δεν είναι καθόλου τυχαίο το γεγονός ότι μόλις ξεκίνησε -και το θυμίζω αυτό στον προλαλήσαντα Υπουργό- η ΑΔΑΕ να ερευνά αυτή την υπόθεση, ταυτόχρονα ξεκίνησε και η συζήτηση από κύκλους της Κυβέρνησης για συγχώνευση των δύο ανεξάρτητων αρχών ως μοναδικό τρόπο για να παρακαμφθούν κάποιοι δημόσιοι λειτουργοί που τήρησαν τον λόγο τους, τη θέση τους, το αξίωμα που διακονούν και δεν υπέκυψαν σε εξωθεσμικές ή άλλου τύπου παρεμβάσεις.

Εμείς, λοιπόν, θα βρισκόμαστε εδώ για να στηλιτεύουμε και αυτά που φαίνονται και αυτά που δεν φαίνονται, αλλά είναι τόσο ορατά που κανείς δεν μπορεί να τα κρύψει όσο και αν επιχειρεί, όποια ρητορική δεινότητα και αν διαθέτει.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει τον λόγο ο κύριος Υπουργός, ο κ. Βορίδης, και μετά από αυτό ολοκληρώνεται και η σημερινή διαδικασία.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ πολύ, κυρία Πρόεδρε.

Κύριε συνάδελφε, τα πράγματα στη ζωή, ξέρετε, είναι απλά. Την προηγούμενη Πέμπτη ο κύριος Πρόεδρος της Βουλής στη Διάσκεψη των Προέδρων ανέφερε συγκεκριμένα ότι πρόκειται να ξεκινήσει η διαδικασία εκλογής των νέων μελών, την Πέμπτη.

**ΜΙΧΑΗΛ ΚΑΤΡΙΝΗΣ:** Να ξεκινήσει.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Μάλιστα, να ξεκινήσει, ενημέρωσε.

Ακούστε κάτι ενδιαφέρον αφού σας αρέσουν οι συμπτώσεις. Γιατί σας αρέσουν οι συμπτώσεις. Αμέσως μετά η αρχή, τη στιγμή που ακόμα τα πράγματα, αν θέλετε, σε μια σειρά ζητημάτων ήταν ανοικτά, επέλεξε να συγκαλέσει ο Πρόεδρος, ως έχει δικαίωμα, την ολομέλεια για την Τετάρτη. Οποία σύμπτωσις!

Την Πέμπτη δηλώνεται η εκκίνηση της διαδικασίας εκλογής των νέων μελών και την Παρασκευή ορίζεται η συγκεκριμένη συνεδρίαση. Το ποιος ακολουθεί ποιον και για ποιον λόγο εγώ το αφήνω στην κρίση σας. Εγώ έχω απόλυτο σεβασμό στην αρχή και σταματώ εδώ.

Επίσης, εγώ δεν σχολιάζω ποτέ το τι σκέφτεται και τι αποφασίζει η αρχή, ό,τι νομίζει, είναι δικαίωμά στης, με την πλειοψηφία της, με τη μειοψηφία της, με τις σκέψεις της, όπως αυτές καταχωρούνται. Αλλά επιτρέψτε μου, δεν θα πω εδώ ότι είναι δικαίωμα, που είναι αναφαίρετο δικαίωμα του Κοινοβουλίου, αλλά εγώ θα πω ότι είναι υποχρέωση από ένα σημείο και μετά του Κοινοβουλίου να μη διατηρεί μια σύνθεση που έχει λήξει, αλλά κάποια στιγμή να προχωρεί στην εκλογή.

Πόσο καιρό -ξαναρωτάω το ΠΑΣΟΚ- θέλετε να περιμένουμε; Περιμένουμε με αυτή τη σύνθεση για έναν χρόνο. Μας αποδώσατε προθέσεις συγχωνεύσεως. Σωστά. Ακούστε. Εμείς είχαμε πει ότι έχουμε ένα γενικότερο σχέδιο συγχωνεύσεων ανεξάρτητων αρχών, όχι της συγκεκριμένης. Έχει γίνει συγχώνευση ΕΑΑΔΗΣΥ, έχει γίνει η συγχώνευση με την αρχή προδικαστικών προσφυγών. Έχουν γίνει, λοιπόν, συγχωνεύσεις αρχών και μάλιστα, πρόθεση της Κυβέρνησης παραμένει να προχωρήσει σε περαιτέρω συγχωνεύσεις και εξορθολογισμούς στα ζητήματα των ανεξάρτητων αρχών.

Δεν αφορά μόνο στη συγκεκριμένη. Αυτό είναι μια γενικότερη σκέψη και ανάλογα με τη νομοθετική ωριμότητα, προχωράνε πράγματι. Αυτό, όμως, εξηγήστε μου. Αν ήταν τόσο δόλια η πρόθεσή μας, γιατί δεν έχει ήδη γίνει; Γιατί δεν υλοποιήθηκε η συγχώνευση; Γιατί δεν την έχουμε κάνει;

Μα, εσείς μου λέτε κάτι άλλο. Εσείς μου λέτε ότι πρέπει σε σύνθεση που έχει λήξει να την διατηρώ εσαεί. Μέχρι πότε να τη διατηρήσουμε; Και σας ρωτούν και κάτι ακόμα και να με συγχωρέσετε. Γιατί απεκδύετε και μειώνει ο Πρόεδρός σας το δικαίωμα του Κοινοβουλίου να ασκήσει τα νόμιμα καθήκοντά του σε σχέση με αυτό το θέμα και σύμφωνα με τις συνταγματικά οριζόμενες πλειοψηφίες;

Αν δεν αρέσουν τα πρόσωπα που προτείνει ο κύριος Πρόεδρος της Βουλής, έχει τη δυνατότητα η Διάσκεψη των Προέδρων και μάλιστα, επειδή απαιτείται αυξημένη πλειοψηφία, όπως ξέρετε -δεν αρκεί η ψήφος της Νέας Δημοκρατίας, χρειάζονται και άλλες ψήφοι στη Διάσκεψη των Προέδρων-, να πει: «Δεν μου αρέσουν, δεν τα εγκρίνω, απορρίπτω την πρόταση».

Εσείς τι θέλετε τώρα; Ούτε αυξημένη πλειοψηφία να μην υπάρξει, να μένουμε εκεί με αυτούς που έχει λήξει η θητεία τους, για να παίρνουν τις αποφάσεις που, μάλιστα, ο Πρόεδρός σας τις ξέρει από πριν. Πού τις ξέρει τις αποφάσεις της αρχής; Πώς τις γνωρίζει; Πού ξέρει τι θα αποφασίσει η ολομέλεια; Εγώ δεν το ξέρω.

Εγώ δέχομαι ότι η αρχή με ακεραιότητα και τα μέλη της θα διαβουλευτούν και σύμφωνα με την πεποίθησή τους, θα πάρουν μια απόφαση Εσείς πού γνωρίζετε εκ των προτέρων την απόφαση αυτή και λέτε ότι το κίνητρό μας είναι, μάλιστα, να αποφύγουμε αυτή την απόφαση;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΜΙΧΑΗΛ ΚΑΤΡΙΝΗΣ:** Κυρία Πρόεδρε, μισό λεπτό.

**ΠΡΟΕΔΡΕΥΟΥΣΑ (Όλγα Γεροβασίλη):** Ακούστηκαν και τα δύο μέρη. Η συζήτηση θα συνεχιστεί αύριο στη Διάσκεψη των Προέδρων.

Κηρύσσεται περαιωμένη η συζήτηση επί της αρχής, και των άρθρων, του σχεδίου νόμου του Υπουργείου Ανάπτυξης: «Ενσωμάτωση της Οδηγίας (ΕΕ) 2019/2121 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας (ΕΕ) 2017/1132 όσον αφορά τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών».

Προχωράμε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Επισημαίνουμε ότι η ψηφοφορία περιλαμβάνει την αρχή του νομοσχεδίου, δεκαπέντε άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΗΛΕΚΤΡΟΝΙΚΗ ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ενσωμάτωση της Οδηγίας (ΕΕ) 2019/2121 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας (ΕΕ) 2017/1132 όσον αφορά τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Υπ. τροπ. 20/2 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Όλγα Γεροβασίλη):** Συνεπώς το σχέδιο νόμου του Υπουργείου Ανάπτυξης: «Ενσωμάτωση της Οδηγίας (ΕΕ) 2019/2121 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας (ΕΕ) 2017/1132 όσον αφορά τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών και επείγουσες διατάξεις για την εύρυθμη λειτουργία της αγοράς»έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 303α΄)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη συναίνεση του Σώματος και ώρα 16.47΄ λύεται η συνεδρίαση για μεθαύριο, ημέρα Παρασκευή 29 Σεπτεμβρίου 2023 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**